
MOTTO 

Economia românească este una din cele mai mari 
victime ale dictaturii, ce a fost adusă la un grav dezastru 
pe care doar economiştii îl pot surprinde. Acesta este 
adevărul despre „marile realizări ale economiei româneşti” 
despre care, până zilele trecute, eram obligați să vorbim. 
Nu ştiu dacă vina noastră, a ziariştilor economişti, este mai 
mare sau mai mică decât a oamenilor de cultură ce au 
cântat regimul sau a inginerilor ce au edificat construcțiile 
faraonice inutile şi vlăguitoare economic. Dar ştiu că 
trebuie să acceptăm integral responsabilitatea minciunii 
pe care am promovat-o. Şi nu ştiu dacă există ceva care să 
şteargă pata minciunii. In orice caz, nu din sufletele şi 
conştiințele noastre. 

„LUMEA” - Ediție Specială 26 decembrie 1989 

CUVÂNT ÎNAINTE 

Această carte s-a născut doar la ideea prietenului şi 
remarcabilului sociolog Alin Teodorescu, care m-a convins 
că ceea ce pare o întreprindere riscantă - aceea de a 
întocmi o culegere din propriile scrieri ale anilor de după 
evenimentele din Decembrie - ar putea să se totuşi o 
reuşită, adică să stârnească un anumit interes. 

Am fost încurajat de mai multe împrejurări. 

În primul rând, de observaţia că, în ciuda faptului 
cert că problemele economice au fost şi continuă să fie 
copleşitoare, puţine sunt abordările în materie şi încă şi 
mai puţine sunt cele beneficiind de o anumită consistenţă 
şi coerenţă datorate unei analize sistematice din zilele 
euforiei schimbării şi până acum, în zilele confruntării cu 
simțământul restauraţiei, deşi evident atâtea pur şi simplu 
s-au răsturnat între timp. De aceea - lăsându-le de o parte 
pe cele politice - am selectat numai comentariile şi 
analizele economice, iar dintre acestea m-am oprit asupra 


acelora care atacau problematica generală, care urmăreau 
firul reformei, cu exigenţele şi gradul ei de adecvare şi 
transpunere în concret în diferite etape. Concluzia de fond 
a inspirat şi titlul volumului. 

În al doilea rând, încurajatoare a fost constatarea că 
o asemenea structură a culegerii făcea un fel de istorie - 
resimţită deja ca o necesitate - a acestor ani măcar dintr- 
unul din unghiurile de vedere, dar dintre cele mai ascuţite: 
economicul. Guvernările care s-au succedat îşi găsesc 
fiecare bilanțurile, întreprinse încă la vremea lor fără 
pasiuni, fără părtinire şi fără vreo legătură cu cele abia 
acum cerute din evidente motive politice. Autorul nu a 
putut însă rezista nici ispitei - oferite de prezentarea 
cronologică a unor însemnări şi analize - de a aduce în 
atenţie, fără a putea îi acuzat că „după război mulți viteji 
se arată” că, încă din ianuarie 1990 şi apoi atâtea luni 
înainte de demararea reformei, s-au tras semnale de 
alarmă în legătură cu ceea ce s-a dovedit ulterior, prin 
ignorarea avertismentelor, tocmai erori, pe calea acesteia. 

De mai mare importanţă, sunt însă căutările - pe 
care cititorul sper că le va recepta - spre o abordare 
neconjuncturală şi detaşată de patimi, subordonată 
integral, ca unic criteriu, reformei către o economie de 
piaţă. Cele peste două decenii de aplecare zilnică asupra 
problemelor economiei mondiale m-au ajutat fundamental 
în înțelegerea conceptuală şi practică a coordonatelor, 
exigențelor, mecanismelor şi instituţiilor economiei de 
piaţă, străduindu-mă de a folosi acest privilegiu pe care 
soarta mi l-a hărăzit înaintea altora pentru a le face, încă 
de la debutul anului 1990, cunoscute, sub o formă cât mai 
accesibilă, unui public în general nu doar neinformat ci 
Chiar dezinformat în materie. In orice caz, a existat, de la 
început o concepţie, nealterată apoi de ondulatoriile 
interese politice şi de schimbările de persoane, asupra 
reformei economice în România, concepție pornind de la 
realităţile româneşti şi pe care autorul a încercat s-o pună 
în atenţia decidenţților printr-o argumentare tocmai pe 
baza acestor realități. 


Este convingerea autorului că vremea minciunii şi a 
confuziei deliberat întreţinute pentru ascunderea 
adevărului trebuie să se încheie (deşi ar fi fost necesar să 
se fi terminat deja în Decembrie 89; de aceea am şi simţit 
nevoia acelui motto, desprins din primele însemnări „post- 
decembriste”, care sintetizează, cu referire la victima 
economie, tragedia naţională, dar şi individual-morală, a 
atâtor decenii. Ca atare, pentru o reală transformare spre 
elcienţă şi competitivitate a economiei româneşti nu există 
alternativă la a-i permite, ba chiar a. obliga-o, să-şi scoată 
masca, pentru a putea şti exact unde este necesară 
intervenţia chirurgicală când în mod indispensabil trebuie 
apoi luat, cum se spune, taurul de coarne. 

Operațiunile cosmetice - la care s-a apelat din păcate 
în practică pe calea reformei - nu duc la o adevărată 
schimbare a economiei, aptă de a oferi şi un trai mai bun. 
„Jumătăţile de măsură (doar) dublează costurile sociale”. 


AUTORUL 
Decembrie 89 - mai 90 
Guvernarea provizorie Iliescu - Roman într-o 


perioadă de „elan revoluţionar” puţini se gândeau la 
economie, şi mai puţini se învredniceau s-o analizeze şi 
doar câteva voci cu totul izolate se ridicau fără echivoc 
împotriva populismului 

Este poate surprinzător acum să se constate că 
atunci au existat avertismente clare împotriva a tot ceea ce 
s-a dovedit apoi a constitui erori economice păgubitoare 
sau abordări necorespunzătoare în cazul unei economii 
sleite şi distorsionate; semnale de alarmă lansate, dar din 
păcate ignorate: 

să nu se convertească direct în salarii fostele alocaţii 
pentru investiţii să nu se piardă legătura câştigurilor 
salariale cu productivitatea muncii să nu se stimuleze 
potenţialul inflaţionist şi aşa imens, prin injecții monetare 
fără acoperire pe piaţă să nu se abandoneze atenţia pentru 
export şi pentru menţinerea pieţelor externe estice să nu 
se folosească creditele externe decât pentru restructurare 
să se vorbească deschis despre şomaj ca indispensabilă 


corecție pentru aberaţiile din economia românească să se 
instaureze fără echivoc constrângerea economică, unic 
înlocuitor posibil al prăbuşitei constrângeri politico- 
administrative în procesul muncii să se abandoneze 
definitiv cursul „oficial” (stabilit din birou indiferent dacă 
mai realist sau măi puţin realist) şi să se treacă la 
formarea acestuia prin mecanisme de piaţă 

O propunere de mare actualitate făcută încă în 
ianuarie 90: constituirea unui fond de restructurare 
industrială 

Cu un diagnostic incorect, grav distorsionat de 
intruziunea. politicului, şi cu o terapie antieconomică, în 
numai 5 luni au fost pur şi simplu spulberate singurele 
atuuri româneşti pe calea eventualei reforme: echilibrul 
bugetar intern şi echilibrul plăţilor externe. 

ECONOMIA UN BOLNAV CARE NE VA DA DE 
FURCĂ 

Revoluţia a învins, revoluţia abia începe. Revoluţia a 
învins pentru că, prin curajul opoziţiei deschise, cu jertfa 
nepieritoare a multora, a foarte multora dintre cei mai 
buni fii ai ţării au fost măturate pur şi simplu - şi dintr- 
odată - structurile de putere ale unei dictaturi neobişnuite 
pentru timpurile moderne. Revoluţia abia începe pentru că 
în viaţa economico-socială totul urmează de acum încolo să 
fie refăcut, restructurat. 

Există domenii ale vieţii economico-sociale în care 
totul trebuie - şi poate - să fie pornit de la zero; este, dintr- 
un anumit punct de vedere, o sarcină grea, dar este, dintr- 
un alt punct de vedere, un avantaj. Există, însă, domenii - 
şi economia este primul şi cel mai relevant dintre acestea - 
în care nu se porneşte de la zero. Paradoxal este că, în 
cazurile respective, sarcina refacerii nu este relativ mai 
uşoară ci, dimpotrivă, copleşitoare. Pentru că ceea ce a 
rămas constituie, până va putea fi eliminat, 6 apăsătoare 
povară. 

În actuala economie românească există structuri şi 
infrastructuri vlâguitoare. Există numeroase fabrici mai 
modeste sau mai mari, dar mai ales câţiva mamuti 


industriali care produc considerabile pierderi. Şansa 
integrării lor într-o economie sănătoasă este poate nulă. Şi 
în ciclul funcţionării lor, pagubele nu fac decât să se 
acumuleze, slăbind mereu mai mult capacităţile unei 
economi şi aşa sleite, Toate acestea reprezintă un balast de 
care, însă, nava economiei româneşti nu poate să se 
debaraseze pur şi simplu prin aruncarea peste bord, aşa 
cum poate face cu nenumăratele „programe” absurde, cu 
„planul unic de dezvoltare” care, elaborat în afara oricărei 
fundamentări realiste, devenise un element de încurcare a 
funcţionării economiei naţionale. 

Şi nu se poate debarasa dintr-odată de acest balast, 
pentru că este vorba de mii, zeci de mii, sau poate sute de 
mii de oameni care nii au nicio vină că asemenea unităţi 
economice au fost create, că structurile economiei 
româneşti, neadaptate treptat de atâta amar de ani, au 
rămas ancorate în ramuri, subramuri, sectoare şi activităţi, 
care au constituit, odată, de mult, portstindardul 
industrialismului clasic, dar care, sub impactul bulversant 
al tehnologiilor moderne, au încetat să mai fie un factor de 
creştere economică, devenind, dimpotrivă, un furnizor de 
produse fără căutare, demodate, slabe calitativ, un 
generator de distorsiuni şi deficite financiare. 

Problema cea mai gravă a economiei româneşti - 
produs nemijlocit al planurilor aberante ale fostei dictaturi 
- este aceea că industria, în structurile actuale şi la nivelul 
dotării tehnice şi competitivităţii existente, nu este în 
măsură, prin exporturile realizate, să-şi procure, din 
import, măcar necesarul propriu de energie şi materii 
prime de care nu dispune, din motive naturale, pe plan 
intern. Un mare deficit de energie şi materii prime 
confruntă întreaga economie. 

Spre compensare, pentru întreţinerea unei industrii 
prost concepute, se recurge în continuare la aportul altor 
ramuri şi, în primul rând, al agriculturii, pe seama căreia a 
fost dezvoltată industria. Un sistem - parşiv elaborat - de 
preţuri  penalizează agricultura, îndeosebi prin aşa- 
numitele preţuri de achiziţie neacoperitoare ale costurilor. 


Acelaşi sistem de preţuri contraproductiv, neaşezat pe 
baze economice - dereglează fluxurile economice reale, 
deformează contribuția autentică a fiecăreia dintre 
activităţi, creând grave disfuncţii. De fapt şi de fapt, în 
România nici măcar nu se poate spune dacă o activitate 
economică este, într-adevăr, rentabilă sau nu. Şi, astfel, 
lipseşte una din condiţiile prealabile unei restructurări. 
Sistemul aiuritor al aşa-numitelor beneficii planificate, 
stabilite în slabă relaţie cu realitatea, permite fabricarea 
unor produse fără desfacere şi împiedică alocarea de 
resurse pentru produsele cu desfacere. Vânzarea - ca 
obiectiv şi mijloc al realizării economice a produsului în 
orice economie normală - a fost ultimul dintre criteriile 
avute în vedere în organizarea şi desfăşurarea unei 
activităţi economice. Comportamentul participanţilor la 
schimbul de activităţi este, ca urmare, viciat, nefiind 
ghidat de principii economice. La nivelul produselor de 
consum, consecinţa este inversarea gravă a raporturilor 
dintre vânzător şi cumpărător - rană adâncă, cu implicaţii 
asupra relaţiilor interumane, greu de înlăturat. 

La baza comportamentului neeconomic a stat 
alterarea intereselor economice, decurgând nemijlocit din 
exacerbarea mult trâmbiţatei „proprietăţi socialiste a 
întregului popor” - de fapt proprietatea nimănui. Aceasta 
era, însă, temelia economiei de comandă, a conducerii 
economiei prin metode administrative, prin ordine şi nu 
prin măsuri emanând din luarea în considerare a legilor 
economice obiective.  Supercentralizarea la nivelul 
planificării şi conducerii este cea care, ducând la 
îndepărtarea locului deciziei de locul de aplicare şi la 
imposibilitatea deplasării resurselor spre activitățile 
performante, a permis adâncirea mereu şi mereu a 
dezastrului, a transformat economia din ceea ce trebuie să 
fie - un organism viu - într-un dispozitiv inflexibil la 
schimbări. 

Căci, datorită nerespectării legilor economice, în 
România nu există propriu-zis un mecanism economic, 
care să asigure economiei autoreglarea. Un mecanism care 


să o facă să reacționeze la distorsiuni şi să vibreze la 
stimuli. Cutremurătorul paradox este că, dacă economia a 
rămas în viaţă, aceasta era datorat economiei paralele, ce 
se crease în contrapartida economiei de comandă. Pentru 
că economia paralelă ajunsese să ia forma nu numai a 
bişniţei generalizate, ca replică la penuria de bunuri de tot 
felul, dar şi forma abominabilă a trocului de produse între 
întreprinderi, ca singura modalitate de supravieţuire, de 
funcţionare şi continuarea activităţii productive. 

Inflexibilă, dar forţată să trăiască într-o lume în 
permanentă schimbare, economia românească a fost o 
victimă sigură. În structurile existente şi formele 
anchilozate (cerute de acelaşi centralism excesiv), 
comerțul exterior românesc a devenit un larg canal de 
scurgere de venit național spre exterior. Îndreptate spre 
proiecte de prestigiu personal sau spre industrii 
falimentare, creditele externe contractate s-au dus pe apa 
Sâmbetei. Plata forțată a datoriei - dictată nu de necesităţi 
economice, ci, în principal, de orgolii personale - a 
demonstrat, în mod dramatic, slăbiciunile capacităţii de 
export a ţării şi, în special, a industriei, rambursarea 
creditelor făcându-se îndeosebi pe seama amputării 
importurilor. Ţara a fost lăsată, încă şi mai mult, fără 
materii prime, energie, echipamente moderne, 
medicamente etc. Şi a fost deconectată tehnologic de o 
lume în înnoire, în chiar perioada celei mai formidabile 
revoluţii din ştiinţă şi tehnică. Grav afectate au fost 
exporturile ce includeau importuri. Şi, ca urmare, grele 
sacrificii au fost impuse populaţiei pentru a se menţine 
exporturile. Numărul şi ponderea produselor vândute în 
pierdere au crescut, căpătând alura unui jaf din venitul 
naţional. Diversiuni au fost înscenate pentru a se arunca 
responsabilitatea unor greşeli economice interne asupra 
străinătăţii, asupra unor instituţii financiare internaţionale 
şi, culmea, chiar asupra colonialismului din secolele 
trecute. Doar revoluţia a oprit izolarea României de o 
economie mondială din care obligatoriu trebuie să facă 
parte. 


Ce este/ însă, de făcut? Dar poate încă înainte ca 
măcar să fie formulată o asemenea întrebare, o alta este 
necesară. În ce situaţie se află, de fapt, economia 
românească? în mare, este clar. Dar în detaliu, în 
conexiunea multiplelor şi ameţitoarelor aspecte parţiale? 

A venit momentul adevărului. Ridicarea vălului greu 
ăl minciunii, care apasă asupra situaţiei economiei 
româneşti, este precondiţia oricărei restructurări. Al doilea 
rând de statistici trebuie scos din seifuri. Şi, în ciuda 
multiplelor greutăţi - precum alterarea, de-a lungul atâtor 
ani de minciună, a criteriilor fundamentale care asigură 
relevanţa statisticilor (chiar şi a celor „reale”) şi absenţa 
unei depline semnificaţii a acestora în condiţiile actualului 
sistem de preţuri - trebuie, înainte de toate, conturată o 
imagine, cât de cât, coerentă şi cuprinzătoare a situaţiei 
prezente din economia românească. Numai pe o asemenea 
bază se va putea stabili ceea ce este, într-adevăr, necesar 
de făcut. Aportul specialiştilor este Esenţial. 

Propuneri utile pot veni din partea fiecăruia dintre 
aceştia. Acţiunile se cer, însă, bine cumpănite, în funcţie de 
trebuinţele prioritare şi posibilităţile reale. Tentaţia de 
recurgere la schimbări pripite sau la măsuri populare de 
amploare, pe care, însă, starea actuală a economiei nu ar 
putea să le susţină, ca şi la resurse externe, fără ca, în 
prealabil, să se contureze o concepţie clară asupra 
reorientărilor în structurile economico-industriale, este o 
capcană ce trebuie ocolită. Trecerea de la o economie de 
comandă spre o economie normală, bazată pe legile 
economice şi relaţiile de piaţă, pe descătuşarea iniţiativei, 
nu se poate înfăptui în timp scurt. Trebuie învăţat din 
succesele, dar şi din ezitările şi eşecurile unor ţări vecine, 
din experienţa refacerii postbelice a unor ţări occidentale, 
îndeosebi mai mici, care şi-au construit, gradual, o 
economie modernă, competitivă.  ÎInsănătoşirea unei 
economii treptat, dar grav îmbolnăvite, decenii la rând, nu 
poate fi decât treptată şi îndelungată. Şi comportând 
costuri sociale. Înţelepciunea va cântări precumpănitor în 
a face aceste costuri sociale cât mai mici posibil. 


LUMEA AZI” Nr. 1/4 ianuarie 1990 

SĂ NU NE AMĂGIM! 

Prin intermediul televiziunii, am putut urmări, zilele 
trecute, secvenţe de la o şedinţă a Consiliului F.S.N. In 
cadrul căreia, între altele, guvernul a prezentat unele 
măsuri de revitalizare a importurilor pentru satisfacerea 
unor necesităţi economice urgente, îndeosebi ale 
populaţiei: o suplimentare a importurilor în ruble şi 
alocarea, în premieră, a unor resurse, în valoare de 125 
milioane dolari, pentru importuri în valută liber 
convertibilă de produse altele decât combustibili şi energie 
(îndeosebi produse de consum). În stilul său caracteristic, 
Mircea Dinescu a reacţionat faţă de insuficienţa acestor 
măsuri în raport cu nevoile populaţiei. 

Nu ştiu câţi dintre milioanele de telespectatori au 
sesizat  dramatismul aspectelor de conținut ale 
problematicii luate în discuţie. 

Mircea Dinescu - unul dintre membrii Consiliului cu 
cea mai mare legitimitate morală - a ridicat, cu bună 
credinţă, o problemă de mare importanţă, dar într-o totală 
necunoştinţă de cauză. El a vorbit de nevoi, fără a lua în 
considerare posibilităţile actuale ale economiei. Cu 
adevărat grav este, însă, faptul că specialiştii - care sper 
că există în cadrul Consiliului - nu au în preocupare să 
desluşească, în mod clar, celorlalţi membri ai acestui for şi 
întregii populaţii a ţării, care sunt, de fapt, posibilităţile, 
care este situaţia reală a economiei româneşti. Mi se pare 
chiar, dimpotrivă - şi m-aş bucura să nu fie aşa - că în 
cadrul Consiliului şi-a făcut loc un fel de autoamăgire în ce 
priveşte situaţia economiei şi posibilităţile ei. Nimeni nu 
poate pretinde reforme în actuala fază. Ele ar fi premature. 
Nu există, deocamdată, nici măcar o imagine cât de cât 
coerentă şi cuprinzătoare asupra stărilor de fapt. Dar, în 
niciun caz, nu trebuie să ne amăgim sau să amăgim pe 
cineva, mai ales populaţia. Până nu se conturează exact 
unde ne aflăm, este înţelept să amânăm orice fel de măsuri 
economice. 

Şi iarăşi m-aş bucura să mă înşel, dar cred că multe 


dintre măsurile adoptate de Consiliul F.S.N. depăşesc 
realele posibilităţi actuale ale economiei româneşti. 
leftinirea abruptă a tarifelor la energie electrică şi gaze 
naturale, rambursarea, într-un timp foarte scurt, a sumelor 
în contul participării cu părţi sociale, ca şi eventuala 
trecere la săptămâna de lucru de 5 zile (despre care nu s-a 
spus dacă se va face cu păstrarea sau reducerea 
retribuţiilor tarifare), sunt tot atâtea injecții suplimentare 
de bani pe o piaţă al cărei dezechilibru se manifestă într-o 
flagrantă neacoperire cu mărfuri. Până când preconizatele 
deplasări de resurse dinspre alocaţii pentru investiţii 
faraonice înspre alocaţii pentru producerea de bunuri de 
consum să-şi facă efectul, asemenea injecții suplimentare 
de bani nu pot decât grăbi declanşarea şi mări amploarea 
fenomenului inflaţionist. De ce să nu ne uităm în ţări 
vecine, unde, datorită unei situaţii similare a economiei şi 
a pieţei, procesul inflaţionist a irumpt. De ce să stimulăm 
noi înşine un asemenea proces? 

Atunci, de ce astfel de măsuri? Sper să nu fie ghidate 
de considerente electorale, ci doar de ideea de a dovedi că 
revoluţia a adus ceva bun populaţiei şi pe plan material. 
Dispune, însă, economia de posibilităţi reale în acest sens? 
Mă tem că nu. Măsurile populare sunt o capcană ce 
trebuie ocolită, pentru că actuala stare a economiei nu le 
poate susţine. Luându-le, nu se obţine altceva decât 
accentuarea dezechilibrelor şi creşterea costului economic 
şi social al corectării ulterioare a acestora. În plus, în 
rândurile populaţiei se creează impresii amăgitoare cu 
privire la posibilitățile existente şi se stimulează 
revendicări care ar complica şi mai mult situaţia. Nu ar fi 
mult mai bine să fie pus în lumină întregul adevăr, oricât 
de crud ar fi acesta? Nu cred că ne mai putem permite 
jumătăţi de măsură. De ce binevenitelor măsuri de 
„dezincorsetare” administrativă şi birocratică a economiei 
nu li se adaugă măsuri pe linia soluționării reale a celei 
mai grave probleme actuale a economiei româneşti, din 
care decurg multiple şi dramatice dezechilibre şi 
distorsiuni: deficitul energetic? Este o problemă urgentă, 


care nu are neapărat legătură, cel puţin într-o primă fază, 
cu restructurarea, cu remodelarea structurilor economico- 
industriale. Orice specialist ştie - şi cred că primul 
ministru, legat strâns de energetică, ştie perfect acest 
lucru - că, în situaţia actuală, deficitul energetic nu poate 
fi înlăturat altfel decât printr-o degrevare a consumului de 
presiunea exercitată de câţiva giganţi energofagi. Printr-o 
degrevare definitivă şi nu prin măsuri de reducere 
temporară a activităţii, în genul celor luate. Înlăturarea 
acestui deficit pe o altă cale este iluzorie. Creşterea 
producţiei de energie este limitată atât de resursele 
interne, insuficiente şi, în general, de slabă putere calorică 
şi calitate, cât şi de capacitatea scăzută de export a ţării şi, 
în primul rând, a industriei (care să degaje mijloacele 
financiare pentru procurarea energiei din import). Şi mai 
este o limitare: faptul că majoritatea giganţilor industriali, 
prin activitatea lor, afectează nu numai bilanţul energetic, 
ci şi pe cel economico-financiar în sine. Consiliul F.S.N. ar 
trebui, cred, să discute deschis, în faţa întregii ţări, 
complexele şi delicatele probleme economice şi sociale 
decurgând din reducerea deficitului energetic, respectiv 
cele legate de ocuparea forţei de muncă, în cazul 
dezafectării unor capacităţi de producţie energofage şi 
contraproductive. 

Oare aceste probleme de neacoperire structurală a 
ocupării forţei de muncă nu au apărut deja în situaţia 
sistării binevenite a unor investiţii în proiecte faraonice? 
Ele au apărut, dar despre ele nu se vorbeşte. S-a spus că 
forţele şi resursele antrenate în trecut la realizarea acestor 
proiecte vor fi folosite pentru refacerea distrugerilor 
produse în timpul luptelor pentru revoluţie. Să fim serioşi! 
Personal nu văd cum toate excavatoarele şi buldozerele, 
toţi excavatoriştii şi săpătorii de la tronsoanele aşa- 
numitului Canal  Dunăre-Bucureşti vor participa la 
refacerea Bibliotecii Centrale Universitare. 

Nu ar fi nimerit ca, pe baza mijloacelor financiare 
eliberate prin sistarea investiţiilor în proiecte faraonice şi 
prin oprirea parţială dar definitivă a producţiei în 


capacităţile din giganţii energofagi, să se constituie un 
fond, să-i zicem, de restructurare a economiei naţionale, 
ale cărui resurse să fie utilizate, pe de o parte, la 
susţinerea, pe o perioadă, a celor afectaţi şi, pe de altă 
parte, la crearea unor noi întreprinderi, potrivit 
necesităţilor cu adevărat reale, care să absoarbă, treptat, 
forţa de muncă disponibilă? Dacă nu vom discuta deschis 
aceste probleme, restructurarea este în pericol. Şi nu va fi 
înfăptuită vreodată. Politica struţului nu foloseşte la nimic. 

Amânările nu fac decât să prelungească şi să 
adâncească „cercul vicios” în care ne aflăm de atâta amar 
de timp. lar posibilităţile economice viitoare se îngustează 
şi costurile sociale cresc. 

Despre posibilităţile reale ale economiei româneşti în 
prezent vorbeşte însăşi cifra. de 125 milioane dolari ce a 
fost alocată pentru importuri (în special produse de 
consum) în valută liber convertibilă. Este o cifră 
submodică pentru o întreagă ţară! Ce reprezintă, în fond, 
aceasta? 5 dolari pe locuitor. Ar fi poate util să consemnăm 
că, în medie, în ţările vest-europene, importurile anuale 
similare pe locuitor se situează în jurul a 500 de dolari, în 
cadrul unor importuri anuale totale pe locuitor de aproape 
3.000 de dolari. Dar, atenţie, şi exporturile pe locuitor 
ating o asemenea cifră! 

Posibilităţile mediocre de import ale României sunt 
determinate de capacităţile mai mult decât slabe de 
export. Binevenitele măsuri de suspendare a exporturilor 
alimentare şi de reducere a celor de produse petroliere au 
subţiat, însă, încasările la export. Şi, dacă la export ar fi 
eliminate produsele pentru a căror fabricare se cheltuiesc, 
în lei, sume exagerate, nu ştiu ce ar mai rămâne pe lista 
livrărilor externe. Aceasta este grava situaţie. Nu trebuie 
să ne amăgim. Am ajuns în situaţia în care România are 
poate cele mai slabe performanţe în ce priveşte exportul 
pe locuitor şi, prin consecinţă, importul pe locuitor din 
Europa. 

Acesta este locul actual al României în economia 
mondială. Dacă ritmurile de dezvoltare cu care regimul 


dictatorial s-a lăudat atât ar fi fost reale, România nu s-ar 
fi aflat astăzi la remorca Europei. Pentru că, de fapt, am 
mers, cel puţin relativ, înapoi. În timp ce, în 1938, România 
avea - pentru a folosi o expresie a lui Caragiale - faliţii ei 
în Europa, acum, nu cred să mai aibă vreunul. 


Restructurarea comerţului exterior - ca parte 
integrantă a remodelării întregului ansamblu de structuri 
economico-industriale - condiționează în mod direct 


dobândirea unui nou loc de către România în Europa şi în 
economia mondială. Căci, ca ţară mică, România are 
nevoie de o implicare largă şi eficientă în economia 
mondială. Comerţul exterior pe locuitor atinge şi trebuie 
să atingă, valori mult superioare în cazul ţărilor mici, decât 
în cel al ţărilor mari. 

Ne aşteaptă sarcini copleşitoare. Cu ce, însă, să 
începem? Desigur, cu reconectarea legăturilor întrerupte 
de vechea dictatură: redobândirea accesului la clauza 
naţiunii celei mai favorizate din partea S.U.A., reluarea 
negocierilor privind încheierea acordului cu Piaţa comună, 
reintegrarea efectivă în activităţile Fondului Monetar 
Internaţional şi Băncii Mondiale, ale altor instituţii 
economice internaţionale. 

Dar, poate, înainte de toate, este necesar să se pună 
o anumită ordine în sistemul de evaluare şi statisticile 
comerţului exterior. Poate că nespecialiştii nu sesizează 
importanţa. Dar în condiţiile actuale - ale rupturii dintre 
preţurile interne şi cele internaţionale, ale practicării unor 
cursuri multiple pentru moneda naţională (leul „oficial”, 
leul „turistic” cu primă la cumpărarea valutei convertibile, 
leul „comercial” ca monedă de evidenţă, leul cu penalizare 
la vinderea valutei convertibile, leul „neoficial” de pe piaţa 
neagră) - este realmente imposibil să se descifreze măcar 
sensul economic şi de eficienţă al comerţului exterior. 
Culmea în situaţia existentă - şi aceasta arată dimensiunile 
absurde ale deformărilor - este că eficienţa exporturilor 
apare cu atât mai mică cu cât se referă la produse cu un 
grad mai înalt de prelucrare! De fapt, nicio cifră nu are 
relevanţă, de fapt nu se poate spune dacă o anume 


activitate de comerţ exterior este rentabilă sau nu, dacă 
merită sau nu a fi desfăşurată. Comerţul exterior este 
scindat în două segmente între care nu se poate face 
niciun fel de legătură valorică: pe de o parte, cel derulat în 
contrapartidă cu alte ţări membre ale C.A.E.R., pe baza 
unor preţuri în slabă relaţie cu realitatea şi a unei monede 
de calcul (rubla transferabilă) ea însăşi fără semnificaţie; 
pe de altă parte, cel derulat în valută liber convertibilă. 
Cifrele din aceste două segmente nu pot fi adunate; şi, 
dacă sunt, în mod forţat, n-au nicio semnificaţie. Nu se 
poate stabili, de fapt, o contribuţie a exporturilor şi, 
respectiv, importurilor în producţia naţională. Nu se poate 
urmări - şi nici nu se urmăreşte - o evoluţie separată a 
volumului şi, respectiv, a preţurilor în comerţul exterior, 
care să scoată în evidenţă implicaţia schimbărilor 
condiţiilor de preţ şi de curs de schimb valutar de pe 
pieţele internaţionale. 

Împreună cu celelalte ţări europene membre din 
C.A.E.R. România are de făcut faţă unei misiuni 
extraordinare. Relaţiile dintre aceste ţări trebuie regândite 
şi remodelate, căci cele actuale sunt vetuste, nu numai din 
punctul de vedere al structurii schimburilor, ei şi din 
punctul de vedere al formelor de realizarea. acestora. Şi ca 
prim pas, o bază reală de calcul, evaluare şi decontare - o 
valută liber  convertibilă - trebuie să guverneze 
desfăşurarea schimburilor. Căci altfel ţările respective n-ar 
şti nici măcar ce trebuie întreprins în continuare pentru 
eficientizarea schimburilor reciproce Schimburi de care 
fiecare dintre ţările C.A.E.R. are nevoie, întrucât niciuna 
din ţările respective nu se poate dispensa de pieţele pe 
care celelalte le oferă, bineînţeles, în cadrul şi nu prin 
refuzul implicării largi în schimburile mondiale. 

„LUMEA AZI” Nr. 2/11 ianuarie 1990 

SĂ NU NE MAI FURĂM PROPRIA CĂCIULĂ! 

Recent au fost anunţate reglementări prin care se 
introduce „cursul Unic” al leului faţă de valutele 
convertibile,  înlăturându-se debandada „cursurilor 
multiple”. Sunt abandonate, astfel, cursul „oficial” 


(teoretic şi complet rupt de realitate), cursul cu primă (zis 
„necomercial” sau turistic) la cumpărarea în cont a 
valutelor convertibile, cursul botezat „comercial” (de 
evidenţă contabilă în comerţul exterior); implicit - deşi nu 
se precizează clar - ar trebui să „cadă” şi cursul cu 
penalizare la vânzarea din cont a valutelor convertibile 
(respectiv cel potrivit căruia un român era obligat să 
plătească în lei de trei ori cursul turistic pentru o sumă 
obţinută, cu aprobare specială, în valută, sau pentru o 
sumă avansată, la plecarea pe linie de serviciu în 
străinătate, şi care, nefiind cheltuită cu acte doveditoare, 
adesea greu de dobândit, nu era rambursată la întoarcere 
în valută). Se sugerează că introducerea „cursului unic” al 
leului este o măsură de ordine şi adevăr în economia, 
comerţul exterior şi finanţele ţării, conformă, de altfel, cu 
cerinţele exprimate de Fondul Monetar Internaţional cu 
care România trebuie să reia, necesarmente, relaţii 
normale de colaborare, după ce acestea fuseseră grav 
afectate în perioada dictaturii. 

Având în vedere că, stabilit în raport cu valoarea 
medie a unui „coş” de valute principale, „cursul unic” este 
exprimat, în momentul de faţă, de relaţia 21 lei dolarul, se 
dovedeşte a fi vorba, faţă de trecut, de o sensibilă 
devalorizare a monedei noastre naţionale, în comparaţie 
nu numai cu fostul curs „oficial“ (circa 5 ori), dar şi cu 
cursurile „necomerciale” (peste 2 ori) şi „comercial” 
(aproape 1, 5 ori). Şi, în principiu, o devalorizare monetară 
are ca efecte o stimulare a încasărilor valutare 
„necomerciale” (turistice) iar, pe plan comercial, o 
sprijinire a exporturilor. 

Este, însă, de natură măsura menţionată să 
determine asemenea efecte? Fără a-i ignora câtuşi de puţin 
importanţa, nu s-ar putea să nu se arate că introducerea 
unui curs unic al monedei naţionale are, realmente, efecte 
de ordine şi adevăr în plan economic doar când semnifică 
trecerea la convertibilitatea monetară (în alte valute). Şi, 
oricum, devalorizarea monetară este un factor de 
stimulare  concurenţială a exporturilor proprii (prin 


ieftinirea indirectă a acestora) numai în situaţia în care 
moneda naţională este convertibilă. Nu este, însă, cazul 
leului. Şi nu va fi încă mult timp. Unii văd introducerea 
convertibilităţii leului ca punct final al restructurării 
economiei naţionale. Alţii, dimpotrivă, o consideră, mult 
mai pertinent, un mijloc de realizare a acestei 
restructurări. 

Indiferent, însă, de momentul în care se va aprecia 
oportună şi posibilă introducerea convertibilităţii leului, 
problema este, în prezent, următoarea: ce măsuri pot şi 
trebuie să fie adoptate pentru a se netezi calea spre 
aceasta. Introducerea cursului unic poate fi considerată un 
prim pas, dar cu două condiţii: 1) cursul să fie cât mai 
realist şi corespunzător posibilităţilor existente; 2) 
unităţile economice în relaţii cu străinătatea să fie nu 
numai lăsate, dar şi obligate să se acomodeze folosind 
acest curs. Or care este situaţia? 

Neprecizându-se care este fundamentarea economică 
a cursului de 21 lei dolarul, ne putem întreba de ce nu 31 
sau 41 sau 51? S-a ales, probabil, o medie a cursurilor de 
revenire la produsele livrate în exterior, respectiv a 
cheltuielilor în lei pentru obţinerea unui dolar la export. 
Ştie, însă, oricine că o medie are relevanţă doar dacă este 
rezultanta unor componente nu foarte îndepărtate valoric 
de media însăşi. O medie între două sume - de pildă una 
de o mie şi alta de un milion - nu are, în esenţă, nicio 
semnificaţie economică. Or nu poate fi trecut cu vederea 
faptul că în exporturile româneşti există produse cu un 
curs de revenire sub 10 lei pentru un dolar, dar şi foarte 
multe cu un curs de revenire de 50 - 60 sau chiar 100 lei 
pentru un dolar. Şi s-ar putea pune întrebarea şi de ce un 
raport doar de 1, 3: 1 între cursurile leului faţă de dolar şi, 
respectiv, faţă de rubla transferabilă, când licitații 
monetare oficiale la Moscova s-au făcut la un raport de 10: 
1? Ce relevanţă economică ar putea avea, în condiţiile 
unor asemenea cursuri, datele „globale“ de export şi 
import rezultând din însumarea cifrelor privind fluxurile 
comerciale derulate în valute convertibile, şi respectiv, în 


ruble transferabile? Aceeaşi relevanţă ca în trecut, adică 
niciuna! 

Să admitem, însă, că - pentru o fază preliminară, 
pentru a se evita distorsiunile unei treceri abrupte spre 
cursuri reale ale pieţei - raporturile stabilite prin cursul 
unic ar fi cele dezirabile. Dar ce semnificaţie practică au 
ele dacă decontările interne ale relaţiilor cu străinătatea în 
cazul unităţilor economice vor continua, aşa cum se 
prevede, să se facă la preţurile interne (acelea care nu au 
vreo legătură cu preţurile internaţionale) şi nu la valorile 
rezultând din cursul unic? Desigur, nimeni nu poate avea 
pretenţia unei asimilări bruşte a cursului unic, dar 
modalităţi de acomodare parţială şi treptată a unităţilor 
economice la cursul unic par obligatorii dacă se doreşte 
înaintarea spre ordine, adevăr şi eficienţă în economia 
internă şi schimburile externe. 

Reverberaţiile adoptării cursului unic ajung, însă, la 
paroxism în relaţiile cu populaţia. Nu numai că nici în 
acest domeniu nu este aplicat cursul unic, dar se 
procedează exact invers decât în cazul activităţilor 
economice, punându-se arbitrar în cârca populaţiei 
procentul devalorizării leului „turistic”, fără a se ţine cont 
că nu fostul leu „turistic” reglementa anterior relaţiile 
valutare cu cetăţenii români. Urmarea: de pildă, costul 
unui bilet de avion spre Occident este majorat la sume 
hidos prohibitive, în care, oricum, dolarul ajunge evaluat 
nu la 21, ci, în general, la peste 40 lei. Frumos, nimic de 
zis, pentru unii mumă, pentru alţii ciumă! 

Să vedem, însă, dacă recentul „curs unic” contribuie 
măcar la sporirea încasărilor valutare ale ţării în 
operaţiunile aşa-zis „necomerciale” (turistice). In principiu, 
efectele ar fi pe această linie, întrucât, la 21 lei pentru un 
dolar, turistul sau călătorul străin venit în România este 
mult mai stimulat să-şi schimbe deţinerile în valută decât 
la cursul turistic anterior de circa 9 lei pentru un dolar. 

Aşa să fie? Răspunsul trebuie să ţină seama de faptul 
că introducerea „cursului unic” a fost precedată de 
adoptarea altor două măsuri: ridicarea interdicţiei pentru 


români de a deţine la sine valută; liberalizarea călătoriilor 
acestora în străinătate. Inainte era foarte prost, dar măcar 
era clar: orice român deţinător legal de valută (din 
câştiguri proprii sau donaţii) era forţat să-şi păstreze 
fondurile la Banca Română de Comerţ Exterior; sistemul 
era ¿rotesc, statul folosindu-se de banii oamenilor fără a le 
da nimic (adică o dobândă, aşa cum fac toate băncile din 
lume), ba, dimpotrivă, aceştia, văzându-şi mereu diminuate 
deţinerile cu fiecare operaţiune de retragere efectuată 
(datorită comisionului perceput de bancă); piaţa ilicită 
(netolerată sau mai degrabă tolerată) înflorea şi cursul ei, 
emanând din penuriile de tot felul, era de 100 şi chiar 
peste 100 lei pentru un dolar. Statul, însă, putea folosi 
valuta (existentă sau în trecere prin ţară), ca urmare a 
depozitelor forţaţe în cont, vânzărilor de mărfuri prin 
„shop” şi a absorbţiilor „ad hoc” de pe piaţa ilicită. 

Care este situaţia acum? Interdicţia de deţinere a 
valutei este înlăturată. Iar piaţa neagră - despre care nu se 
ştie exact dacă a rămas ilicită sau nu - continuă să 
înflorească, de data aceasta stimulată de interesul 
românilor de a deţine valută pentru călătorii în străinătate. 
Afluxul turiştilor şi călătorilor străini în România este 
incomparabil mai mare, iar fostele obligaţii neeconomice 
ale acestora de a schimba sume au fost de asemenea 
eliminate. Întrebarea este: cum ar putea statul, în aceste 
noi condiţii, să concureze cu numai 21 lei pentru un dolar, 
diferiţi intermediari ce oferă de 4 ori mai mult pe dolar 
chiar în faţa oficiilor de schimb valutar şi sub nasul 
poliţiştilor dezorientaţi? Şi de ce a trebuit să treacă o lună 
şi jumătate de la ridicarea interdicţiei de deţinere la 
purtător a valutei pentru ca BRCE să înlăture aberanta 
reglementare prin care nu onora depozitele în valută cu 
dobânzi în valută? Este statul român atât de bogat în 
valută, încât, pe de o parte, să nu fie interesat să 
colecteze, la dispoziţia sa, fondurile schimbate de străinii 
veniţi în ţară, şi, pe de altă y-arte, să-şi permită să se 
dispenseze, chiar şi numai pentru o perioadă, de atragerea 
şi folosirea, cu titlu temporar, a deţinerilor de valută ale 


românilor? Nu ar fi fost normal să existe o corelare 
economică a măsurilor adoptate? 

Să ne înţelegem. Nu poate fi în niciun caz vorba de a 
se reveni în vreun fel la reglementări groteşti din trecut. 
Cetăţeanul român este pe deplin îndreptăţit să poată 
deţine valută, să călătorească civilizat în străinătate şi să 
poată folosi în acest scop valuta deţinută. Dar, în însăşi 
apărarea intereselor statului, este firesc ca - pe lângă 
măsura normală, de acum luată dar cu întârziere, de 
stimulare a deţinătorilor români de valută să-şi păstreze 
fondurile la bancă prin remunerarea depozitelor lor cu 
dobânzi în valută - să se ofere oficial lei pe monedele 
convertibile la un curs concurenţial, descurajându-se în 
acest fel şi proliferarea neonorantei pieţe negre. Se pare 
că, în desprinderea de trecut, cel mai greu lucru îl 
constituie abdicarea de la clişeele prăfuite şi 
contraproductive ale furării propriei căciuli şi trecerea pe 
deplin la modul de a gândi economic. 

„TINERETUL LIBER” Nr. 52 2 1 februarie 1990 

SITUAŢIA ECONOMICĂ ŞI ALEGERILE 

Peste câteva zile începe seria alegerilor - primele 
după peste patru decenii - în ţările est-europene. În cazul 
României, până la alegeri mai sunt încă două luni. Miza lor 
este multiplă: economică, politică, socială, cu reverberaţii 
nu numai interne, ci şi internaţionale. Şi importanţa lor 
pare hotărâtoare. Din unele puncte de vedere, şi este. Din 
altele, însă, oricât ar părea de curios, nu. Ne vor aduce 
aceste alegeri stabilitatea politică atât de mult aşteptată? 
Poate că da, poate că nu! Sunt aceste alegeri în sine de 
natură să conducă la acea stare economică aptă să ne 
asigure condiţii sensibil mai bune de muncă şi viaţă, la 
adăpost de privaţiuni materiale şi insecuritate socială? 
Răspunsul este categoric nu. 

Singurul lucru cert pe care se poate conta în urma 
alegerilor este constituirea unor structuri de putere 
legitimă în plan legislativ şi executiv: un parlament ales şi 
un preşedinte ales prin opţiunile populare, un guvern 
condus de reprezentantul forţei politice ce a dobândit 


majoritatea sufragiilor. 

Dar ţara va fi confruntată, în continuare, cu 
asemenea copleşitoare probleme, încât ar fi iluzoriu să se 
creadă că rezolvarea acestora ar putea rezulta doar din 
simpla existenţă a unor structuri legitime de putere. Şi 
fără a ignora cu nimic alte probleme, se pare că cele 
economice vor împovăra, în principal, sarcina noilor 
reprezentanţi ai puterii legitime, oricare ar fi aceştia. 

Recentul raport, în faţa CPUN, al domnului Roman 
constituie prima prezentare oficială, după revoluţie, a 
stării actuale reale a economiei româneşti. Şi această 
prezentare - în ciuda abordării exclusiv calitative, în 
general fără date şi precizări statistice, pe care cei mai 
mulţi le-ar fi dorit - nu lasă, totuşi, nici urmă de dubiu 
asupra dezastrului existent, grea moştenire de la regimul 
dictatorial. Absența unor date care să cuantifice dezastrul 
este explicabilă obiectiv, întrucât actualul sistem de preţuri 
şi de evaluări statistice nu este pe deplin relevant, 
reflectând deformat multe realităţi economice. Absența 
altora însă - precum deficitul energetic care confruntă 
economia, cantitatea de bani existentă pe piaţă, fără 
acoperire în mărfuri - nu poate fi explicată decât subiectiv, 
poate prin grija de a nu speria oamenii. Părerea autorului 
acestor rânduri este că dezvăluirea acestor date ar avea, 
dimpotrivă, un efect pozitiv: acela de a evidenția oamenilor 
posibilităţile limitate ale unei economii sleite şi în 
dezechilibru, arătându-le clar că nu trebuie să-şi facă iluzii 
deşarte. Moştenirea este grea şi oricine ar fi la putere şi 
oricât de bine intenţionat şi de competent ar fi nu va putea 
soluţiona problemele grave existente în economie decât 
treptat şi pe o perioadă îndelungată. Orice amăgire este 
inutilă, chiar dăunătoare. 

În mod inevitabil - chiar dacă obiectivele economice 
urmărite vor fi spre binele general - vor apărea 
constrângeri economice, dureri sociale, necesităţi de 
măsuri de austeritate. Şi implicaţiile politice şi de 
popularitate ale tuturor acestora vor cădea în cârca 
factorilor aflaţi la putere şi guvernare. Poziţia lor nu va fi 


de invidiat. Va fi poate mult mai comod în opoziţie 
criticând guvernul şi racolând treptat capitalul politic al 
celor de la putere, care se vor lupta cu soluţionarea 
problemelor şi cu nemulţumirile chiar ale acelora, ce, 
anterior, îi aleseseră. Cineva, trebuie, totuşi, să-şi asume 
puterea. Cine? 

Recent, dl. Iliescu, în două interviuri („Le Monde” şi 
„România liberă”), a avansat o idee care nu poate trece 
neobservată, prin importanţa ei: un guvern de uniune 
naţională după alegeri. Este vorba de o mişcare tactică 
electorală sau de o opţiune realistă, ţinând cont de o 
situaţie specifică dată? Luarea în considerare a factorului 
economic poate înlesni un răspuns corect. 

Ar fi poate, înainte de toate, util să ne întrebăm dacă 
factorul economic are vreo influenţă în însăşi alegerea 
modelului constituţional şi al mecanismului electoral, căci 
în România trebuie să se rezolve şi aceste probleme în 
prealabil sau în paralel cu cele economice. 

Din studierea proiectului legii electorale rezultă o 
anumită „orientare” spre „modelul” francez, în sensul că, 
în esenţă, ar fi vorba nu atât de o constituantă bicamerală, 
dar mai ales de faptul ca puterea executivă să fie 
exercitată, în parte, de instituţia preşedintelui ţării, situată 
undeva „deasupra partidelor” şi aleasă separat, şi, în 
parte, de guvern, alcătuit de reprezentantul partidului care 
dobândeşte în urma alegerilor, majoritatea în parlament. O 
asemenea organizare conferă instituţiei preşedintelui 
atribuţii semnificative (şi nu doar de reprezentare ca în 
„modelul” vest-german de pildă), dar o fereşte de o 
implicare în guvernarea curentă (ca în cazul „modelului” 
american) şi, în consecinţă, oferă o stabilitate a puterii în 
stat, în cazul instabilității la nivelul guvernării curente. Or, 
în situaţia concretă a României actuale, multitudinea de 
probleme grave de rezolvat, inclusiv şi în primul rând cele 
economice, ar putea antrena instabilitate la nivel 
guvernamental şi, în orice caz, frecventecontestări ale 
măsurilor luate la acest nivel pentru a se face faţă 
problemelor respective. 


Să privim concret. Pentru funcţia de preşedinte, 
principalul candidat şi, de departe, cu cele mai mari şanse 
este dl. Iliescu. Realist vorbind, nu există o alternativă la 
dl. Iliescu. Care partid va forma, însă, guvernul? Cu alte 
cuvinte, care dintre partidele sau mişcările politice va 
câştiga alegerile parlamentare? Cel mai probabil, Frontul 
Salvării Naţionale. Problema este doar următoarea: FSN a 
emanat în frunte cu dl. Iliescu şi, pentru cei mai mulţi 
dintre susţinători, dl. Iliescu va candida pentru funcţia de 
preşedinte al ţării, FSN va rămâne fără un pilon. Este, ca 
atare, de înţeles de ce dl. Iliescu amână - şi va amâna până 
când va fi posibil - anunţarea candidaturii sale, pentru a 
nu sancţiona oficial desprinderea sa de FSN şi, deci pentru 
a nu văduvi această mişcare politică de principalul ei 
suport electoral. 

Este, însă, de prevăzut că FSN va cuceri cele mai 
multe sufragii. Şi, ca urmare, va dobândi dreptul ca un 
reprezentant al său să formeze noul guvern. S-ar putea ca 
acesta să fie chiar dl. Roman. Nimic mai bine din punctul 
de vedere al tandemului FSN-lliescu, s-ar putea zice. Şi, 
totuşi, dl. Iliescu avansează ideea unui guvern de uniune 
naţională după alegeri. Realitatea este că, aşa cum 
menţionam, indiferent ce partid va câştiga alegerile şi va 
forma guvernul, va fi confruntat cu un noian de probleme 
grave, din rândul cărora accentuăm asupra celor 
economice. Şi dacă acest partid va fi FSN, susţinătorii lui 
vor uita repede - în faţa unor inevitabile măsuri de 
austeritate, ce vor trebui luate pentru a se înfrunta inflaţia, 
şomajul şi alte dificultăţi - că tocmai FSN a fost acela care, 
în perioada imediat ulterioară revoluţiei, a adoptat cele 
mai populare reglementări din ultimele patru decenii, de la 
liberalizările în plan politic, la îmbunătăţirea pe cât posibil 
a condiţiilor de muncă şi viaţă ale oamenilor. Iar partidele 
politice învinse în alegeri se vor putea, de pe băncile 
opoziţiei, bucura de problemele învingătorului în alegeri şi 
de contestările populare la adresa acestuia. Dl. Iliescu le 
atrage, însă, de pe acum, atenţia că nu vor putea sta 
liniştiţi, că li s-ar putea solicita participarea la grelele 


decizii pentru înfruntarea dificultăţilor. Şi partidelor, ce vor 
ajunge a fi reprezentate în parlament, nu le va fi uşor să 
refuze o asemenea participare, întrucât, indiferent de 
motivațiile pe care le-ar invoca, ar părea pentru mulţi o 
„fugă de răspundere”. 

Mie unuia mi se pare că ar fi simplist de a interpreta 
această propunere a domnului Iliescu doar ca o tactică de 
a dobândi putere, dar de a împărţi responsabilităţile 
acesteia având în vedere gravitatea problemelor de 
guvernare. Dificultăţile nu sunt ale domnului Iliescu, ele 
sunt ale unei ţări sleite economic, care încearcă să-şi 
construiască noi structuri politice pentru a le articula pe 
cele economice şi a le faqe apte să promoveze eficienta şi 
competitivitatea. Or, într-o asemenea misiune, implicarea 
trebuie să fie generală şi responsabilităţile trebuie 
asumate de toate principalele forţe politice alese de însăşi 
populaţia ţării. Nu poate fi trecut cu vederea faptul că, în 
toate ţările democratice, când au existat perioade de 
restrişte sau când a fost vorba de probleme de importantă 
naţională fundamentală, responsabilităţile au fost preluate 
în comun fie prin constituirea de guverne de uniune 
naţională, fie cel puţin, prin alte forme de acord între 
principalele forţe politice reprezentate în organele alese. 

„LUMEA AZI” Nr. 21/1C martie 1990 

Iunie 90 - septembrie 91 Guvernarea Roman 

Primele breşe în centralismul comunist şi marile 
ezitări şi erori pe calea reformei 

Un avertisment mereu repetat şi niciodată luat în 
seamă, căci urechile guvernanţilor erau astupate cu 
dopurile propriilor convingeri că deţin monopolul 
concepţiei asupra reformei:  jumătăţile de măsură 
accentuează dezastrul şi compromit reforma încă din vara 
anului 90 se atrăgea atenţia că, întrucât reforma 
presupune ca economia să fie lăsată a-şi scoate masca din 
toate punctele de vedere, liberalizarea preţurilor nu poate 
fi făcută fără liberalizarea cursului monedei naţionale, iar 
în condiţiile deschiderii supapei inflaţiei, cea a şomajului 
nu poate fi menţinută închisă; aiuritoarea creştere a 


preţurilor fără ca vreo schimbare structurală să aibă loc în 
economie a constituit preţul greu plătit pentru aceste erori 

Atât de cerutul ulterior bilanţ al guvernării Roman 
poate fi găsit, analizat „la rece”, nepasional, încă la vremea 
respectivă: jumătăţi de măsură şi în niciun caz „terapie - 
şoc”; reformă în legislaţie, dar în practică mai nimic, căci 
nici măcar un faliment nu s-a înregistrat; privatizarea 
efectivă - slabă, iar cea preconizată - „centralizată“; 
reîndatorare externă dar nu pentru restructurare- 
dezvoltare, ci pentru consum; corelaţii fundamentale în 
economie dezechilibrate. 

O guvernare începută la bord cu balastul marii 
mineriade din iunie 90 şi încheiată oarecum paradoxal cu 
aruncarea peste bord a echipei executive tot de către 
mineri, probabil însă la iniţiativa aceloraşi irganizatori din 
umbră de manevre şi diversiuni politice. 

PARIUL UNOR RESTRUCTURĂRI RADICALE 

Noul guvern al României, format în baza rezultatelor 
primelor alegeri libere după mai bine de patru decenii, şi-a 
prezentat parlamentului, săptămâna trecută, programul, 
deocamdată sub formă nu chiar operaţională, ci de intenţii 
şi obiective avute în vedere. Era de prevăzut că, în 
contextul implicaţiilor politice, interne şi internaţionale, 
ale tragicelor evenimente din 13 - 15 iunie, guvernul va 
urmări să meargă mai departe şi mai rapid, decât probabil 
ar fi intenţionat, pe linia tranziţiei către o economie de 
piaţă. Motive existau. Într-un asemenea caz, se oferea o 
şansă de reconsiderare a poziţiilor occidentale cu privire la 
cooperarea şi asistenţa economică, actualmente restrânse 
sau chiar suspendate, putându-se conta dacă nu pe o 
revizuire imediată a atitudinilor guvernamentale, cel puţin 
pe o resuscitare a interesului unor oameni de afaceri 
pentru proiecte, acum blocate, de relaţii cu firme 
româneşti şi de investiţii în ţara noastră. 

Guvernul şi opţiunea reformatoare i 

Presupunerea se confirmă. Conţinutul programului 
lasă o impresie clară asupra determinării guvernului de a 
conduce economia românească spre mecanismele de piaţă. 


Motivația de fond a opțiunii este subliniată în chiar 
declaraţia primului ministru că „trecerea la o economie de 
piaţă este singura soluţie de depăşire a crizei care 
confruntă economia românească”. La fel de semnificativă 
este şi precizarea că întârzierile şi ezitările pe acest plan 
nu fac, după cum arată experienţa (inclusiv a altor ţări), 
decât să adâncească dificultăţile. 

Fără a face comparații forţate, având în vedere 
diferenţierile obiective de competenţe şi atribuţii, se poate 
spune că, în însuşi planul prin apiilor expuse, programul 
guvernamental reprezintă o deschidere mult mai tranşantă 
spre o economie de piaţă decât discursul de investitură al 
preşedintelui ţării. In orice caz, tind să se risipească multe 
din îndoielile, cu privire la angajamentul către o economie 
de piaţă, semănate de studiile Comisiei guvernamentale 
constituite în această privinţă (care au fost folosite în parte 
la formularea programului), precum şi de însăşi platforma 
FSN Şi de o serie de aprecieri ale fruntaşilor respectivei 
formaţiuni politice. Nu şi-au găsit locul în program, 
referirile critice de până acum la experienţele de trecere la 
economia de piaţă din alte ţări est-europene şi nici 
ademenitoarele dar forţatele aspirații către „modelul” 
austriac, suedez sau chiar japonez! S-ar părea că, prin 
programul guvernamental, ramura reformatoare a luat o 
opţiune în cadrul FSN (cel puţin deocamdată). 

Pentru a sublinia semnificaţia programului, primul 
ministru l-a însoţit cu prezentarea unui guvern, evident 
întinerit şi mult restrâns (la o treime) faţă de trecut. 
Desigur, din punctul de vedere al economiei de piaţă, nu 
atât numărul instituţiilor guvernamentale contează, cât 
mai ales atribuţiile lor, dar s-a dorit în mod limpede să se 
arate că demolarea structurilor trecutului a început. De 
altfel, apreciindu-se că „formula de structură a guvernului 
este prima schimbare radicală pe calea reformei” şi, 
menţionându-se că, în cadrul acestuia rămân numai 
factorii de decizie „pentru orientarea economică şi 
aplicarea legilor”, dispărând oricum „factorii de 
transmisie”, s-a considerat că programul propus este cel al 


unei „tranziţii istorice, de o amploare fără precedent”. 

Către o economie de piaţă 

Principalele coordonate ale unei economii de piaţă 
sunt vizate în intenţiile guvernamentale. Astfel, este clar 
definită necesitatea recunoaşterii muncii sociale ca nevoie 
socială, urmând a fi depuse doar acele activităţi productive 
care sunt „recompensate comercial” (adică au desfacere). 
O atenţie deosebită este acordată repunerii statului în 
rolul său economic firesc, nu de administrator direct al 
economiei, de proprietar şi manager, ci de factor de 
reglare a proceselor economice prin politici desfăşurate cu 
ajutorul pârghiilor juridice, fiscale şi monetare pe carele; 
are la dispoziţie. Statul se va retrage treptat din activitatea 
de tutelă şi din cea de investiţii. Numărul semnalelor 
primite şi expediate de ministere (de altfel, ele însele 
sensibil împuţinate) se reduc drastic, cu mai multe ordine 
de mărime. Proprietatea va ieşi din gestiunea economică 
nemijlocită a statului, fiind trecută în administrarea 
întreprinderilor autonome, organizate pe principiul 
societăţilor comerciale, care, indiferent dacă sunt publice 
sau private, îşi vor stabili singure politica de investiţii, de 
salarizare, relaţiile cu celelalte întreprinderi etc. În acest 
sens, statul avertizează lucrătorii că, în ce priveşte 
revendicările salariale, trebuie să se adreseze nimănui 
altcuiva decât consiliilor de administraţie ale 
întreprinderilor, salariile urmând a fi în legătură strictă cu 
rezultatele unităților economice. Pe lângă cadrul juridic- 
legislativ pe care îl creează pentru funcționarea 
întreprinderilor, statul va apărea în relaţiile economice 
exclusiv ca agent fiscal, colector de dividende (în calitatea 
sa de acţionar în întreprinderile proprietate publică) şi 
client (prin comenzile pe care le va face diferiților furnizori 
pe bază de licitaţii). Rolul bugetului de stat se va schimba, 
diminuându-se funcţia de alocare de resurse (prin 
investiţii), în favoarea creşterii funcţiei de reglare socială a 
proceselor economice şi sociale (prin politicile fiscală, 
monetară şi” de protecţie socială a lucrătorilor). Este 
abandonat, practic, planul indicativ (de comandă), 


trecându-se la formularea numai a unor proiecţii de 
dezvoltare orientative, care să pună în evidenţă nevoile 
sociale şi să prevadă pârghiile economice prin care statul 
poate influenţa alocarea resurselor în vederea acoperirii 
acestor nevoi. 

Va avea loc o restrângere treptată a sferei sectorului 
public (care se va menţine complet doar în unele activităţi 
de interes general naţional), în paralel cu extinderea 
sectorului privat. O privatizare masivă şi rapidă (stimulată 
prin punerea la dispoziţie de credite) este prevăzută în 
sectoarele industriei mici, comerţului şi serviciilor, iar în 
industria mare urmează să se apeleze la mijloace curente 
din practica internaţională pentru trecerea în proprietate 
privată: organizarea întreprinderilor ca societăţi pe 
acţiuni, punerea în vânzare a portofoliului de acţiuni (cu 
prioritate salariaților proprii ai întreprinderilor) şi 
asigurarea caracterului negociabil al acestor titluri de 
valori emise. Se lasă a se înţelege că actualele mari 
întreprinderi de stat, reorganizate ca societăţi comerciale 
sau regii autonome, vor putea funcţiona cu capital mixt 
(public şi particular), dacă nu chiar vor putea fi 
transformate în întreprinderi private (dar nu şi cu capital 
străin, căruia, în deţinere integrală, îi este rezervat doar 
domeniul întreprinderilor nou înfiinţate). De o atenţie 
specială se bucură procesul complex al evaluării 
patrimoniului actualelor întreprinderi, fără a-l subestima 
(şi, deci, ignora eforturile de muncă înglobate), dar nici 
supraestima (şi, deci, descuraja eventuala privatizare). 
Deosebit de importantă este sublinierea că retragerea 
statului din funcţia de proprietar şi manager este urmărită 
din convingerea că iniţiativa privată asigură dinamismul, 
determinarea şi eficienţa demersului economic. 

Investiţiile, preţurile, salariile şi dobânzile sub 
incidenţa concurenţei în spiritul cerinţelor economiei de 
piaţă este recunoscută, fără echivoc, necesitatea 
constituirii „pieţei capitalurilor, pifeţei forţei de muncă, 
pieţei bunurilor de investiţii, a materiilor prime, 
produselor intermediare şi mărfurilor de consum, precum 


şi a pieţei financiare”. Altfel citit, este vorba, în esenţă, de 
dereglementări în domeniul fondurilor  investiţionale, 
salariilor, preţurilor, dobânzilor şi lăsarea formării acestora 
sub incidenţa mecanismului concurenţial, al cererii şi 
ofertei. De altminteri, în ce priveşte preţurile, unde 
formulările sunt ceva mai explicite în program, se 
intenţionează liberalizarea acestora, cu excepţia celor care 
vizează bunurile şi serviciile de bază pentru populaţie 
(alimentare şi combustibili), care ar urma să rămână 
dirijate (şi, deci, în principiu, subvenţionate în parte). O 
dereglementare ar urma să intervină şi în privinţa ocupării 
forţei de muncă şi salarizării, care vor depinde de 
posibilităţile unităţilor economice, statul asumându-şi, 
însă, protecţia socială a celor afectaţi de şomaj şi inflaţie. 
Pe linia funcţionării mecanismelor de piaţă, creditul se va 
transforma într-o principală sursă de finanţare, va avea loc 
o descentralizare în sectorul financiar-bancar şi, pe cale de 
consecinţă, se va introduce concurenţa în acest sector, prin 
crearea mai multor bănci comerciale (colectare de 
depozite şi finanţare pe termen scurt) şi bănci de 
dezvoltare (finanţare pe termen lung), care vor putea 
practica, în principiu, dobânzi şi comisioane diferenţiate, 
dar ale căror niveluri se vor forma, de fapt, în funcţie de 
cerere şi ofertă. De o însemnătate esenţială va fi 
constituirea bursei de valori, cu rolul ei fundamental în 
atragerea pentru investiţii a fondurilor disponibile pe piaţă 
şi dirijarea lor spre activităţile performante. Doar odată cu 
crearea bursei va dobândi, de fapt, semnificaţie 
organizarea întreprinderilor ca societăţi pe acţiuni, 
întrucât deplasarea, prin mecanismele pieţei, a fondului de 
investiţii spre activităţile performante poate avea loc 
numai în cazul în care titlurile de valoare emise de 
întreprinderi (acţiuni, obligaţiuni) sunt negociabile pe 
piaţă (adică în bursă), cu alte cuvinte când fiecare va şti 
clar că poate achiziţiona titluri profitabile şi se poate 
debarasa de cele neprofitabile. Programul ţine cont de 
aceasta, prevăzând că, până la constituirea bursei, titlurile 
vor putea fi negociate prin intermediul băncilor, care ar 


putea fi, totodată, abilitate şi cu organizarea de licitaţii 
valutare (pentru dobândirea de monedă forte la cursuri 
decurgând din cerere şi ofertă). 

Imprecizii, ezitări 

Există, totuşi, unele coordonate ale economiei de 
piaţă care nu-şi găsesc precizările necesare în program, fie 
din cauza faptului că autorii acestuia nu şi-au conturat încă 
intenţiile, fie pentru că manifestă ezitări. Pe fondul unei 
abordări în general sărace cu privire la problemele 
agriculturii - domeniu în care se pare că se consideră că 
măsurile luate până acum ar fi suficiente - nu sunt 
evocate, foarte limpede, intenţiile asupra formelor, 
modalităţilor şi dimensiunilor concrete ale privatizării în 
acest sector. Un aspect de fond lăsat realmente în 
suspensie este cel al subvenţiilor acordate, acum, unor 
numeroase întreprinderi şi chiar unor sectoare economice 
întregi. Precizările făcute în program sunt departe de a fi 
clarificatoare. Se vorbeşte de elaborarea, în viitor, a unei 
„legi a falimentelor”, precum şi de faptul că guvernul nu va 
accepta, sub nicio formă, subvenţii pentru a acoperi 
pagube cauzate de incompetenţă managerială. Dar 
problema este alta: autonomizarea întreprinderilor în 
planul atribuţiilor şi răspunderilor nu va fi de niciun folos 
multora din sutele de unităţi economice care lucrează 
acum în pierdere, şi nu datorită  incompetenţei 
conducerilor actuale, ci incompetenţei celor ce au 
conceput şi creat respectivele unităţi economice. Vor fi sau 
nu vor fi acestea subvenţionate sau cât timp? Alte 
probleme, strâns legate cărora nu li se oferă soluţii în 
program, se referă la preţurile materiilor prime şi 
bunurilor de investiţii şi, respectiv la balanţele materiale - 
verigile de bază ale fostei centralizări şi „chei” ale 
descentralizării şi înfăptuirii reformei spre o economie de 
piaţă. Liberalizarea acestor preţuri nu este, în mod expres, 
evocată, iar, în privinţa balanţelor materiale (prin care se 
asigură acces la resursele deficitare - şi mai toate sunt, 
după chiar expresia primului ministru, într-o atare 
situaţie), se menţionează doar intenţia de a se renunţa la 


ele într-un viitor neprecizat. Desigur, nu pot exista soluții- 
miracol (iar cele abrupte nu sunt, nici ele, printre acestea), 
dar o abordare concretă spre o rezolvare ar fi trebuit 
adusă în discuţie. 

Cerinţa unei reexaminări în problema convertibilităţii 
leului 

Dacă programul are meu multe puncte forte, un 
punct slab îl constituie, fără îndoială, modul în care este 
pusă problema convertibilităţii leului. S-ar părea că, 
potrivit abordării propuse, nici măcar la un orizont 
îndepărtat de timp, demersul spre introducerea 
convertibilității leului nu va fi întreprins, deoarece 
condițiile implicate nu vor fi atinse mulți ani încă de-aici 
înainte. Desigur, nimeni nu se poate aştepta, în actuala 
situație a economiei româneşti, la o convertibilitate a leului 
de azi pe mâine. Dar, în concepţia programului, 
convertibilitatea leului pare să fie actul final al reformei, şi 
nu un instrument de bază al acesteia. Or, dacă economia 
românească nu este lăsată să-şi scoată masca şi să intre în 
realitate nu numai din punctul de vedere al ocupării forţei 
de muncă şi al preţurilor, ci şi al cursului monedei 
naţionale (ca preţ al preţurilor tuturor mărfurilor), nu 
există, de fapt, mari şanse pentru o restructurare 
economică din temelii. Nu se pune problema, într-o primă 
fază, de a se introduce o largă convertibilitate, ci de a 
recurge la una parţială (limitată la anumite operaţiuni ori 
cuantumuri) sau măcar de a se folosi modalităţi de piaţă 
pentru aflarea cursului real al leului în valutele 
convertibile. Celelalte ţări est-europene fie au procedat la 
măsuri de convertibilizare parţială (limitată) a monedelor 
lor naţionale, fie, dacă au considerat că trebuie să mai 
aştepte încă pentru aceasta, folosesc licitaţii valutare 
pentru conturarea unui curs de piaţă al monedelor lor, pe 
care, oricum, îl utilizează cel puţin în operaţiunile de 
schimb  „necomercial” (turistic), cu efecte pe linia 
descurajării pieţei neigre şi colectării de către stat a 
fondurilor în valută aduse de străini în ţară. La noi, situaţia 
este cum nu se poate mai defavorabilă din orice punct de 


vedere s-ar privi. Cu un curs unic nerealist, de 21 lei de lei 
dolarul, statul nu poate face, în niciun fel, vreo concurenţă 
preţurilor de 6 - 8 ori mai mari ale dolarului în lei de pe 
piaţa neagră. În plus, decontarea de către întreprinderi a 
operaţiunilor lor cu străinătatea în preţurile interne (care 
nu au nicio relaţie cu cele internaţionale) decuplează 
unităţile economice de orice legătură cu tendinţele de 
preţuri şi cursuri valutare de pe pieţele externe, ele 
putând umfla costurile în lei ale produselor de export şi 
apela la produse scumpe din import. Situaţia actuală este 
mai rea decât în trecut, când cursurile de revenire la 
export şi import constituiau, totuşi, nişte constrângeri pe 
care întreprinderile trebuiau, cât de cât, să le respecte. 
Bugetul statului preia incidenţele negative. Or, marea 
absentă din programul guvernului este tocmai 
introducerea unor noi reglementări privind decontarea 
internă a operaţiunilor cu străinătatea. Se pare că, în ce 
priveşte problema  convertibilităţii leului, programul 
guvernului ar trebui să aibă în vedere noi abordări. Altfel, 
succesul programului ar putea fi afectat. In absenţa unui 
curs realist, de piaţă, al leului, ar fi imposibil de ştiut, de 
fapt, care activităţi de export şi import sunt profitabile sau 
nu (şi, prin incidenţă, problema se pune şi pentru activităţi 
ce par a fi doar „interne”). Conectarea la exigenţele de 
eficienţă şi competitivitate ale pieţelor internaţionale ar fi 
aproape compromisă şi aportul investiţional străin ar fi, 
oricum, descurajat. 

Miza protecţiei sociale 

O reflecţie ce poate fi însă făcută pe marginea 
programului guvernamental, în ansamblul său, este că, 
prin conţinut, acesta răpeşte opoziţiei (inclusiv celei 
politice, atât cât există) o bună parte din argumentele 
contestărilor la adresa puterii. Nu este deloc cert că 
partidele de opoziţie (chiar într-o altă configuraţie a 
votului din 20 mai) s-ar fi încumetat la schimbări mai de 
anvergură. În fond, se poate presupune că un partid al 
majorităţii zdrobitoare dispune de mai multe şanse de a 
aplica un program de reforme radicale decât un partid al 


unei majorităţi precare. Deşi ideal ar fi fost ca un program 
de importanţa şi cu implicaţiile sociale ale celui cu privire 
la tranziţia spre o economie de piaţă să fi purtat girul 
tuturor forţelor politice. Rămâne de văzut dacă tocmai 
electoratul majoritar, care şi-a dat votul formaţiunii 
politice guvernamentale, va fi strict cooperativ. Toate 
acestea subliniază cu atât mai mult incidenţa negativă a 
evenimentelor din 13 - 15 iunie. Dacă acestea nu ar fi avut 
loc, contestaţia la adresa puterii (pe alte probleme decât 
cele economice) ar fi slăbit iar opoziţia, de orice natură, n- 
ar fi avut alternativă la o conlucrare constructivă în 
învingerea dificultăţilor economice. Însăşi disponibilitatea 
generală de a înfrunta aceste dificultăţi ar fi fost alta şi, în 
plus, străinătatea ar fi contribuit cu o susţinere economică. 

Un punct fără îndoială pozitiv al programului, prin 
realismul manifestat, este că nu cade în iluzia că 
transformările implicate nu ar produce dureri economice şi 
sociale. Dimpotrivă, se vorbeşte deschis de acestea, nu se 
fac promisiuni demagogice. Prima fază a tranziţiei este 
considerată perioada cea mai grea, în care costurile 
sociale ale resorbţiei gravei crize economice moştenite de 
la vechiul regim s-ar putea suprapune peste costurile 
economice şi sociale ale tranziţiei înseşi, dudind la situaţii 
chiar explozive. Nu sunt eludate nici alte genuri de 
greutăţi care ar putea fi întâmpinate în aplicarea 
programului: climatul inerţial moştenit, capacitatea de 
rezilienţă a fostelor structuri, insuficienţa unei asistenţe 
economice externe. Dacă intenţiile guvernamentale sunt 
cele anterior menţionate, atunci aceşti factori vor fi cei de 
care depinde aplicarea programului şi viteza de aducere a 
sa la îndeplinire. 

În câştigarea pariului pe care îl face prin lansarea 
acestui program aproape exclusiv axat pe tranziţia către o 
economie de piaţă guvernul mizează pe desfăşurarea unei 
largi acțiuni de protecţie socială, apreciată ca 
reprezentând o responsabilitate egală cu reforma însăşi, şi 
de la care se speră că va tempera convulsiile sociale şi, 
deci, eventuala contestare care ar putea bloca reforma. Se 


cere un moratoriu de 6 luni asupra revendicărilor salariale 
şi acţiunilor greviste, practic până când prevăzuta 
protecţie socială va putea fi operativă. Nu se fac, însă, 
precizări asupra surselor de finanţare ale protecţiei 
sociale. O posibilă sursă de finanţare ar fi încetarea 
subvenţionării întreprinderilor care lucrează în pierdere, 
căci este oricum mai eficient din punct de vedere economic 
de a acorda ajutoare de şomaj decât a plăti salarii şi a 
cheltui şi alte resurse pentru a se produce pagube. 

Programul guvernamental şi opoziţia 

Evident, însă, în realizarea transformărilor implicate 
de tranziţia spre o economie de piaţă este necesară o 
contribuţie participativă generală. Din păcate se porneşte 
la drum într-un context de divizare în societatea 
românească, divizare accentuată în urma evenimentelor 
tragice din 13 - 15 iunie. Situaţia este complexă şi, într-un 
fel, chiar paradoxală. Pe de o parte, majoritatea populaţiei 
care nu este foarte conştientă de nevoia unor reforme de 
anvergură, fiind chiar speriată de acestea, şi care şi-a dat 
votul formaţiunii politice despre care a crezut tocmai că va 
adopta restrurturări mai puţin radicale. Pe de altă parte, o 
minoritate (inclusiv o fracțiune deloc neglijabilă a 
intelectualităţii) care este poate cea mai convinsă de 
necesitatea reformelor radicale, dar care nu este, acum, 
alături de formațiunea politică la putere ce propune 
asemenea restructurări. Apelul la participare, conlucrativă 
adresat de primul ministru, cu o menţiune specială către 
intelectualitate, nu este întâmplător, căci intelectualităţii i- 
ar reveni misiunea de a contribui nu numai la 
operaţionalizarea conceptuală şi practică a programului de 
trecere spre o economie de piaţă, la revoluţia managerială, 
la modernizarea ştiinţifică şi tehnologică pe care le 
implică, ci şi la conştientizarea păturilor largi ale 
populaţiei asupra necesităţii irepresibile a acestei tranziţii. 
Care vor fi evoluţiile? Rămâne de văzut. În orice caz, miza 
este copleşitor de importantă. Fără o economie de piaţă. 
este imposibilă nu doar prosperitatea, ci şi democraţia. 

ACCEPTĂM SAU NU CAPITALIŞTI” PRINTRE NOI? 

Când în timpul vizitei primului ministru în Franţa, 
preşedintele Senatului lansa un sever avertisment în 
legătură cu modalitatea preconizată de guvern 
(„împroprietărirea” cu bonuri de valoare) în privinţa 
privatizării unei părţi din patrimoniul actualelor 
întreprinderi de stat, se părea că a ieşit la suprafaţă 
confruntarea între două concepţii în însuşi cadrul 
formațiunii politice e parlamentare majoritare (care se 
află, deci, la guvernare). Calea unui compromis a fost 
găsită relativ repede. Nu este, însă, sigur că, în sânul 
acestei formațiuni, abordările s-au conjugat, încetând să 
mai existe cel puţin două concepţii care se diferențiază în 
ce priveşte amploarea şi ritmul tranziţiei spre o economie 
de piaţă. 

În orice caz, compromisul a permis deblocarea 
proiectului de lege referitor la organizarea şi funcţionarea 
actualelor întreprinderi de stat ca regii autonome sau 
societăţi comerciale. In cadrul celor din urmă poate 
interveni, deci, o componentă privată, capitalul particular 
urmând a deţine, de la caz la caz, acces parţial sau integral 
la patrimoniu. 

În vederea demarării procesului de privatizare, se vor 
emite bonuri de valoare distribuibile gratuit fiecăruia 
dintre cetăţenii români majori (peste 18 ani), până la 
concurenţa a 30 la sută din valoarea actualului patrimoniu 
global al întreprinderilor de stat. Cu aceste conuri se vor 
putea dobândi, ulterior, acţiunile emise de întreprinderi în 
viitoarea lor organizare ca societăţi comerciale. 

De fapt, are loc prima importantă dedublare a 
capitalului, necesară funcţionării unei economii de piaţă. 
În România, ca şi în alte ţări est-europene, datorită 
monopolului de stat asupra proprietăţii, există capital real 
(sub forma mijloacelor de producţie ca atare), dar nu şi 
capital financiar (sub forma  înscrisurilor de valoare 
reprezentând titlurile de proprietate asupra acestor 
mijloace). Bonurile de valoare emise, transformabile în 
titluri de proprietate (acţiuni, obligaţiuni etc.), constituie 


embrionul unei pieţe de capitaluri investiţionale, care ar 
urma să capete substanţă şi funcţionalitate doar din 
momentul înfiinţării unei burse, unde să se asigure 
negocierea titlurilor respective potrivit cererii şi ofertei. 
Până atunci, însă, mai este! Deocamdată, bonurile de 
valoare rămân nenegociabile timp de un an, iar, apoi, până 
la transformarea lor în titluri de proprietate asupra unei 
părţi din patrimoniul viitoarelor societăţi comerciale, vor 
putea fi schimbate, ele ca atare, între cetăţenii români pe 
calea vânzării/cumpărării prin intermediul unei Agenţii 
guvernamentale. 

Nu poate fi vorba, în esenţă, de efecte inflaţioniste, 
bonurile respective nefiind bani nbi puşi în circulaţie pe 
piaţă, iar negocierea lor făcându-se în cadrul masei 
monetare existente, prin redistribuirea acesteia între 
deținători. Şi până la transformarea lor în titluri de 
proprietate propriu-zise nu decurge niciun câştig din 
posesia lor. 

Principalele probleme faţă de care s-au manifestat 
însă controverse în legătură cu lansarea bonurilor de 
valoare nu şi-au găsit soluţionare nici după dezbaterea 
parlamentară. Pentru că nici nu există vreo soluţie 
legislativ-juridică. 

Prima este legată de faptul că bonurile respective nu 
joacă rolul unui „capital creativ”. Un asemenea rol nu-l 
poate avea decât banul folosit pentru investiţii noi, ceea ce 
se realizează fie prin angajarea de fonduri în crearea de 
întreprinderi noi, fie prin plasamente pe viitoarea piaţă 
bursieră, a cărei menire este tocmai atragerea pentru 
investiţii de bani disponibili în economie şi dirijarea lor, în 
funcţie de situaţia existentă, spre sectoarele şi activităţile 
performante. S-ar putea arăta, însă, că, din acest punct de 
vedere, bonurile de valoare ar fi de natură să contribuie 
indirect la o realocare a resurselor în sensul eficienţei, 
fiecare deţinător de bonuri fiind interesat a le transforma 
în titluri de proprietate (acţiuni, obligaţiuni etc.) ale unor 
societăţi comerciale profitabile şi nu falimentare. De 
aceea, atât guvernul dt şi legiuitorii mai mult decât să se 


îngrijească de lansarea, sau nu, a bonurilor de valoare ar fi 
trebuit să se concentreze asupra stabilirii unor modalităţi 
de piaţă la transformarea lor în titluri efedive de 
proprietate. 

A doua problemă intră sub incidenţa preocupărilor 
faţă de echitatea socială. Atât proiectul guvernamental 
care prevedea distribuirea gratuită a bonurilor de valoare 
către salariaţii existenţi la data intrării în vigoare a legii, 
cât şi amendamentul parlamentar cu privire la acordarea 
lor, tot gratuită, dar către toţi cetăţenii români majori se 
raportează la fel de just şi, deopotrivă, de injust la 
problemele de echitate socială (de ce doar salariaţii 
existenţi şi nu şi foştii salariaţi, de ce toţi cetăţenii majori 
şi nu doar cei cu o contribuţie efectivă trecută sau 
prezentă?). La fel în ce priveşte negoderea bonurilor, în 
urma căreia deţinătorii aduali de bani (care sunt, în 
majoritate, nomenclaturişti sau beneficiari ai penuriilor) ar 
putea achiziţiona, la preţuri scăzute, de la „oameni 
cinstiţi”, asemenea bonuri, devenind viitorii puternici 
acţionari (sau, cum s-ar spune, viitorii „capitalişti”). Acest 
ultim aspect al echităţii sociale se pune, însă, într-un mod 
practic similar şi în legătură cu investiţiile noi, „creative”, 
întrudt tot adualii deținători de bani sunt cei care pot face 
plasamente  investiţionale şi în crearea de noi 
întreprinderi. Alţi bani pentru investiţii particulare nu 
există! Poate doar cei care ar proveni din străinătate. Dar 
oricum numai pe aceştia - chiar în ipoteza improbabilă că 
ar sosi cu duiumul - nu se poate conta în procesul 
privatizării şi trecerii la o economie de piaţă. 

Cu alte cuvinte, problema care se pune este dacă se 
acceptă, sau nu, folosirea pentru investiţii a actualelor 
disponibilităţi băneşti existente pe piaţă, în ciuda faptului 
că proveniența lor este, în mare parte, nu tocmai licită. 
Este o problemă asupra căreia societatea românească - 
precum şi cea din alte ţări est-europene - trebuie să se 
decidă, ţinând cont, însă, că alternativele nu sunt decât 
două: ori se confiscă (printr-o reformă monetară de tip 
1947 sau 1952) toţi banii şi pornim în mod egalitarist de la 


zero, dar atunci vom aştepta zeci şi zeci de ani o 
acumulare primitivă a capitalului; ori se rămâne strict la 
actuala proprietate de stat care, ca „proprietate a 
nimănui”, ştim bine cu toţii în ce situaţie economică ne-a 
adus. Inutil de menţionat că, în ambele cazuri, s-ar spune 
adio economiei de piaţă! 

Lansarea bonurilor de valoare nu face decât să 
deschidă dosarul unei problematici deosebit de complexe 
şi delicate a economiei de piaţă. Aceasta remunerează 
factorii de producţie potrivit contribuţiei lor şi nu numai 
munca, dar şi capitalul este, într-o economie de piaţă, 
factor de producţie. Astfel, pentru a fi şi mai clar, într-o 
economie de piaţă, inegalităţile sociale sunt inevitabile. 
Sunt cele rezultând din eficienţa diferențiată a diverselor 
munci şi capitaluri în competiţia lor pe piaţă. Nu s-ar putea 
spune, însă, că nu ar exista, şi în economia centralizată, 
inegalităţi sociale, în ciuda egalitarismului afişat. Ele 
provin din surse mult mai „necurate”: privilegii de poziţie; 
trafic de influenţă; corupţie şi, mai ales, exploatarea 
penuriilor de tot felul de către o pătură subţire de 
profitori. Opțiunea între economia  Centralizată şi 
economia de piaţă este ălegerea între o societate cu 10 - 
20 la sută relativ „bogaţi” şi 80 - 90 la sută „săraci” şi o 
societate de „bogaţi”, dintre care 20 la sută „foarte bogaţi” 
şi 20 la sută relativ „sărad”. 

UN PARADOX PE CALEA REFORMEI SPRE O 
ECONOMIE DE PIAŢĂ 

O afirmaţie care poate şoca: declinul economic din 
ultimele luni constituie un element favorizant pentru 
trecerea la o economie de piaţă. 

Problema faţă de care mulţi economişti şi factori 
guvernamentali de răspundere exprimă cele mai mari 
îngrijorări în momentul de faţă este legată de declinul 
pronunţat al producţiei în economia naţională, pus în 
evidenţă, în plan statistic, de realizările sub cele din 
perioada corespunzătoare a anului trecut, iar, în plan 
practic, de greutăţile în lanţ întâmpinate în aprovizionarea 


tehnico-materială. Sunt economişti care susţin că, din 
această cauză, bazele de pornire în înfăptuirea reformei 
economice s-au modificat substanţial faţă, de pildă, de 
începutul anului, apărând un handicap suplimentar, care 
complică sarcina eliminării gravei moşteniri economice 
comuniste şi, mai ales, ceauşiste. 

Părerea autorului acestor rânduri este contrară, fiind 
aceea că, din punctul de vedere al reformei economice, 
declinul producţiei şi multiplele fenomene econemico- 
sociale negative ce îl însoțesc, cu alte cuvinte „evoluţia în 
rău” a economiei din ultimele luni nu reprezintă, în mod 
paradoxal, răul cel mai rău, devenind, dimpotrivă, chiar un 
element favorizant al trecerii la o economie de piaţă. 

Afirmația poate şoca, dar la o analiză atentă, 
debarasată de vechi mentalități şi de orice regrete, cu 
privirile ambilor ochi către viitor - şi nu cu a unuia din ei 
spre trecut - se evidenţiază că temeiuri există, dacă 
abordarea este făcută din unghiul de vedere al reformei 
spre o economie de piaţă. 

Decembrie: o gravă moştenire economică 

Care era situaţia economiei româneşti în decembrie, 
la înlăturarea regimului Ceauşescu? jo economie în 
dezastru - aceasta era moştenirea. Extinderea forţată a 
proprietăţii de stat în întreaga economie - şi acolo unde 
aceasta era necesară, dar şi acolo unde reprezenta o frână 
- a transformat-o într-un fel, de „proprietate a nimănui”, 
care a alterat spre dezinteres şi lipsă de iniţiativă 
comportamentul agenţilor economici şi a văduvit sistemul 
economic de flexibilitatea şi deschiderea necesară înnoirii. 
Centralismul excesiv în planificarea şi conducerea 
economiei a generat o gestiune  antieconomică, 
îndepărtând locul luării deciziei de locul de aplicare a 
acesteia, împiedicând deplasarea resurselor spre 
activităţile performante şi amplifidind, prin ignorarea 
corecţiilor cerute de piaţă, irosirile de resurse şi 
neacoperirile de nevoi sociale. Consecința cea mai 
dramatică a arbitrarului şi voluntarismului, a nerespectării 
legilor economice şi condiţiilor pieţei a fost deposedarea 


sistemului economic de un „feed back” - de un mecanism 
de autoreglare - care să oprească necorelările mereu mai 
flagrante dintre resurse şi nevoi sociale. Ca urmare, 
imense resurse au fost concentrate şi se află blocate în 
întreprinderi industriale producătoare de pierderi şi care 
nu au practic nicio şansă de a fi integrate într-o economie 
sănătoasă. Produse fără desfacere erau fabricate, în timp 
ce nu existau resurse pentru producerea unor mărfuri 
căutate. Necesităţi chiar primare nu erau acoperite. 
Structurile industriale româneşti erau ancorate în ramuri, 
sectoare şi activităţi care au fost, odată demult, 
portstindardul industrialismului clasic, dar care, astăzi, în 
„era postindustrială”, au încetat - datorită impactului 
bulversant al tehnologiilor moderne - să mai constituie 
factori de inducere a creşterii economice. Cea mai gravă 
problemă a economiei româneşti este aceea că industria la 
nivelul existent de dotare tehnică şi competitivitate, nu era 
în măsură, prin export, să-şi procure, din import, măcar 
necesarul propriu de materii prime şi energie care, din 
motive naturale, lipsesc pe plan intern. Aşa numitele 
preţuri planificate, fără vreo legătură cu condiţiile pieţei, 
reflectau distorsionat realităţile economice, contribuţiile 
efective ale diferitelor activităţi; era imposibil, datorită 
unor asemenea preţuri, de a se spune dacă o activitate 
economică este, sau nu, rentabilă. Într-o mare măsură, 
aşa-numita ocupare deplină a forţei de muncă era un şomaj 
deghizat, prin salarii submarginale şi masiv amputate de 
nerealizarea unor planuri deliberat stabilit irealizabile. 
Inflaţia, şi ea mascată, ieşea la suprafaţă prin penuriile de 
tot felul şi exacerbarea pieţei negre, unde preţurile erau 
superioare celor oficiale într-o proporţie de mai multe 
ordine de mărime. Mult trâmbiţata egalitate socială era o 
sfruntată minciună, de care se serveau exponenţii 
traficului de influenţă, vânătorii de poziţii şi profitorii de 
pe urma penuriilor. Relaţiile interumane erau complet 
deteriorate. Atitudinea faţă de muncă era alterată, harnicii 
şi leneşii fiind puşi pe acelaşi plan. Competiţia valorilor 
practic nu exista. De aceea, inovaţia ştiinţifică nu se putea 


manifesta şi, deci, nu putea fi vorba de o reală promovare 
şi implementare a progresului tehnologic. Moneda 
naţională nu avea nicio semnificaţie internaţională, iar 
relaţiile economice externe, reflectând starea generală a 
economiei constituiau un canal de scurgere de substanţă 
economică spre exterior, în dauna şi prin reducerea 
continuă a standardului de viaţă şi civilizaţie al populaţiei. 

Vorbim la trecut, de parcă s-ar fi schimbat ceva în 
aceste coordonate esenţiale! Grava moştenire economică 
este intactă. Pe fond, reforma se pune în aceiaşi termeni. 
Ce s-a modificat, însă, faţă de decembrie? Câteva lucruri în 
mod cert, dar problema este dacă acestea pot fi, sau nu, 
interpretate ca un handicap suplimentar pe calea reformei. 

Scăderea producţiei un handicap suplimentar? 

În primul rând, este vorba de faptul că nivelul 
producţiei a dat înapoi. Privit în sine, este un lucru rău şi 
mulţi susţin că, actualmente, pe lângă reformă sau chiar 
mai înainte de reformă, ar trebui să se urmărească 
redresarea producţiei. Privind însă din punctul de vedere 
al reformei, scăderea producţiei nu este chiar un lucru rău. 
Ce ar însemna redresarea producţiei la nivelurile 
anterioare? Pe structurile industriale actuale (căci altele 
nu s-au format), nu ar fi vorba decât de o consolidare a 
acestora sau, altfel spus, de o amplificare a dezastrului. Nu 
s-ar obţine decât exact inversul a ceea ce trebuie urmărit: 
înlăturarea actualelor structuri. La ce ar folosi redresarea 
producţiei în întreprinderile industriale producătoare de 
pierderi? La nimic altceva decât la o accentuare a 
pierderilor şi la presiuni suplimentare asupra unei balanţe 
energetice şi aşa precare. Redresarea producţiei nu 
trebuie să constituie un obiectiv de urmărit în actuala fază. 
În urma organizării întreprinderilor de stat ca regii 
autonome şi societăţi comerciale, acestea trebuie lăsate 
fiecare în parte să-şi caute drumul, iar redresarea şi 
dezvoltarea producţiei în fiecare dintre ele să se facă în 
funcţie de condiţiile reale pe care le au şi, oricum, în 
funcţie de asigurarea desfacerii şi, deci, realizării 
financiare a produselor fabricate. 


Măsurile populare şi pierderea unor atuuri în al 
doilea rând, ceea ce deosebeşte situaţia din prezent de cea 
din decembrie este în strânsă legătură cu consecinţele 
multiplelor măsuri populare, adoptate - fie din bune 
intenţii fie din raţiuni electorale - de către guvernul din 
perioada de tranziţie până la alegeri. Încă din ianuarie, 
autorul rândurilor de faţă a avertizat asupra pericolelor pe 
care le comportă asemenea măsuri populare (deşi la 
vremea respectivă era vorba doar de reducerea tarifelor la 
gaze naturale şi energie electrică), argumentându-se că o 
economie sleită nu poate susţine asemenea măsuri 
populare şi că este obligatoriu, în situaţia dată, a se lua nu 
după nevoi, ci doar după posibilităţi. Din păcate, reducerii 
tarifelor amintite li s-au adăugat alte şi alte măsuri 
populare, care mai de care cu efecte economice mai 
destabilizatoare: restituirea rapidă către populaţie a 
părţilor sociale (injecție suplimentară de bani pe o piaţă şi 
aşa în deficit de mărfuri); trecerea, aproape dintr-odată, la 
săptămâna de lucru de 5 zile (fără legarea menţinerii 
salarizării de creşterea productivităţii muncii); acceptarea 
unor sporuri salariale netarifare (ceea ce a declanşat un 
val revendicativ, cu mult peste posibilităţile economiei); 
asigurarea plăţii salariilor integral şi nu în funcţie de 
programele de producţie aduse, spre deosebire de trecut, 
la niveluri rezonabile. 

În ansamblul lor, aceste măsuri au generat puternice 
presiuni inflaţioniste - mult peste cele şi-aşa existente în 
condiţiile penuriilor de mărfuri de consum - şi au 
determinat un dezechilibru bugetar, pe care oprirea multor 
investiţii (îndeosebi în construcţii) şi majorarea unor 
preţuri (benzină, motorină, hârtie) nu reuşesc să-l 
compenseze. 

De asemenea, descătuşarea importurilor (alimentare 
şi altele) fără o corelare cu încasările din exporturi, ca şi 
renunţarea la cursurile de revenire la export şi import, 
fără ca un alt mecanism, mai adecvat, să fie pus în loc 
pentru a lega cât de cât decontarea la preţurile interne de 
evoluţiile preţurilor internaţionale au dus la consumarea 


rezervelor valutare ale ţării şi la tendinţa ca o nouă datorie 
externă să-şi facă apariţia. 

Astfel, prin comparaţie cu alte ţări est-europene, 
singurele două atuuri ale României pe calea reformei spre 
o economie de piaţă au fost pierdute: echilibrul bugetar 
intern şi echilibrul din conturile externe. Îndatorarea 
externă nu este ceva rău în sine, ci, în anumite 
cuantumuri, se poate dovedi, dimpotrivă, a fi chiar 
folositoare. Dar pentru aceasta, este nevoie ca 
reîndatorarea externă a ţării să fie utilizată nu pentru 
sporirea consumului şi cu atât mai puţin pentru întărirea 
actualei structuri productive, ci numai şi numai pentru 
sprijinirea reformei economice. S-ar părea că situaţia în ce 
priveşte dezechilibrul bugetar intern şi cel din conturile 
externe nu este deloc încurajatoare, de vreme ce acelaşi 
secret, ca în trecut, este menţinut asupra oricăror date 
statistice revelatoare în domeniu. 

Economia de piaţă - unica ieşire 

Inutil, însă, de menţionat că noua situaţie creată nu 
are nicio şansă de a fi corectată pe articulaţia vechilor 
structuri economico-industriale şi pe calea fostelor politici 
economice şi sociale. Tot numai reforma spre o economie 
de piaţă este unica soluţie. Chiar şi numai faptul că dacă la 
măsuri de corecție - ce ar putea antrena nemulțumiri 
sociale datorită inevitabilului lor caracter nepopular - tot 
va fi necesar să se apeleze, măcar să existe perspectiva că 
asemenea măsuri vor aduce o îmbunătăţire a situaţiei; or, o 
astfel de perspectivă este oferită doar în cazul în care 
măsurile de acest gen reprezintă nu paleative ce 
prelungesc o maladie, ci sunt parte integrantă a unui 
program coerent de trecere de la o economie bolnavă spre 
una sănătoasă. În mod paradoxal, înrăutățirea situaţiei 
economiei româneşti şi din punctele de vedere menţionate 
favorizează grăbirea şi aprofundarea reformei, în sensul că 
pur şi simplu o altă opţiune nu mai există. 

De ce „nu se mai munceşte”? 

În sfârşit, în al treilea rând, spre o reformă 
economică radicală şi rapidă împinge însăşi implicaţia 


poate principală a măsurilor populare adoptate, în plan 
economic, în perioada decembrie-mai şi care au înrăutățit 
starea economiei româneşti. Aceste măsuri au creat iluzia 
deşartă că ar exista posibilităţi economice, fapt deosebit 
de grav în situaţia unei economii sleite, lipsită complet de 
orice capacităţi de ridicare a nivelului de trai al populaţiei. 
Şi, îndată ce a apărut această iluzie - după ani de 
privaţiuni de nebănuit şi decenii de absenţă a unei 
adevărate competiţii profesionale - a fost foarte uşor ca 
etica muncii să primească o lovitură de graţie. 
Comportamentul în procesul muncii era deja profund 
alterat de tratamentul uniformizant faţă de harnic şi leneş, 
faţă de rezultatele economice superioare şi inferioare, faţă 
de aptitudini, capacităţi, valori şi creativităţi diferite. Un 
tratament nestimulativ, şi, deci, contraproductiv, ce şi-a 
amplificat consecinţele negative din momentul în care au 
dispărut constrângerile politice şi administrative din 
perioada deceniilor de comunism şi când s-a văzut că, în 
condiţiile reglementărilor mult mai laxe introduse, 
arhiuzitatele manevre în normarea muncii şi raportarea 
statistică pot fi folosite pentru obţinerea aceloraşi salarii la 
programe de producţie sensibil diminuate, mai ales că 
orice revendicări în ce priveşte sporuri salariale netarifare 
au avut câştig de cauză. 

Există acum un simţământ larg răspândit că s-a ajuns 
să nu se mai muncească. Fiecare face această constatare 
cu referire la toţi ceilalţi, în general excluzându-se pe sine. 
Şi nu numai atât: se spune că „multora li s-a urcat 
democraţia la cap”, ocupându-se de politică, greve şi 
diverse revendicări, în loc de a mund. De fapt, se munceşte 
la fel de prost precum în trecut, cu singura diferenţă că se 
munceşte mai puţin, datorită reducerii săptămânii de 
lucru, reorganizărilor sindicale, acţiunilor revendicative, 
dar şi consecințelor tuturor acestora în lanțul 
aprovizionării tehnico-materiale. 

Forţa de muncă: stimulente, coerciţie, protecţie 
socială 

Poate ar fi fost mai bine ca o asemenea situaţie să nu 


se fi creat. Acum, însă, ea există. Şi, din punctul de vedere 
al reformei spre o economie de piaţă, poate fi considerată 
chiar ca un atu. Nu există nicio altă modalitate de a se ieşi 
din cercul vicios menţionat decât introducerea urgentă, 
fermă şi pe scară de ansamblu a regulilor economiei de 
piaţă în relaţiile de muncă şi salariale, adică atât a 
stimulentelor materiale, cât şi a coerdţiilor economice, în 
funcţie de rezultatele financiare. O întoarcere înapoi la 
vechile metode de salarizare (uniformizant nestimulative) 
şi la fostele reglementări ale relaţiilor de muncă (fără 
coerdţia şomajului individual în cazul nerespectării 
obligaţiilor contractuale şi a şomajului colertiv în cazul 
falimentului unor întreprinderi) nu mai este nideum 
posibilă. 

O politică guvernamentală lipsită de ambiguităţi în 
acest domeniu oferă unica şansă. Condiţii sociale, oricum 
mai favorabile decât în decembrie, există spre a o 
promova, în măsura în care tot mai mulţi sunt aceia care 
îşi dau seama că „nu se mai munceşte” şi că ceva, deosebit 
faţă de trecut trebuie făcut pentru a depăşi o asemenea 
stare de fapt. 

Aceasta nu înseamnă, însă, că vor fi evitate - 
nemulţumirile sociale. La ele trebuie să ne aşteptăm. 
Protecţia socială guvernamentală (împotriva şomajului şi 
inflaţiei) ar putea eventual să le tempereze, dar în niciun 
caz să le elimine. 

Ar fi, însă, o mare greşeală ca, din teama sau în faţa 
unor nemulțumiri sociale, protecţia socială să îmbrace 
conceptual vreuna din formele din trecut (garantarea în 
principiu pentru fiecare a unui loc de muncă şi 
uniformitatea de tratament a mundi, indiferent de 
competenţă, valoare, hămide, spirit de iniţiativă sau 
rezultate finiandare), care s-au dovedit a altera spre 
dezinteres comportamentul agenţilor productivi. Este 
necesar ca protecţia socială să fie cea specifică economiei 
de piaţă. Mecanismele de piaţă trebuie lăsate să opereze la 
nivelul tuturor factorilor de producţie (inclusiv, deci, al 
forţei de muncă), precum şi la nivelul relaţiilor de schimb 


între unităţile economice, urmând ca protecţia socială să 
intervină doar la nivelul efectelor, dacă acestea înseamnă 
neocuparea unei părţi a forţei de muncă sau flagrante 
inechităţi sociale. 

„LUMEA AZI” Nr. 32$ august 1990 

ESTE POSIBILĂ CONVERTIBILITATEA LEULUI? 

Dificultăţile şi consecinţele probabil dureroase ale 
unei eventuale convertibilităţi a leului nu pot fi ignorate, 
dar este sigur că, dacă nu va exista curajul introducerii 
acestei măsuri, reforma economică va fi compromisă. 

Producţia şi exportul sunt în declin. Neacoperirea cu 
mărfuri şi servicii a masei monetare din economie se 
accentuează. Penuriile de produse se prelungesc şi se 
adâncesc. Zahărul a fost din nou raţionalizat. Cozile ne 
reconectează la situaţia reală a economiei, trezindu-ne din 
artificialul în care am trăit circa o jumătate de an. 
Moratoriul salarial pe şase luni cerut de guvern nu 
întâlneşte o mare audienţă din partea sindicatelor, care cer 
înghețarea preţurilor pe o aceeaşi perioadă - ceea ce 
înseamnă, de fapt, amânarea reformei, cel puţin în latura 
ei poate principală: liberalizarea prețurilor. Prin 
descătuşarea importurilor şi necorelarea lor cu încasările 
din exporturi, rezervele valutare ale ţării s-au epuizat şi o 
nouă datorie externă tinde să-şi facă apariţia. Situaţia 
politică rămâne aceea în care ţările occidentale nu par 
dispuse să înscrie România între beneficiarii de asistenţă 
economică. Deşi o grăbire a reformei economice se arată 
obligatorie, condiţiile de realizare a uneia din cele mai 
importante coordonate ale acesteia - introducerea 
convertibilităţii leului - par, prin toate tendinţele 
semnalate, a se îndepărta mereu mai mult. 

În viziunea potrivit căreia convertibilitatea monedei 
naţionale este un corolar al reformei, introducerea acestei 
măsuri este din ce în ce mai lipsită de perspective; ne vor 
trebui ani şi ani pentru a lichida penuriile (şi deci, asigura 
convertibilitatea internă a leului, ca un prealabil al celei 
externe), iar constituirea unui fond valutar substanţial 
pentru susţinerea convertibilităţii stă sub semnul celei mai 


mari incertitudini. 

Să lăsăm economia să-şi scoată masca! 

Există, însă, şi o altă părere. Economia românească 
se află într-o asemenea stare încât, dacă nu i se impune să- 
şi scoată masca şi să se prezinte aşa cum este de fapt, nu 
există nicio şansă de a o restructura într-adevăr, de a o 
aduce la normalitate, ca economie de piaţă. Aceasta 
înseamnă ca preţurile factorilor de producţie (materii 
prime, echipamente, forţa de muncă), precum şi ale 
„produselor” bancare şi financiare (credite, acţiuni, 
obligaţiuni şi alte titluri de valoare) - cu alte cuvinte toate 
preţurile (preţurile propriu-zise ale mărfurilor, tarifele 
serviciilor, salariile forţei de muncă, dobânzile la credite, 
dividendele la titlurile de valoare, comisioanele la 
operaţiuni financiare, ca şi „preţul tuturor preţurilor”, 
respectiv cursul de schimb al monedei naţionale) - să se 
formeze pe piaţă, prin acțiunea mecanismului 
concurenţial, potrivit cererii şi ofertei. Altfel spus, 
economia românească trebuie lăsată să intre în realitate 
nu numai din punctul de vedere al preţurilor şi ocupării 
forţei de muncă, ci şi al monedei naţionale. Legarea 
preţurilor de piaţă este precondiţia  convertibilităţii 
monedei, la rândul ei singura care poate institui adevăr în 
raportarea economiei naţionale la cea mondială şi obliga la 
eficientă în comerţul exterior, în general în relaţiile 
economice de orice gen cu străinătatea. 

Este fals că introducerea convertibilităţii monedei nu 
poate fi decât punctul final al tranziţiei spre o economie de 
piaţă, ci, dimpotrivă, ca mecanism specific acesteia, 
reprezintă un instrument de bază al restructurării. 

Intrebat de ce consideră că nu este posibilă - încă 
dintr-o fază de început a reformei - introducerea 
convertibilităţii leului, un responsabil s-a grăbit să 
argumenteze prin dificultăţile grave ce ar fi create 
economiei, spunând interlocutorului, cu ton de reproş: 
„Dumneata chiar nu-ţi dai seama ce se va întâmpla?” 

Chiar, ce se va întâmpla? 

Chiar, să vedem ce s-ar putea întâmpla, mai grav 


decât se întâmplă acum?! Neacoperirea cu mărfuri şi 
servicii a masei monetare interne constituie, într-adevăr, 
un obstacol în calea introducerii convertibilităţii externe a 
leului. A se argumenta, însă, că din această cauză, 
trecerea la convertibilitatea leului ar trebui să mai aştepte, 
încă câţiva ani, înseamnă nu numai a compromite reforma 
economică însăşi - care este de neconceput în afara unui 
curs real, de piaţă, al monedei naţionale - dar şi a 
confunda două lucruri. Echilibrul monetar intern este o 
premisă a convertibilităţii externe a monedei naţionale, 
dar realizarea acestuia este condiţionată, de fapt, de o 
liberalizare a preţurilor interne, prin care acestea să se 
reaşeze potrivit cererii şi ofertei existente. O liberalizare a 
preţurilor interne - care nu exclude dirijarea anumitor 
preţuri (dar ca excepţie şi nu ca regulă) - ori este 
întreprinsă şi există şansa unei reforme reale, ori nu este 
întreprinsă şi reforma rămâne doar cu numele. Este clar, 
însă, Că  repercusiunile inflaţioniste dureroase ale 
corectării dezechilibrului monetar de pe piaţă sunt ale unei 
liberalizări a preţurilor interne şi nu ale introducerii 
convertibilităţii externe a monedei naţionale. În orice caz, 
din momentul (şi numai din momentul) în care sunt 
liberalizate prețurile interne, devine posibilă şi 
introducerea convertibilităţii externe a leului. Că aceasta 
va interveni la un curs cu mult inferior faţă de cel oficial 
actual al leului în dolari este cu totul altceva! 

Introducerea convertibilităţii externe a leului va 
însemna, în mod obiectiv, în condiţiile prezente din 
economia românească, o devalorizare puternică a leului 
(faţă de cursul oficial actual). Folosirea cursului de piaţă, 
puternic devalorizat al leului, în decontarea de către 
unităţile economice a operaţiunilor lor cu străinătatea - 
fapt implicat în cazul introducerii convertibilităţii - va 
antrena o masivă şi bruscă scumpire în lei a importurilor, 
dar şi o ieftinire sensibilă a exporturilor. În raport cu 
situaţia din prezent, costurile de producție ale 
întreprinderilor ce utilizează importuri va creşte; în 
schimb, efortul în lei pentru aceeaşi încasare în dolari la 


export va scădea comparativ, ceea ce oferă perspectiva 
stimulării livrărilor externe şi sporirii competitivităţii 
acestora. Interesul pentru a exporta va fi mult superior, cu 
atât mai mult în cazul în care furnizorul va fi autorizat să 
dispună liber de o parte semnificativă din valuta obţinută. 

Bilanţul va fi oricum mai favorabil pe ansamblu decât 
situaţia din momentul de faţă când decontarea 
operaţiunilor cu străinătatea la preţurile interne (care nu 
au nicio relaţie cu cele internaţionale) decuplează pur şi 
simplu unităţile economice de orice legătură cu condiţiile 
de preţuri şi cursuri valutare de pe pieţele internaţionale, 
ele putând umfla costurile în lei ale produselor de export şi 
apela la produse scumpe din import, bugetul statului 
preluând consecinţele profund negative. 

21 lei dolarul şi piaţa neagră 

Pe piaţa turistică, influenţele nu ar fi practic decât 
pozitive. Faptul că pentru turistul român ar interveni o 
scumpire a costului călătoriilor în străinătate nu are o prea 
mare semnificaţie întrucât, şi în prezent, dobândirea de 
fonduri în valută în acest scop se face nu de la stat (la 
cursul oficial), ci de pe piaţa neagră la cursuri de 6 - 8 ori 
mai defavorabile, iar cursul ce ar deriva dintr-o 
convertibilizare a leului este improbabil că va fi mai 
dezavantajos decât cel actual de pe această piaţă. Turiştii 
străini în România ar fi, în principiu, avantajaţi, dar nu cu 
mult faţă de prezent, când oricum grosul schimburilor lor 
în valută le fac pe piaţa neagră şi nu la stat. Totuşi, 
intrările de valută în ţară din turism ar fi stimulate, iar 
statul - care acum, la cursul nerealist de 21 lei dolarul, nu 
poate face, în niciun fel, vreo concurenţă preţurilor de pe 
piaţa neagră - va avea numai de câştigat, colectând 
fondurile în valută aduse de străini în ţară. Fără a mai 
vorbi de efectul implicit al combaterii pieţei negre: efect 
pozitiv pe plan economic, politic, moral. 

Ar fi nerealist să se propună de la început ca obiectiv 
introducerea unei convertibilităţi propriu-zise sau extinse 
care presupune posibilitatea efectuării de tranzacţii 
comerciale şi financiare internaționale în moneda 


naţională, precum şi a unor transferuri internaţionale în şi 
din această valută practic nelimitate. In cazul unei 
asemenea convertibilităţi, transferurile valutare respective 
sunt deschise atât nerezidenţilor (companii şi particulari 
din străinătate), cât şi rezidenţilor (companii şi particulari 
din ţară), ceea ce poate duce la existenţa peste hotare a 
unei mase mari de monedă naţională pentru a cărei 
exigibilitate este nevoie de o economie puternică şi 
deosebit de competitivă, o astfel de convertibilitate fiind, 
ca atare, practicată de un număr mic de ţări, dintre cele 
mai dezvoltate. Este, însă, vorba de a se introduce pentru 
început o convertibilitate restrânsă. 

Două propuneri 

Poate fi avută astfel în vedere - încă din prima fază a 
reformei - una din următoarele modalităţi: 

1. O convertibilitate a leului în valutele forte doar pe 
plan intern, fără posibilitatea scoaterii leului din ţară, deci 
fără o convertibilitate internaţională a leului (dar cu 
posibilitatea pentru companiile româneşti şi străine ce 
operează în ţară, precum şi a rezidenţilor români de a-şi 
transforma în valută forte anumite deţineri în lei); 

2. O convertibilitate a leului în valute forte limitată la 
anumite operaţiuni (curente) sau la anumite cuantumuri; 
în acest fel se restrânge masa de monedă naţională ce se 
poate constitui în străinătate, devenind posibilă asigurarea 
exigibilităţii ei; în timp ce solicitările rezidenţilor de 
preschimbare în alte valute a deţinerilor lor în moneda 
naţională sunt  restricţionate, cererile similare ale 
nerezidenţilor sunt libere şi, întrucât nu este vorba de 
sume prea mari, ele pot fi oricând satisfăcute, ca însăşi 
condiţie a păstrării (şi recunoaşterii internaţionale) a 
convertibilităţii leului. 

În esenţă, în ambele cazuri se obţine, din punct de 
vedere economic, un preţ (adică un curs) real al monedei 
naţionale în alte valute, ca bază a unei raportări aşezată pe 
adevăr a economiei naţionale la economia mondială. 
Obligate să opereze cu acest curs, companiile din ţară sunt 
nevoite astfel să se acomodeze schimbărilor intervenite pe 


pieţele internaţionale şi în raporturile dintre economia 
internă şi economia mondială. O politică guvernamentală 
în domeniul cursului vălutar al monedei naţionale este 
pusă în aplicare pentru promovarea pe plan intern şi 
extern a unor obiective economice prioritare. 

Un prim pas spre convertibilitate îl poate constitui 
organizarea unor licitaţii valutare oficiale pentru 
dobândirea de valută forte pentru doritori. Aceste licitaţii 
pot oferi indicii preţioase asupra modalităţii practice şi 
momentului trecerii la o convertibilitate restrânsă într-una 
din formele menţionate. 

Cheia reformei 

Introducerea  convertibilităţii leului este cheia 
restructurării spre eficienţă şi competitivitate a relaţiilor 
economice externe ale ţării, în absenţa unui curs realist, 
de piaţă, al leului ar fi imposibil de ştiut de fapt care 
activităţi de export şi import sunt profitabile sau nu (şi, 
prin incidenţă, problema se pune şi pentru activităţi ce par 
a fi doar „interne”). Conectarea la exigenţele de eficienţă 
şi competitivitate ale pieţelor internaţionale ar fi aproape 
compromise şi aportul investiţional străin ar fi, oricum, 
descurajat. În schimb, în situaţia convertibilităţii leului, 
reaşezarea pe criterii de rentabilitate a relațiilor 
economice externe şi încetarea scurgerii prin intermediul 
acestora de substanţă economică spre exterior se 
realizează de la sine, prin însăşi adaptarea la condiţiile 
pieţei. 

Spre deosebire de alte ţări est-europene, România nu 
are handicapul unei importante datorii externe, ceea. ce 
constituie un element favorizant al introducerii 
convertibilităţii monedei naţionale. Această măsură nu 
poate fi, însă, întreprinsă fără o puternică susţinere 
tehnică (de expertiză şi consultanţă), precum şi financiară 
externă. Este vorba în această ultimă privinţă de un credit 
important care să garanteze convertibilitatea leului o 
perioadă. 

S-ar putea ca, într-un anumit interval, cursul leului, 
chiar şi după şocul iniţial al intrării în realitate, să 


cunoască în continuare o devalorizare, dar este imposibil 
ca, mai devreme sau mai târziu, ordinea şi adevărul 
introduse în economia naţională, în schimburile economice 
externe de către convertibilitatea leului să nu-şi facă 
simţite efectele pozitive pe linia eficientei şi 
competitivităţii. Fără introducerea  convertibilităţii, 
asemenea efecte nu vor apărea niciodată. 

„LUMEA AZI” Nr. 33/16 august 1990 

OGLINDĂ, OGLINJOARA MEA... 

Potrivit cifrelor oficiale, de la începutul anului 
preţurile au crescut cu peste 30% în Iugoslavia şi cu 35% 
în Ungaria, iar în Bulgaria situaţia din ultimele două luni 
indică o rată anuală a inflaţiei de 50% etc. 

În România să nu existe, oare, inflaţie? Aşa s-ar 
spune după absenţa oricăror date statistice oficiale în 
această privinţă, deşi creşteri oficiale de preţuri la o serie 
de produse au intervenit, antrenând sporiri de preţuri la 
altele care le folosesc pe primele ca materii prime, şi cu 
toate că preţurile de pe piaţa liberă de produse alimentare 
şi, mai ales, de pe piaţa neagră - care tind să ocupe un loc 
mereu mai important în ansamblul desfacerilor către 
populaţie - sunt într-o masivă majorare. Inflaţia există 
desigur şi rata ei este, în mod clar, ridicată, dar date 
statistice nu sunt făcute cunoscute. De ce? 

In conformitate cu aprecieri oficiale, în Polonia există 
deja 680 mii şomeri şi numărul lor ar putea spori la 1, 5 
milioane până la sfârşitul anului. Tot până atunci, în 
Cehoslovacia se estimează că 1, 4 milioane persoane îşi 
vor pierde locul de muncă, iar în Bulgaria ar exista - 
potrivit unei oficialități - circa 58.000 şomeri. Etc. 

In România să nu existe oare şomaj? Aşa s-ar spune 
după absenţa oricăror date statistice oficiale în această 
privinţă, deşi, judecând după informaţiile parţiale care 
ajung publice în urma unor anchete prin diferite judeţe, 
proporţiile de ansamblu ale fenomenului sunt deja 
îngrijorătoare. Pe plan oficial statistic domneşte, însă, 
tăcerea totală. De ce? 

Mai avem rezerve? Avem datorii? 


Alte date statistice fundamentale pentru evidenţierea 
situaţiei reale a economiei româneşti nu sunt, în 
continuare, făcute publice. Masa monetară din economie 
este ţinută secret. La fel, umflarea ei considerabilă în urma 
măsurilor populare adoptate de guvernul provizoriu - din 
bune intenţii sau din motive electorale - în perioada până 
la alegeri. Rata neacoperirii cu mărfuri şi servicii a masei 
monetare - puternic deteriorată în ultimele luni datorită 
acestor măsuri - nu este, de asemenea, cunoscută 
publicului. 

Nu se spune un cuvânt despre modalităţile în care 
este finanţat deficitul - de circa 1, 5 - 2 miliarde dolari şi 
de 1, 5 - 2 miliarde ruble la nivel anual - din balanţa 
comercială. Cum este acoperit acest deficit apărut în 
condiţiile descătuşării importurilor fără o corelare a 
încasărilor din exporturi: din rezervele valutare sau prin 
credite externe? Apropo, care este situaţia rezervelor 
valutare ale ţării? Şi-a făcut deja apariţia o nouă datorie 
externă? 

Sunt în continuare subiecte tabu informaţiile minime 
necesare  Conturării coordonatelor oricărei reforme 
economice: situaţia financiară pe sectoare şi activităţi; 
cuantumul subvenţiilor pentru finanţarea întreprinderilor 
şi chiar sectoarelor ce funcţionează în pierdere; 
contribuţia reală a amortizărilor şi respectiv acumulării la 
fondul de investiţii, a ramurilor la formarea venitului 
naţional; proporţiile autentice ale repartizării acestuia 
pentru consum şi investiţii; aportul valutar al diferitelor 
produse de export, eficienţa (sau ineficienta) acestora; 
efortul valutar pentru diversele produse de import, 
justificarea economică a acestora; scurgerile de substanţă 
economică internă spre exterior prin actualele schimburi 
desfăşurate cu alte ţări etc. 

Pentru F.M.I. - da, pentru noi - ba 

Transparenţa statistică practic nu există. Nimic»: cu 
adevărat esenţial nu s-a schimbat în acest domeniu faţă de 
trecut. Se vorbeşte despre dezastrul economic în care 
fostul regim a lăsat ţara, dar nici o singură dată statistică 


fundamentală nu este făcută cunoscută pentru a-l 
cuantifica. Informaţiile statistice se menţin tot în nota atât 
de incertă a „realizărilor curente faţă de cele din perioada 
corespunzătoare a anului trecut”. Se poate consemna, 
astfel, una din tendinţele în schimbarea situaţiei, dar nimic 
nu aflăm despre situaţia însăşi. Deşi efectele ei oricum le 
resimţim. Inutil de subliniat că transparenţa statistică şi 
economică în general este o condiţie indispensabilă a 
reformei şi o componentă principală a transparenţei 
generale ce trebuie să existe într-o societate democratică. 

Ridicarea vălului de pe situaţia reală a economiei 
româneşti în care speram în decembrie 1989, nu s-a 
produs. Şi nu există indicii că s-ar produce. Mai multe 
semne de întrebare ajung astfel să se pună. 

Primul: Cum se poate explica faptul că informaţii 
esenţiale asupra situaţiei economiei româneşti continuă să 
fie ţinute secrete când, oricum, acestea au fost comunicate 
Fondului Monetar Internaţional? Ştie oricine că relaţiile 
unei ţări cu FMI presupun punerea la dispoziţia acestuia a 
unor date economice fundamentale. Şi orice specialist 
poate confirma că este vorba de a se completa o serie de 
formulare astfel concepute încât un neadevăr menţionat 
într-un loc, chiar dacă nu apare ca atare acolo, se relevă 
într-un alt loc, printr-o necorelare, căci economia este un 
mecanism care nu admite necorelări. A fost inevitabil 
pentru România ca, în dorinţa reluării relaţiilor cu FMI, 
întrerupte practic de câţiva ani, să comunice aceste date, 
chiar de curând, în iulie, cu prilejul reînnodării 
consultărilor anuale cu experţi ai organizaţiei. 

Chiar e bine să nu ştie populaţia? 

Mai ales în condiţiile în care comunicarea către FMI 
a unor asemenea date nu a fost urmată de facerea lor 
publică se ridică al doilea semn de întrebare. De ce se 
procedează aşa? Din simpla inerție a trecutului sau în 
ideea - care este tot o meteahnă a comunismului - că ar fi 
bine ca populaţia să nu ştie anumite lucruri, îndeosebi cele 
de interes nemijlocit pentru ea. Dacă acesta din urmă este 
motivul, socoteala guvernului nu este potrivită nici cu 


cerinţele democraţiei economice, nici cu propriile sale 
interese. Pe de o parte dezvăluirea grelei moşteniri a 
vechiului regim ar fi un atu pentru guvernul actual. Pe de 
altă parte, deşi populaţia ar constata că situaţia 
economică, faţă de această moştenire, a continuat chiar să 
se deterioreze, trebuie ţinut cont că vine reforma (cel 
puţin aşa sperăm!), care va implica, în mod inevitabil, 
dureri economico-sociale. În cunoştinţă de cauză asupra 
situaţiei economice reale, populaţia va manifesta oricum o 
mai mare disponibilitate, decât în necunoştinţă de cauză 
faţă de reformele ce trebuie întreprinse, în ciuda durerilor 
economico-sodale pe care le comportă. Cum s-ar putea 
pretinde populaţiei acceptarea moratoriului salarial de 
şase luni, fără a se dezvălui rata probabil îngrijorătoare a 
neacoperirii cu mărfuri şi servicii a masei monetare? 

Al treilea semn de întrebare: este oare absenţa 
transparenţei economice determinată de o dorinţă a 
guvernului de a monopoliza procesul reformei, în măsura 
în care este cunoscut că nu pot fi formulate opţiuni 
reformatoare viabile dacă nu se porneşte de la realităţile 
concrete? Cum va putea fi mai bine concepută şi înfăptuită 
reforma: prin contribuţia doar a unor specialişti, acum cei 
din cercul guvernamental, sati prin contribuţia tuturor 
celor abilitaţi în această privinţă (şi care deci ar trebui să 
fie toţi în posesia datelor economice de bază)? Răspunsul 
este sugerat de însuşi modul în care a fost formulată 
întrebarea. 

Când la opt luni de la evenimentele din decembrie şi 
la două luni de la lansarea programului guvernamental, 
datele statistice fundamentale se lasă încă aşteptate, 
poate, sau nu, părea întâmplătoare absenţa din acest 
program a oricărei referiri la transparenţa economică? 
Indiferent care este răspunsul, rămâne, însă, faptul că 
programul guvernamental nu menționează, printre 
intenţiile evidenţiate, reconceperea întregului sistem 
statistic (...). 

Avem nevoie de o oglindă care să ne arate cum 
suntem! 


Fără a mai insista asupra altor aspecte poate la fel de 
importante este evident că reforma economiei în sine - de 
la liberalizarea preţurilor la convertibilitatea leului - 
precum şi transformările pe care aceasta urmează a le 
antrena în structurile şi mecanismele economiei impun 
reconceperea întregului sistem statistic, astfel încât acesta 
să reflecte în mod relevant realităţile şi evoluţiile 
economice, contribuțiile efective ale fondurilor de 
producţie în creşterea economică, ale diferitelor ramuri şi 
sectoare la formarea produsului intern (sau naţional) brut, 
eficienţa diverselor activităţi economice interne şi a 
schimburilor externe, locul României în economia 
mondială. 

Acest sistem nu poate fi altul decât acela pus la punct 
în cadrul O.N.U. (aşa-numitul „sistem al contabilităţii 
naţionale”), care se inspiră din cel practicat în ţările 
dezvoltate cu economie de piaţă şi este recomandat a fi 
aplicat unitar în ţările membre ale Organizaţiei mondiale. 

Sistemul statistic respectiv s-a structurat pe 
parcursul unei îndelungate experienţe a economiei de 
piaţă şi este conceput spre a pune în evidenţă, în mod cât 
mai expresiv şi adecvat, realităţile economice, spre a 
descrie cât mai precis fenomenele şi procesele micro şi 
macroeconomice, spre a stimula rentabilitatea şi eficienţa. 
Nu trebuie uitat că, în baza informaţiilor statistice, 
întreprinderile îşi formulează strategia, se derulează 
procesul complex al impunerii fiscale, iar organele 
împuternicite ale statului îşi stabilesc obiectivele şi 
modalităţile în politica  general-economică, bugetară, 
monetară, financiară, vamală, a cursului valutar. 

Temelia conceptuală a sistemului statistic pentru o 
economie de piaţă o constituie evaluarea corectă a 
rezultatelor economice finale ale actului productiv, ca 
diferenţă între preţurile reale pe piaţă şi costurile reale de 
producţie. Este simplu, nimic nu este mascat, iar calea de 
evidenţiere este directă, fără întortocheri inutile. Şi 
jongleriile în raportările statistice sunt masiv combătute. 
Nu trebuie să ne speriem că aceste rezultate economice 


finale se numesc profituri. Dacă sunt obţinute, înseamnă 
că activitatea economică desfăşurată este utilă din punct 
de vedere social, fiind recunoscută tocmai prin profituri de 
către piaţă. Dacă nu, activitatea respectivă nu este 
necesară şi, în consecinţă va dispărea. Există şi excepţii: 
costurile superioare preţurilor în cazul unor activităţi 
vitale sunt preluate de stat în contul obiectivelor sale 
economice şi sociale. Dar atenţie, asemenea cazuri trebuie 
să reprezinte cu adevărat excepţii, şi nu regula! (...) 

Pentru cuantificarea cât mai exactă a unor fenomene 
şi procese economice complexe, precum inflaţia la nivelul 
produsului brut, creşterea economică reală (dezbrăcată de 
creşterea preţurilor), evoluţia costului vieţii, masa 
monetară din economie etc. s-au pus la punct tehnici 
mereu mai rafinate, care fac evaluările tot mai relevante. 
Nu este de mirare, în aceste condiţii, că furnizarea de 
informaţii statistice - în care se manifestă deplină 
încredere - este de natură, în economiile de piaţă, să 
influenţeze, prin reacţiile agenţilor productivi, mersul 
economiei. 

Este evidentă necesitatea introducerii unui asemenea 
nou sistem statistic, ca parte integrantă a reformei spre o 
economie de piaţă. Avem nevoie de o nouă oglindă, care să 
ne prezinte fidel, şi nu deformat, imaginea, care să ne 
spună că arătăm bine, dacă arătăm bine, şi rău, dacă 
arătăm rău. Mai mult ca sigur, într-o primă fază, ne vom 
speria cât de îngrozitor arătăm, dar acesta este pasul 
indispensabil spre a arăta mai bine. 

„LUMEA AZI” Nr. 34M3 august 1990 

CUM NE-AM PUTEA „LINIŞTII”? 

S-ar părea că, încă înainte de a fi demarat efectiv, 
reforma economică - pe care o speram şi care trebuie să 
fie radicală - ar urma să slăbească în viteză şi intensitate. 
Cel puţin aşa a lăsat impresia amplul interviu acordat TV 
de către primul ministru săptămâna trecută. A fost 
respinsă o accelerare a reformei sub motivaţia grelei 
situaţii economice, deşi tocmai aceasta - prin declinul 
pronunţat al producţiei şi exportului, accentuarea 


neacoperirii cu mărfuri şi servicii a masei monetare şi 
deteriorarea fără precedent a climatului muncii - ar 
reclama grăbirea şi radicalizarea reformei. Căci altă 
soluţie nu mai este! Dimpotrivă, a fost evocată reluarea 
sub control a unor fenomene şi procese economice (ştim 
unde a dus un asemenea control!). Repartizarea 
centralizată a resurselor prin aşa-numitele  balanţe 
materiale pare că va fi întărită (şi nu diminuată în 
continuare). Se anunță revenirea la raţionalizarea 
produselor de consum. Liberalizarea preţurilor este practic 
reportată la un orizont neprecizat. lar convertibilitatea 
leului - cheie a reformei - nu este, pe mai departe, luată în 
considerare. 

Cât priveşte privatizarea - baza restructurării şi 
creării unei economii sănătoase - procesul este, pur şi 
simplu, blocat în cadrul legislativ existent şi în contextul 
măsurilor restrictive luate în ultimele săptămâni. Legea 
54/1990 doar tolerează iniţiativa particulară, plasează pe 
un plan derizoriu proprietatea privată, îi rezervă un loc 
marginal în economie şi o expune pericolului de a fi 
discreditată în ochii populaţiei prin limitarea ei la activităţi 
periferice şi legate parcă anume de speculă. Dacă este 
firească preocuparea pentru a se pune stavilă revânzării în 
avantaj a unor produse ca atare (fără o anurm prelucrare), 
diferitele extensiuni ale conceptului de speculă din legii 
adoptate în vederea combaterii acesteia, ca şi diverse alte 
reglementăr adiacente privind stabilirea preţurilor şi 
impozitului pe circulaţia mărfurilor sunt de natură să 
gâtuie iniţiativa particulară. lar argumentul că, prin 
reglementările adoptate, se încearcă a se reorienta 
această iniţiativă dinspre activităţi comerciale speculative, 
apte de a furniza un câştig rapid şi considerabil, spre 
activităţi productive, nu are niciun suport, în măsura în 
care întreprinzătorii privaţi sunt, practic, excluşi de la 
aproape orice acces (de fapt, repartiție) de materii prime. 

Se spune că interviul domnului prim-ministru a avut 
loc după o îndelungată întrevedere a acestuia cu 
preşedintele ţării, prilej cu care au fost, probabil, analizate 


multiplele implicaţii sociale generate de degradarea 
situaţiei economice. Este imposibil ca, la urechile celor doi 
demnitari, să nu fi ajuns nemulţumirile populare, a căror 
expresie paroxistică (nedreaptă, dar existentă) este că „ar 
fi la fel, dacă nu chiar mai rău, decât pe vremea lui 
Ceauşescu”. Ei nu pot să nu ţină cont de aceste 
nemulțumiri, chiar dacă, în cazul primului ministru, este 
vorba de acceptarea (poate cu regret) a unei „temporizări” 
a reformei. 

Situaţia lor nu este - să recunoaştem - de invidiat. 
După ce unor oameni obişnuiţi cu privaţiuni de neimaginat 
li s-a creat iluzia unui trai mai decent - şi nu numai. În frig, 
în întuneric, cu salam de soia şi salarii amputate - nu este 
uşor să te vezi obligat să recurgi la recartelarea 
alimentelor, la posibile  reîntreruperi ale căldurii şi 
electricităţii în iarna care se apropie, la concedii forţate, 
din lipsă de materii prime şi comenzi, şi să ceri tocmai 
populaţiei majoritare, care te-a votat, sacrificii pentru 
însănătoşirea economiei, inclusiv să accepte şomajul şi 
inflaţia, implicate inevitabil de înfăptuirea unei reforme. Şi 
nu este mai facil nici de a dojeni, acum, propriul electorat 
pentru îngrăditudinea de a fi răspuns la eforturile făcute 
spre a i se asigura un trai mai decent tocmai printr-o 
delăsare generală, în care nimeni nu mai munceşte. 

De departe, în poziţia cea mai incomodă se află dl. 
Roman, în spatele căruia - prin implicarea sa directă ca 
prim-ministru, dar şi în calitatea sa de actual lider al E.S.N. 
- pot cădea, deopotrivă, şi eşecul reformei, şi 
nemulţumirile sociale din cauza reformei. Lucrurile nu 
sunt mai simple nici pentru dl. Iliescu. Dacă se implică, 
împărtăşeşte nemijlocit soarta domnului Roman. Dacă nu 
se implică lăsând totul în seama primului ministru riscă 
acuze de fugă de greu, din chiar partea membrilor fostei 
sale formaţiuni politice. De fapt, însă, de la populaţia ce l-a 
votat - care este obişnuită a arăta cu degetul spre 
preşedinte şi care nu are o noţiune exactă asupra separării 
puterilor în stat - dl. Iliescu nu se poate aştepta decât la o 
luare a sa în obiectiv, indiferent dacă se implică sau nu. 


Din punctul de vedere al factorilor de decizie înşişi, 
problema nu este dacă să „temporizeze” sau nu reforma, ci 
dacă realizează ceva printr-o „temporizare” a acesteia. Pe 
articulaţi «actualelor structuri economice, redresarea este 
nu numai de nedorit dar nici „nu mai este posibilă. Este o 
iluzie că un demaraj economic ar putea fi obţinut în vechile 
tipare, adică altfel decât printr-o reformă radicală. Este o 
iluzie că mobilizarea la muncă ar mai putea fi realizată 
prin vechiul sistem de salarizare sau prin fostele 
constrângeri administrative, adică altfel decât prin 
stimularea materială dar şi coerdţiile specifice economiei 
de piaţă (munceşti ai, nu munceşti nu ai! obţii profituri 
exişti, nu obţii dai faliment!). Este o iluzie să se creadă că, 
dacă se vor raţionaliza alimentele, dacă vor fi „luate în 
grijă” întreprinderile de către guvern şi dacă reforma va fi 
„temporizată” pentru a se preîntâmpina nemulțumiri 
sociale, se voi crea şi mijloacele pentru a da de mâncare 
oamenilor, pentru a le oferi căldură şi electrilitate sau 
pentru a-i feri de inflaţie şi şomaj. Nu se va putea obţine 
nimic din toate acestea, d numai o adâncire a dezastrului 
economic. Este o şansă unică de a se trece la o reformă 
radicală, şi încă deosebit de rapid, pentru că mai toţi simt 
că ceva trebuie făcut - întrucât aşa nu se mai poate! - 
chiar dacă nu sunt puţini cei ce nu vor să se desprindă de 
trecut. Nemulţumirile sociale tot vor veni, şi, atunci, măcar 
să fie cele legate de reformă, care oferă cel puţin o 
perspectivă de ameliorare! 

Că actuala conducere a ţării se teme să ia taurul de 
coarne asta este de înţeles! Căci printre cei afectaţi se vor 
număra mulţi tocmai dintre cei cărora formațiunea acum la 
putere le-a lăsat impresia (de fapt, iluzia) că le va fi mai 
bine, în loc de a le fi spus verde în faţă că, pentru a le fi 
mai bine, trebuie, mai întâi, să le fie ceva mai rău. Ce 
poziţie vor avea aceia cărora li s-au plimbat prin faţă 
poveşti despre modelele austriac, suedez şi chiar japonez, 
şi care se vor vedea, „în schimb, cu cartele model 
cubanez? Va fi mult mai greu a-i înfrunta pe cei - metaforic 
spus - „din Piaţa Universităţii” care nu vor mai fi huliţii din 


Piaţa Universităţii, ci aceia care i-au hulit pe cei din Piaţa 
Universităţii. 

Dezavantajul victoriei zdrobitoare a F.S.N. apare, 
acum, evident pentru însăşi această formaţiune, care, 
mizând pe cartea electorală a măsurilor populare fără a se 
gândi prea mult şi la implicaţiile pe termen lung, este, în 
prezent, nevoită a purta în cârcă toată povara, şi dacă 
vrea, şi dacă nu vrea, şi dacă are curaj şi dacă nu are curaj 
şi dacă este în stare şi dacă nu este în stare, în timp ce, în 
mod clar, reforma economică implică, în condiţiile ţării 
noastre, contribuţia şi participarea tuturor forţelor 
politice. Contribuţie, pentru că nimeni nu poate pretinde 
că deţine cheia înfăptuirii reformei. Participare, pentru că 
numai astfel va exista curajul de a lua taurul de coame pe 
calea reformei şi pentru că numai astfel populaţia va putea 
şti că nu are pe cine să se supere. Este grav pentru ţară că 
nu există, acum, o opoziţie credibilă, că aceasta este, 
deocamdată, făiâmiţată şi fără un nucleu în jurul căruia să- 
şi strângă rândurile. 

Nu ştiu dacă oamenii poliţia din această ţară îşi dau 
seama că problemele economice sunt, de departe, cele mai 
importante şi că nu există, de fapt, alternativă la o reformă 
economică radicală, oricâte dureri ar produce. Impresia pe 
care viaţa politică a ţării o lasă este că reforma economică 
reprezintă una dintre probleme, în timp ce aceasta este, Hi 
fond, principala. Firi reforma economici nu se va putea 
îţiainta spre o reală democraţie. Fără reforma economică 
nu se va putea scăpa nici de comunism şi neocomunism, 
ceea ce se contestă puterii actuale, şi nici nu se vor 
dobândi liniştea şi stabilitatea, pe care le reclamă puterea 
actuali. Din partea puterii se pretinde că, din decembrie, 
au avut loc patru tentative de lovitură de stat. 
Nespunându-se, însă, cu probe cine le-a organizat, circulă 
interpretări şi zvonuri care mai de care. Unii susţin ci 
tentativele ar fi venit de la „dreapta”, alţii dimpotrivă - de 
la „stânga”. Mulţi sunt gata şi „bage mâna tot foc” că fosta 
securitate este divizată şi fracţiunile se lupti între ele. Nu 
puţini sunt de părere ci securitatea se înfrunţi cu armata 


care, nici ea, n-ar fi un bloc monolit. Şi, în plus, agenturile 
străine, care ar trage sfori, unele într-o parte, altele în 
ceealalti. Iar, în ultimul timp, vehiculat prin interior şi 
chiar prin exterior, zvonul cel mai persistent, deşi mai mult 
sau mai puţin dezminţit, este ci, ţinând cont de dezordinea 
existentă, armata ar urma şi preia puterea. Şi!?... Şi ce, 
aceasta ar ţine loc de reformă economici? Daci se va 
aştepta şi ne „liniştim”, indiferent prin ce metode, înainte 
de a se întreprirde reforma economici, înseamnă ci aceasta 
nu va fi făcută niciodată. şi, deci, nici nu ne vom „linişti” 
vreodată! 

„LUMEA AZI” Nr. 35*30 augv Mt 199C 

REFORMA: SĂ PRIVIM ŞI SPRE EST 

În ultimele zile, factori guvernamentali în frunte cu 
primul ministru s-au referit frecvent la o accelerare a 
reformei economice. S-ar părea că intervine o schimbare 
de atitudine, având în vedere că, în urmă cu numai câteva 
săptămâni, se lăsase impresia dimpotrivă a unei 
„temporizări” a reformei, în faţa greutăților serioase din 
economie şi a problemelor sociale pe care acestea le 
creează. S-ar putea ca întâlnirea primului ministru cu 
lucrători ai industriei construcţiilor de maşini din Braşov 
să fi jucat un rol important. Este de presupus că primul 
ministru şi-a dat bine seama că, dacă la această întâlnire 
se va angaja cu ceva pe linia preluării directe în grijă de 
către guvern a întreprinderilor, s-a terminat cu reforma. 
Astfel că, dincolo de angajamente de susţinere permise 
într-o economie de piaţă (prin acordarea unor credite), 
primul ministru şi-a arătat buzunarele goale, a accentuat 
asupra autonomiei întreprinderilor şi a îndemnat lucrătorii 
să se adreseze consiliilor de administraţie ale acestora 
pentru rezolvarea problemelor; cât despre acţiunea 
guvernului a menţionat doar promisiunea de a grăbi 
crearea cadrului legislativ care să permită libera mişcare a 
unităţilor economice şi funcţionarea mecanismelor de 
piaţă. Noua orientare spre o accelerare a reformei pare să 
fi primit şi binecuvântarea preşedintelui tării, după cum Se 
informează comunicatul, publicat în urma întâlnirii 


acestuia cu conducerea FSN, care precizează că grăbirea 
reformei este compatibilă cu obiectivele înscrise în 
platforma respectivei formaţiuni politice de guvernământ. 

Dacă este într-adevăr vorba de o accelerare a 
reformei, demersul trebuie, fără echivoc, salutat. 
Semnatarul rândurilor de faţă a susţinut constant această 
necesitate, argumentând că, în mod paradoxal, tocmai 
declinul producţiei şi exportului, deteriorarea generală a 
situaţiei economice şi aprovizionării pieţei şi, probabil, 
înainte de toate, degradarea climatului muncii 
accentuează urgenţa unei reforme radicale/ în sensul că nu 
mai există altă soluţie! 

Intreaga economie n-ar avea decât de benefidat dacă 
guvernul a înţeles clar că s-a creat o asemenea stare de 
lucruri în care nu numai cale de întoarcere nu există, dar 
chiar şi o temporizare” a reformei ne-ar duce de fapt 
înapoi şi că, deci, trebuie mers doar înainte, şi încă rapid, 
spre o reformă radicală. 

Un semn bun îl constituie cuprinderea recentă în 
sfera reformei a domeniului financiar-bancar. Decuplarea 
Băncii Naţionale de activităţile ce intră în sfera băncilor 
comerciale (relațiile cu unitățile economice) şi 
desprinderea ei în bancă centrală (ca „bancă a băncilor”), 
cu funcţiile de supraveghere - a sistemului financiar- 
bancar, de reglare a masei monetare şi creditului în 
economie, de urmărire a rezervelor valutare, a balanței 
plăţilor externe şi cursului de schimb al monedei naţionale, 
sunt paşi de început de o mare însemnătate. Aducerea în 
fruntea noii Bănci Naţionale a domnului Mugur Isărescu 
(să-l ţină Dumnezeu aşa reformator precum îl cunoaştem) 
este dătătoare de speranţe. Rămâne de văzut cum se vor 
contura reformele în acest domeniu atât de important. 
Nimeni nu poate avea pretenţia unei răsturnări peste 
noapte, dar nici jumătăţile de măsură nu-şi pot găsi locul. 
Actuala Bancă Comercială - ce a preluat relaţiile fostei 
instituţii cu unităţile economice - se cere a fi dezmembrată 
în mai multe bănci cu funcţii similare pentru a se permite 
introducerea concurenţei în sistemul bancar. Preconizatele 


licitaţii valutate nu trebuie să devină consignaţia oficială 
pentru actuala bursă neagră, ci, prin dimensiuni, 
modalităţi şi participanţi, să se constituie într-un laborator 
al experimentării viitoarei convertibilităţi externe a leului, 
fără de care - indiferent de costuri - o reformă economică 
reală nu se poate înfăptui. 

Un alt semn de bun augur este că se vorbeşte, deşi 
încă timid, de o liberalizare a preţurilor, care pare acum a 
fi pusă înaintea complicatelor opţiuni privind continuarea 
sau abandonarea  subvenţionării întreprinderilor. O 
asemenea ordine de prioritate este logică: până când 
preţurile vor fi lăsate să se aşeze pe realităţi, conform 
condiţiilor pieţei, nu se poate şti nici ceea ce este rentabil 
sau nu, fiind imposibil, deci, de a spune ce, din actualele 
structuri, este de aruncat peste bord şi ce este de păstrat 
chiar dacă un timp mai trebuie subvenţionat. 

În ciuda implicaţiilor sociale previzibile, o reformă 
substanţială în domeniul preţurilor ar deschide, pe de o 
parte, calea spre eficienţă în economia naţională, prin 
eliminarea evaluărilor deformatoare ale realităţii, ar crea, 
pe de altă parte, prin diminuarea dezechilibrului monetar 
intern, condiţiile introducerii convertibilităţii externe a 
leului şi, în sfârşit, ar clarifica intenţiile guvernului asupra 
privatizării. Legile asupra societăţilor comerciale oferă 
posibilitatea privatizării a 30 la sută din patrimoniul lor, în 
timp ce 70 la sută din acesta rămâne deocamdată în 
posesia statului. Doar în cazul în care va exista o 
cunoaştere pe baza  realităţilor pieţei a situației 
rentabilităţii unei întreprinderi, va avea semnificaţie o 
licitaţie organizată pentru achiziționarea de către 
particulari a acestor 70 de procente: la preţuri superioare 
valorii de principiu a patrimoniului dacă întreprinderea 
este rentabilă şi, respectiv, la preţuri sensibil inferioare 
dacă întreprinderea este nerentabilă şi lipsită de şanse. 
Atunci ezitările guvernamentale - care se manifestă din 
plin acum - în ce priveşte privatizarea ar mai putea fi doar 
de ordin ideologic, întrucât cele de natură economică ar 
dispărea. 


Nu este sigur că opţiunea pentru accelerarea 
reformei are resorturi doar în analiza situaţiei economice 
interne şi dacă nu cumva s-a privit şi prin jur, la ceea ce 
arată experienţa altor ţări est-europene. Iugoslavii o 
„scaldă” de ani şi ani şi până când n-au luat taurul de 
coarne n-au realizat nimic semnificativ. Polonezii au 
încercat jumătăţi de măsură practic un deceniu, dar de 
făcut ceva au făcut doar când s-au decis asupra unei 
„terapii şoc”. Dar poate încă şi mai ilustrativ este exemplul 
sovietic. După cinci ani de excursuri teoretice dar ezitări 
practice - în care situaţia economică nu a încetat să se 
deterioreze - s-a ajuns acum la concluzia că tot o reformă, 
radicală şi rapidă este unica soluţie. 

„LUMEA AZI" Nr. 38/20 septembrie 1990 

GUVERNUL - PRIMELE 100 DE ZILE 

Se împlinesc 100 de zile de la instalarea guvernului 
format în urma alegerilor. Este o practică internaţională de 
a se face la 100 de zile de guvernare primele evaluări 
bilanţiare. 

1. HANDICAPURILE ÎNCEPUTULUI 

O economie dezarticulată, ale cărei posibilităţi au 
fost suplimentar sleite de măsurile populare din perioada 
preelectorală, precum şi o apăsătoare situaţie politică au 
constituit punctul de plecare. 

Actualul guvern român a intrat în scenă cu un 
program centrat pe reforma economică, poate cea mai 
importantă problemă a ţării (căci şi democraţia este 
condiţionată de această reformă!), deşi pentru mulţi a 
părut că atenţia acordată altor probleme a fost prea 
marginală faţă de însemnătatea lor. Setul de intenţii 
guvernamentale - întrucât, ceea ce, la vremea respectivă, 
primul ministru prezenta parlamentului nu constituia 
propriu-zis un program operaţional şi concret - anunţa o 
reformă destul de radicală, menită nu numai să scoată ţara 
din dezastrul economic moştenit, dar şi să reprezinte o 
ruptură cu structurile şi mecanismele trecutului, 
responsabile de acest dezastru, prin trecerea la o 
economie de piaţă. 


Deşi tranziţia nu era concretizată în etape, succesiuni 
de  xnăsuri şi termene calendaristice, principalele 
coordonate ale economiei de piaţă erau avute în vedere. 
Realizarea unora avea contur bine precizat, altele însă 
erau prezentate fie ca intenţii destul de vagi, fie ca 
obiective urmărite la un orizont îndepărtat. Este important 
de accentuat asupra acestui lucru, pentru că derulările au 
dovedit, după cum anticipam, că reforma economică 
admite abordări secvențiale dar nu prea „defazate” în 
timp, treptate dar nu trunchiate sau „neintegrate”. 

Între realism şi iluzii în sfârşit, ar mai trebui 
remarcat că avertismentul cu privire la posibilitatea şi 
chiar inevitabilitatea costurilor sociale - cu atât mai mari 
cu cât celor legate de depăşirea crizei urmau să li se 
asocieze cele inerente reformei înseşi - era însoţit de 
asigurarea că va sta în preocuparea guvernului punerea la 
punct a unei solide protecţii sociale împotriva inflaţiei şi 
şomajului. Deşi părea că fuseseră deja abandonate 
poveştile, din perioada preelectorală, despre tranziţia fără 
dureri sociale (spre deosebire de cea „cu dureri sociale” 
din ţări vecine!) se sugera, totuşi, că acțiunea 
guvernamentală va reuşi să le facă acceptabile; cea mai 
grea perioadă se prevedea a fi cea imediat următoare, iar 
preţul pe care salariaţii aveau să-l achite consta, în 
principal, în acceptarea unui moratoriu pe şase luni în ce 
priveşte revendicările lor. 

Din aceste puncte de vedere, se plătea încă tribut 
unei imagini optimiste - chiar euforice, pentru a nu spune 
nerealiste - asupra situaţiei economice româneşti, gravă în 
sine şi în continuă deteriorare, ca şi asupra exigenţelor 
dure ale reformei. Era poate vorba şi de grija de a nu 
speria oamenii, şi de vechea cutumă de a nu spune 
lucrurilor pe nume şi a lăsa deschisă poarta iluziilor, şi, în 
orice caz, de determinări politice: cu greu ar fi fost de 
acceptat ca, încă de la început, să fie anulate fără echivoc 
speranţele celor, atât de mulţi, care, cu puţin timp în urmă, 
îşi dăduseră votul formaţiunii pe structura căreia se 
alcătuise echipa guvernamentală. 


Deşi încă mulţi se mai agaţă de iluzii, procesul de 
risipire a acestora a înaintat şi înaintează rapid. Şi dacă nu 
s-au destrămat total este pentru faptul că procesul e legat, 
deocamdată, doar de situaţia în sine, în continuă 
deteriorare, a economiei româneşti, dar nu şi de efectele 
reformei. Aceasta a demarat; însă marile ei încercări abia 
urmează. Şi primul punct crucial îl va constitui o 
liberalizare a preţurilor. 

Impactul evenimentelor din iunie 

Realitatea este că guvernul şi-a început mandatul cu 
două mari handicapuri. Unul este de ordin politic şi are 
mai multe fațete. Guvernul, ca expresie a formaţiunii care 
a câştigat zdrobitor alegerile, împărtăşeşte soarta acestei 
formaţiuni, aflată singură în faţa unei mari responsabilităţi 
şi unei teribile opţiuni: între inevitabilitatea reformei şi 
inevitabilitatea durerilor sociale implicate (şi care, în 
principal, vor afecta, tot inevitabil, tocmai electoratul 
formaţiunii respective). In plus, tragicele şi neclarificatele 
evenimente din 13 - 15 iunie au adăugat grave probleme 
suplimentare pentru guvern. O participare sau o cooperare 
instituţională a opoziţiei la guvernare a devenit exclusă. A 
sporit contestarea la adresa puterii din partea opoziţiei 
extraparlamentare sau extrapartidiste. Toate acestea au 
accentuat pentru guvern povara responsabilităţii de 
opţiune. Mai mult, guvernul s-a văzut nevoit să pornească 
pe calea reformei economice fără a putea miza pe ajutorul 
economic occidental, refuzat din cauza evenimentelor din 
13 - 15 iunie - element copleşitor în contextul situaţiei 
dezastruoase din economia românească. Aceste 
evenimente au avut, se pare, şi un paradoxal efect pozitiv, 
dar numai din punctul de vedere al reformei în sine şi nu 
pentru guvern: radicalizarea reformei spre o economie de 
piaţă, peste intenţiile probabil iniţiale, a devenit un mijloc 
de a conta pe o reconsiderare a poziţiilor occidentale în ce 
priveşte ajutorul economic şi afluxul de capital străin. Dar 
o radicalizare a reformei a implicat şi implică un curaj 
suplimentar din partea guvernului în a înfrunta durerile şi, 
deci, nemulţumirile sociale ce vor apărea poate mai rapid. 


Grava moştenire 

Al doilea handicap a fost de ordin strict economic, şi 
de existenţa acestuia responsabilă a fost în parte chiar 
formațiunea politică la putere, prin guvernul din perioada 
de tranziţie preelectorală. Desigur, grosul handicapului l-a 
constituit greaua moştenire economică din deceniile 
regimului comunist: o economie hipercentralizată şi rigidă, 
fără un mecanism de autoreglare, cu mari nevoi sociale 
neacoperite din lipsă de resurse, pentru că imense resurse 
au fost irosite şi sunt blocate în activităţi fără desfacere, cu 
un masiv şomaj mascat şi o puternică inflaţie camuflată. 
Dar cel puţin în această ultimă privinţă, guvernul din 
perioada de tranziţie a accentuat potenţialul inflaţionist 
din economie prin măsurile populare, de ordin eledoral, 
adoptate: scăderea tarifelor la gaze naturale şi 
electrilitate, rambursarea predpitată a părţilor sociale, 
acceptarea de sporuri salariale netarifare, reducerea 
săptămânii de lucru cu menţinerea unei salarizări 
necondiționate de creşterea productivității muncii, 
sporirea importurilor fără corelarea cu realizarea 
exporturilor etc. Toate acestea, îndrituie social, au fost 
peste posibilităţile unei economii sleite, nefăcând altceva 
decât să deterioreze climatul muncii, să stimuleze valurile 
revendicative, să afecteze echilibrul bugetar, să 
adâncească dramatic neacoperirea cu mărfuri şi servicii a 
masei monetare, să epuizeze rezervele valutare ale ţării şi 
să ducă la apariţia unei noi datorii externe (care ar trebui 
legată doar de finanţarea restructurărilor economico- 
industriale). Neîndoios, primul ministru, care a condus 
guvernul şi în perioada de tranziţie, nu poate decât să 
regrete acum că, printr-o povară suplimentară, şi-a 
îngreunat lui însuşi sarcina, şi aşa dificilă, de a întreprinde 
reforma 

Este prematur deocamdată de a se căuta rezultate 
concrete ale reformei. Pur şi simplu deoarece aceasta a 
demarat abia în legislativ şi nu a existat practic timp nici 
măcar pentru a fi aplicate propriu-zis primele noi 
reglementări. 


Putem judeca totul doar după starea economiei? 

Ar fi deci nedrept de a judeca cele 100 de zile ale 
actualului guvern doar după evoluţia strictă a situaţiei 
economice în această perioadă. Bilanţul ar fi dezastruos. 
Producţia şi exportul sunt în declin. Capacităţi mari de 
producţie rămân nefolosite. Materiile prime lipsesc. Se 
munceşte mai puţin decât în trecut şi poate chiar şi mai 
prost, deşi pretenţiile salariale au crescut. Efectele în 
lanţul industrial sunt grave. După o evidentă dar 
temporară ameliorare, starea aprovizionării pieţei s-a 
înrăutățit din nou. Unele produse de bază au fost 
recartelate pe ansamblul ţării sau în diferite judeţe. Apa 
lipseşte. Lacurile de acumulare ale hidrocentralelor sunt 
aproape goale. Ne aşteaptă o iarnă în care nu ştim dacă 
vom avea căldură şi electricitate. Balanţele comercială şi 
de plăţi externe s-au dezechilibrat. Şi lista nefericirilor ar 
putea continua. Pare un proces implacabil care, probabil, 
nu va înceta curând. Dar acest proces nu a pornit sub 
actualul guvern. Declanşat încă de la începutul anului (şi 
doar stimulat în parte de măsurile guvernului din perioada 
de tranziţie), este, în esenţă, o prelungire, poate firească şi 
în forme specifice, a stărilor de lucruri din trecut, de 
îndată ce au dispărut - şi nu trebuie să manifestăm niciun 
fel de regrete! -  contraproductivele constrângeri 
extraeconomice (respectiv politice şi administrative), iar 
altele, economice, nu le-au luat încă locul. O economie nu 
poate funcţiona fără o combinaţie de stimulente şi 
constrângeri (deşi, de fapt, în ultimă instanţă, şi 
stimulentele sunt tot un fel de constrângeri). Economia 
centralizată şi de comandă este contraproductivă pentru 
că stimulentele practic nu există, întrucât constrângerea 
pe care acestea o reprezintă este anulată de uniformitatea 
de tratament, în timp ce constrângerile propriu-zise sunt 
doar politice şi administrative. Economia de piaţă este 
productivă pentru că lasă câmp liber folosirii stimulentelor, 
iar constrângerile - fără de care nu se poate - sunt 
economice, în ordinea naturală a lucrurilor: munceşti ai, 
nu munceşti n-ai; munceşti mai mult (cantitativ şi 


calitativ), ai mai mult; obţii profit (adică alţii îţi recunosc 
ca utilă muncă depusă) exişti pe piaţă, nu obţii nu exişti! 
Aici trebuie să se producă reforma în economia 
românească, o reformă deopotrivă în structurile de 
proprietate, de producţie, în sistemele salariale, de preţuri, 
în comportamentul agenţilor economici. 

De aceea, cel puţin pentru aceste prime 100 de zile 
de la instalare, bilanţul guvernului trebuie apreciat, înainte 
de toate, după ceea ce acesta a întreprins efectiv pe calea 
reformei, chiar dacă rezultate concrete n-au apucat să se 
facă simțite, iar situaţia economică tinde să se 
înrăutăţească. 

2. REFORMA: CONCEPŢII ŞI EZITĂRI 

Scenariul între cerinţele economice şi presiunile 
sociale. Care este viitorul privatizării? 

Dacă există, la nivelul guvernului, o concepţie clar 
conturată asupra reformei economice, atunci scenariul ei 
pare a fi următorul. Primul pas este acela de a se asigura 
întreprinderilor, indiferent de proprietatea lor, autonomie. 
Este, în acelaşi timp, un pas către aşezarea statului în 
funcţiile sale economice fireşti, nu de administrator direct 
al patrimoniului existent în economie, ci de factor de 
reglare socială a proceselor şi fenomenelor economice prin 
intermediul pârghiilor de care dispune: bugetare, fiscale, 
monetare, legislative etc. Aceloraşi deziderate le răspunde, 
în principiu, şi al doilea pas, întreprins aproape 
concomitent cu primul: decuplarea Băncii Naţionale de 
activităţile ce intră în s-era băncilor comerciale (relaţiile 
cu unităţile economice) şi desprinderea ei în bancă 
centrală (ca „bancă a băncilor”), cu funcţiile de 
supraveghere a sistemului financiar-bancar, a masei 
monetare şi creditului în economie, de urmărire a 
rezervelor valutare, balanței plăţilor externe şi cursului de 
schimb al monedei naţionale. 

Autonomia întreprinderilor - primul gong în plan 
legislativ, lovitura de gong a scenariului a constituit-o 
lansarea şi intrarea în vigoare (în urma aprobării de către 
camerele parlamentare) a legilor privind organizarea 


întreprinderilor de stat ca regii autonome sau societăţi 
comerciale. Ambele categorii capătă autonomie de mişcare 
în administrarea patrimoniului, în politica salarială, de 
investiţii, în relaţiile de schimb dintre ele. Şi într-un caz şi 
în celălalt, statul - ca reprezentant al societăţii - intră în 
relaţii cu acestea în calitate de agent fiscal (colector de 
impozite pe circulaţia mărfurilor şi pe venituri). Primele, 
însă, aflate în domenii de importanţă strategică naţională - 
după unele aprecieri cam 25 - 30 la sută din totalul 
patrimoniului de stat actualmente existent - rămân în 
proprietate publică, în timp ce celelalte sunt, în principiu, 
deschise privatizării. În relaţiile cu primele, statul apare şi 
în calitate de unic acţionar şi deci singurul colector al 
dividendelor. În schimb, în relaţiile cu societățile 
comerciale, statul este angajat în această calitate doar 
pentru partea ce îi revine din totalul patrimoniului, în timp 
ce pentru rest (partea privatizaţi) este, însă, numai agent 
fiscal. 

Privatizarea: încă în ceaţă 

Organizarea unora dintre întreprinderile de stat ca 
societăţi comerciale (în diferitele lor forme) deschide 
propriu-zis dosarul privatizării. Pentru că decretul 
54/1990, aşa cum este redactat şi cum operează acum 
datorită reglementărilor suplimentare (în parte justificate, 
în parte nejustificate) cu privire la speculă, este ridicol şi 
contribuie mai mult la compromiterea ideii de privatizare 
decât la promovarea ei. O lege a privatizării este anunţată, 
dar nu se cunosc încă modalităţile practice prin care 
guvernul intenţionează să lase a se desfăşura procesul. 
Deocamdată, se ştie doar că, pentru declanşarea acestui 
proces, 30 la sută din patrimoniul privatizabil existent 
actualmente la dispoziţia statului va trece în proprietate 
particulară cu titlu gratuit. Fiecare cetăţean major al ţării 
va primi bonuri nominative pe care le va putea transforma, 
prin intermediul unei Agenţii guvernamentale specializate, 
în acţiuni emise de societăţile comerciale. Timp de un an, 
bonurile respective nu vor putea face obiectul vânzării- 
cumpărării între cetăţeni şi, de asemenea, statul va 


rămâne un timp principal acţionar în societăţile comerciale 
(foste întreprinderi de stat) cu partea de 70 la sută din 
patrimoniu care nu este deschisă privatizării cu titlu 
gratuit. In fiecare asemenea societate, 30 la sută din 
patrimoniu poate trece în posesia particularilor, în 
schimbul bonurilor nominative distribuite gratuit (cu 
dreptul primului refuz aparţinând salariaţilor proprii ai 
societăţii respective). In timp ce deschiderea spre 
achiziţionare de către particulari, în viitor, a celor 70 la 
sută acţiuni deţinute de stat se va organiza prin licitaţii, nu 
este clară, însă, deocamdată, modalitatea practică prin 
care se va realiza transformarea bonurilor nominative în 
acţiuni ale societăţilor comerciale pentru partea de 30 la 
sută. După cum nu este clar nici modul în care se va 
concilia autonomia întreprinderilor cu menţinerea - în 
parte justificată obiectiv în condiţiile actuale - a 
subvenţionării unor unităţi sau chiar sectoare economice şi 
a sistemului de repartizare centralizată a unor materii 
prime de bază, îndeosebi provenite din import. 

Este poate justificat să mai aşteptăm! 

Dacă nu cumva şi motive ideologice se află în spatele 
declanşării doar după un timp şi nu imediat a acţiunii 
propriu-zise de privatizare, oricum există şi oo 
fundamentare economică: pe de o parte, un anume răstimp 
este necesar pentru complicata operaţiune de evaluare a 
patrimoniului societăţilor comerciale, pe de altă parte, este 
vorba de implicaţia prezentului sistem de preţuri. 
Actualele preţuri prestabilite din birou, fără vreo legătură 
cu semnalele pieţei, reflectă deformat realităţile, procesele 
şi fenomenele economice, astfel încât doar o liberalizare a 
acestora, prin conectarea lor la mecanismele cererii şi 
ofertei, ar fi în măsură să determine aprecieri autentice 
asupra faptului dacă o activitate economică sau o 
întreprindere este rentabilă sau nu. Şi numai atunci ar 
avea semnificaţie organizarea de licitaţii în vederea 
achiziţionării unor acţiuni ale societăţilor comerciale: la 
preţuri mai ridicate decât cele rezultând din evaluarea 
patrimoniului în cazul unor întreprinderi rentabile, la 


preţuri mai scăzute în cazul unor întreprinderi nerentabile 
dar cu şanse de redresare. Inutil de subliniat că nimeni nu 
va da vreun ban pe acţiuni ale întreprinderilor falimentare. 
Şi tot atunci va trebui, indiferent dacă se va vrea sau nu, 
să se stabilească modalităţi, de asemenea de „piaţă”, 
pentru transformarea bonurilor nominative în acţiuni ale 
unor societăţi comerciale. Căci, deopotrivă de prisos de 
atras atenţia este că nimeni - nici chiar proprii salariaţi - 
nu va fi interesat să-şi plaseze bonurile nominative (chiar 
dacă gratuite) în acţiuni ale unor întreprinderi nerentabile, 
în timp ce posesorii se vor îndrepta, de fapt, spre acţiuni 
ale unor întreprinderi apte de a distribui dividende. 

Confruntarea cu practica 

După cufri se observă, liberalizarea preţurilor - 
componentă în sine fundamentală a reformei economice - 
devine un punct nodal pentru realizarea acesteia în toate 
laturile ei: autonomia întreprinderilor, privatizarea, 
convertibilitatea monedei etc. Căci nu este vorba doar de 
aspectele deja menţionate. Când producţia a scăzut, 
guvernul şi-a văzut simţitor reduse resursele bugetare. 
Acceptând, din motivele anterior arătate, menţinerea 
salariilor în ciuda scăderii producţiei, ca şi alte faalităţi 
salariale, guvernul a fost obligat, de fapt, să finanţeze 
aceste cheltuieli din resursele în trecut afectate 
investiţiilor, care s-au subţiat îngrijorător. Nu întâmplător, 
din nevoia combaterii dezechilibrului bugetar, s-a văzut 
silit să scumpească benzina, alţi combustibili, precum şi 
hârtia. Când guvernul însuşi transferă întreprinderilor 
prerogative de autonomie, inclusiv în ce priveşte obţinerea 
veniturilor şi utilizarea acestora, înseamnă că trebuie să 
aibă în vedere o altă modalitate de formare şi colectare a 
veniturilor proprii, în care preponderente devin impozitele 
indirecte (pe circulaţia mărfurilor) şi cele directe (pe 
venituri). Toate acestea converg spre o inevitabilă reformă 
a fiscalităţii şi a preţurilor. De altfel, nu poate fi vorba de o 
reală autonomie a întreprinderilor fără a se lăsa la 
latitudinea lor stabilirea preţurilor, statul urmând doar a le 
influenţa prin sistemul fiscal şi eventual a controla anumite 


preţuri. 

Nevoia unei alte fiscalităţi 

Paliativele nu folosesc la nimic. Mai mult complică şi 
îngreunează lucrurile. Când guvernul a dbrit să combată 
posibilitatea de speculă din abia iniţiatul sector particular, 
a recurs la o metodă neindicată din punctul de vedere al 
reformei: a introdus impozitul pe circulaţia mărfurilor 
folosit în actualul sector de stat, cu alte cuvinte a făcut o 
grefă dintr-un sistem în alt sistem care nu are nicio 
legătură cu primul. Mult mai indicat ar fi fost de a se 
încerca - şi ar fi fost o primă experienţă utilă - să se 
introducă acel sistem de impunere pe circulaţia mărfurilor 
aproape generalizat în economiile de piaţă: aşa-numita 
taxă asupra valorii adăugate. Potrivit acestui sistem, 
impozitarea este în relaţie directă cu ceea ce se adaugă 
efectiv ca valoare în fiecare verigă productivă. Dacă 
sistemul respectiv ar fi fost aplicat, particularul care ar fi 
încercat să vândă la preţ de speculă un produs procurat ca 
atare din altă parte, fără contribuţia semnificativă a unei 
prelucrări proprii, ar fi fost obligat să plătească asemenea 
impozite neiertătoare încât afacerea nu i-ar fi rentat. În 
schimb, dacă, în totalul valorii produsului, partea 
reprezentând prelucrarea proprie ar fi fost substanţială, şi 
deducerea de plată din impozitul total ar fi fost ridicată, 
afacerea devenind rentabilă. Taxa asupra valorii adăugate 
stimulează producţia, prelucrarea elaborată  Aza 
mărfurilor. Valoarea propriu-zis adăugată este impozabilă, 
dar cu un anumit procent, în general fix; cu cât este mai 
mare această valoare, cu atât partea din preţul de vânzare 
ce rămâne producătorului după achitarea impozitului este 
şi ea mai importantă. Datorită neaplicării acestui sistem, 
efectul obţinut în sectorul particular este exact invers celui 
vizat: încă şi mai puţini întreprinzători decât până acum 
vor fi determinaţi să se angajeze în afaceri în domeniul 
producţiei, căutând diverse alte subterfugii în domeniile 
comercial sau al serviciilor. Suntem asiguraţi, însă, de 
către factori guvernamentali că este vorba doar de o 
măsură tranzitorie până la generalizarea pe întreaga 


economie a sistemului de taxe asupra valorii adăugate. 

3. DE CE O ACCELERARE? 

Sacul este prea rupt pentru a putea fi doar peticit. 
Jumătăţile de măsură nu-şi găsesc locul. Cine pune bete în 
roate? 

Dincolo de acest paliativ, este evident că în chiar 
cadrul guvernului se simte că vechile sisteme şi metode nu 
pot fi prelungite sau transplantate într-un cadru care 
trebuie să fie nou, dacă se doreşte într-adevăr* a se crea 
un organism economic sănătos. Cuvintele tranşante cu 
care primul ministru i-a îndemnat pe prefecţii judeţelor să- 
i schimbe pe funcţionarii - aceiaşi din trecut - care pun 
bețe în roate ar putea include, desigur, şi un mesaj 
propagandistic, dar sunt, fără îndoială, şi expresia unei 
răbufniri de exasperare. Oricum, însă, sunt lucruri care s- 
au acumulat la suprafaţă. Mai important este poate faptul 
că, mai în adâncime, se intuieşte de către mulţi factori 
guvernamentali că s-a ajuns deja într-un punct în care nu 
se mai poate altfel decât „ori-ori” în ce priveşte reforma. 
Nu cred că este întâmplător că, în ultimele săptămâni, se 
vorbeşte intens de accelerarea reformei. Poate să fi fost 
vorba, şi în aceasta, de ceva propagandă, în perspectiva 
deciziei Pieței comune cu privire la atitudinea faţă de 
România, a primei apariţii a preşedintelui Iliescu la ONU şi 
a marelui conclav financiar de la Washington, prilejuit de 
reuniunea anuală a Fondului Monetar Internaţional şi 
Băncii Mondiale, unde România dorea să ofere o imagine 
de largă deschidere economică. Dar nu cred că este vorba 
numai de atât. In înseşi rândurile factorilor puterii actuale 
s-a conturat probabil mai clar simţământul că redresarea 
producţiei nu s-ar mai putea obţine pe articulaţia vechilor 
structuri economice, că mobilizarea la muncă nu s-ar mai 
putea realiza altfel decât prin stimulentele dar şi coerciţiile 
economiei de piaţă, cu alte cuvinte că nu mai există altă 
soluţie decât o reformă radicală şi întreprinsă în mod 
accelerat. 

V 

Arii marginalizate devin „centrale”. 


Poate încă şi mai semnificativ este faptul că arii 
dintre cele mai importante ale reformei - care, la 
prezentarea programului guvernamental acum 100 de zile, 
rtau fie marginalizate, fie prezentate ca simple intenţii de 
viitor (neprecizat), fie pur şi simplu „uitate” - au fost, în 
ultimele săptămâni, aduse în atenţie, cu titlu de priorităţi. 
Deşi menţionată în mod expres atunci, nu cred că 
liberalizarea preţurilor ocupa, la vremea respectivă, între 
intenţiile guvernamentale, locul de prim ordin pe care se 
situează acum. La rândul ei, convertibilitatea leului era, 
atunci, pur şi simplu exclusă pentru o perspectivă imediată 
şi, considerată dependentă de întrunirea anumitor condiţii 
greu dacă nu imposibil realizabile chiar şi până la sfârşitul 
secolului, apărea ca un corolar al reformei şi nu ca un 
instrument de înfăptuire a acesteia. Acum se vorbeşte de 
căutarea unor modalități de introducere a unei 
convertibilităţi cel puţin parţiale. La aceasta au contribuit 
mulţi factori: povara mereu mai apăsătoare pentru buget a 
lipsei de legătură între preţurile interne şi cele 
internaţionale, a susţinerii unor exporturi şi importuri tot 
mai dezavantajoase în condiţiile absenței constrângerilor 
pe care le reprezentau înainte aşa-numitele cursuri de 
revenire, ce nu ar mai putea fi, însă, reintroduse; trecerea 
în CAER la decontările în valute liber convertibile 
începând din anul viitor; creşterea puternică a preţurilor 
petrolului; dar, poate înainte de toate, înţelegerea faptului 
că fără convertibilitatea leului nu ar putea fi vorba de o 
reală reformă. De asemenea, potrivit textului programului 
guvernamental, pariul în domeniul agriculturii era ca şi 
câştigat. Totuşi, acum este pusă pe rol cu caracter de 
urgenţă legea pământului. Multiplele situaţii specifice 
apărute şi neacoperite de reglementări, ca şi disensiunile 
şi diferenţierile de interpretare la împărţirea recoltei au 
adus în prim plan legea pământului şi, implicit, problema 
privatizării în agricultură. 

Derulările economice, problemele apărute în practica 
însăşi au impus şi impun noi opţiuni, dintre care 
precumpănitoare sunt cele pe linia radicalizării şi 


accelerării reformei. În mod semnificativ, ministrul 
finanţelor - confruntat zilnic cu cerința de menţinere în 
funcţiune a bugetului statului, indiferent de ceea ce ss 
întâmplă în economie - mărturisea de curând, într-un 
interviu acordat cotidianului Tineretul liber”, că, deşi la 
început se număra printre partizanii unei tranziţii lente şi 
treptate, a devenit, din necesitate, exponentul accelerării 
şi radicalizării reformei economice, evidențiind printre 
priorităţi introducerea unui nou sistem fiscal, reforma 
sistemului financiar-bancar, liberalizarea prețurilor, 
încercarea unor modalităţi de convertibilitate parţială a 
leului. 

4.  LIBERALIZAREA PREȚURILOR - NODUL 
GORDIAN 

Dacă guvernul va avea curajul social să taie acest 
nod gordian, va trebui sprijinit din toate părțile. Căci nu 
există alternativă pentru înfăptuirea indispensabilei 
reforme. 

O menţiune specială se cere a fi făcută în ce priveşte 
liberalizarea prețurilor. Din toate părțile pare că cercul de 
strihge în jurul acestei probleme pentru a o propulsa ca 
piatră de hotar pe calea reformei, în sensul că: ori 
liberalizarea prețurilor este întreprinsă şi reforma poate 
înainta, ori liberalizarea preţurilor este blocată şi reforma 
va fi înmormântată. Este o opţiune grea, având în vedere 
îndeosebi implicaţiile sociale. Guvernul anunţă că a optat 
pentru liberalizarea preţurilor. Urmează, însă, a vedea ce 
va întreprinde în mod concret. 

y 

Trecem repede sau ne împotmolim? 

Experienţa ţărilor din jur pledează pentru luarea 
taurului de coarne. Polonia, care a cochetat ani şi ani cu 
reforma, n-a putut-o întreprinde mult timp pentru că, 
printr-un referendum, s-a respins liberalizarea preţurilor. 
Rezultatul a fost o accentuare a dezastrului economic. In 
cele din urmă, polonezii, într-o bună majoritate, au înţeles 
că altă cale nu există. Şi au acceptat durerile. Guvernul a 
luat taurul de coarne şi 6 - 7 luni a fost dezastru. După 


şocul iniţial al intrării în realitate a preţurilor, hiperinflaţia 
a cedat însă semnificativ. Acum inflaţia pare să facă parte 
dintr-un trecut urât. Magazinele sunt pline. Dar nu prea 
există bani. O pătură de defavorizaţi este nemulțumită. 
Inainte erau toţi. Există o rază de speranţă că situaţia 
câştigurilor se va ameliora. Dacă reuşeşti să câştigi, ai, 
oricum, ce cumpăra. Este o diferenţă faţă de trecut şi un 
stimulent pentru viitor. 

În Uniunea Sovietică se discută despre reformă de 
cinci ani. Nu s-a făcut nimic. Reforma s-a împotmolit la 
liberalizarea preţurilor. Situaţia economică s-a agravat. Nu 
se mai găseşte aproape nimic în magazine. A fost nevoie de 
a se acorda preşedintelui Gorbaciov  împuterniciri 
excepţionale îndeosebi pentru înfăptuirea reformei. Acum, 
dincolo de alte implicaţii politice, întreaga povară a 
liberalizării preţurilor apasă asupra lui Gorbaciov. 

Experienţa iugoslavă sugerează şi alte învăţăminte. O 
liberalizare a preţurilor nu este o soluţie în sine. Este doar 
o precondiţie a reformei. Fără liberalizarea preţurilor nu 
se poate înfăptui reforma, dar numai ea singură nu asigură 
succesul reformei. Este nevoie de a fi asociată cu alte 
măsuri printre care: accentuarea procesului de privatizare, 
restructurări industriale, introducerea concurenţei în 
sectorul bancar, convertibilitatea monedei. În absenţa 
acestora, în Iugoslavia a fost vorba, de ani de zile, de o 
hiperinflaţie, care a dispărut doar în momentul asocierii cu 
asemenea măsuri a liberalizării preţurilor. 

Dezechilibrul monetar şi pericolul inflaţionist în 
România, o liberalizare a preţurilor este o problemă 
deosebit de dificilă, dar tocmai acest lucru îi subliniază 
importanţa pentru realizarea reformei. Dezordinea în 
domeniul preţurilor este totală, centralismul excesiv şi 
ignorarea completă a cerinţelor pieţei  decuplând 
structurile de preţuri de orice legătură cu realităţile 
economice. În plus, pe piaţa bunurilor de consum - desigur 
doar unul din segmentele pieţei, dar care constituie 
terenul celor mai profunde implicaţii sociale - există un 
grav dezechilibru. Gradul de acoperire cu mărfuri şi 


servicii a masei monetare ordind la dispoziţia populaţiei 
este în prezent de numai 19 la sută. Potenţialul inflaţionist 
este deosebit de important; deocamdată este ţinut în 
chingă de controlul masiv al preţurilor de către stat: Altfel 
spus, inflaţia există, ea este doar camuflată, deşi apare la 
suprafaţă în forme specifice, dintre care piaţa neagră este 
cea mai manifestă. 

Absurditatea situaţiei poate fi relevată pregnant de 
următorul fapt. Deşi toată lumea resimte clar creşterea 
preţurilor de consum şi, prin incidenţă, scăderea puterii de 
cumpărare a leului, Comisia naţională de statistică nu 
poate, în mod obiectiv calcula un indice real al costului 
vieţii. Folosind preţurile oficiale, ar reieşi chiar că inflaţia 
nu există, că în medie preţurile produselor şi tarifele 
serviciilor ce intră în calculaţia costului vieţii nu au 
crescut, ci au scăzut (de pildă faţă de situaţia din perioada 
corespunzătoare a anului trecut). Aceasta, pentru că 
preţurile oficiale la produsele alimentare şi industriale de 
consum, tarifele principalelor servicii, ca şi chiriile şi 
impozitele s-au menţinut, în timp ce tarifele la energia 
electrică şi căldură - cheltuieli cu pondere mare în 
calculaţia costului vieţii - s-au diminuat. Oricine, desigur, 
ar respinge autenticitatea unei asemenea statistici. Dar 
alta este aproape imposibil de obţinut: pentru că, dacă pot 
fi luate în considerare preţurile în creştere de pe piaţa 
liberă de produse alimentare (ţărănească) la nivelul unei 
ponderi (măsurabile aproximativ) a acesteia în totalul 
desfacerilor, nu este câtuşi de puţin posibil să se cuantifice 
influenţa masivă a desfacerilor prin sistemul pieţei negre 
(cine ar putea şti cât anume din desfacerile prin sistemul 
de stat, înregistrate la preţurile oficiale, se efectuează, 
într-adevăr, la aceste preţuri şi nu urmează cumva drumul 
indicit al vânzărilor pe sub tejghea, cu bacşişuri sau al 
revânzării prin intermediari, şi cu atât mai puţin ar putea fi 
stabilite preţurile ori tarifele medii de Speculă). 

„Bogaţii” şi  „săracii” noştri în orice caz, din 
neacoperirea existentă a masei monetare la dispoziţia 
populaţiei de către volumul mărfurilor şi serviciilor 


evaluate la preţurile şi, respectiv, tarifele oficiale reiese că 
ar fi necesară o creştere în medie de circa 5 ori a 
preţurilor şi tarifelor pentru restabilirea echilibrului. În 
practică, ar fi nevoie de o creştere cu mult mai mică, din 
două motive: preţurile şi tarifele actuale reale la orice 
produs sau serviciu de consum suit în medie mult 
superioare celor oficiale; masa monetară existentă nu este 
egal distribuită la nivelul populaţiei. În această inechitabilă 
distribuţie se află una din dificultăţile majore ale 
liberalizării preţurilor. Nu există statistid, dar este foarte 
probabil că peste 80 la sută din această masă monetară se 
află la dispoziţia a numai 20 la sută din populaţie. Aceşti 
din urmă ai noştri „bogaţi” (nomenklaturişti şi, mai ales, 
diferiţi benefidari ai penuriilor) - care reprezintă cea mai 
grăitoare condamnare a pretinsului egalitarism proclamat 
de comunism - ar rezista fără mari dureri şi la o creştere 
medie de 5 ori a preţurilor. În schimb „săracii - noştri 
(oameni cinstiţi, salariaţii obişnuiţi) ar capota la o sporire 
mult inferioară a preţurilor, căci mulţi dintre ei se află încă 
şi acum în pragul mizeriei. Din cauza puterii de cumpărare 
scăzute a acestei majorităţi, probabil o creştere chiar de 
numai 2 ori a preţurilor ar fi suficientă pentru a lichida 
presiunea pe piaţa bunurilor şi serviciilor de consum. Dar 
tocmai cei mai defavorizaţi ar fi şi cei mai loviți. 

Un contract al încrederii 

Ce-i de făcut, totuşi, căci nu există alternativă la 
liberalizarea preţurilor? Precum în prezent nu se poate 
continua! mai ales că dezastrul se va adânci inevitabil! 
Liberalizarea preţurilor şi în general reforma economică 
sunt indispensabile şi nu dintr-un alt motiv decât din acela 
că nu există o altă cale de a-i scoate din mizeria în care 
trăiesc tocmai pe cei mai mulţi. Reforma economică şi 
liberalizarea preţurilor, ca o componentă fundamentală a 
acesteia, sunt infinit mai necesare celor mulţi şi săraci 
dintre noi decât celor puţini şi bogaţi, care se „descurcă” 
şi în prezent, sfidând şi umilind. A cere, însă, acum tot 
celor mulţi şi atât de îndelung năpăstuiţi să facă sacrificii 
pare probabil un cinism. Dar, economic, alternativă totuşi 


nu există! mai sunt capabili, însă, aceştia, după decenii de 
mizerie, suferinţă şi minciună să accepte sacrificii? Mai 
sunt ei în stare să creadă că, după ce le va fi mai rău, le va 
fi într-adevăr mai bine? Poate unii da, poate alţii nu. Şi 
pentru ca primii să fie majoritari, ar trebui să existe 
condiţiile unui fel de contract social între putere şi 
populaţie. Puterea, în speţă reformatorii, să inspire deplină 
încredere populaţiei şi aceasta să aibă deplină încredere în 
putere, în bunele ei intenţii şi în capacitatea de a le duce la 
bun sfârşit. Sunt întrunite aceste condiţii? Numai dacă 
acestea sunt întrunite, reformatorii vor avea curajul de a 
întreprinde pasul decisiv, iar populaţia va accepta 
sacrificiile, încredinţată că o face pentru ceva care merită. 

Durerile şi protecţia socială într-un asemenea 
contract social de încredere nu-şi găsesc loc amăgirile, nici 
de sine, nici faţă de alţii. Dureri vor fi. Măsurile din sfera 
protecţiei sociale, care vor trebui indispensabil asociate 
reformei în general şi în special liberalizării preţurilâr - 
controlarea unor preţuri la bunuri şi servicii vitale 
(produse alimentare, căldură, electricitate), compensaţii 
financiare pentru cei defavorizaţi, ajutoare de şomaj etc. - 
vor putea juca un rol important în alinarea acestor dureri. 
Dar nu le vor elimina pe toate. Astfel încât trebuie 
cultivată în rândurile populaţiei convingerea că nu există 
altă cale. Dureri sunt şi acum şi vor fi din ce în ce mai mari 
în cazul în care reforma nu va fi întreprinsă. Şi dacă tot vor 
fi dureri, sunt oricum preferabile cele legate de reformă, 
care măcar deschide perspectiva spre ceva mai bun şi nu 
spre ceva mai rău. 

În orice caz, dacă guvernul actual va avea curajul să 
ia taurul de coarne întreprinzând o reală liberalizare a 
preţurilor, el trebuie sprijinit din toate părţile. Căci îşi va 
asuma misiunea unei asanări în folosul general, preluând 
în primul rând asupra sa riscurile. Ar fi lamentabil ca forţe 
politice, indiferent dacă de la dreapta sau de la stânga, să 
încerce a dobândi capital politic printr-o ipocrită erijare în 
apărătoare ale intereselor populaţiei lovite de inflaţie şi 
şomaj; căci oricine ar întreprinde pasul dificil dar 


indispensabil al liberalizării preţurilor pe calea reformei s- 
ar expune aceloraşi posibile nemulțumiri sociale. Şi mai 
ales din partea economiştilor ar fi inacceptabil să se facă 
auzite glasuri care ar pune în discuţie demersul spre o 
liberalizare a preţurilor tot pe considerente de apărare a 
securităţii sociale a populaţiei, pentru că nimeni nu poate 
şti mai bine decât ei înşişi că nu există alternativă la o 
liberalizare a prețurilor pentru înfăptuirea reformei 
economice. Este regretabil că, încă înainte de a se fi 
întreprins acest pas, asemenea glasuri sau şi făcut auzite. 

„LUMEA AZI” Nr. 40] 4 odombriel990 

LIBERALIZAREA PREȚURILOR ŞI CREDITELE 
EXTERNE 

Guvernul s-a decis să ridice măcar parțial vălul pe 
care, de decenii, puterea îl aşternuse deasupra situației 
reale a economiei româneşti. Încă parțial, pentru că 
raportul domnului Vătăşescu în faţa camerelor reunite ale 
parlamentului nu a supus unei analize transparente toate 
laturile activității  economico-financiare şi, în plus, 
dezvăluirile se concentrează doar asupra unei utile dar 
totuşi necuprinzătoare comparații a stărilor de lucruri 
actuale cu cele de anul trecut, nefiind aduse în discuţie, şi 
cât de cât măsurate, aspecte, unele groteşti, şi 
dezechilibrele paralizante care caracterizează pe fond 
economia românească. Faptul se dovedeşte, într-un fel, 
chiar de neînțeles, întrucât este vorba de moşteniri 
destabilizatoare de la vechiul regim şi cu care actualul 
guvern este nevoit doar să lupte, fără a fi câtuşi de puţin 
responsabil de ele. 

În orice caz, a fost de ajuns să se ridice puţin vălul şi 
s-a evidenţiat în ce situaţie gravă se găseşte economia 
românească. În majoritatea lor, datele sunt în sine 
relevante pentru a mai trebui să se insiste asupra 
semnificației lor. Important este îndeosebi faptul că 
procesul transparenţei economice, chiar dacă parţial, a 
demarat. Şi motivele sunt clare. Situaţia este deteriorată 
într-o asemenea măsură încât a devenit nu numai greu, dar 
nu mai are niciun rost să se mai ascundă realitatea. Şi apoi 


este vorba de implicaţia reformei înseşi. Când, datorită 
situaţiei economice, reforma, nu mai poate fi amânată, 
populaţia trebuie să ştie bine de ce este absolut necesar ca 
aceasta să fie întreprinsă, mai ales că, numai într-un 
asemenea caz, va fi cât de cât dispusă să accepte durerile 
sociale implicate. 

Şi poate nu întâmplător, deschiderea spre 
transparenţa economică este făcută în preajma deja 
anunţatei liberalizări a preţurilor. Pentru că probabil 
niciuna dintre laturile indispensabile ale reformei decât 
liberalizarea preţurilor nu se supune, într-o măsură mai 
semnificativă, necesităţii unei prealabile dezvăluiri a 
situaţiei economice reale. Actualele structuri de preţuri - 
cel mai mare fals economic moştenit de la fostul regim - 
constituie unul din responsabilii de primă anvergură ai 
dezordinii din economia românească, ai irosirii de resurse 
în activităţi inutile şi fără desfacere, în timp ce nu mei 
rămân resurse pentru acoperirea unor nevoi sociale reale, 
ai creării şi existenţei unor întreprinderi-balast pentru 
economia naţională, ai imposibilității oricărei aprecieri 
privind rentabilitatea unor activități, întreprinderi, 
sectoare şi chiar ramuri întregi, ai unui masiv şomaj 
mascat, ai degradării spre dezinteres şi lipsă de inițiativă a 
comportamentului agenților productivi, ai unei grave 
inflaţii camuflate, care scoate capul la suprafaţă prin 
imorala speculă generalizată culminând cu piaţa neagră. 
Profunda neacoperire cu mărfuri şi servicii a masei 
monetare la dispoziţia populaţiei transformă liberalizarea 
preţurilor într-o grea opţiune din punct de vedere social. 
Dar, tocmai dezvăluind toate dezechilibrele menţionate, 
liberalizarea preţurilor apare pentru oricare dintre noi 
indispensabilă. 

Vom vedea cum primul ministru va argumenta, zilele 
acestea, opţiunea, dar poate nu ar trebui să evite a 
sublinia că liberalizarea preţurilor se cere a fi înfăptuită nu 
de dragul reformei, ci pentru că, fără ea, nu ne va fi 
niciodată mai bine, chiar dacă un timp s-ar putea să ne fie 
mai rău. Este necesar să se înţeleagă clar că, dacă ne va fi 


un timp mai rău, faptul nu se va datora liberalizării 
preţurilor în sine, ci lichidării, prin aceasta, a unei 
copleşitor de împovărătoare moşteniri care, obligându-ne 
să trăim în artificial şi nu în realitate, ne-a dus economic 
de râpă şi ne-a impus o mizerie materială ce nu poate legic 
decât să se adâncească. A intra în realitate este o 


—  recondiţie a corectării dezechilibrelor şi a 
aspiraţiei către ameliorare, n fond, în poziţia socială faţă 
de o liberalizare a preţurilor, am putea avea în vedere şi 
următoarea reflecţie: ce vom pierde? Este clar că pentru 
cel puţin 80 la sută dintre noi nu poate fi vorba decât de 
niscai iluzii, de altfel deşarte, şi în rest doar de o mizerie 
ce altfel iremediabil se va accentua fără speranţă. 

O liberalizare a preţurilor - adică o corelare a lor cu 
condiţiile pieţei, potrivit cererii şi ofertei realmente 
existente - ne va ajuta să ştim care activităţi sunt rentabile 
şi care nu, spre care activităţi merită să canalizăm 
resursele, atâtea câte sunt, şi spre care trebuie să încetăm 
alocarea pentru a nu le irosi. Cu alte cuvinte, vom putea 
obţine o acoperire a nevoilor sociale autentice atât cât 
permite plapuma actuală a economiei. O liberalizare a 
preţurilor ne va permite, totodată, o raportare bazată pe 
adevăr a economiei naţionale la economia mondială, cu 
implicaţia  sperată a încetării actualei scurgeri 
iresponsabile de substanță economică spre exterior prin 
canalele schimburilor comerciale. 

Poate atunci, factorii de răspundere vor putea 
reanaliza opțiunile externe. O concluzie dramatică ce s-a 
degajat din raportul domnului Vătăşescu este aceea că, 
pentru a subzista în continuare, la actualul nivel de 
producție şi export, economia națională are nevoie de 
importuri fără resurse de plată - şi deci care ar trebui 
finanţate prin credite externe - în valoare de circa 6 
miliarde dolari anual. 

Merită să contractăm aceste credite - admițând că 
cineva ni le va acorda - în măsura în care ele ar fi 
destinate, în bună parte, menţinerii în viață a unor 


activităţi industriale fără şanse? Se poate spera că pe 
actualele structuri economico-industriale se va obţine un 
demaraj care nu numai să ne proiecteze pe orbita unei 
dezvoltări reale, dar şi să degajeze resursele de plată 
necesare rambursării creditelor? Să vedem ce ne va spune 
liberalizarea preţurilor, dacă aceasta însăşi va fi reală şi de 
anvergură! Poate o anumită parte din aceste credite este 
necesară ca un „respiro”, ca o susţinere de pasaj, inclusiv 
a consumului, pentru resorbirea şocului liberalizării 
preţurilor. Dar, în esenţă, creditele pentru consum trebuie 
refuzate din principiu. Atuul ţării de a nu avea deocamdată 
mari datorii externe nu trebuie irosit. La credite externe se 
cere a se apela, dar numai pentru finanțarea 
restructurărilor economice, a retehnologizării 
echipamentelor, adică a reformei înseși. 

„LUMEA AZI” Nr. 42/18 octombrie 1990 

ECONOMIA ÎN DERIVĂ: CINE RĂSPUNDE? CINE O 
VA SCOATE DIN MARASM? 

Intr-un singur an, situaţia bugetului „s-a inversat” cu 
aproape 120 miliarde lei. Vistieria este goală. Bugetul pe 
anul în curs este proiectat cu un deficit de circa 40 
miliarde lei. Va fi finanţat acesta prin noi emisiuni 
monetare fără acoperire? Nu există deja suficientă monedă 
în exces pe piaţă? Deteriorarea climatului muncii, blocarea 
investiţiilor, scăderea producţiei şi prăbuşirea exporturilor 
au intrat în cerc vicios. Confuzia în legătură cu preţurile 
este totală. În mod evident, economia este scăpată de sub 
control, în condiţiile în care regulile stimulative dar şi 
coercitive ale mecanismelor de piaţă n-au luat locul 
vechilor structuri de comandă. Ne-au trebuit 10 ani de 
privaţiuni insuportabile pentru a achita o datorie externă 
de 10 miliarde dolari. În ultimul an, s-au cheltuit fără 
acoperire circa 5 miliarde dolari (aproape 2 miliarde 
rezerve valutare şi 3 miliarde în contul unei noi 
îndatorări), trăind, cu toate acestea, aproape la fel de 
prost. În mod grav, din cele 5 miliarde dolari, investiţiile în 
restructurări economico-industriale reprezintă mai nimic, 
neexistând, astfel, şansa vreunei ameliorări economice 


viitoare. Cineva trebuie să răspundă pentru crearea unei 
asemenea situaţii. Şi trebuie să răspundă repede, astfel ca 
ajutorul occidental - se pare de acum deblocat şi care, 
deci, va veni curând - să nu se ducă şi el pe apa Sâmbetei. 

Situaţia în care economia românească se găseşte la 
începutul acestui nou an este cu mult mai gravă decât cea 
cu care, imediat după revoluţie, se intrase în 1990. Faptul 
- s-ar putea spune - este „remarcabil”, întrucât puţini şi-ar 
fi închipuit că economia ar putea ajunge într-o stare chiar 
şi mai şi decât dezastrul în care o adusese regimul totalitar 
comunist şi îndeosebi gestiunea aberantă impusă de 
Ceauşescu. 

Faţă de o asemenea apreciere, cei, probabil nu 
puţini, ce ar dori o întoarcere înapoi îşi vor freca mulţumiţi 
mâinile, în timp ce un val de indignare s-ar putea stârni, 
dimpotrivă, în rândurile celor convinşi că au de-a face cu o 
ingratitudine, din panoplia opoziţiei extremist-anarhiste, la 
adresa multiplelor eforturi, animate de atâtea bune intenţii 
şi marcate de atâtea demersuri corecte, întreprinse de 
guvern pentru îmbunătăţirea situaţiei. 

Reacţia şi a unora şi a altora este posibilă, dar lipsită 
de obiect. Primii trebuie să ştie că tocmai moştenirea celor 
peste patru decenii de comunism şi îndeosebi a celor 25 de 
ani ai „epocii de aur” constituie dimensiunea principală a 
dezastrului în care economia românească se află la 
intrarea în acest ultim deceniu al secolului nostru. În ce-i 
priveşte pe cei din urmă, rămâne de văzut cu ce 
argumente, altele decât emoţionale, îşi vor fundamenta 
indignarea. N-ar fi bine decât pentru economia 
românească şi perspectivele ei ca analiza de faţă să fie 
„incorectă”, ca argumentele prezentate aici să fie eclipsate 
de altele sau ca - mai pe scurt - situaţia economică să fie 
mai bună în realitate decât o sugerează o serie de date 
statistice şi aspecte ale pieţei. Şi dacă printre 
contraargumente vor fi menţionate unele realizări în 
ameliorarea nivelului de trai în anul care s-a scurs, ar fi de 
cerut celor „indignaţi” să le folosească cu reţinere, 
gândindu-se la absenţa oricărui suport economic real al 


acestor ameliorări, la faptul că vistieria a fost secătuită şi 
că, goală fiind, greul abia începe, scadenţele nemaiputând 
fi amânate. 

„Haos economic” - un termen „dur”? 

Nu ştiu dacă sunt mulţi cei care îşi dau bine seama în 
ce situaţie se găseşte de fapt economia românească. În 
esenţă, moştenirea economică a perioadei comuniste a 
rămas intactă. In mod obiectiv, aceasta nu putea fi 
lichidată într-un an de zile; cel mult, putea fi vorba doar de 
o zdruncinare a structurilor ei, întrucât despre consecinţe 
este clar că ceea ce a fost stricat pe perioade de decenii nu 
va putea fi reparat decât într-un interval de timp relativ 
similar. Grav este, însă, faptul că încercările de zdrundnare 
a acestor structuri au fost făcute în aşa fel încât singurul 
rezultat palpabil este instaurarea unui haos din care cu 
greu se va ieşi. 

Cu prilejul lansării programului guvernamental (axat, 
de altfel, pe componenta economică), primul ministru 
vorbea de o „dublă sarcină” a resorbţiei crizei (legată de 
moştenirea economică a fostului sistem totalitar) şi a 
înfăptuirii reformei, de dublele greutăţi corespondente ce 
se pot combina în perioada de tranziţie. Indiferent dacă 
responsabilii actuali recunosc sau nu, acum guvernarea 
(oricare ar fi formula ei, cea prezentă sau o alta) are de 
făcut faţă unei „triple sarcini”: nu numai resorbţia crizei şi 
înfăptuirea reformei, dar şi înfruntarea unui haos 
economic specific ultimelor luni, legat doar parţial de criză 
şi reformă, iar, într-o bună măsură, de o politică economică 
deloc adecvată. Poate unora li se va părea că „haos” eâte 
un termen cam „dur”; personal îl prefer eufimismelor 
guvernamentale de tipul „nemuncă” şi, oricum, nu am 
găsit altul mai potrivit pentru a descrie actuala situaţie din 
economie, ce se caracterizează prin următoarele trăsături 
cărora nimeni nu le poate nega existenţa: devastarea 
bugetului de stat (ministrul de finanţe însuşi vorbea de o 
„inversare” de circa 120 miliarde lei, într-un an, în situaţia 
bugetului); blocarea practic a activităţii de investiţii (cum 
poate merge o economie fără investiţii?), scăderea masivă 


a producției; prăbuşirea exporturilor;  „nemunca”; 
nerespectarea contractelor şi oricăror norme de relaţii 
între întreprinderi; confuzia totală în legătură cu 
liberalizarea preţurilor; dezechilibrarea conturilor externe 
şi reîndatorarea fără discernământ a ţării (nu în scopul 
necesarelor restructurări economico-industriale); criza de 
autoritate în verigile administrative; scăparea de sub 
control a economiei. 

Moştenirea trecutului 

Să fim mai expliciţi. Care era, în esenţă, moştenirea 
economică a regimului comunist? O economie 
caracterizată de o subralorificare generală a resurselor 
existente şi de o dirijare antieconomică a acestora (blocări 
de resurse în întreprinderi falimentare, în fabricarea de 
produse fără desfacere, lipsă de resurse pentru 
promovarea activităţilor performante, pentru producerea 
de mărfuri cu căutare pe piaţă). Consecințe: nevoi sociale 
chiar primare neacoperite; penurii grave de produse de 
bază, de strictă necesitate; grad redus de productivitate 
socială a muncii; nivel de trai scăzut, poate cel mai scăzut 
din Europa; comerţul exterior, un canal de scurgere de 
substanţă economică spre străinătate. Cauze: ignorarea 
completă a semnalelor şi cerinţelor pieţei, gestiunea 
antiproductivă legată, la nivel macroeconomic, de 
supercentralismul în planificarea şi conducerea economiei, 
şi, la nivel microeconomic, de absenţa oricărei autonomii a 
agenţilor economici şi degradarea spre dezinteres a 
comportamentului în muncă. Economia, funcţionând prin 
comenzile oligarhiei nomenclaturist. - comuniste, era 
văduvită de un mecanism de autoreglare, fiind deci 
inflexibilă la schimbări şi inaptă de a asimila înnoirea 
tehnologică. Un sistem de preţuri - planificate (prestabilite 
din birou, fără legătură cu semnalele pieţei) - reflecta 
deformat realităţile, procesele şi fenomenele economice, 
transformând preţurile (cel mai important instrument de 
reglare a economiei, de orientare a resurselor spre nevoile 
sociale) într-un fals de proporţii, într-un obstacol în calea 
cunoaşterii, conducerii şi funcţionării normale a 


economiei. Potenţialul inflaţionist era evident, fiind doar 
ţinut artificial în chingă de controlul total al statului 
asupra preţurilor; răbufnea, însă, prin intermediul pieţei 
negre. Şomajul era mascat, prin salarii reduse şi serios 
amputate prin legarea obţinerii lor de înfăptuirea unor 
planuri de producţie stabilite deliberat nerealizabile. Pe 
acest fond, economia - aflată şi după aproape un deceniu 
de presiuni insuportabile pentru plata fără noimă a 
datoriei externe - era complet sleită şi fără posibilităţi, fin 
ciuda echilibrului din conturile externe şi celui din bugetul 
intern. 

Care erau opţiunile? 

Ce opţiuni existau? în fapt, doar una: trecerea spre o 
economie de piaţă. Cum avea să se facă această trecere 
era o altă problemă, mai complicată, în care se puteau 
confrunta abordări diferite: de la o tranziţie treptată în 
paşi mici, până la o „terapie şoc”. 

Intr-o primă fază, o asemenea problemă în România 
nici nu s-a pus. Pentru că însăşi opţiunea pentru o 
economie de piaţă n-a existat. Comunicatul către ţară al 
CFSN vorbea despre o economie bazată pe eficienţă şi 
competenţă. Pentru o economie de piaţă s-a optat mult mai 
târziu. Şi chiar şi după aceea s-a tot cochetat fie cu ideea 
unei a „treia căi”, fie cu diferite modele ale unei „economii 
sociale de piaţă”, cu scopul de a semăna, în rândurile unei 
populaţii în totală necunoştinţă de cauză, iluzia că tranziţia 
s-ar putea efectua fără dureri, protecţia socială urmând a 
fi universală şi deplin compensatorie. 

Gestiunea preelectorală - un dezastru 

Mai important, însă, a fost ceea ce s-a făcut în 
practică. Măsuri populiste electorale, care cu cât erau mai 
bine „intenţionate” cu atât erau mai iresponsabile din 
punct de vedere economic - sporuri salariale netarifare, 
rambursarea precipitată a părţilor sociale, asigurarea 
salariilor la sarcini de producţie mult mai mici, reducerea 
săptămânii de lucru fără legarea câştigurilor de creşterea 
productivităţii muncii - au creat rapid haosul, ale cărui 
efecte le resimţim acum; şi este încă doar începutul 


acestor efecte. În câteva luni, bugetul era dat peste cap. 
Sursele de investiţii se subţiau pe zi ce trecea. 
Neacoperirea cu mărfuri şi servicii a masei monetare 
creştea fabulos. Rezervele valutare erau terminate, fără a 
se fi obţinut o reechipare industrială, adică fără şansa unui 
efect pe termen lung. Cel mai grav, măsurile populiste au 
creat iluzia că economia ar dispune de posibilităţi/ când de 
fapt acestea nu existau. Deteriorarea climatului muncii şi 
scăderea producţiei aii intrat în cerc vicios. 

Intr-un cuvânt, guvernarea din perioada 
preelectorală a fost, din punct de vedere economic, un 
dezastru, cu grave repercusiuni pe termen lung. Pentru că, 
în această perioadă, în loc de a fi fost atacate măcar în 
parte vechil” structuri şi cauzele reale ale gravei moşteniri 
economice, s-a încercat, prin câteva măsuri cosmetice, să 
se corecteze unele din efectele lor. Chiar dacă urmărind 
înlăturarea unor nedreptăţi sociale, aceste măsuri, 
neavând însă acoperire economică, au făcut mai mult rău 
decât bine. 

A fost o gravă eroare de a deplasa direct spre salarii 
o parte însemnată din fondurile imense alocate înainte 
investiţiilor, când bunuri şi servicii nu existau. Ameliorarea 
vieţii oamenilor nu putea fi decât falsă sau cel mult de 
scurtă durată. Infinit mai adecvat şi util ar fi fost ca statul, 
care încă deţinea un control total asupra economiei, să 
deplaseze masiv resursele de investiţii spre producţia de 
bunuri şi servicii în defidt pe piaţă. Chiar dacă nicio 
ameliorare în nivelul de trai al populaţiei nu s-ar fi resimţit 
imediat, aceasta nu ar fi avut decât de benefidat la o 
anumită perioadă după aceea. Nemaivorbind de efedele 
pozitive în facilitarea reformei economice. Viitoarea 
necesară liberalizare a preţurilor, de pildă, ar fi găsit o altă 
bază economică, şi, în plus, o masă monetară pe piaţă dacă 
nu mai mică, cel puţin nu una substanţial sporită. In 
demararea adevăratei reforme, atuul existenţei unor 
excedente valutare şi al absenței unei îndatorări externe 
nu ar fi fost pierdut. Şi, mai ales, nu s-ar fi răspândit atât 
de puternic senzaţia bolnavă că salariile pot fi luate şi la 


realizări productive cât de slabe, cu alte cuvinte 
„nemunca” ar fi avut poate o dimensiune mai redusă decât 
cea din prezent. 

Handicapurile pe calea reformei 

Un asemenea bilanţ al guvernării din perioada 
preelectorală s-a transformat într-un enorm handicap 
pentru însăşi echipa guvernamentală postelectorală care 
şi-a propus înfăptuirea reformei. Era foarte greu de 
recuperat acest handicap. Implicaţiile sunt multe, dar 
principala este, la o analiză atentă, restrângerea opţiunilor 
în ce priveşte trecerea spre o economie de piaţă. Toate 
datele de bază ale situaţiei economice - de la depresiunea 
producţiei şi investiţiilor la deteriorarea climatului muncii, 
de la accentuarea excesului de monedă pe piaţă la 
dezechilibrarea conturilor externe - îngustau posibilităţile 
de recurgere la o tranziţie lentă şi în paşi mici, făcând 
necesară o „terapie şoc”. Intrate în cerc vicios, fenomenele 
economice negative nu ar fi putut decât să se adâncească 
la orice tergiversare. Deplasările de resurse spre 
activităţile performante şi spre produsele căutate pe piaţă 
nu mai aveau şanse să fie obţinute prin corecţii treptate 
ale vechilor structuri. Şi, mai ales, mobilizarea la muncă - 
în condiţiile dispariţiei vechilor constrângeri politice şi 
administrative - nu mai putea fi realizată altfel decât prin 
introducerea regulilor stimulative dar şi coercitive ale 
mecanismelor de piaţă. 

Guvernul a simţit aceasta. A urgentat şi radicalizat 
reforma. Şi, la scurt timp după ce a demarat-o, a vorbit de 
necesitatea accelerării ei. Dar strategia de 
„implementare”, pentru a folosi un alt termen atât de mult 
utilizat de factorii guvernamentali, nu a fost cea adecvată. 
Ea nu a respectat nici logica şi nici cronologia unei „terapii 
şoc”. 

Dacă a existat într-adevăr o strategie, şi semnatarul 
raidurilor de faţă a înţeles-o exact, atunci aceasta a fost 
următoarea: reforma a fost demarată prin acordarea legală 
de autonomie întreprinderilor, odată cu reorganizarea lor 
în regii publice sau societăţi comerciale (ultimele fiind 


deschise în principiu privatizării), statul urmând a se 
retrage din funcţia de administrator direct al patrimoniului 
productiv naţional şi având a-şi exercita funcţia de reglare 
socială a proceselor economice prin pârghii bugetare, 
fiscale, monetare, financiare etc.  Asociată unei 
restructurări a sistemului bancar, care să abandoneze 
vechea monopolizare prin specializare a instituţiilor pe 
operaţiuni bancare, măsura de acordare a autonomiei 
unităţilor economice urma, în concepţia guvernului, să 
creeze acel, măcar incipient, mecanism concurenţial apt 
de a permite aplicarea reformei în latura ei indispensabilă 
şi cea mai sensibilă: liberalizarea preţurilor bunurilor şi 
serviciilor, forţei de muncă (salariile) şi monedei naţionale 
(cursul valutar ca „preţ al tuturor preţurilor”), pentru a se 
intra în toate aceste domenii în realitate, eliminându-se 
falsul economic existent care împiedica chiar şi numai o 
apreciere asupra rentabilităţii vreunei întreprinderi sau 
activităţi economice, interne sau externe. 

O abordare într-adevăr „corectă”? 

O abordare „corectă” - s-ar putea spune preluând un 
alt termen arhiuzitat de către primul ministru! în baza 
acestei abordări, guvernul a decis, la 1 noiembrie, să 
întreprindă marele pas - liberalizarea preţurilor la o bună 
parte a bunurilor şi serviciilor. Nimic de incriminat în 
aceasta, pentru că fără o liberalizare a preţurilor nici nu 
poate fi vorba de o reformă. Numai că momentul şi modul 
întreprinderii acestei măsuri au compromis însuşi scopul ei 
fundamental: intrarea în realitate a preţurilor, care să 
permită deplasarea resurselor existente spre activităţi 
rentabile şi acoperirea nevoilor reale. Aceasta pentru că, 
de fapt, mecanismul concurenţial - care, prin intermediul 
cererii şi ofertei (şi deci al preţurilor), urma să asigure 
redistribuirea utilizării resurselor - nu era creat doar prin 
acordarea legală de autonomie întreprinderilor. Nu numai 
că acestea, rămase în proprietate de stat, nu deveneau, 
implicit autonome prin simpla lor reorganizare, dar în mod 
cu totul clar legea 15, pe baza căreia se întreprindea o 
asemenea reorganizare, abia fusese adoptată, nu avusese 


timp să-şi facă simţite efectele şi, în plus, aplicarea unora 
din cele mai importante prevederi ale sale era amânată 
pentru mijlocul anului 1991. 

După intrarea în vigoare a liberalizării preţurilor 
mulţi s-au grăbit să aprecieze că această măsură nu 
trebuia adoptată înainte de a se fi asigurat existenţa unui 
semnificativ sector privat în economie, ca o condiţie a 
mecanismului concurenţial. Ceva adevărat este în aceasta, 
dar, după părerea mea, abordarea nu este realistă. 
Crearea unui sector privat semnificativ în economia 
românească este un proces care va dura probabil ani şi 
dacă s-ar aştepta realizarea acestuia ca prealabil al unei 
liberalizări a preţurilor, reforma ar risca de a nu mai fi 
întreprinsă vreodată. Altceva s-ar putea spune: că 
liberalizarea preţurilor nu trebuia întreprinsă înainte ca, în 
ce priveşte privatizarea, să se fi înfăptuit două lucruri: 
crearea cadrului legal pentru dezvoltarea proprietăţii 
private (punerea pe acelaşi plan a acesteia cu celelalte 
forme de proprietate în ce priveşte dreptul la existenţă, 
tratamentul şi accesul la resurse); promovarea proprietăţii 
private cel puţin în acele domenii în care introducerea 
acesteia nu punea probleme (agricultură, comerţ, servicii). 
De aceea, liberalizarea preţurilor trebuia întreprinsă după 
şi nu înainte de aşezarea pe baze private a relaţiilor 
funciare, problemă cu care era, de fapt, necesar a fi 
începută reforma însăşi. Oricum, liberalizarea preţurilor 
nu avea, de fapt, vreo şansă de a-şi atinge scopul de a 
apropia cererea şi oferta nu numai pe calea reducerii 
cererii, ci şi pe calea creşterii ofertei, în condiţiile în care 
crearea de unităţi private noi era reglementată doar prin 
ridicolul, decret-lege 54/1990 (care mai mult a contribuit 
la compromiterea decât la promovarea sectorului privat), 
iar privatizarea (adică trecerea în proprietate particulară a 
unei părţi din actualul patrimoniu de stat) urma să 
înceapă, potrivit însăşi legilor în vigoare, abia la peste opt 
luni după introducerea liberalizării preţurilor. 

Eşecul liberalizării preţurilor încă şi mai important 
este, însă, faptul că liberalizarea preţurilor nu a fost 


asociată unui pachet de reglementări care, prin sine, 
alcătuiau un tot unitar liberalizarea salariilor, deblocarea 
controlului artificial al cursului monedei naţionale şi, cu o 
menţiune specială, introducerea unui nou sistem de 
impozitare specific economiei de piaţă - taxa asupra valorii 
adăugate - care să determine funcţionarea mecanismului 
corector al pieţei. Acest sistem leagă impunerea de efortul 
efectiv depus în fiecare verigă de producţie. Tot ceea ce, 
într-o anumită activitate productivă, nu reprezintă valoare 
adăugată în această verigă nu poate fiânsuşit pentru că 
este impozitat. Sistemul, deci, se opune rentabilizării 
artificiale prin preţ (...) 

Fără toate acestea, liberalizarea preţurilor a fost un 
grav eşec, de natură a compromite reforma însăşi. 
Reorganizate sau nu, întreprinderile nici pe departe n-au 
manifestat vreo înclinaţie concurenţială în dobândirea de 
clienţi, ci s-au concertat, în cel mai caracteristic stil 
monopolist, pentru a impune împreună preţuri înalte de 
cartel, la adăpostul cărora să-şi ascundă toate carenţele 
trecutului, prezentului şi chiar viitorului, întreaga 
operaţiune transformându-se într-o penibilă creştere 
masivă de preţuri cu unicul rezultat al rentabilizării 
artificiale a unor întreprinderi falimentare şi cu implicaţia 
dramatică a discreditării reformei în ochii populaţiei, care 
a ajuns s-o asimileze cu golirea buzunarelor, cu atât mai 
mult cu cât produse, chiar la preţurile înalte liberalizate, 
tot nu există în magazine. 

Guvernul - prizonier al propriilor confuzii 

O confuzie gravă s-a creat. Guvernul însuşi este unul 
din principalii ei prizonieri. Guvernul - care a grăbit 
introducerea liberalizării preţurilor nu atât de dragul 
reformei în sine, cât mai ales pentru faptul că bugetul 
ajunsese la pământ iar declinul economic nu mai oferea 
nicio perspectivă de reconstituire a resurselor bugetare - a 
intrat în derută, de îndată ce a constatat reacţia adversă 
(de altfel justificată) la liberalizarea preţurilor, limitată 
practic la o simplă majorare de preţuri. Greşelile s-au 
succedat apoi în lanţ. Prima a fost făcută chiar la numai 


câteva zile după liberalizarea preţurilor. Speriat de 
consecinţele sociale, guvernul a decis să dea compensaţii 
încă de la 1 noiembrie, cu toate că, potrivit propriilor 
hotărâri, compensaţiile urmau a fi acordate în legătură cu 
majorarea de preţuri la unele produse alimentare 
principale ce avea a fi întreprinsă abia de la 1 ianuarie 
1991. La numai câteva săptămâni după aceea s-a anunţat 
că majorările prevăzute la aceste produse se amână de la 1 
ianuarie 1991 la 1 iunie 1991. Preşedintele ţării şi primul 
ministru şi-au disputat paternitatea iniţiativei, de parcă ar 
fi fost vorba de cine ştie ce realizare formidabilă, când, în 
fapt, avem de-a face cu o măsură care mai mult complică 
lucrurile. Ministrului de finanţe, chiar dacă nu-i vor fi ieşit 
până acum peri albi, îi vor ieşi de acum încolo. Resursele 
pe care conta pentru echilibrarea bugetului nu mai vin. De 
unde va mai plăti compensaţiile? Este posibilă, politic şi 
social, oprirea lor? Nu numai atât. În loc de a se urgenta 
crearea acelor condiţii care trebuiau de fapt să prefaţeze 
liberalizarea preţurilor, se dă înapoi prin măsuri care nu 
folosesc cu absolut nimic reformei, întrucât o reîntoarcere 
pentru a lua totul de la început nu mai este, în fond, 
posibilă. Intr-o mişcare caracteristică derutei, primul 
ministru a anunţat stupefiant că anumiţi coeficienţi de 
creştere a preţurilor la materiile prime vor fi stabiliţi 
pentru a nu se permite majorări explozive ale preţurilor la 
produsele prelucrate. Să ne amintim că, dimpotrivă, în 
dezbateri televizate, primul ministru şi fiecare din miniştrii 
săi angajaţi în întreprinderea reformei ne explicau, în 
urmă cu vreo două luni, cum este chiar o condiţie a 
acesteia ca întreprinderile, activităţile economice şi 
produsele să nu mai fie subvenţionate „la intr. are” (adică 
la nivelul materiilor prime), ci, eventual, doar „la ieşire”, 
pentru a şti exact realitatea rentabilităţii lor! Iată în ce 
derută s-a ajuns, în care se consemnează schimbări de 180 
de grade pe parcursul a numai ateva săptămâni! Să 
recunoaştem că, în acest fel, nu se poate înfăptui o 
adevărată reformă! 
Nu ne vindem ţara... decât pe valută 


La 1 noiembrie ni se spunea că devalorizarea 
monedei naţionale la 35 lei dolarul şi introducerea 
obligativităţii folosirii acestui curs de către întreprinderi în 
decontarea internă a operaţiunilor lor cu străinătatea 
constituiau un prim pas spre trecerea la convertibilitatea 
leului. Se preconiza chiar organizarea unei pieţe valutare 
pe care să fie autorizate a interveni întreprinderile însele 
pentru aflarea unui curs realist al leului, ce va fi fost apoi 
utilizat ca punct de plecare în convertibilitatea monedei 
naţionale. Acum despre toate acestea parcă nu s-a vorbit 
niciodată. In schimb, la ce se asistă. Tot mai mulţi 
întreprinzători străini - de o statură morală discutabilă - 
deschid diferite magazine, preluând contra şperţ spaţii 
comerciale, de nu mai ai de unde cumpăra nici pâine, şi 
vând totul în valută. De parcă în ţara aceasta, cetăţeanul 
de rând - acela pus de înşişi reprezentanţi ai guvernului şi 
partidului la putere să strige în gura mare „noi nu ne 
vindem ţara” - şi-ar dobândi salariul în valută! Tot felul de 
afaceri deloc onorabile se desfăşoară sub ochii noştri, la 
adăpostul unor relaţii dubioase între întreprinzători străini 
şi „binevoitori” români, din care numai ţara nu are de 
câştigat. Toate aceste afaceri, împreună cu determinarea 
principală, declinul economiei româneşti, accentuează 
discrepanţa dintre cursul oficial şi cel de pe piaţa neagră 
al leului. S-a pretextat, în noiembrie, că utilizarea cursului 
de 35 lei dolarul este tranzitorie şi că recurgerea la acesta 
are ca scop ferirea întreprinderilor ce folosesc importuri 
de a suporta în lei o povară prea grea, ce ar fi rezultat 
dintr-o devalorizare masivă şi bruscă a monedei naţionale 
la cursurile pieţei. Dar la 35 lei dolarul, jumătate din 
exporturile româneşti au devenit nerentabile, mai ales 
când aceleaşi întreprinderi nu întâmpină nicio 
constrângere economică în stabilirea unor preţuri interne 
abominabile, faţă de care cele realizate la export, prin 
transformarea în lei a sumelor obţinute în valută, apar 
derizorii. Nu ar fi fost mai nimerit să fie lăsat leul la cursul 
pieţei, stimulând exporturile - care constituie un obiectiv 
de prim ordin - şi, în schimb, să fie subvenţionate „la 


ieşire”, cum ne sfătuia guvernul că trebuie făcut, 
întreprinderile, activităţile şi produsele utilizatoare de 
importuri. 

Inflaţia sau şomajul? 

Şi în timp ce despre introducerea sistemului de taxe 
asupra valorii adăugate nu se mai spune aproape nimic, 
aflăm că proiectul de buget pe anul /iitor porneşte cu un 
deficit substanţial, de aproape 40 miliarde lei. Din ce va fi 
finanţat? Va accepta Banca Naţională noi emisiuni 
monetare fără acoperire? Nu este oare suficientă monedă 
în exces pe piaţă? Noi emisiuni monetare pentru a finanța 
ce? Capitalul politic al unui guvern ce pare a bâjbâi în 
legătură cu o reformă pe care nu o poate stăpâni, dacă 
într-adevăr are o concepţie structurală asupra acesteia? 

Nimic clar nu există în ce priveşte liberalizarea 
salariilor. Dacă guvernul nu va lăsa politica salariilor în 
seama întreprinderilor şi va continua controlarea 
centralizată a salariilor, atunci nu vor exista decât două 
posibilităţi: ori se vor accepta creşteri salariale (care vor fi 
sigur revendicate de către sindicate) în ritm cu majorarea 
preţurilor, ceea ce riscă să se transforme într-o cursă 
aducătoare a unei hiperinflaţii destabilizatoare (faţă de 
care actualul şoc al liberalizării preţurilor va părea ceva 
derizoriu), ori va fi blocată, prin decizie, creşterea 
salariilor, ceea ce ar fi dezastruos din punct de vedere 
economic şi social: populaţia nu ar mai avea decât 
simţământul că sporirea preţurilor a fost făcută cu unicul 
scop de a-i fi redus nivelul de trai, iar stimularea 
lucrătorilor, ca singură modalitate de ameliorare a situaţiei 
economice, va fi compromisă. 

Dacă, însă, guvernul va lăsa politica de salarii ca şi 
întreaga gestiune economică în seama întreprinderilor, 
fără a le mai subvenţiona (în afara desigur a unor cazuri 
speciale, care există în cadrul oricărei economii de piaţă), 
atunci întreprinderile însele vor fi obligate să se 
gospodărească eficient, inclusiv să promoveze salarii 
stimulative pentru producţie, iar, la nivel economic de 
ansamblu, s-ar crea cadrul în care se vor putea realiza 


corecţiile indispensabile dirijării resurselor către nevoile 
sociale reale. Dar preţul inevitabil va fi şomajul! 

Ce este de preferat: inflaţia sau şomajul? Opţiunea 
este grea atât din punct de vedere economic cât şi social. 
Totuşi, economic, este cu mult mai mare şansa de a se 
obţine, cu preţul şomajului, necesara eficienţă a gestiunii 
la nivelul întreprinderilor şi corecţiile, la fel de necesare, 
în dirijarea resurselor la nivelul întregii economii. lar 
social - într-o formulare fără menajamente - este 
acceptabil mai degrabă a fi afectată o anume parte din 
populaţie prin şomaj decât toată populaţia printr-o gravă 
inflaţie. Mai ales că împotriva unei inflaţii scăpată de sub 
control nu există practic protecţie socială, în timp ce 
împotriva şomajului - da. 

Ce nu îndrăzneşte să spună clar guvernul 

Ceea ce guvernul actual nu are clar pentru sine şi 
ceea ce, oricum, nu îndrăzneşte să spună dacă înţelege 
cumva acest lucru este faptul că singura posibilitate de a 
se ieşi din dezastrul actual şi de a se îndrepta economia 
spre competitivitate şi eficienţă este şomajul. Până ce 
prima din multiplele întreprinderi nerentabile nu va fi dat 
faliment, nu se va fi înaintat nici măcar un pas pe calea 
reformei! Simpla majorare a preţurilor, asociată unei 
compensări a câştigurilor (fie prin creşterea în sine a 
salariilor fie prin diversele mecanisme de indemnizare şi 
indexare, de altfel preconizate), nu va face altceva decât 
de a comuta, la niveluri de preţuri superioare, aceeaşi 
situaţie economică, fără a exista, de fapt, măcar o şansă de 
a se obţine vreuna din corecţiile necesare în economie. 
Neţinând cont de această realitate şi crezând în iluzia unei 
redresări pe calea creşterilor de preţuri, guvernul aruncă 
ţara, mai devreme sau mai târziu, într-o hiperinflaţie din 
care nu se va mai putea scăpa. Că guvernul nu înţelege 
pericolul, continuând să se hrănească cu iluzii, ghidate în 
mod grav de motivații electorale, este şi modul în care a 
conceput protecţia socială: cea împotriva inflaţiei este de 
departe precumpănitoare, nemaivorbind de faptul că este 
incorectă, prin caracterul ei uniform (şi nu îndreptat spre 


sprijinirea păturilor* celor mai defavorizate), în timp ce 
tocmai protecţia împotriva şomajului, care ar fi trebuit să 
stea în centrul atenţiei, este marginalizată şi rizibilă din 
punctul de vedere al dimensiunilor financiare. 

Să recunoaştem, din nou, că nu în acest fel se poate 
realiza reforma de care are nevoie economia românească 
în starea în care se găseşte. Cel mai grav lucru este că 
guvernul mizează pe ajutorul occidental ce pare că va fi în 
curând deblocat. Dacă acest ajutor, atât de aşteptat şi atât 
de binevenit, va fi folosit, ca şi cel mult mai slab obţinut 
până acum, tot pentru a susţine, în scopuri politico- 
electorale, un consum peste posibilităţile economice, se va 
realiza acelaşi efect: fondurile se vor duce pe apa 
Sâmbetei. Ne vom bucura un timp, amânând doar 
deznodământul pe care îl constituie marasmul. Care sunt 
soluţiile interne preconizate de guvern pentru a înfrunta 
teribilele influenţe externe - consecinţele conflictului din 
Golf, trecerea la decontarea în valută în relaţiile cu ţările 
est-europene, recesiunea mondială - care ne-au venit acum 
pe cap, împovărându-ne şi mai mult, căci aveam şi aşa 
destule? 

Reforma şi puterea 

Una din cele mai grave erori ale actualului guvern o 
constituie pre onţia grotescă şi sfidătoare; că nu există 
alternativă la el însuşi şi la p ogramul său. Nimic nu 3 ste 
mai contraproductiv decât considerentul „ca mine nimeni” 
şi refuzul de a accepta şi părerea altora. Este regretabil că 
guvernul pune problema programului guvernării actuale în 
termeni politici, ca o simplă încercare a opoziţiei de a 
accede la putere. După cum cei din opoziţia parlamentară 
sau extraparlamentară care cer corecţii în configuraţia 
guvernamentală ar dovedi o totală stupiditate dacă 
demersurile lor ar fi călăuzite doar de interese de acces la 
putere! Nu este deloc momentul ca o anume forţă politică 
- oricare ar fi aceea - să se agaţe de putere. În joc trebuie 
să fie cu totul altceva: formularea, prin eforturi comune, a 
unui program coerent şi adecvat al reformei economice 
care, în plus, să se bucure de sprijinul tuturor forţelor 


politice, singura şansă ca populaţia, în întregul ei, să-i 
accepte durerile inevitabile. Care dintre aceste forţe 
politice va pune în aplicare programul este mai puţin 
important. Economic, însă, oportun este de a-l înfăptui 
specialiştii. 

„LUMEA AZI” NW1 - 2/10 ianuarie 1991 

AVEM NEVOIE DE O TERAPIE-ŞOC”. 

— Discuţie cu Ilie Şerbănescu, doctor în economie, 
redactor-şef al săptămânalului „LUMEA AZI”. 

— Care este situaţia actuală a economiei româneşti? 

— O putem compara cu o maşină care s-a izbit de un 
copac. Nu mai are nici motor, nici direcţie... Regulile 
economice de bază nu sunt aplicate încă şi modul de 
formare a preţurilor este aberant. Nu se poate spune 
astăzi dacă o anume întreprindere sau o anumită activitate 
este sau nu rentabilă. 

Prima imagine asupra ocupării forţei de muncă este 
falsă. După părerea mea, mâna de lucru suferă în 
proporţie de 20 - 25% de un şomaj mascat. In ce priveşte 
producţia, aceasta este constituită în mare parte din 
bunuri necerute pe piaţă... în timp ce populaţia duce lipsă 
de produse de consum curent. Moneda, afectată de un curs 
oficial nerealist, n-are substanţă nici pe plan intern, unde îi 
lipsesc produse şi servicii de cumpărat, şi bineînţeles pe 
plan extern. 

România a moştenit, o situaţie economică 
dezastruoasă din perioada comunistă, care a fost agravată 
de măsurile populiste adoptate de guvernul provizoriu 
după evenimentele din decembrie '89. 

— Ce părere aveţi de programul de reformă 
economică? 

— Programul guvernului actual este destul de 
radical. Încă şi mai radical după evenimentele din iunie 
1990. Guvernul speră să recâştige popularitatea pierdută 
accelerând ritmul reformelor. Este în special o necesitate 
pentru el din punct de vedere extern, spre a obţine 
capitaluri din Occident. Căci, din păcate, pe plan intern nu 
există o veritabilă opoziţie, o alternativă politică viabilă. 


În ce mă priveşte sunt partizanul unei reforme 
radicale şi rapide, al unei autentice terapii-şoc. Este 
singurul mijloc de a scoate economia românească din 
prăpastia în care se află. Dacă se va încerca o 
reconstrucţie pe baza vechiului sistem, eşecul este absolut 
sigur. Un singur exemplu: toţi românii au fost obişnuiţi să 
muncească datorită constrângerilor politice şi 
administrative, care acum s-au prăbuşit; pentru a ameliora 
productivitatea muncii este nevoie de constrângere 
economică, adică de crearea unei veritabile pieţe a muncii 
sau, altfel spus, de o reformă de fond. 

— Cum apreciaţi programul de privatizare? 

— Dacă perspectivele  liberalizării preţurilor şi 
convertibilităţii monedei sunt pozitive, abordarea 
guvernamentală a privatizării îmi pare eronată. 

Transformarea fostelor întreprinderi de stat în 
întreprinderi particulare este doar una din probleme. 
Pentru care de altfel este nevoie de a se găsi capitalul 
financiar necesar. Este o problemă cu atât mai dificilă cu 
cât se estimează că 80% din masa monetară este deţinută 
de mai puţin de 20% din populaţie, această minoritate fiind 
constituită esențialmente din foştii nomenklaturişti şi 
diferiţii profitori de pe urma penuriilor de tot felul. 
Problema este deci nu numai financiară, ci şi socială şi 
politică: putem accepta ca foştii comunişti şi toţi 
beneficiarii vechiului regim să devină primii capitalişti ai 
României? 

Privatizarea în sine nu constituie esenţialul. Trebuie 
favorizată crearea de întreprinderi private noi. Or, 
reglementările actuale mai mult împiedică libera iniţiativă 
decât o promovează. Sectorul particular este marginalizat, 
rezervându-i-se activităţi periferice, unde domnesc specula 
şi bursa neagră. 

Este un fenomen periculos din punct de vedere 
ideologic, căci populaţia a fost obişnuită să considere 
proprietatea privată un delict iar acum are tendinţa de a 
vedea în întreprinzători mai degrabă nişte exploatatori 
decât nişte pionieri ai unei noi deschideri. Aceasta arată 


importanţa factorului psihologic în economie, de care 
trebuie ţinut cont. 

BemMrd Cherionneix „LE LIBERAL EUROPEEN” No 
16/ mars-avril 1991 

JUMĂTĂŢI DE EXPLICAŢII, JUMĂTĂŢI DE DEMISII, 
JUMĂTĂŢI DE MĂSURI 

De la 1 aprilie ne aşteaptă un nou val de masive 
creşteri de preţuri. Şi nu la produse oarecare, ci, poate, la 
cele mai importante: alimente de bază, săpunuri, 
detergenţi, medicamente, articole pentru copii. În 
ansamblu, la aceste produse este vorba de o majorare 
medie de circa 2.5 ori şi, ţinând cont de cuantumul 
compensaţiilor, creşterea respectivă ar urma să fie 
acoperită în proporţie de numai 60 - 70%. Desigur, tot în 
medie, întrucât pentru fiecare familie proporţia va fi 
diferită. Şi, chiar dacă ar fi aceeaşi, semnificaţia reală va fi 
una pentru o familie cu venituri ridicate şi alta pentru o 
familie cu venituri scăzute sau pentru pensionari. În cazul 
celor cu câştiguri mici urmarea va fi restrângerea sensibilă 
a consumului la produsele respective sau dispariţia lor în 
calitate de cumpărători pe piaţa produselor industriale de 
folosinţă îndelungată, sever scumpite anterior. 

lată de ce guvernul - puterea în general - ezită să 
spună deschis lucrurilor pe nume, disimulând explicaţiile 
majorărilor de preţuri în spatele unor formule alambicate, 
care, pentru cetăţeanul de rând, seamănă mai mult 
confuzie, fără a contribui cu ceva la înţelegerea acestui 
demers economic şi la disponibilizarea populaţiei spre a-l 
accepta eventual ca un „rău necesar”. 

În politică se practică în mod curent jumătăţile de 
adevăr, dar sunt momente în care nu există alternativă la 
dezvăluirea adevărului pe de-a întregul. Mai ales când în 
joc sunt probleme din sfera economicului, în cazul cărora 
este aproape imposibil de a se susţine că un lucru este alb 
dacă acesta se arată a fi negru. Un asemenea moment este 
acum! Aşa încât poziţia guvernului poate fi, într-un fel, de 
înţeles, dar, în niciun caz, de acceptat. De înţeles, întrucât 
ar fi desigur greu să spună acum că o scădere a nivelului 


de trai, şi-aşa precar, este necesară, după ce, în perioada 
preelectorală, nu numai că lăsase populaţiei impresia că 
problemele tranziţiei ar fi doar acelea de a se alege între 
modelele austriac, suedez sau japonez (!), dar şi crease 
iluzii deşarte în rândurile oamenilor permiţând, fără vreo 
acoperire economică, obţinerea de câştiguri mai mari la 
producţii mai mici şi chiar reducerea săptămânii de lucru 
la standardele modelelor amintite. Ar fi greu, de 
asemenea, pentru că ar trebui să se dea dreptate implicit 
celor - independenţi sau din opoziţie - care acuzaseră 
atunci puterea de demagogie electorală şi să se 
recunoască, totodată, că guvernul a contribuit la a face şi 
mai grele durerile sociale, oricum inevitabile, forțând, prin 
măsurile populiste, posibilităţile reale ale unei economii 
sleite. Dar este de neacceptat, totuşi, ca, măcar acum când 
a venit momentul adevărului, guvernul să nu renunţe la 
ocolişuri, cu atât mai mult cu cât cei, care 9 atacă de la 
stânga tocmai pentru a nu fi respectat promisiunile de 
protecţie socială, au şansa, mai bună decât oricând, de a 
exploata nemulţumirile oamenilor dezorientaţi în scopul 
unei penibile reveniri la ce a fost. 

Realitatea este că, în îndelungata perioadă comunistă 
de gestiune economică aberantă, s-au acumulat multiple şi 
grave dezechilibre în economia românească, printre care, 
la loc de frunte, cel dintre cererea şi oferta de produse şi 
servicii de consum. Un imens potenţial inflaţionist mocnea 
în economie. Controlarea strictă a preţurilor îl ţinea 
artificial în chingă, dar, la suprafaţă, acesta se manifesta 
prin penuriile de tot felul şi chiar răbufnea prin multiplele 
fațete ale pieţei negre. Politica populistă din perioada 
preelectorală, continuată încă un timp şi după alegeri, n-a 
făcut decât să adâncească acest dezechilibru şi să 
alimenteze potenţialul inflaţionist. Oferirea de venituri mai 
mari la producţii mai mici a încălcat o lege economică 
fundamentală - salariile nu pot spori decât în măsura 
creşterii productivităţii muncii - care acum se răzbună. 
Numai 14 bani dintr-un leu masă monetară pe piaţă au 
ajuns să aibă acoperire în mărfuri şi servicii. Scadenţa unei 


reechilibrări nu mai putea fi amânată. Şi nu exista altă 
soluţie decât majorarea preţurilor. 

Aceasta acţionează pe două căi, dintre care doar 
asupra uneia din ele guvernul insistă în argumentarea sa: 
permiţând producătorilor, spre deosebire de trecut, 
recuperarea costurilor, creşterea preţurilor va stimula 
producţia, adică oferta. Efectul este posibil, dar oricum, 
chiar dacă va apărea, va fi pe termen lung. Efectul imediat 
este, însă, altul şi rezultă din influenţa creşterii preţurilor 
în direcţia scăderii cererii. Un efect pe care guvernul îl are 
în vedere, dar pe care evită să-l releve, neîndrăznind să 
spună tranşant adevărul că „deşi am trăit prost, evoluţiile 
economice din ultimul timp, când am trăit ceva mai bine, 
doar în mod artificial, ne obligă de fapt să trăim încă şi mai 
prost”. Filtrând totul prin interese politice partizane şi 
incapabil să-şi recunoască propriile greşeli, guvernul ezită 
să ne spună măcar „deşi trăiţi prost, este mai întâi nevoie 
să trăiţi şi mai prost, pentru a spera să trăiţi apoi mai 
bine!”. Neasumându-şi formularea deschisă a adevărului, 
guvernul îşi face sieşi un deserviciu, săpând în propria 
credibilitate. Oamenii pot lua, doar o dată, de bun ce li se 
promite, dar a doua oară devine riscant întrucât este 
posibil să nu mai fie dispuşi. Mai ales că, de această a doua 
oară, este deja vorba nu de ceea ce cred, ci de ceea ce văd 
ei înşişi. 

Este  îndoielnic că jumătăţile de explicaţii ale 
domnilor Dijmărescu şi Severin la TV au convins pe cineva 
şi că sunt profitabile guvernului. Dimpotrivă, se va zice: 
umblă şi ăştia cu cioara vopsită ca şi ăia dinainte! Cu atât 
mai mult cu cât, încercând să evidenţieze virtuțile 
protecţiei sociale stabilite de guvern, dl. Severin a arătat 
că - dincolo de compensaţiile plătite, într-adevăr, de 
unităţile economice - statul intervine totuşi direct în 
susţinerea celor eliberaţi din întreprinderile aflate în 
imposibilitate de achitare nu numai a compensaţiilor dar şi 
a salariilor. Să nu fi studiat dl. Severin bugetul de stat, 
care nu prevede alocaţii de şomaj decât pentru puţinele 
instituţii bugetare şi să nu ştie dânsul că ajutoarele de 


şomaj sunt, de fapt, suportate dintr-un fond constituit din 
înseşi contribuţiile speciale ale salariaţilor? 

Jumătăţile de adevăr nasc implacabil jumătăţi de 
măsură. Dintre multiplele variante, despre care se spune 
că i-ar fi stat în atenţie în ce priveşte majorările de preţuri 
de la 1 aprilie, guvernul a ales-o pe cea care se vrea a fi „şi 
în căruţă şi în teleguţă”, riscând să nu ajungă nici colo, nici 
colo. Nemulţumirile sociale oricum vor exista, iar varianta 
aleasă, fiind una de creşteri comparativ mai moderate, va 
implica o continuare a subvenţionării anumitor produse. 
Dl. Stolojan, obligat ca ministru de finanţe să păstreze în 
viaţă un buget pe cale de secătuire, şi-a prezentat demisia, 
conştient probabil de dificultatea menţinerii subvenţiilor. 
Dl. Vătăşescu, împărtăşindu-i se pare opiniile, s-a raliat 
demersului. Primul ministru Roman n-a acceptat demisiile. 
Ca la noi, la nimeni! După ce pentru Ceauşescu demisiile 
nu erau de conceput (ci numai destituirile), acum ele sunt 
permise, dar nu şi acceptate, devenind nu demisii, ci doar 
jumătăţi de demisii! 

Şi pentru că toate la noi sunt pe jumătate, opoziţia a 
tinut, şi ea, să nu facă excepţie prin mesajul către naţiune 
lansat pe postul naţional TV în prezentul context 
economico-politic. După ce supune unei analize critice, de 
altfel în general corecte, evoluţiile economice şi politice de 
sub actuala guvernare, documentul trece la ceea ce era 
mai important: alternativa. Atât observatorul politic, cât şi 
omul de rând intră însă într-o totală incertitudine, căci mai 
nimic concret nu precizează documentul în ce priveşte 
problemele cruciale ale reformei economice: modalităţile 
practice de privatizare; rolul statului în perioada de 
tranziţie; susţinerea (sau nu) a preţurilor; menţinerea (sau 
nu) a subvenţionării întreprinderilor şi a repartizării 
centralizate a resurselor deficitare; dimensiunile protecţiei 
sociale; trecerea (sau nu) la convertibilitatea leului etc. Nu 
doreşte opoziţia să-şi divulge opţiunile sau nu are o 
alternativă concretă? Se cere însă demisia guvernului care 
şi-a pierdut credibilitatea. Parlamentarii fesenişti s-au 
grăbit să considere demersul opoziţiei ca o nouă manevră 


se destabilizare a ţării. Ce-or fi găsit atât de destabilizator 
în documentul respectiv, de vreme ce în acesta opoziţia nu 
se încumetă nici măcar a solicita propria participare la 
guvernul ce l-ar înlocui pe cel compromis? Dar atunci, care 
să fie noul guvern? Dl. Verdeț de-abia aşteaptă! în orice 
caz, dacă şi opoziţia umblă tot cu jumătăţi de măsură, de 
ce s-ar mai plânge unii că, după o jumătate de revoluţie, 
avem de-a face cu o jumătate de reformă şi eu o jumătate 
de democraţie? 

„EXPRES” Nr. ;2/26 martie 1 aprilie 1991 

MĂCAR DE AR FI DOAR O IMPRESIE! 

Cu atenţia mai mult sau mai puţin aţintită asupra 
încărcatei agende diplomatice româneşti - prezenţa la 
Londra a domnului Iliescu la inaugurarea Băncii Europene 
pentru Reconstrucţie şi Dezvoltare, călătoria particulară a 
premierului Roman în SUA, vizita oficială a preşedintelui 
Mittenând la Bucureşti - mai că era să nu observăm că 
lupta politică internă a luat, săptămâna trecută, o turnură 
nu tocmai aşteptată. După ce, în săptămâna anterioară, 
asistasem la o deschisă contestare a puterii din partea 
opoziţiei - aceasta anunţându-şi strângerea rândurilor sale 
şi cererea de constituire a unui guvern de tranziţie până la 
organizarea anticipată a unor noi alegeri legislative - a 
reizbucnit, într-o altă latură, conflictul, declanşat violent 
încă în urmă cu peste o lună, din sânul puterii înseşi. 

În momentul de faţă, acest conflict se arată a fi încă 
şi mai important, îndeosebi prin posibilele implicaţii, decât 
cel dintre putere şi opoziţie. Şi aceasta în principal din 
două motive. Unul este acela că, în urma vizitei 
preşedintelui Franţei la Bucureşti, puterea a căpătat o 
îndelung căutată dar mereu întârziată legitimizare şi, dacă 
în interiorul ei nu s-ar manifesta dispute, ar fi putut mult 
mai lesne cu cecul de credibilitate primit să discute de pe 
poziţii de forţă cu o opoziţie, de altfel destul de firavă. Al 
doilea motiv este legat de faptul că noua fază a conflictului 
din sânul puterii este centrată în jurul nu al unor abordări 
de strategie politică sau economică, ci al unei probleme 
deosebit de „prozaice”, dar cu o enormă percutantă la 


public: corupţia. Se coboară din sferele înalte ale 
controverselor privind separaţia puterii într-un stat de 
drept sau modul de concepere şi aplicare a reformei 
economice la parterul vieţii cotidiene, faţă de care o 
populaţie dezorientată ideologic şi dezmoştenită economic 
este oricum mai sensibilă decât la disputele doctrinare 
referitoare la afirmarea democraţiei şi trecerea la o 
economie de piaţă. Ceea ce era îndeobşte considerat a fi 
un conflict fie între parlament şi guvern, fie între 
conservatori şi  reformişti, fie chiar între persoane 
(Bârlădeanu - Roman) a devenit o confruntare asupra 
corupţiei şi traficului de influenţă de care s-ar face vinovaţi 
reprezentanţi ai puterii investiţi cu prerogative de decizii 
executive. 

Să fie vorba doar de ceea ce „o anumită parte a 
presei” - pentru a-l cita pe domnul Iliescu - sugera mai de 
mult, că în sânul puterii s-ar manifesta o stare conflictuală, 
ascunsă dar acută, între cei ce au apucat şi cei ce nu au 
apucat să acceadă la ciolan? Cert este că, în interpelări în 
parlament, senatori şi deputaţi fesenişti au cerut ferm 
guvernului să clarifice de urgenţă zvonurile care circulă 
tot mai insistent în privinţa unor presupuse sau reale 
implicări ale unor factori guvernamentali în acte de 
corupţie ori trafic de influenţă. Unii parlamentari au 
reclamat chiar instituirea unor comisii de anchetă, 
solicitându-se oricum  elucidări asupra faptului dacă 
incriminările sunt veridice sau simple calomnii. De mai 
multă vreme, prin presa independentă, dar nu numai, s-au 
făcut dezvăluiri asupra unor diverse matrapazlâcuri, ale 
căror fire  încurcate ar duce şi prin birouri 
guvernamentale. De asemenea, s-a vorbit - nu fără 
anumite temeiuri şi chiar confirmări - că factori din sfera 
executivului au înlesnit aprobări, la limita dintre licit şi 
ilicit, a unor privatizări pentru prieteni sau chiar rude 
apropiate. Nu lipsesc nici zvonurile cu privire la nereguli - 
în avantaj personal - în administrarea fondurilor publice şi 
patrimoniului fostului PCR, sau chiar în executarea unor 
transferuri valutare, ceea ce ar fi permis unora să-şi 


construiască sau cumpere chiar vile şi hoteluri prin 
străinătate. Nemaivorbind de devastajul făcut de diferite 
mafii judeţene. Toate acestea au întărit sentimentul de 
frustrare în rândurile populaţiei, care, în schimb, trăieşte 
tot mai prost. Pare că ceea ce simţim a se petrece printre 
noi este strict adevărat: că primii noştri capitalişti sunt 
foşti nomenklaturişti din aparatul de partid, de stat şi de 
securitate precum şi noii lupi care doresc să-şi folosească 
poziţiile actualmente deţinute pentru a se îmbogăţi într-un 
an cât cei vechi în zeci; că deschiderile spre liberalizarea 
economică sunt de fapt exploatate în beneficiu personal de 
către o pătură subţire formată din funcţionari publici de 
rang mai înalt sau mai puţin înalt, ori cu concursul lor larg; 
că aceştia întârzie luarea unor măsuri concrete de 
combatere a fenomenelor antisociale în plan economic, 
financiar, pentru a avea timp să se „aranjeze” pe sine; că, 
în asemenea condiţii, corupţia, mita, traficul de influenţă 
au luat o amploare fără precedent. In orice caz, dincolo de 
gravele consecinţe morale, reforma economică însăşi riscă 
să fie discreditată în rândurile populaţiei. Mai ales dacă s- 
ar dovedi că şi factori executivi de nivel înalt ar fi 
implicaţi. 

Guvernul şi conducerea partidului de guvernământ 
au replicat dur. Dar, în loc să se nege explicit orice fel de 
implicare şi să se înlăture orice suspiciune prin dovezi sau 
simple asigurări, s-a procedat într-un fel care ridică semne 
de întrebare. S-a cerut încetarea oricărei dezvăluiri sau 
abţinerea de la orice acuzaţie până când justiţia nu se va fi 
pronunţat, invocându-se prezumția de nevinovăție care ar 
trebui să opereze până atunci! Că incriminările trebuie 
făcute pe o anumită bază - este clar, corect şi normal! Dar 
a nu le face până când justiţia însăşi/se va pronunţa, ar 
însemna să se aştepte ce? Dacă nimeni nu ar sesiza nimic, 
nicio instanţă împuternicită nu va cerceta nimic, niciun 
proces nu va avea loc şi justiţia nu va avea în legătură cu 
ce să se pronunţe! Are guvernul a se teme de anume 
dezvăluiri? Sau încearcă să le blocheze în speranţa că 
zvonurile care circulă, deşi poate exprimând realităţi - căci 


nu iese fum fără foc! - nu vor putea fi şi probate, existând 
pentru matrapazlâcuri acoperiri eficient ticluite? în orice 
caz, guvernul şi conducerea FSN a solicitat din partea 
parlamentărilor şi presei dovezi fără echivoc pentru 
incriminările făcute, căci de nu îi paşte chemarea în 
judecată! Iar pe fesenişti - excluderea din partid, şi pe 
senatori şi deputaţi - pericolul de a li se cere retragerea 
imunităţii parlamentare. 

Conflictul se poate amplifica sau nu. Guvernul pare 
decis să joace tare, mai ales că însuşi primul ministru se 
află sub focul suspiciunilor. Dacă procedura propusă de 
guvern are câştig de cauză, parlamentarii care au cerut 
limpeziri ar urma de fapt să trebuiască a aduce dovezi, 
risdind altfel a fi eliminaţi. Preşedintele Iliescu - situat în 
afara îndoielilor de probitate în acest domeniu - este din 
nou în postura de arbitru. 

De fapt, nimic rău, dar absolut nimic rău, în acest 
conflict din cadrul puterii! Poate ceva - ceva se va clarifica: 
fie în sensul tragerii la răspundere a celor învinuiți pe 
drept, fie în sensul dezvinovăţirii celor incriminaţi pe 
nedrept. O curăţenie din ambele puncte de vedere nu 
poate fi decât utilă atât celor suspectaţi cât şi climatului 
economic şi politic din ţară. Nu de alta, dar ar reprezenta 
un mare pas înainte chiar şi un mic pas în direcţia opririi a 
ceea ce avem impresia amară că se întâmplă acum în ţară: 
hiene tinere sau mai în vârstă care se luptă, împreună sau 
între ele, pentru a apuca o bucată dt mai substanţială din 
cadravul pe care îl reprezintă economia în situaţia sa 
actuală. O Doamne, şi măcar de-ar fi doar o impresie! 

„EXPRES" Nr. 16/23 - 29 aprilie 1991 

NECLINTITA” PUTERE ÎN FAŢA UNUI ADVERSAR 
DE TEMUT 

Lăsând impresia unui imobilism care tinde să se 
perpetueze, scena politică românească se schimbă totuşi. 
Pe fundalul unei redistribuiri a preferințelor electoratului 
pentru diversele forţe politice - oricum situaţia, deşi nu 
fundamental modificată, nu mai este aceeaşi din mai 1990 
- există şi oscilaţii conjuncturale, de care pot depinde însă, 


dintr-un anumit moment, şi deplasări politice pe termen 
lung. 

Un asemenea moment poate fi acum. După ce, în 
ultimele săptămâni, opoziţia părea în ofensivă - desigur la 
dimensiunile reprezentării ei actuale, lansându-se în 
demersuri pentru care disensiunile din însuşi interiorul 
puterii constituiau o încurajare - acum tendinţele s-au 
inversat: puterea s-a angajat într-un contraatac pe toate 
planurile. Săptămânile trecute se vorbea de un guvern de 
uniune naţională. La un moment dat, acesta era întrezărit 
chiar ca o perspectivă iminentă. Însuşi preşedintele ţării 
iniţiase contacte pentru testarea poziţiilor forţelor politice 
parlamentare. Circulau chiar şi liste cu componenţa noului 
guvern, cărora un ziarist mai puţin versat le-ar fi putut 
cădea în plasă publicându-le. În orice caz, opoziţia - atât 
cea parlamentară cât şi cea extraparlamentară - reuşise o 
anumită unificare (cu o valoare mai mult simbolică decât 
cu o semnificaţie practică), solicitând, pe această bază 
constituirea unui guvern de tranziţie care să asigure 
gestiunea treburilor ţării până la organizarea anticipată a 
noi alegeri legislative. Acum toate acestea nu par a mai 
putea face parte din peisajul politic al actualităţii. 

Evident, rocada a produs-o vizita preşedintelui 
Mittenând la Bucureşti. Indiferent cum a fost interpretată 
- ca o piesă din încercarea franceză de a bara repetarea 
unui nou condominium sovieto-german asupra spaţiului 
rămas între cei doi coloşi ai Europei sau, dimpotrivă, ca o 
binecuvântare indirectă a tratatului Bucureştiului cu 
Moscova, ceea ce ar servi ideii, oarecum romantice, a 
Parisului cu privire la o confederație a statelor europene - 
vizita, prin însuşi faptul că a avut loc, a legitimizat puterea 
actuală din România chiar şi în cazul, cu totul improbabil, 
că nu ar fi urmărit un asemenea scop. Privite retrospectiv 
prin prisma acestui efect al călătoriei preşedintelui 
Mittenând, căutările puterii dinaintea vizitei de a obţine o 
colaborare a opoziţiei la guvernare pot apărea acum ca 
simple manevre de paradă. Ţinând cont, însă, de faptul că 
ideea unui guvern de uniune naţională a aparţinut 


domnului Bârlădeanu şi că iniţial dl. Roman a respins-o, ar 
însemna să admitem că cei doi lideri care îşi încrucişează 
spadele cu acuze de autoritarioin dictatorial şi, respectiv, 
de conservatorism stalinist nu ar fi decât două feţe ale 
aceluiaşi cap, că ar fi jucat în faţa noastră o farsă bine 
orchestrată şi că înfruntările din sânul puterii nu ar exista, 
ci ar fi de fapt doar un scenariu. lot un scenariu abil 
regizat ne-ar putea părea şi toleranța aproape ostentativă 
a puterii faţă de manifestările contestatare din timpul 
vizitei preşedintelui francez, care astfel a putut pleca din 
România cu impresia că opoziţia românească este în stare 
doar de a spune nu, de a demonstra zgomotos, chiar 
violent, şi că, deci, la o adică, devine inevitabil de a i se 
răspunde prin mijloace similare de către forţele de ordine. 

Ar însemna, în esenţă, să admitem că profesionişti de 
clasă organizează lupta împotriva opoziţiei. Ar trebui să 
considerăm, însă, că puterea se teme tare de opoziţie, de 
vreme ce pune în mişcare un asemenea arsenal sofisticat 
de acţiune. Dacă ar avea şi de ce să se teamă într-atât, ar fi 
chiar de înţeles! Dar, judecând obiectiv, opoziţia - cheia 
oricărei democraţii pentru că este factorul care împiedică 
puterea să facă absolut ce vrea - nu a ajuns, în România, 
datorită crizei de lideri şi absenței unor programe 
alternative credibile de guvernare, să reprezinte, cel puţin 
deocamdată, o ameninţare reală la adresa poziţiei puterii. 
Mai mult, dacă privim la rece, şansa de a se realiza în 
termen scurt o echilibrare substanţială a eşichierului 
politic românesc vine, din păcate, nu din partea opoziţiei, 
ci din partea unei fracţionări a puterii actuale. 

Având în vedere că, decât să se teamă, puterea ar 
trebui mai degrabă să fie mulţumită de faptul că are în faţă 
o opoziţie încă slabă, foarte fărâmiţată şi cu personalităţi 
fie gata să accepte firimituri fie fără o mare priză de 
public, nu există decât două explicaţii posibile pentru 
tactica puterii: ori puterea se simte periclitată de 
tendinţele centrifuge din interiorul ei şi atunci agită 
ameninţarea ce ar veni din partea opoziţiei pentru a forţa 
strângerea rândurilor şi a amâna propria divizare, ori nu 


acceptă în sine ideea unei opoziții, ceea ce ar fi tragic. 

În orice caz, vizita preşedintelui Mittenând absolvă 
puterea de multe griji şi dileme. Fără un rival cu aceeaşi 
audienţă în rândurile actualului electorat românesc, dl. 
Iliescu se simte şi mai sigur pe poziţie, având deocamdată 
un unic adversar serios: filmul „Piaţa Universităţii”, care îl 
înfăţişează într-o postură nu tocmai comodă politic şi din 
care oameni inoculaţi doar cu o anumită variantă a 
evenimentelor din aprilie-iunie 1990 capătă şi o altă 
variantă, în multe privinţe pentru ei tulburătoare şi 
aducătoare de semne de întrebare şi îndoială. In rest, dl. 
Iliescu scapă de grija unei decizii asupra unor eventuale 
alegeri anticipate, pe care le-a şi respins de altfel în nu 
întâmplător prima sa conferinţă de presă organizată 
pentru ziariştii români şi străini acreditaţi la Bucureşti. Şi, 
mai ales, este eliberat, cel puţin pentru o anumită 
perioadă, de ceea ce constituie probabil chinul nehotărârii 
sale: opţiunea între Roman şi Bârlădeanu (nu neapărat o 
alegere între persoane ca atare, ci între două generaţii cu 
diferenţierile corespondente în concepţiile economice şi 
politice). 

La rândul său, premierul Roman poate rămâne 
„neclintit” (din loc), făcând o remaniere guvernamentală - 
care, oricât de substanţială, este în fond aceeaşi Marie cu 
altă pălărie - şi nu un guvern de uniune naţională sau 
măcar de coaliţie care ar fi însemnat, dimpotrivă, cedarea 
drmei executivului către un independent. 

În ansamblul ei, puterea poate profita de situaţie 
trecând repede prin parlament, încă înainte de adoptarea 
Constituţiei, unele reglementări care o interesează în cel 
mai înalt grad. Nu întâmplător, au apărut rapid spre 
dezbatere legea cu privire la siguranţa statului care, pe cât 
de necesară, pe atât va putea reînvia constrângeri 
nedemocratice dacă va urmări, prin prevederile ei, 
consolidarea puterii actuale, precum şi legea referitoare la 
privatizarea caselor foste naţionalizate, pe care un guvern 
sau o forţă politică autoproclamată de stânga n-ar îndrăzni 
s-o propună, pentru că vizează - fără acoperirea vreunui 


criteriu - transformarea în proprietari a tuturor celor care, 
prin funcţii şi trafic de influenţă, au apucat, inclusiv după 
revoluţie, vilele cele mai frumoase şi fastuoase. Următorul 
pas va fi legea organizării teritorial-administrative, de care 
va depinde, în mare măsură, succesul în viitoarele - şi 
imposibil de amânat la nesfârşit - alegeri locale şi 
legislative. Am spus „locale şi legislative”, deşi încă şi mai 
probabil succesiunea ce va fi impusă va fi „legislative şi 
locale”, întrucât cu actualele autorităţi locale - nu alese ci 
numite de FSN - este normal ca partidul de guvernământ 
să considere a avea mai multe şanse, decât altfel, în cadrul 
unui scrutin pentru parlament. 

Puterea actuală pare mai stăpână pe situaţie decât 
ordind. De dormit nu poate, însă, dormi liniştită. În faţa ei 
nu se află decât un singur adversar, dat cu totul şi cu totul 
de temut: starea economiei, gravă şi fără a da semne reale 
de redresare. Un adversar cu care nu se poate lupta nici 
cu simple declaraţii, nici cu manevre abile de delegitimare 
sau discreditare şi a cărui capacitate de „destabilizare” a 
puterii şi de eroziune a audienței sale în rândurile 
populaţiei nu poate fi pusă pe seama nici a opoziţiei, nici a 
agenturilor străine. Faţă de acest adversar nici dl. 
Mittenând nu putea fi de mare folos. Doar dacă ar fi pus la 
dispoziţie fonduri excepţional de importante. Altfel decât 
dacă au fost acordate în secret, despre asemenea fonduri 
nu ştim că ar veni. Dimpotrivă, reprezentanţi autorizaţi ai 
puterii s-au prezentat în parlament spre a cere dezlegare 
pentru a se contracta credite garantate de stat. Din 
noianul de cifre supuse atenţiei parlamentului, concluzia 
care s-a desprins în esenţă este că, din creditul de aproape 
800 milioane dolari acordat de Fondul Monetar 
Internaţional, nu va intra propriu-zis în ţară mai nimic 
(spre a putea fi folosit eventual pentru importuri), întrucât 
va trebui utilizat la achitarea unor credite comerciale deja 
contractate şi neachitate. Dincolo de necesităţile ţării de a 
accede la resurse financiare externe - necesităţi în afara 
oricărei discuţii - puterea însăşi are nevoie, în acest an, de 
asemenea resurse pentru a asigura o aprovizionare relativ 


îmbunătăţită a pieţei în perioada viitoarei campanii 
electorale. Deocamdată ţările occidentale, care menţin o 
anumită concertare în acordarea creditelor, nu sunt însă 
unanime în ce priveşte poziţia faţă de finanţarea României. 

„EXPRES” Nr. 17/2 - 6 mai 1991 

300 MILIARDE LEI BLOCAŢI ÎN LANȚUL 
SLĂBICIUNILOR 

Economia se află în blocaj. Producţia se situează la 
un nivel ce depăşeşte doar cu puţin jumătatea celui din 
1989 şi nu dă decât palide semne de înviorare. Motivele 
suit multe. Reforma spre o economie de piaţă, concepută şi 
aplicată de actualul guvern, a demarat nu cu ceea ce 
trebuia - reconstituirea şi constituirea proprietăţii private 
în sectoarele unde procesul nu punea probleme deosebite, 
respectiv înainte de toate în agricultură - ci cu o 
dezangajare a statului în raport cu fostul său rol economic, 
acordându-se foi principiu autonomie agenţilor economici, 
prin reorganizarea întreprinderilor de stat în regii publice 
sau societăţi comerciale (legea 15). În acest fel, tot ceea ce 
era previzibil că va urma - inflaţia (rezultând din 
liberalizarea preţurilor) şi şomajul (derivând din stabilirea 
autonomă a salariilor în funcţie de posibilităţile unităţilor 
economice) - avea să apară ca emanând nu din acţiunea 
guvernului, ci din necesităţile însele, cărora nimeni 
altcineva decât chiar întreprinderile le-ar da expresie. 

Transferarea către întreprinderi a responsabilităţii 
durerilor economice şi sociale a fost o mişcare doar 
aparent profitabilă a guvernului, pentru că întreprinderile 
fac eforturi disperate de a nu prelua aceste 
responsabilităţi, îndemnându-şi salariaţii şi sindicatele să 
arate cu degetul tot către guvern; iar stângiştii 
antireformişti au găsit cel mai eficace teren de a recurge la 
acuze că s-au încălcat angajamentele de centru-stânga, cu 
care actualul executiv a venit la putere, şi promisiunile 
acestuia de protecţie socială a lucrătorilor. 

Încă şi mai importante sunt consecinţele asupra 
funcţionării propriu-zise a economiei. Proprietatea 
rămânând neschimbată, întreprinderile, deşi rebotezate 


regii publice sau societăţi comerciale, nu sunt şi nici nu se 
consideră cu adevărat autonome, iar cele mai multe dintre 
ele chiar dacă ar avea uzanţa şi ar dispune de competenţa 
managerială necesară, tot nu ar avea cum să se descurce 
autonom într-o economie care păstrează un caracter 
neconcurenţial. 

O dezorientare totală domneşte în întreprinderi. 
Nimeni nu se încumetă să facă ceva efectiv. Discuţii 
interminabile se duc în jurul salariilor şi compensaţiilor. 
Liberalizarea prețurilor - transformată, în absenţa 
mecanismului concurenţial, într-o simplă majorare de 
preţuri - a fost folosită practic în fiecare sector pentru 
ascunderea, în spatele preţurilor înalte, a carenţelor 
multiple din activitatea proprie. Dar chiar şi la noile 
preţuri deosebit de ridicate, nu se pot asigura salarii la 
nivelurile cu care să se facă faţă inflaţiei la produsele de 
consum. Deja când a apărut problema compensaţiilor, o 
bună parte din întreprinderi constată că nu au de unde a le 
acoperi. Consiliile de administraţie ezită să ia taurul de 
coarne - respectiv să reducă numărul de salariaţi pentru a- 
i putea plăti pe cei rămaşi în slujbă - căutând, ca şi în 
trecut, expediente: reducerea unor cheltuieli 
nesemnificative sau, şi mai grav, a unora de care depinde 
calitatea produselor, ori exercitarea de presiuni pentru a 
se aproba „de sus” subvenţii sau preţuri de livrare şi mai 
înalte. Climatul muncii, deteriorat din perioada 
preelectorală prin acceptarea de salarii mai mari la 
producții mai mici, a degenerat acum într-un fel de 
aşteptare neproductivă, în care timpul este irosit în 
negocierea unor salarii care nu vor avea de fapt vr? o 
şansă de a fi acoperite. Un cerc vicios pare să se fi 
instaurat. Se priveşte în sus spre ajutor. Dar prima verigă - 
înseşi conducerile întreprinderilor - se arată a fi intrat în 
acest cerc vicios. Conducătorii de întreprinderi nu mai 
sunt nici foştii executanţi ai ordinelor venite de la minister, 
dar nici patronii care să taie în carne vie. Au în principiu 
autonomie decizională, dar la mare lucru aceasta nu le 
foloseşte într-un cadru neconcurenţial. Şi văzând că 


autonomia pe care guvernul le-a transferat-o se referă mai 
ales la responsabilitatea de a se afla la originea durerilor 
economice şi sociale ale oamenilor, preferă, cel puţin 
deocamdată, să nu facă altceva decât să aştepte. Dacă 
directori mai întreprinzători pornesc la acţiune constată că 
nu se dispune de materii prime şi energie. Inainte se opera 
cu repartiţii stabilite de la centru. Şi-acum sistemul mai 
este, cel puţin parţial, în vigoare, dar nu mai funcţionează; 
există tot mai puţin de repartizat, iar eludările şi 
deturnările au devenit regulă-Nid o întreprindere nu se 
încumetă practic să se angajeze în încheierea de contracte 
ferme - cheia oricărei economii de piaţă - de teama de a 
nu le putea resperta, căci se depinde de aprovizionări 
improbabile din altă părţi. Dacă se livrează, nu există 
siguranţa că se vor primi şi banii. Clientul poate chiar 
dispune în principiu de bani, dar, pentru că alţii nu i-au 
achitat lui însuşi produse sau servicii în cazul cărora 
fusese furnizor, nu poate de fapt plăti. Scăderea generală a 
producţiei a determinat un blocaj în lanţ, economic şi 
financiar. Potrivit aprecierilor Băncii Naţionale, circa 300 
miliarde lei sunt încurcate în acest blocaj. Pretenţiile 
multor întreprinderi de a fi plătite cu banii jos la livrare 
accentuează de fapt blocajul, căci mai nimeni nu poate 
avea, în mod obiectiv, la dispoziţie resurse financiare 
lichide deosebit de mari. 

Situaţia bugetului de stat contribuie substanţial la 
blocaj. Alimentat cu resurse relativ tot mai puţin 
importante datorită declinului producției - aceasta 
însemnând încasări în scădere din impozite pe circulaţia 
mărfurilor şi pe profit - bugetul nu poate face faţă 
cheltuielilor prevăzute. La noile preţuri, chiar şi aceleaşi 
alocaţii de la buget pentru cheltuieli productive sau social- 
culturale nu mai reprezintă, ca semnificaţie practică, nici 
măcar o treime faţă de situaţia de acum câteva luni. Toate 
întreprinderile productive se plâng că instituţiile bugetare, 
care le sunt cliente, fie şi-au redus drastic comenzile, fie 
sunt în întârzieri de plăţi. 

Sistemul bancar - aflat şi el în reorganizare - se arată 


a fi neputincios şi chiar refractar în a face ceva. Speriate 
de blocaj şi având, de acum, responsabilitatea creditelor 
pe care le acordă - în urma unei expertize proprii şi nu la 
un ordin primit de la centru - băncile ezită să se angajeze 
în finanţări, pentru a nu da greş! în plus, dobânzile - mult 
sporite, de altfel în mod necesar, spre a se combate spirala 
inflaţionistă şi ineficienta în cheltuirea fondurilor - nu sunt 
deloc încurajatoare pentru întreprinderi în contractarea de 
credite. 

Totuşi de la sistemul bancar s-ar putea spera 
întrucâtva în promovarea deblocajului. Cel puţin aşa crede 
Banca Naţională care a anunţat lansarea unui program de 
creditare, cu facilităţi şi probabil garanţii, care ar fi de 
natură să contribuie la un deblocaj financiar, cu un efect 
corespunzător pe plan economic. Modalitatea de sprijinire 
a unei redresări a producţiei prin instrumentele financiare 
este, desigur, una din sfera economiei de piaţă. Dar, într-o 
economie cu caracter neconcurenţial, efectele pe care se 
scontează pe o asemenea cale nu sunt sigure. De altfel, 
potrivit acordului cu Fondul Monetar Internaţional, Banca 
Naţională a României nu poate nici mări, în acest an, 
volumul de credite în economie cu mai mult de 15 la sută 
faţă de nivelul din anul trecut. Dar restricţia pare a fi mai 
puţin importantă decât faptul că, în situaţia creată, 
impulsionarea băncilor de a acorda credite nu va putea 
compensa reținerea întreprinderilor însele de a le 
contracta. Mulţi economişti consideră aproape inevitabilă 
o reintervenţie masivă a statului pentru relansarea 
producţiei, fără a fi, însă, unanimi în privinţa a ceea ce ar 
trebui să reprezinte de fapt această intervenţie. Sigur este 
doar faptul că, indiferent dacă va fi lăsată doar pe seama 
întreprinderilor sau va fi făcută şi prin intervenţionismul 
statului, corecţia necesară în economia românească nu va 
putea evita un substanţial şi dureros şomaj, pentru că, 
până la urmă, întreprinderile vor fi obligate să aleagă între 
neplata salariilor şi concedierea de salariaţii 

PERICOLELE ÎNTOARCERII LA CE A FOST 


Pe scena politică românească îşi anunţă deschis 
intrarea noi forţe care s-au manifestat până în prezent mai 
mult subteran, în orice caz unele din ele nu sub forma unor 
partide sau mişcări politice constituite. Sunt forţe care 
acţionează de la stânga eşichierului politic şi care de pe 
poziţiile unui comunism mai mult sau mai puţin reformat, 
atacă tot ceea ce consideră că întâlnesc la dreapta: însăşi 
puterea actuală, nemaivorbind de partidele istorice şi 
opoziţia extraparlamentară contestatară. 

Aceste forţe par a avea o sursă comună, deşi poartă 
pălării diferite şi exprimă poziţii nu tocmai identice. De 
aceea nu este deocamdată clar dacă vor constitui o 
formaţiune politică unică sau dacă vor menţine coloraturile 
distincte, care să le permită «capacitate mai mare de 
manevră. Lucrurile sigure până în prezent sunt: intrarea în 
scenă a partidului „România Mare”, ofensiva pornită de pe 
aliniamentele revistei „Europa”, activitatea tenace de 
reorganizare, inclusiv la nivelul celulelor din întreprinderi, 
a rebotezatului partid comunist. In ciuda nuanţărilor de 
poziţii şi diferenţierilor de limbaj, ceea ce uneşte aceste 
forţe este contestarea practic a tot ce se întâmplă în 
România începând din decembrie '89: înseşi evenimentele 
din decembrie '89 au constituit o lovitură înscenată de 
agenturi străine; revoluţia tinerilor a fost o revoltă 
anticeauşistă şi nicidecum anticomunistă; toţi oamenii de 
bine ai acestei ţări au fost înlăturați de la putere de către 
uzurpatori în slujba unor interese externe, care, pentru a 
se menţine în funcţii, nu ar pregeta să vândă chiar şi 
Ardealul; întreaga reformă economică întreprinsă ar 
urmări desfiinţarea economiei naţionale şi punerea ei la 
dispoziţia monopolurilor internaţionale, după ce haosul va 
fi desăvârşit, iar patrimoniul productiv se va fi devalorizat 
suficient pentru a fi cumpărat pe nimic; dacă suspiciuni 
sunt aruncate asupra unor reprezentanţi ai puterii în 
legătură cu o colaborare cu forţe străine ostile intereselor 
naţionale, opoziţia parlamentară ca şi cea 
extraparlamentară este categorisită, cu mici excepţii, ca 
vândută totalmente intereselor străine; mai pe scurt, totul 


reprezintă un dezastru, care ameninţă însuşi trupul ţării şi 
fiinţa naţională! 

În promovarea acestor teze se apelează, de pe 
poziţiile apărătorilor de neam, la fireştile simţăminte şi 
susceptibilităţi naţionale ale românilor, ceea ce nu exclude 
o coalizare a forţelor Vetrei Româneşti şi a PUNR. 
Demersul este  uşurat de resuscitarea reală a 
iredentismului maghiar şi de atitudinile ezitante ale unor 
partide politice în această problemă. Propaganda unora 
din forţele respective nu se sfieşte a recurge, însă, la 
mijloacele incalificabile ale antisemitismului şi 
şovinismului, vorbindu-se fără perdea de conspirații ale 
sionismului internaţional împotriva României. Dar mai ales 
se profită de inadvertenţele în aplicarea reformei, care au 
amplificat inevitabilele dureri economice şi sociale, fără a 
contura perspectiva şi a unor efecte favorabile. Sunt 
exploatate deziluziile oamenilor, cărora însăşi puterea 
actuală le-a vânturat în perioada preelectorală poveşti cu 
feţi frumoşi, cu modele scandinave şi japoneze, în loc de a 
li se fi spus verde în faţă că vor veni vremuri grele. Şi, nu 
în ultimul rând, este valorificată în interese proprii mânia 
pe care nu puţini dintre concetăţenii noştri o încearcă 
văzând că, în timp ce ei o duc parcă mereu mai greu, „lupi 
tineri” şi bişniţari se îmbogăţesc în privatizări licite şi 
ilicite sau folosindu-se de funcţii, prin corupţie şi trafic de 
influenţă, care niciodată nu s-au arătat a căpăta o 
asemenea amploare precum în prezent. 

Aşa cum se observă, deformări deliberate sunt 
combinate cu elemente ale realului care să constituie 
reazemul de credibilitate. La fel se procedează 
prezentându-se realizări indiscutabile ale muncii oamenilor 
din ultimele decenii - precum metroul sau cvartalele de 
locuinţe - ca virtuţi ale comunismului însuşi. După cum 
asupra liniei politice externe, animată de patriotism, a 
ultimilor capi comunişti din aparatul de partid, de stat sau 
de securitate se accentuează nu doar pentru a se evoca un 
fapt, ci pentru a se lăsa impresia nedreaptă că toţi cei care 
se află sau aspiră acum la putere n-ar fi câtuşi de puţin 


buni români. 

Dar ce alternativă la situaţia actuală ne propun 
aceste forţe? Un program coerent şi concret nu există. 
Partidul „România Mare” ne anunţă unul. Şi firesc nu s-ar 
putea face aprecieri înainte de a-l fi cunoscut. Partidul 
Socialist al Muncii declară că respectă pluralismul politic 
şi competiţia economică. Forţele din spatele revistei 
„Europa” nu au pus pe tapet un program, dar sugestiile şi 
opiniile exprimate nu pot să nu atragă luare aminte. 
Pluralismul politic, democraţia, economia de piaţă nu sunt 
recunoscute. Integrarea în Europa este refuzată. În 
colaborarea cu Occidentul este întrezărită ameninţarea 
aservirii faţă de acesta. Se îndeamnă - şi această idee este 
întâlnită şi în „România Mare” - la un fel de autarhie şi nu 
la deschiderea spre lume a ţării în plan economic. 
Comparaţiile între foştii nomenclaturişti şi liderii actuali, 
între realizările dinainte şi cele din prezent - totdeauna 
făcute în defavoarea celor din urmă - sugereaz că 
reinstaurarea vechilor rânduieli şi a exponenţilor lor ar fi 
soluţia. 

Asemenea  susţineri aproape că nu ar merita 
străduinţa de a le combate. În cazul în care comunismul ar 
fi fost o organizare economico-socială atât de reuşită, nu s- 
ar fi prăbuşit. Căci nu l-a împins nimeni spre prăbuşire 
decât el însuşi, mai ales eşecul său clar în plan economic. 
Dacă liderii comunişti ar fi fost atât de extraordinar de 
competenţi şi pricepuţi, de ce ne-au lăsat o moştenire 
economică gravă, căci timp de a-şi fi probat competenţa şi 
priceperea au avut destul! Cât priveşte autarhia 
economică nu există o mai mare himeră şi o mai serioasă 
ameninţare pentru o ţară în actuala lume mer u mai 
interdependenţă! A ne întoarce înapoi ar fi o abominabilă 
iresponsabilitate, un act într-adevăr antipatriotic şi 
antinaţional! Este dreptul fiecărui român - „fost” sau 
„actual” - de a reflecta cu durere la faptul că treburile nu 
merg, de a se întreba cu îngrijorare spre ce se îndreaptă 
această ţară! Dar nu întorcându-se înapoi se va obţine 
ceva! 


Susţinerile respective nu pot fi, însă, pur şi simplu, 
ignorate şi faţă de ele trebuie luată poziţie întrucât 
pericolul lor imens este că pot găsi aderenţi în rândurile 
unei populații  dezorientate, infestată de ideologia 
paternalismului statal în plan economic şi social şi inaptă 
de a desluşi exact durerile mersului înainte de dezastrul 
întoarcerii înapoi. Este tragic că un prim-ministru - chiar 
dacă reprezintă omul în a cărui cârcă poate fi aruncată 
responsabilitatea unor dureri economice şi sociale 
resimtite acum de mulţi dintre noi - a ajuns să fie bruscat 
fizic într-o fabrică bucureşteană. Oamenii trebuie să 
înţeleagă bine că, dacă au existat greşeli în înfăptuirea 
reformei, nu din cauza acestora în primul şi în primul rând 
economia se află unde se află, ci datorită aberaţiilor fără 
precedent în istoria economică, pe care le-a promovat 
totalitarismul comunist. Voluntarismul comunist a condus 
la absurditatea situaţiei în care imense resurse au fost 
blocate în întreprinderi şi activităţi producătoare de 
mărfuri fără desfacere, în timp ce nu mai rămân 
disponibile resurse pentru activităţi necesare şi produse 
căutate pe piaţă. Corectarea unei asemenea absurdităţi nu 
se poate face fără dureri. Oamenii trebuie să ştie că, dacă 
li se va spune de către cei ce vor o întoarcere înapoi că, 
votându-i pe ei, le va fi bine, aceasta este o minciună 
gogonată. Nu le va putea fi bine, căci nu este de unde! 
Economia este în dezastru. Oricine ar fi la outere va fi 
confruntat cu absolut aceleaşi probleme şi va trebui să 
impună măsuri de austeritate pentru a se ieşi din dezastru. 
Maximum ce s-ar putea face ar fi ca unora să nu le fie prea 
bine prin mijloace ilicite, când celorlalţi le va fi foarte rău. 
Dar promisiunile generale de bine sunt iluzii. Nimeni nu 
are voie - în situaţia actuală când măcar s-a creat 
posibilitatea de a se spune adevărul - să continue cu 
minciuni. N-am fost minţiţi atâţia ani? Nu ne-am săturat de 
a ni se fi viriturat pe la nas balivernele despre „viitorul 
luminos”?! Puterea ăctuală a ignorat acest lucru, neezitând 
să răspândească iluzii în perioada preelectorală. Şi acum 
plăteşte! Este poate cel mai important dintre învăţămintele 


pe care politicienii trebuie să-l tragă la un an de la primele 
alegeri desfăşurate în ţară după decenii de minciună. Este 
încă şi un sever avertisment pentru alegători: de a nu se 
mai lăsa păcăliţi! 

ÎNCĂ O LOVITURĂ DATĂ IMPERIALISMULUI: 
ROMÂNIA A LUAT LOCUL ALBANIEI 

O stare de tensiune domneşte în ţară. Fără a fi scăzut 
în intensitate înfruntările în plan strict politic, totuşi 
problemele economice constituie acum sâmburele acestor 
tensiuni. Fapt firesc. Scadenţele deteriorării grave a 
situaţiei economice au venit. Şi implicaţiile lor politice sunt 
inevitabile. Masive revendicări salariale sunt consemnate 
practic în toate întreprinderile, precum şi în instituţiile 
bugetare. Mişcarea sindicală este pusă în faţa primului 
examen greu al tinerei sale existenţe. Imposibilitatea 
satisfacerii acestor revendicări este evidentă în situaţia 
actuală a economiei, în timp ce creşterea puternică a 
costului vieții constrânge la asemenea revendicări. 
Guvernul şi în general puterea actuală - responsabile în 
mare măsură de situaţia la care s-a ajuns - continuă să nu 
spună răspicat adevărul asupra acesteia, căutând mai 
degrabă, prin influențarea unor lideri sindicali, să 
preîntâmpine ceea ce consideră a fi cel mai mare pericol: 
unitatea mişcării sindicale. 

Nu este greu de întrezărit de ce. Dacă o asemenea 
unitate s-ar realiza - fapt posibil în condiţiile în care 
revendicarea este, în ultimă analiză, una şi aceeaşi - 
guvernul ar trebui, obiectiv, să recurgă la un refuz global, 
căci de plătit oricum n-are de unde. Dar, într-o asemenea 
situaţie, revendicarea de esenţă economică s-ar transforma 
automat într-una politică, aşa cum de fapt s-a şi conturat în 
formularea unor sindicate: demisia guvernului. Înfrucât 
dacă actualul guvern ar fi spus, de la bun început, că vor 
veni vremuri grele şi nivelul de trai va trebui să scadă, ar fi 
avut acum întreaga îndrituire să refuze revendicările 
salariale peste putinţele economiei. Dar, în măsura în care 
guvernul şi în general puterea actuală au vânturat pe la 


nasul oamenilor baliverne despre modele scandinave şi 
japoneze şi despre o protecţie socială împotriva durerilor 
economice, un refuz global al revendicărilor salariale ar 
presupune acceptarea responsabilităţii eşecului şi ar 
implica propria sacrificare. De aceea, guvernul şi puterea 
actuală caută să evite o eventuală concertare a mişcării 
sindicale. 

Şi dacă ar fi vorba doar despre asta lucrurile încă ar 
fi mai simple. Dar în sânul puterii există, deloc improbabil, 
mai multe tendinţe. Şi acestea încearcă să influenţeze - 
uneori în direcţii opuse - liderii sindicali. Nefiind, de altfel, 
prea greu în condiţiile în care mişcarea sindicală se află 
încă într-o perioadă de infantilism şi nu puţini sunt liderii 
în ale căror acţiuni şi atitudini este greu de departajat 
apărarea intereselor salariaţilor de promovarea propriilor 
veleitarisme. Altfel nu s-ar putea explica de ce unii lideri 
sindicali apar  proguvernamentali şi alţii anti- 
guvernamentali, unii prezidenţiali şi alţii anti-prezidenţiali, 
etc. 

După cum nu s-ar putea explica faptul că anumite 
sindicate vorbesc de programe economice proprii; de 
posibilitatea constituirii în alternativă de guverne de 
experţi sindicali şi, mai general, că au ajuns să se implice 
în facerea şi desfacerea de guverne. La toată această 
situaţie de confuzie - complet dezastruoasă pentru ţară - 
contribuie direct încăpăţânarea ridicolă a executivului şi, 
în fond, a întregii puteri actuale de a nu accepta 
constituirea unui guvern de uniune naţională condus de un 
independent, ca unică formulă de corectare a imaginii 
externe a ţării şi de deblocaj politic pentru ca populaţia să 
consimtă la durerile economico-sociale ale reformei. 

În orice caz, cu cât situaţia în ţară se va deteriorara 
şi mai mult, ameninţată de confuzie şi diversiuni şi fără 
vreo şansă de a se limpezi, puterea actuală - cu gândul mai 
degrabă la scaunele pe care le ocupă decât la interesele 
ţării - devine pe zi ce trece mai răspunzătoare de ceea ce 
se întâmplă, de faptul că România rămâne practic singurul 
bastion al încremenirii în clişee comuniste 


contraproductive din toate punctele de vedere. În situaţii 
cvasi-similare, Bulgaria şi chiar Albania - deşi cu comunişti 
în clar la putere - au găsit soluţii de deblocaj. E trist că, în 
România, o asemenea soluţie nu se conturează. 

Şi dacă nu este interesată în imaginea externă a ţării, 
puterea actuală ar trebui să se gândească măcar la gravele 
probleme economice interne, care nu pot fi în mod obiectiv 
depăşite fără un deblocaj politic şi social. Potrivit înseşi 
declaraţiilor oficiale, guvernul, ca executor de buget şi ca 
reprezentant al celui mai important proprietar din 
economie care rămâne statul, este confruntat cu cereri 
salariale ce depăşesc cu 230 miliarde lei posibilităţile 
bugetare din acest an. Este o sumă imensă, echivalentă cu 
peste o treime din ceea ce se produce anual, ca valoare 
adăugată, în România. Şi fără să fii specialist îţi poţi da 
seama că asemenea revendicări şi-au pieruut de fapt orice 
legătură cu rezultatele productive şi financiare ale 
întreprinderilor şi cu  înseşi posibilităţile reale ale 
«economiei în momentul de faţă. În acest punct ne aflăm 
acum! Ce va urma este uşor de prevăzut, în funcţie de 
politica economică ce va fi adoptată. Unele lucruri oricum 
se vor întâmpla, căci sunt inevitabile. Există, însă, şi altele 
care depind de deciziile guvernamentale. Şi, din acest 
punct de vedere, hotărârea în ce priveşte neplata sau plata 
parţială ori integrală a revendicărilor salariale peste 
posibilităţile bugetare are un rol crucial. 

Dacă din motive politice (de ordin pur social sau 
electoral) se va accepta plata integrală sau chiar parţială a 
acestor revendicări salariale, va fi un dezastru pe termen 
lung. Pentru finanţare nu ar exista decât trei posibilităţi. 
Prima ar fi ca impozite în valoare corespondentă să fie 
introduse pentru a se lua cu o mână ceea ce se dă cu 
cealaltă. Această posibilitate trebuie însă exclusă. 
Operaţiunea nu poate fi făcută pe termen scurt, iar, din 
punct de vedere politic şi social, s-ar transforma o 
nemulţumire a unui segment al populaţiei într-o 
nemulţumire generală. Celelalte două posibilităţi - 
emiterea de monedă fără acoperire sau finanţarea prin 


împrumuturi externe (deşi este cu totul improbabil că s-ar 
găsi cineva care să acorde credite pentru plăţi de salarii!) 
- ar declanşa ambele cea mai gravă variantă a liberalizării 
preţurilor şi salariilor: cumularea integrală a efectelor lor 
negative şi eşuarea într-o ruinătoare cursă preţuri-salarii. 

Neacceptarea revendicărilor salariale ar fi de departe 
o soluţie mult mai puţin gravă pe plan economic, în ciuda 
problemelor şi nemulțumirilor sociale pe care le-ar 
antrena. Aceasta ar obliga agenţii economici să înceapă 
restructurarea producției,  acomodându-şi costurile 
salariale la rezultatele productive şi financiare. Efectul ar 
fi şomajul. Costul social al acestuia nu poate fi ignorat. Dar 
este oricum mai mic decât cel al unei curse preţuri-salarii. 
Din punct de vedere economic, o comparaţie este pur şi 
simplu de prisos, şomajul fiind singura ieşire posibilă - 
indiferent dacă ne place sau nu - din actuala gravă sittiaţie 
a economiei româneşti. Politic, însă, acceptarea şomajului 
este o opţiune grea. Guvernul actual se află într-o poziţie 
foarte incomodă pentru a adopta o asemenea opţiune; mai 
ales deoarece a evitat să vorbească sincer populaţiei 
despre ameninţarea şomajului, întreprinzând în schimb o 
reformă căreia i se poate imputa că ar duce la o eventuală 
amplificare a acestuia peste dimensiunile pe care le-ar fi 
atins oricum, indiferent ce fel de reformă s-ar fi aplicat şi 
indiferent cine ar fi înfăptuit-o. 

Este îndoielnic că guvernul actual - ca şi oricare al 
unui singur partid - va putea să-şi asume, politic şi social, 
responsabilitatea atât a refuzului revendicărilor salariate, 
justificat economic, rât şi a declanşării unui şomaj de 
anvergură, inevitabil de asemenea din punct de vedere 
economic. Tot ce va putea întreprinde va fi să încerce 
diverse paliative şi „vopseli”, care nu vor face decât să 
adâncească cercul vicios în care ne aflăm! 

EXPRES” Nr. 25/25 iunie - 1 iulie 1991 

A ÎNCEPUT SAU NU REFORMA? 

S-a împlinit un an de la instalarea guvernului Roman 
şi, implicit, de la lansarea actualului program de reformă 
economică. Dl. prim-ministru - sau, mă rog, televiziunea - 


au ţinut să marcheze momentul. Marile întrebări asupra 
reformei şi situaţiei economice reporterul nu le-a pus, ceea 
ce a uşurat mult sarcina premierului. Dar după cum a 
răspuns chiar şi la întrebările doar aluzive sau 
inconsistente datorită caracterului prea general, dl. prim- 
ministru ne-a demonstrat semnificativ la ce replici ne-am fi 
putut aştepta în cazul în care problemele ridicate de 
reporter ar fi fost incomode prin concreteţe. Pentru 
guvernul actual lucrurile sunt clare: programul conceput şi 
aplicat de el însuşi este „exemplar” în plan est-european 
(fostele ţări frăţeşti ar putea fi chiar invidioase!), iar 
credibilitatea îi este asigurată de faptul că îl 
implementează oameni cu un profil moral corect, fără vreo 
legătură cu trecutul. Dacă nu totul este perfect, ne aflăm 
oricum pe aproape, şi dacă mai există şi unele neîmpliniri, 
acestea se datorează exclusiv neînţelegerii de către mulţi a 
esenței programului de reformă şi nefolosirii de către 
agenţii economici a noilor posibilităţi create, de vină fiind 
eşaloanele doi şi trei ale vechii birocraţii care continuă să 
opună rezistenţă la schimbări. Guvernului nu i-ar reveni 
nicio responsabilitate şi, chiar dacă i-ar reveni, ce mai 
contează căci tot nu este dispus să şi-o recunoască. „Avem 
programe clare şi perspective minunate”, „dispunem de 
toate condiţiile”, dar nu aplicăm aceste programe şi nu 
folosim aceste condiţii - parcă am mai auzit, şi încă nu 
demult asemenea cuvinte! Este într-un fel tragică lipsa de 
dorinţă sau de putinţă în a întreprinde evaluări bilanţiere 
obiective la un an de la lansarea reformei. Premierul a 
găsit cu generozitate bile albe în programul 
guvernamental de reformă, dar cu greu a admis că ar 
putea exista şi unele negre, refuzând de fapt să le vadă 
altfel decât cel mult cenuşii. În continuare pentru premier, 
reforma pare un clişeu desprins de situaţia în sine a 
economiei, dânsul făcându-se a uita blocajul în care se află 
aceasta şi abominabila corupţie ce se manifestă la cele mai 
diverse nivele de decizie, fără măcar un gând din partea 
celor cuprinşi de frenezia îmbogăţirii rapide că se înfruptă 
nu dintr-o plăcintă rumenită ci dintr-un cadavru. 


Că există bile albe şi bile negre este o realitate 
incontestabilă. Dar posibilitatea de a le împuţina pe 
ultimele constă tocmai în depistarea lor, în recunoaşterea 
cu responsabilitate a existenţei lor ca o condiţie a 
identificării corecţiilor necesare. Altfel se riscă a se intra 
într-un cerc vicios, din care nu sunt şanse de ieşire. Din 
noianul de întrebări posibile pentru evaluarea bilanţului 
reformei, una - deşi contrariantă - ar fi foarte relevantă: a 
demarat sau nu reforma economică în România? 
întrebarea poate într-adevăr intriga, în măsura în care de 
reformă se vorbeşte deja de un an de zile şi programul 
guvernamental în domeniu se derulează efectiv. Totuşi, 
întrebarea poate avea o anumită justificare. Căci dacă 
jneva are ideea de a rezuma constatările la faptul că nu s-a 
consemnat, până în prezent, niciun faliment - măcar al 
uneia din arhicunoscutele de acum întreprinderi-balast 
pentru economia naţională - ar însemna că, practic, 
reforma încă nu a început! 

Mai elaborat şi mai nuanţat răspunsul ar fi că, până 
în momentul de faţă, pe linia necesarei reforme economice, 
s-au adoptât o serie de reglementări legislative şi au fost 
introduse instrumentele de piaţă preliminare, dar 
restructurarea producţiei - componenta de fond - nu a? 
ornit. Şi dacă aceasta nu a pornit, înseamnă că reforma 
însăşi nu a ajuns să opereze. Căci, în cazul în care 
restructurarea producției pe criterii de eficienţă şi 
rentabilitate ar fi demarat, ar fi fost realmente imposibil ca 
nu unul ci mult mai multe falimente să nu fi intervenit, 
ştiindu-se prea bine situaţia în care se găseşte economia 
românească din punctul de vedere al competitivităţii. De 
altfel, o economie nu trebuie să fie neapărat într-o stare 
proastă pentru a se înregistra falimente. Dimpotrivă, 
dispariţia unor întreprinderi şi apariţia concomitentă a 
altora reprezintă un semn de sănătate într-o economie 
normală de piaţă, o dovadă că mecanismul de autoreglare 
- de asanare şi deopotrivă de iniţiativă - economică 
operează. 

Deocamdată la noi acest mecanism nu funcţionează. 


Motivul este limpede. Întreprinderile private - care pot 
supravieţui doar dacă se adaptează cerinţelor pieţei - au o 
slabă reprezentare în economia românească. Oficiali 
guvernamentali vorbesc de o pondere a sectorului privat 
de circa 15 la sută. Nu s-a precizat în ce mod s-a calculat 
această pondere, ceea ce face cifra destul de incertă. În 
orice caz, luând-o ca atare, nu poate fi vorba decât de 
gospodăriile ţărăneşti din agricultură şi de micile afaceri 
desfăşurate pe baze particulare în comerţ şi servicii. În 
schimb, se ştie că în industrie proprietatea a rămas 
aproape integral a statului. Privatizarea acesteia nu are 
nici măcar o bază legală, o lege în materie abia fiind 
înaintată parlamentului, unde se pare nu se bucură de o 
mare trecere. lar crearea de întreprinderi particulare noi 
cu profil productiv - pentru care există în principiu 
asemenea reglementări legislative - se loveşte, în practică, 
de multiple bariere economice, administrative, financiare 
şi de mentalitate. Deschiderea întreprinderilor particulare 
spre implicare în activităţi productive este încă mică, 
întrucât profiturile nu sunt rapide, iar capitalul avansat 
trebuie să fie important, ceea ce determină preferinţele 
pentru implicări în sectorul comerţului şi serviciilor, unde 
condiţiile sunt relativ inverse. Există, însă, mulţi 
întreprinzători privaţi care, prin capitalul deja deţinut şi 
prin spiritul de iniţiativă avut sau dobândit, sunt gata să se 
lanseze şi în afaceri cu profil productiv, dar întâmpină 
oprelişti descurajatoare: nu pot efectiv obţine sedii pentru 
mici întreprinderi sau terenuri pentru a-şi le construi; 
procurarea utilajelor este o adevărată problemă, deşi 
atâtea stau nefolosite prin întreprinderile de stat; nu există 
practic niciun fel de facilităţi pentru cei ce doresc a iniţia 
noi activităţi de producţie şi care ar trebui să se bucure de 
un tratament preferenţial faţă de întreprinzătorii din 
comerţ şi servicii; în fine, dificultăţile în accesul la materii 
prime şi energie constituie unul dintre cele mai mari 
obstacole. Şi nu poate fi trecut cu vederea impedimentul 
de nedescris pe care a ajuns să-l reprezinte sistemul 
bancar însuşi în calea derulării oricărei afaceri în România. 


Neavând nicio echipare electronică, înecat în birocraţia 
unor funcţionari complet depăşiţi de noile reglementări şi 
aflat, în plus, într-o acută criză de fonduri datorită 
blocajului financiar din întreaga economie, sectorul bancar 
pur şi simplu nu mai face faţă. Unui acreditiv, unui simplu 
transfer de fonduri le trebuie săptămâni întregi pentru a fi 
comunicate între întreprinderi aflate pe aceeaşi stradă sau 
chiar în aceeaşi clădire. 

Cele peste 85 de procente pe care le constituie 
sectorul de stat, concentrat îndeosebi în industrie, menţin 
pe mai departe economia ca un sistem neconcurenţial. 
Multe din întreprinderile industriale de stat păstrează 
poziţii de monopol şi, ca atare, pentru ele nici nu există 
vreun imbold de a-şi restructura spre eficienţă producţia, 
chiar dacă acum sunt rebotezate regii autonome sau 
societăţi comerciale. Celelalte n-o fac dintr-un complex de 
motive diverse. Dar, în esenţă, pentru că restructurarea 
producţiei este un rezultat aproape exclusiv al spiritului 
concurenţial care decurge din simţământul proprietăţii şi, 
în ultimă şi ultimă analiză, dintr-o necesitate economică. 
Actualele societăţi comerciale cu capital de stat n-au nici 
simţământul propriei proprietăţi şi nici n-au fost 
confruntate până acum cu nevoia în sine de a-şi 
restructura producţia şi a se adapta la cerinţele pieţei pur 
şi simplu pentru a supravieţui. Aşa cum este concepută, 
legea privatizării nu va schimba ceva cu adevărat 
semnificativ din acest comportament al întreprinderilor. 

Guvernul are, desigur, dreptate când pretinde 
întreprinderilor să-şi restructureze ele singure producţia, 
căci realmente într-o economie de piaţă acest lucru cade în 
sarcina fiecărui agent economic. Dar şi întreprinderile au 
dreptate să arate cu degetul spre guvern, căci o fac de fapt 
către proprietar şi, într-o economie de piaţă, acesta este 
cel mai interesat în soarta propriilor proprietăţi şi, deci, 
trebuie să fie factorul de decizie. 

Astfel încât, una peste alta, guvernul - oricare ar fi 
acela, respectiv cel actual sau unul de coaliţie - nu poate 
să nu se implice măcar în demararea unei restructurări a 


producţiei. Desigur preţul social va fi şomajul. Dar trebuie 
spus răspicat că nu există o altă soluţie de ieşire din 
actuala situaţie gravă a economiei româneşti, în care 
atâtea activităţi nu fac decât să irosească resurse 
materiale şi financiare în detrimentul altor activităţi de 
stringentă utilitate. Şomajul în România cifrează în 
prezent, după date oficiale, circa 120.000 de persoane, 
ceea ce nu reprezintă nici 1, 5 la sută din totalul forţei de 
muncă salariate. Pentru o ţară - obişnuită doar cu un 
şomaj ascuns în salarii scăzute - pare mult şi îngrijorător. 
Dar, potrivit standardelor economiilor de piaţă, este puţin. 
Şi oricine îşi dă seama că, în actuala situaţie gravă a 
economiei româneşti, şomajul este atât de mic doar pentru 
că nu s-a declanşat, continuând să fie camuflat în spatele 
unor subvenţii care păstrează în viaţă artificial activităţi 
care nu se ţin financiar pe picioarele proprii. Despre şomaj 
în România nu vorbeşte nimeni serios - nu doar guvernul, 
dar nici partidele de opoziţie. Nimeni nu îndrăzneşte să 
prezinte deschis ameninţarea şomajului. S-ar putea spune 
chiar că nu se ia în mod-responsâbil în considerare 
perspectiva şomajului, plutindu-se pe undeva prin iluzia că 
acesta ar putea fi cumva evitat. 

Din păcate, din această cauză - şi aici este înainte de 
toate responsabilitatea guvernelor postrevoluţionare - 
economia românească nu este echipată pentru a înfrunta 
realmente ameninţarea şomajului ce va deveni inevitabil. 
Mulţi economişti - printre care şi autorul acestor rânduri - 
au avertizat, încă imediat după evenimentele din 
decembrie '89, asupra necesităţii constituirii unui fond de 
restructurare a economiei naţionale care să fie alimentat 
din imensele resurse alocate în trecut unor investiţii 
megalomanice costisitoare şi care să fie destinat atât 
sprijinirii unor investiţii în activităţi de strictă utilitate cât 
şi susţinerii celor rămaşi fără slujbe sau nevoiţi să se 
recalifice. Un asemenea fond nu a fost, însă, creat, ci 
dimpotrivă - acţionându-se cu iresponsabilitate economică 
- fostele resurse pentru investiţii au fost, în mare parte, 
convertite direct în salarii, cu efecte dezastruoase 


manifestate în scăderea producției şi amânarea 
reorientărilor economico-industriale. Iar fondul de ajutor 
de şomaj - constituit într-un târziu din contribuţii de 1 la 
sută asupra salariilor - este departe de a fi suficient spre a 
înfrunta problemele create de un şomaj de anvergura celui 
ce va veni. Astfel încât acum, când restructurarea 
producţiei este de o acută stringenţă, iar şomajul bate într- 
adevăr la uşă, nu mai există resurse financiare nici pentru 
demararea acestei restructurări şi nici măcar pentru o 
reală protecţie a şomerilor. 

Indiferent dacă ne place sau nu, şomajul va fi în 
curând marea problemă a economiei româneşti. A 
considera acum nivelul scăzut al acestuia o bilă albă - aşa 
cum face guvernul actual - este un fel de a-ţi fura propria 
căciulă. Şi riscul cel mai mare este că vei găsi strânse în 
ea, peste puţin timp, foarte multe bile negre, fără vreo 
şansă de a te mai face că le vezi doar cenușii. 

„EXPRES” Nr. 2 & 2 - 8 iulie 1991 

PETRICĂ ŞI LUPUL 

Guvernul s-a decis să ia singur taurul de coarne, 
adoptând un program dur de asanare a economiei şi de 
intrare în realitate, care pentru mulţi va fi extrem de 
dureroasă. În ceea ce trebuia făcut mai de mult şi în ceea 
ce era bine să fi fost întreprins de către un guvern de 
uniune naţională s-a angajat actualul executiv. Vom vedea 
cu ce consecvență se va merge până la capăt pe calea 
măsurilor preconizate, cu ce efecte pentru reformă şi cu ce 
consecinţe pentru soarta guvernului însuşi. 

Pierderi - de circa 150 miliarde lei - înregistrate în 
1989 şi 1990 de întreprinderile nerentabile vor fi preluate, 
pentru ultima dată, de către stat şi sistemul bancar; mai 
concret, statul va suporta în cea mai mare parte efortul 
financiar al compensării, lansând un împrumut public pe 
care se obligă să-l ramburseze treptat în anii ce vin. Odată 
preluate aceste pierderi, toate întreprinderile pornesc 
practic de la zero, urmând a depinde exclusiv de fiecare 
din ele dacă ulterior va mai exista sau nu. În paralel, 
Banca Naţională va pune pe rol un program de creditare 


care să scoată economia din blocajul financiar existent, 
dar, pentru a se respecta prevederile aranjamentului cu 
Fondul Monetar Internaţional (EMI), creşterea volumului 
de credite nu va putea depăşi 15 la sută. Creditul va fi 
scumpit sever pentru a fi folosit doar de agenţii economici 
în măsură, prin rentabilitatea activităţilor depuse, să-l 
poată restitui. Creşterile de salarii nu vor fi subvenţionate 
de către guvern, ci vor depinde exclusiv de posibilităţile 
financiare ale fiecărei societăţi comerciale. În funcţie 
desigur de rezultatele economice concrete. În cazul 
regiilor autonome - unde guvernul se consideră 
reprezentant al proprietarului - se va merge până la 
destituirea consiliilor de administraţie care s-au angajat în 
negocierea de salarii peste posibilităţile financiare reale. 

Preţurile interne la energie şi combustibili lichizi şi 
gazoşi (petrol, gaze naturale) vor fi aliniate la cele 
mondiale (prin transformarea acestora din urmă în lei la 
cursul oficial, care va fi devalorizat masiv spre a se apropia 
de cursul licitaţiei valutare). Efectul inflaţionist pe care 
această măsură îl va propaga în întreaga economie va 
determina o nouă acţiune de negociere a preţurilor între 
furnizori şi consumatori, care va trebui să se încheie până 
la 30 septembrie. Pentru stimulare, exporturi principale 
vor fi degrevate de impozitul pe circulaţia mărfurilor. 
Subvenţii la unele resurse energetice interne (cărbune) şi 
materii prime (precum minereu de fier) se vor menţine. 
Susținerea de la buget a preţurilor la unele produse şi 
servicii de consum pentru populaţie (combustibili, ulei, 
zahăr, chirii) urmează a se păstra doar până la stabilirea şi 
aplicarea unui sistem de indexare a salariilor la creşterea 
preţurilor, care să compenseze în parte rata inflaţiei. 
Paralel cu aplicarea accelerată a acţiunii de privatizare 
(conform proiectului de lege în domeniu), va fi declanşată 
procedura de declarare în faliment a întreprinderilor şi 
activităţilor care se dovedesc a nu avea şanse ce 
reabilitare. 

Particularii vor fi autorizaţi să intre pe piaţa licitaţiei 
valutare şi un nou curs oficial realist vă fi adoptat, 


corespunzător indicaţiilor oferite de piaţa valutară şi în 
orice caz mult inferior celui oficial actual (vorbindu-se 
insistent de 120 - 125 lei dolarul). Pas decisiv în direcţia 
convertibilizării monedei naţionale şi unic criteriu al 
evidenţierii adevăratei rentabilităţi economice, noul curs 
oficial al leului nu a fost încă introdus şi nu va fi până când 
a doua tranşă din creditul acordat de FMI nu va fi 
disponibilă, iar Grupul celor 24 nu va fi oferit creditul de 1 
miliard dolari promis, împrumuturi cu ajutorul cărora să se 
reconstituie rezervele valutare ale ţării (astăzi epuizate), 
ca garanţie a convertibilităţii, într-un fel se încearcă şi o 
forţare a mâinii acestor două instanţe în disponibilizarea 
creditelor către România, având în vedere că tocmai FMI 
ca şi guvernele occidentale solicită abandonarea cursurilor 
paralele şi introducerea unui curs unic al leului. Când 
acest curs va fi operaţional, leul va rămâne într-adevăr 
singura monedă de circulaţie pe piaţa românească, dar 
posibil de a fi transferat pe plan intern în valută liber 
convertibilă la instituţiile bancare şi oficiile de schimb 
autorizate. 

Aceste măsuri nu trebuie să surprindă, căci realitatea 
este că scadenţele gravei deteriorări a situaţiei economice 
veniseră. Şi că jumătăţile de măsură nu-şi mai puteau găsi 
vreun loc. Este lăudabil, însă, că guvernul - responsabil cel 
puţin în parte de situaţia creată în economie - a ales, 
totuşi, măcar în acest crucial al doisprezecelea ceas, calea 
ieşirii din marasm nu printr-o întoarcere în trecut, ci prin 
continuarea şi adâncirea reformei. Nesfârşite pot fi 
analizele care să evidenţieze că, dacă guvernul actual nu 
ar fi făcut greşelile ce-i pot fi trecute în cont în aplicarea 
reformei şi că dacă n-ar fi aşteptat cu adevărat 
declanşarea dezastrului pentru a abandona jumătăţile de 
măsură, ar fi existat poate şansa ca durerile economice şi 
sociale ale intrării în realitate să fi fost mai mici. Căci 
oricum durerile  economico-sociale erau inevitabile. 
Moştenirea a zeci de ani de gestiune economică aberantă 
era prea grea pentru ca simpla scoatere a măştii să nu 
dezvăluie, prin izbucnirea inflaţiei şi şomajului, gravele 


desfigurări ale unei economii care nu a fost supusă practic 
nici uneia din corecţiile cerute de piaţă. Ceea ce trebuie, 
însă, să li se reproşeze înainte de toate guvernelor 
feseniste este tocmai încercarea fără sorţi de izbândă de a 
nu fi spus lucrurilor pe nume, în iluzia că vechile rândui? îi 
ar mai putea fi perpetuate, eventual sub o altă mască mai 
arătoasă, sau că reformele s-ar putea derula cumva fără un 
sever cost economic şi social. Şi că procedând aşa cum au 
procedat, s-a ajuns în situaţia ca mai întâi căruţa 
economiei să se împotmolească de tot pentru ca guvernul, 
doar în lipsă de alternativă, să ia în sfârşit măsurile 
necesare. 

Previzibila împotmolire s-a produs de îndată ce 
economiei - recunoscându-i-se statutul de organism viu şi 
nu de simplu obiect - i s-a permis să reacționeze la propria 
stare de sănătate. Maladiile sale profunde se manifestau la 
nivelul pieţei prin masivul dezechilibru dintre excesul de 
monedă şi volumul de mărfuri şi servicii disponibile. 
Liberalizarea preţurilor - începută în noiembrie trecut - 
urmărea tocmai să corecteze acest dezechilibru. Şi desigur 
ideal ar fi fost ca această corecție să se producă prin 
stimularea ofertei. Dar chiar dacă ar fi existat alte condiţii, 
îndeosebi un sector privat semnificativ, efectul, într-o 
primă fază, ar fi fost tot reducerea cererii, care era nu mai 
puţin necesară. Puterea de cumpărare a leului - şi deci 
nivelul de trai - trebuiau să scadă pentru a se intra în 
realitate. Cererea este disproporționat de mare în 
comparaţie cu oferta, şi mai mult decât se produce nu se 
poate consuma. Preţurile înalte ajungând, prin lanţul 
industrial pe piaţa bunurilor de consum, s-a declanşat însă 
- ca reacţie economică firească - puternica presiune în 
direcţia sporirii salariilor pentru a se face faţă inflaţiei. Şi 
în momentul în care revendicările salariate fără acoperire 
au ajuns la un mai puţin de 270 miliarde lei, era clar că ora 
marilor decizii a sosit. Satisfacerea acestor revendicări ar 
reface dezechilibrul profund dintre cerere şi ofertă. De 
fapt, însă lucrurile sunt chiar mai simple: bani pentru 
revendicările salariale nu mai sunt. Şi tipărirea de bani 


pentru a plăti salarii ar arunca economia într-o ruinătoare 
cursă preţuri-salarii. 

A venit timpul - indiferent dacă ne place sau nu - să 
se aducă economiei corecţii în fundamentele ei, adică la 
nivelul producţiei. O economie de piaţă nu admite 
dezechilibre. Ele ies la suprafaţă în blocaje care o opresc 
să funcţioneze şi o obligă să se autoregleze. Şi corecţia 
reală nu poate fi decât şomajul. 

Situaţia actuală a economiei româneşti trebuie 
privită drept în faţă, fără amăgiri: industria, la nivelul ei de 
competitivitate şi dotare tehnică, nu reuşeşte să exporte 
într-atât încât să-şi procure din import măcar necesarul 
propriu de materii prime şi energie de care, din motive 
naturale, nu dispune din resurse interne. Faptul că 
industria nu se ţine pe picioarele proprii are două 
consecinţe dramatice: pe plan intern, alte ramuri sunt puse 
să întreţină industria, ceea ce blochează îndeosebi 
posibilităţile agriculturii de a-şi realiza menirea asigurării 
nevoilor alimentare ale populaţiei la preţuri rezonabile: pe 
plan exterr., România trebuie să-şi consacre toate 
mijloacele financiare valutare disponibile pentru importuri 
de materii prime şi energie, fără a mai rămâne resurse şi 
pentru ceea ce ar trebui procurat cu prioritate din 
exterior: echipamente şi tehnologii moderne pentru 
restructurarea şi eficientizarea producţiei. 

Este clar că ieşirea din acest cerc vicios nu poate 
avea loc decât prin amputarea industriei în acele activităţi 
şi întreprinderi care se dovedesc nu numai că sunt 
nerentabile dar mai produc şi pierderi ceea ce ar permite 
ca restul industriei să se tină pe picioarele proprii, fără a 
mai fi nevoie de penalizarea agriculturii, iar resurse 
valutare să se  disponibilizeze pentru importuri de 
echipamente şi tehnologii moderne. 

Noile măsuri guvernamentale, dacă vor fi duse până 
la capăt, vor realiza această corecție, deloc plăcută dar 
indispensabilă. Păcatul lor este că nu sunt însoţite de un 
program operațional de privatizare, în orice caz, 
nemulţumirile sociale vor fi imense. Când, nu peste mult 


timp, şomajul va cuprinde 1 milion şi ceva de persoane, 
când, prin alinierea la preţul mondial şi introducerea unui 
curs oficial de 120 - 125 lei dolarul, benzina va costa 100 
lei litru, Kilowattul-oră circa 4 - 5 lei şi preţurile tuturor 
produselor vor urca. din nou ca urmare a scumpirii în lei a 
importurilor, iar indexarea salariilor nu va putea compensa 
decât parţial consecinţele, va fi un dezastru pentru guvern. 
De aceea asemenea măsuri - repet dureroase din punct de 
vedere social, dar indispensabile din punct de vedere 
economic, singurele care oferă speranţa într-o redresare a 
situaţiei - ar fi fost bine să fie adoptate de un guvern de 
uniune naţională. Dacă executivul actual - plătind tribut 
orgoliului de a se identifica el şi numai el cu reforma 
economică - a acceptat să preia integral grelele 
responsabilităţi este, în fond, treaba lui! Se vor repezi 
mulţi să-l sfâşie. Şi dacă până acum a ghidonat astfel 
lucrurile încât a evitat demisia sau demiterea s-ar putea 
ca, în noile condiţii, să nu mai reuşească. Paradoxal ar fi că 
ar putea cădea tocmai când ar merita mai puţin. Mai ales 
că cei ce ar veni în loc nu vor avea, nici ei la dispoziţie, 
decât tot măsuri nepopulare pentru scoaterea economiei 
din marasm. 

În vechiul basm care l-a inspirat pe Prokofiev, Petrică 
s-a salvat de lup chemând în ajutor un vânător dibaci. Cine 
îl va salva pe primul ministru de lupul cel mai de temut din 
această ţară: grava situaţie economică? 

„EXPRES” Nr. 27/9 - 15 iulie 1991 

IARNA CAR ŞI VARA SANIE 

Acum în miez de vară, când căldurile îi împing pe 
oameni, dacă desigur le permite buzunarul, să caute briza 
mării sau răcoarea muntelui şi, dacă nu, măcar să se 
ascundă la umbră, puţini se gândesc la iarna ce va veni. Şi 
care, judecând după precipitaţiile abundente din acest an, 
ar putea fi una grea, cu zăpezi ca altă dată. 

Există vreo şansă ca sistemul energetic naţional să 
facă faţă unei asemenea ierni admițând că autorităţile în 
domeniu, acţionând ca buni gospodari s-ar îngriji să-şi 
pregătească, de acum din vară, sania, după ce şi-ar fi 


construit din iarna trecută carul? Deşi nu este, din păcate, 
deloc aşa. Carul - respectiv o concepţie clară asupra 
rezolvării crizei energetice româneşti pe însăşi baza 
experienţei dureroase a anilor trecuţi - nu există. Iar în ce 
priveşte sania pentru iarna viitoare, ştirile care ne parvin 
nu sunt câtuşi de p-ţin încurajatoare. În condiţiile scăderii 
producţiei interne de combustibil, stocurile pentru 
termocentrale nu au perspective ţie a fi constituite nici 
măcar la nivelurile minime. Posibilităţile de apel la import 
sunt grav afectate de dezechilibrul plăţilor externe. 
Reparaţiile la instalaţiile energetice sunt în mare 
întârziere. Şi se continuă practica păgubitoare de a forţa 
folosirea, în vară, în mod prelungit hidrocentralele, deşi, în 
marea lor majoritate, acestea sunt construite pentru a 
acoperi nevoile doar din perioadele de vârf ale consumului 
zilnic. Se compromite astfel singurul atu cu care se intra în 
acest an în iarnă, întrucât ploile abundente readuseseră, 
după ani de secetă, apele la cote satisfăcătoare în bazinele 
de acumulare. 

Ministerul Industriei care păstoreşte şi energetica, a 
formulat un program în materie până în 1995, dar de 
planuri nu s-a dus lipsă mei până în prezent. Marea 
absenţă a fost şi continuă să fie, însă, voinţa politică de a 
privi lucrurile în faţă fără cruţare şi a se lua, în sfârşit, 
deciziile dure dar inevitabile care se impun. 

Un prim pas l-a făcut totuşi guvernul, prin hotărârea 
recentă de a înlătura plafoanele de preţuri la unele 
produse şi servicii energetice. Luată pentru a permite 
concretizarea efectelor unei alte decizii - de a se alinia 
preţurile respective la cele mondiale în contextul 
introducerii unui curs unic realist al leului - această 
măsură, deşi va avea consecinţe dramatice, nu va putea 
nicidecum rezolva până în iarnă dificilele probleme 
energetice ale ţării, dar în principiu deschide calea unei 
soluţionări de fond a acestora. 

Aprovizionarea cu energie este una din cele mai 
grave constrângeri ale economiei româneşti. Moştenirea 
lăsată în domeniu de regimul totalitarist comunist şi, 


îndeosebi, de aberaţiile strategiei economice promovate de 
Ceauşescu este deosebit de grea. Cu iresponsabilitate 
economică, industria a fost disproporționat dezvoltată faţă 
de resursele energetice disponibile pe plan intern (...) 

Cu atât mai grav este faptul că, faţă de asemenea 
resurse sărace şi un grad avansat de epuizare, industria 
promovată a fost de tip energofag - adică mare 
consumatoare de energie. () 

Rezultatul este că, de ani de zile, România este 
confruntată cu un masiv deficit de energie, care s-a 
adâncit mereu şi care tinde doar să se accentueze (...) 

La dimensiunile deficitului, este nevoie, pentru 
echilibrarea cererii şi ofertei, de o creştere a preţurilor de 
câteva ori. Se poate spune că piaţa agenţilor termici şi a 
electricităţii în România are caracterul unei pieţe negre, 
atât de mare este dezechilibrul dintre nevoi şi 
disponibilităţi. La energie electrică, de pildă, deficitul a 
ajuns să reprezinte aproape două cincimi din disponibil. Şi 
proporţia tinde să sporească în contextul scăderii 
producţiei interne de combustibil, dificultăţilor în plăţile 
externe şi presiunii din direcţia creşterii consumului. Deşi 
firav, sectorul particular a intrat şi el în consum şi, în orice 
caz, dezvoltarea acestuia înseamnă nevoi suplimentare de 
energie. 

Corectarea prin preţ a actualului dezechilibru ar 
putea - estimativ - ţinând cont de anvergura posibilă a 
creşterii costurilor să scoată din consum circa o treime din 
consumatorii casnici şi necasnici. Cei casnici vor trebui, 
fără îndoială, protejaţi cel puţin o perioadă. Guvernul 
prevede asemenea protecţii temporare la combustibili şi 
energie electrică pentru populaţie. Dar nu şi pentru agenţii 
economici. Aceştia vor trebui să preia integral şi imediat 
noile preţuri. Şi consecinţa va fi, fără dubii, una economic 
pozitivă - căci nu vor supravieţui decât activităţile şi 
întreprinderile rentabile - dar cu o contrafaţă socială 
negativă: şomajul. Preţurile la cărbune vor fi încă 
subvenţionate, pentru ca producătorii interni să nu 
impună, profitând de monopolul deţinut, sporirea lor la 


niveluri inaccesibile oricărui client (în special centralelor 
electrice). Dar preţurile la hidrocarburi - în cazul cărora 
pentru aprovizionare se apelează la piaţa externă deja 
prepondent la petrol şi tot mai mult la gaze naturale - vor 
trebui să se alinieze la cele mondiale, prin transformarea 
acestora din urmă în lei la noul curs oficial masiv 
devalorizat al monedei naţionale. La cursul oficial de 120 - 
125 lei dolarul, de care se vorbeşte insistent, litrul de 
benzină va intra, curând, în costurile agenţilor economici 
de stat sau particulari la circa 

10 - 120 lei, litrul de motorină la circa 80 - 90 lei, 
păcura la 50 - 60 lei, kilowattul oră la 4 - 5 lei etc. 
Indiferent de consecinţele imediate - respectiv creşterea 
preţurilor rezultând din încercarea furnizorilor de orice fel 
de a transfera asupra clienţilor costurile sporite la energie 
- efectul final nu va putea fi decât acela, deloc plăcut dar 
singurul necesar pentru a se ieşi din actuala gravă situaţie 
energetică şi economică a ţării: amputarea industriei în 
acele activităţi şi întreprindeţi care se dovedesc nu numai 
că suit nerentabile, dar mai produc şi pierderi şi irosesc 
resurse. Aceasta ar permite ca restul industriei să dispună 
de energie şi să se ţină financiar pe propriile picioare, iar 
mijloace valutare vor putea să se disponibilizeze pentru 
importul de echipamente şi tehnologii externe 
indispensabile restructurării şi modernizării producției, 
inclusiv a sectorului energetic. 

Şocul economic şi social va fi dur. Dar, se va afla, în 
sfârşit, care activităţi sunt rentabile şi care nu. Vor primi 
un răspuns fără echivoc multiplele studii care astăzi, pe 
baza unor calcule fictive şi nu a realităţilor, susţin fie 
viabilitatea fie, dimpotrivă, caracterul falimentar al 
aceloraşi activităţi energofage din siderurgie, metalurgie, 
petrochimie sau construcţii de maşini. Oricum, va fi sigur 
că resursele disponibile - puţine câte sunt - vor fi 
distribuite spire activităţile care nu le irosesc ci, 
dimpotrivă, le folosesc într-un mod mai performant. 

„EXPRES" Nr. 20/23 - 29 iulie 1991 

CINE PE CINE PĂCĂLEŞTE? 


Cu fiecare ocazie apărută, observatorii scenei politice 
româneşti au încercat să desluşească resorturile intime ale 
faptului că preşedintele Iliescu, care nu poate fi suspectat 
ca partizan al unor reforme radicale, a părut a „credea”, în 
atâtea rânduri, reformistului (de tip occidental) Petre 
Roman. S-au căutat explicaţii care trimiteau la interese 
politice pe termen lung sau de conjunctură, la legături 
personale între Cei doi din perioada evenimentelor din 
decembrie şi chiar dinainte de acestea, la influente externe 
etc. 

Numai că, la o analiză atentă, se poate constata că 
aproape de fiecare dată, dl. Iliescu nu* prea a avut motive 
să-şi calce pe inimă şi să-şi abjure propriile concepţii 
pentru a „ceda” în faţa demersurilor propuse de premierul 
Roman pe linia reformei economice. Păi, să le luăm 
cronologic. 

Trecem peste faptul că, în perioada de tranziţie până 
la alegeri, neîntreprinzându-se niciun fel de reformă în 
economie, preşedintele şi premierul, pe atunci în posturi 
provizorii, n-au făcut decât să se înţeleagă de minime în a 
lua măsuri care mai de care mai năstruşnice în scopuri 
electorale şi care, în numai câteva luni, au dus economia 
de râpă, mai ceva decât dezastrul moştenit de pe vremea 
lui Ceauşescu: ieftiniri de tarife, fără acoperire economică, 
la căldură şi iluminat; acceptarea reducerii săptămânii de 
lucru, în ciuda scăderii productivității muncii; 
iresponsabila convertire directă în sporuri de salarii a 
mijloacelor financiare alocate înainte unor proiecte de 
investiţii, chiar dacă megalomanice; ruinarea bugetului de 
stat; lichidarea excedentului de plăţi, a rezervelor valutare 
ale ţării şi contractarea, fără vreo şansă de rambursare, a 
unor credite comerciale externe etc. 

Dar scadenţa unor asemenea măsuri păgubitoare 
pentru o economie şi-aşa sleită a venit repede. Şi după 
alegeri, trebuia afişat un spirit reformist de primă 
dimensiune - şi dacă nu exista trebuia inventat! - mai ales 
că tragicele evenimente din 13 - 15 iunie, în legătură cu 
care s-a considerat poate chiar nimerit ca preşedintele şi 


premierul să nu emită aprecieri tocmai identice, lăsaseră 
în străinătate o imagine lamentabilă asupra ţării şi 
conducătorilor ei. Şi un spirit reformist în domeniul 
economic ar fi putut întrucâtva estompa o asemenea 
imagine, cu speranţa că Occidentul va fi dispus în 
perspectivă să reia ajutoarele blocate, văzând că noii 
guvernanţi doresc, dacă nu democraţia, măcar economia 
de piaţă. 

Programul economic lansat la sfârşitul lui iunie 1990 
de către guvern, cu prilejul investirii sale, părea radical. 
Premierul îşi asuma o aură reformistă. Preşedintele 
rămânea să treacă drept conservator. Obligat să înţeleagă 
şi să accepte situaţia, domnia sa se arăta, pentru mulţi, a fi 
în defensivă şi chiar a fi înghiţit găluşca. Totuşi, a avut 
forţa să-i atragă premierului Roman atenţia că merge prea 
departe acordând autonomie gestionară întreprinderilor. 
Dar premierul l-a asigurat complice că nu are de ce să se 
teamă, căci  autonomie-autonomie dar pârghiile de 
comandă rămân în mâna statului - adică a noastră, de! - 
centralizarea nefiind pe fond afectată, în plus, formula ar 
mai prezenta şi avantajul că, dacă ar veni cândva timpul să 
se majoreze niscai preţuri şi câţiva oameni să fie 
„restructuraţi”, toate aceste rele ar putea fi puse în seama 
conducătorilor întreprinderilor şi nu, doamne păzeşte! în 
seama puterii „emanate” din revoluţie. Preşedintele a 
înţeles şi a „cedat”! Iar legea privind rebotezarea 
întreprinderilor de stat în regii autonome sau societăţi 
comerciale - considerată piatra unghiulară a reformei - a 
trecut, prin parlament, în aplauzele generale! 

Vremuri grele aveau, însă, să vină. Când s-a văzut că, 
din bugetul adus la pământ, nu se mai poate extrage niciun 
şfanţ - căci alimentarea lui cu resurse sărăcea pe măsură 
ce producţia scădea - guvernul a considerat creşterea 
preţurilor singura ieşire, prezentând-o, în autentic spirit 
reformist, ca liberalizare. Preşedintele „conservator” s-a 
speriat. Dar premierul i-a demonstrat că nu mai există bani 
pentru plata salariilor şi i-a şoptit, aşa ca pentru dânsul, că 
nu are de ce să fie preocupat, descriindu-i scenariul pe 


care guvernul îl avea în vedere. Liberalizând preţurile, 
Occidentul nu poate decât să ne felicite - îi va fi spus 
premierul, căci probăm disponibilitatea către economia de 
piaţă. De fapt, într-o economie neconcurenţială precum 
este cea românească, fără un sector privat, noi nu facem 
decât să mărim preţurile, neschimbând nimic altceva, mai 
ales că păstrăm sub control preţurile la produsele şi 
serviciile principale. Şi, întrucât nu liberalizăm în acelaşi 
moment şi salariile, câştigăm de fapt timp. Bugetul va fi 
realimentat din impozitele şi taxele mai mari la noile 
preţuri şi dobândim astfel un răgaz - va fi continuat 
premierul - căci până ce salariaţii vor cere noi „retribuţii” 
va mai trece timp. Nu realizăm mare lucru, dar alternativă 
n-avem pentru că altminteri ar trebui să închidem măcar 
câţiva din mastodonţii industriali care ne produc atâtea 
pierderi, dar care reprezintă fala industrializării socialiste. 
Preşedintele a înţeles, poate chiar a zâmbit, şi a „cedat” 
din nou! 

Occidentul a continuat, însă, să nu ofere vreun credit 
în ciuda tot mai deselor campanii din partea guvernanţilor 
români de a-i câştiga bunăvoința. Reforma trebuia deci, să 
vină cu ceva mai spectaculos şi în fond mai concret lată 
cum a apărut legea fondului funciar. Aici preşedintele a 
pus piciorul în prag; nu exageraţi cu restituirile, nu vă 
atingeţi de IAS-uri şi păstraţi pe dt posibil CAP-urile! Nu 
era nevoie de prea multă intransigenţă, întrucât premierul 
avizase un proiect de lege care mergea exact pe aceste 
idei. Opoziția a venit însă cu multe deranjante 
amendamente. Conservatorii au făcut imediat presiuni ca 
acestea să nu fie acceptate. Preşedintele era gata să 
intervină. Aura reformistă a premierului era însă în 
pericol. Şi atunci i-a sugerat preşedintelui că poate e mai 
bine ca legea să pară mai reformistă, în timp ce, prin 
instrucţiuni de aplicare, va fi adusă la ceea ce puterea, de 
fapt, doreşte, mai ales că oamenii ei o vor aplica. Şi 
preşedintele a înţeles şi a „cedat” din nou! 

Incă de la intrarea în 1991, guvernul a simţit că nu se 
va descurca cu bugetul pe noul an decât dacă mai 


liberalizează niscai preţuri - dintre acelea la produse de 
primă necesitate. Preşedintele nu dorea, însă, să se 
înceapă anul cu noi creşteri de preţuri şi a obţinut din 
partea grăbitului reformist premier amânarea celei de-a 
doua faze a liberalizării pentru iunie. Premierul era însă 
nestăvilit şi a devansat-o la 1 aprilie. l-a explicat 
preşedintelui că nu mai poate face faţă revendicărilor 
salariale care se strânseseră amenințătoare între timp. A 
agitat iarăşi spectrul închiderii coloşilor industrializării 
socialiste şi a arătat că, potrivit scenariului încă anterior 
expus, s-ar mai putea câştiga un nou răgaz. De data 
aceasta, însă, în aşteptarea a ceva foarte precis: creditele 
externe, căci, Occidentul părea a da semne că-şi va mai 
schimba poziţia „rigidă”. La noile preţuri interne şi deci la 
nivelul puternicei deprederi a leului, un credit de pildă de 
circa 1 miliard dolari venit din Occident ar valora peste 
200 miliarde lei, sumă cu care s-ar putea acoperi toate 
revendicările salariale, putându-se astfel, fără a schimba 
nimic în economie, face faţă situaţiei până la noile alegeri. 
Şi apoi vom mai vedea! Preşedintele a înţeles şi a „cedat” 
din nou! _ 

Dar Occidentul întârzia nepermis cu creditele. In 
mod evident, trebuia scoasă încă o dovadă de reformism la 
suprafaţă. Salvarea: legea privatizării. Preşedintele era de- 
acum chiar intrigat: prea multe reforme deodată! 
Premierul l-a invitat pe preşedinte la o plimbare cu 
bideleta în parcul Herăstrău şi i-a spus între patru ochi că 
iarăşi n-are de ce să se teamă, întrucât, dacă observă bine, 
legea privatizării, aşa cum este concepută, îngheaţă de 
fapt privatizarea pe o perioadă de cinci ani şi promovează 
mascat centralizarea economiei în mâna a cinci-şase 
instituţii parastatale mamut. Preşedintele a înţeles şi a 
„cedat” din nou! lar legea privatizării a trecut în 
parlament, în ciuda contestării ei de către aproape 
întreaga opoziţie. Executivul a putut zâmbi şi el, întrucât 
putea taxa chiar opoziţia drept bolşevică pentru că 
respingea tocmai privatizarea! 

Reformismul guvernului a mers până acolo încât nu 


numai că o a treia etapă a liberalizării preţurilor a fost 
demarată din iulie anul acesta, dar a fost agitată şi 
perspectiva iminentă a introducerii unui curs unic al leului 
şi a  convertibilităţii monedei naţionale. Preşedintele 
ajunsese excedat: astfel de măsuri exact în preajma 
alegerilor locale?! Dar premierul l-a asigurat că nu este 
vorba decât de o uşoară forţare a mâinii Occidentului de a 
oferi creditele cu care ne amăgeşte de atâta timp, căci, a 
adăugat premierul, le-am spus clar: nu ne daţi credite, nu 
adoptăm un curs unic! în plus, premierul l-a convins pe 
preşedinte că reinstaurarea gestiunii centralizate a valutei 
agenţilor economici de stat goleşte de semnificaţie 
introducerea unui asemenea curs, astfel încât nu trebuie 
să existe nicio temere că efectul ar putea fi acela al 
obligării întreprinderilor de a se alinia la durele exigenţe 
ale rentabilizării. Şi preşedintele a înţeles şi a „cedat” din 
nou! 

Aşa că, una peste alta, preşedintele, dacă este 
conservator, nu a avut decât să „cedeze” fără mari 
probleme demersurilor executivului, pentru că reforma 
concepută şi aplicată de echipa Roman nu riscă în vreun 
fel să degenereze în prefaceri radicale, care ar demola 
într-adevăr vechile structuri şi mecanisme. Mai ales după 
reintroducerea gestiunii centralizate a valutei agenţilor 
economici de stat, din autonomia întreprinderilor n-a mai 
rămas mai nimic. Şi, din aceleaşi motive, un eventual curs 
unic al leului - ca factor de restructurare spre eficientă şi 
competitivitate economică - este o biată poveste! De 
privatizarea, care ar ameninţa economia potrivit 
programului guvernamental, nu trebuie să avem nicio 
grijă. lar, în asemenea condiţii, de la liberalizarea 
prețurilor este exclus să ne aşteptăm că va declanşa cumva 
vreun mecanism concurential, ci nu va face nimic altceva 
decât a făcut până acum: va muta aceeaşi situaţie 
economică la un nivel de preţuri mereu mai ridicat, fără a 
aduce măcar vreuna din corecţiile globale şi structurale 
necesare în economie. S-ar putea spune că puterea noastră 
face orice pentru a nu schimba nimic din economie cu 


scopul de a nu lăsa oameni pe drumuri, în şomaj. 
Preocuparea poate fi considerată chiar nobilă, deşi 
sugerează mai degrabă mentalități încremenite în trecut şi 
încercări de agăţare cu tot dinadinsul de scaune mai ales 
în perspectiva alegerilor. 

Dar, neschimbând nimic în economie, este o pură 
iluzie să se creadă că o vom duce altfel decât din rău în 
mai rău! Cu sau fără credite externe! Că nimic nu s-a 
schimbat în economie şi că reforma este doar pe hârtie o 
dovedeşte clar faptul că nici măcar un faliment nu s-a 
produs şi ştim cu toţii chiar bine de tot, că sunt atâtea şi 
atâtea întreprinderi care aduc economiei doar daune. O 
întrebare gravă se pune însă: de ce se mai vorbeşte atât de 
reformă şi se pretinde chiar că ar fi cea mai avansată din 
ţările est-europene, când aceasta de fapt nu există? Pentru 
a păcăli Occidentul? Ar fi o miză! Dar este cu totul şi cu 
totul nesemnificativă. Pentru că, de fapt, cu credite sau 
fără, ne păcălim pe noi înşine! Totul este ca oamenii să 
înţeleagă bine că s-au lăsat păcăliţi atâta amar de ani şi 
înţelept ar fi ca, măcar în ceasul al doisprezecelea, să nu 
mai accepte acest lucru. Chiar dacă a căzut Gorbaciov! 

„EXPRES” Nr. 33/20 - 26 august 1991 

SĂ UITĂM TRANDAFIRUL! 

Răsturnările de la Kremlin au fost şi sunt de natură 
să aibă un impact puternic asupra României. Imediata 
vecinătate cu colosul de la Nord-Est, graniţa de sute de km 
cu acesta, copleşitoarea înrâurire a ceea ce se întâmplă la 
Moscova asupra evoluţiilor de altfel din întreaga Europă 
de Est şi, nu în ultimul rând, masiva dependenţă 
economică de Uniunea Sovietică sunt tot atâtea motive. De 
altminteri, mult prea evidente pentru a se insista asupra 
lor. 

Indiferent despre ceea ce a fost vorba la Moscova - 
lovitură de stat eşuată sau o capcană abil întinsă 
conservatorilor duri - semnificaţia şi efectele sunt, dintr-un 
anumit punct de vedere, aceleaşi, în chiar citadela creaţiei 
sale aşa cum îl cunoaştem, comunismul, ca practică 
socială, este pe terminate, dacă nu deja terminat. 


Pentru România consfinţirea decesului comunismului 
ca practică socială este de o importanţă crucială. Şi 
dimensiunile economică, politică şi umană sunt de prim 
ordin, fără a le ignora cu ceva pe celelalte. Pentru că, 
înainte de toate, comunismul a fost un imens eşec 
economic, o sfidătoare dictatură politică şi o infinită 
umilinţă a omului. Mai pe scurt: o stare de anormalitate a 
societăţii. 

Jumătăţile de măsură pe calea democraţiei şi 
reformei economice - cu care puterea actuală a cochetat 
după decembrie 1989 - primesc o grea şi probabil decisivă 
lovitură. Şi înţelepciunea liderilor politici trebuie să fie 
tocmai aceea de a le abandona cât mai repede cu putinţă. 
Şansele de abandonare a jumătăţilor de măsură sporesc, 
întrucât partizanii democraţiei şi reformei capătă nu numai 
o poate nesperată încurajare, dar şi posibilităţi mult 
superioare prin însuşi faptul că nostalgicilor după trecut 
sau pur şi simplu conservatorilor nedezminţiţi li s-au tăiat 
ghiarele. 

Când doar primul act din loviturile de teatru de la 
Moscova apucase să se deruleze, comuniştii români - 
rebotezaţi sau consecvenţi titulaturii lor, aflaţi deschis în 
lupta politică sau fals retraşi în umbră dar gata să scoată 
capul la o adică - îşi vor fi frecat cu satisfacţie mâinile la 
gândul că, în condiţiile revenirii la putere a conservatorilor 
duri la Moscova, şansele unor recuperării comuniste ar fi 
mai promițătoare şi în România. Ceea ce le surâdea - o 
întoarcere la trecut - a fost receptat însă ca un grav 
pericol într-un larg spectru politic şi social românesc. 
Oameni cei mai diferiţi au reflectat probabil cu infinit mai 
multă luare aminte la ceea ce a fost înainte de decembrie 
89. Şi, din acest punct de vedere, este posibil ca - şi în 
condiţiile în care Gorbaciov ar fi rămas înlăturat de la 
Kremlin - dl. Verdeț şi ai săi, aflaţi la lumină sau în umbră, 
să fi avut surpriza de a înregistra la primele alegeri libere 
la care ar fi participat, mult mai puţin decât cir fi sperat şi 
oricum mai puţin decât ar fi obţinut dacă românii nu ar fi 
văzut în revenirea conservatorilor sovietici pericolul unei 


reîntoarceri la ce-a fost şi în România. Pentru că înşişi 
loviţii de către durerile economice şi sociale ale reformei - 
din rândurile cărora comuniştii sperau să-şi racoleze 
electoratul - vor fi devenit dintr-odată mai sensibili la ceea 
ce a fost, amintindu-şi că tovarăşul Verdeț şi ai săi le-au 
oferit, ani de zile, doar promisiuni deşarte şi, în fond, 
mizerie economică, represiuni politice, agresiune psihică şi 
perspectiva unui viitor mereu mai întunecat. 

Puterea actuală s-a arătat a fi înţeles aceste posibile 
implicaţii, care ar fi putut să i se întoarcă împotrivă, şi, 
luând în considerare pericolele pe care o restauraţie de 
sorginte pur comunistă le-ar fi reprezentat pentru ţară, şi-a 
jucat onorant cartea într-o situaţie încă incertă. Ezitările 
par să nu îi fi lipsit, semn că vechi mentalități persistă şi 
desprinderea de trecut este anevoioasă. Reacţia a venit cu 
destulă întârziere, ceea ce este un lucru cert. Şi, întrucât 
câteva zeci de ore nu s-a aflat oficial decât că situaţia este 
urmărită cu atenţie şi preocupare, zvonurile şi-au făcut 
apariţia. Se spune că, la şedinţele Consiliului Suprem de 
Apărare, din partea preşedintelui au existat propuneri 
privind  decretarea temporară a stării excepţionale, 
introducerea pe perioada acesteia a cenzurii şi continuarea 
activităţii partidelor politice dar fără declaraţii oficiale. 
Aceste propuneri ar fi întâlnit opoziţie din partea unor 
membri ai Consiliului, îndeosebi din partea preşedintelui 
Senatului, iar premierul ar fi părăsit chiar şedinţa. Zvonuri 
dacă informaţii oficiale nu se dau. Fapt negativ. Căci, 
neştiindu-se cine le-a lansat, nu se poate cunoaşte de fapt 
ce urmăresc, pe cine vizează pentru a-i crea capital politic 
şi pe cine, dimpotrivă, pentru a-i deteriorara imaginea. În 
orice caz, faptul cert că o convocare a parlamentului nu a 
fost iniţiată - iar o cerere în acest sens din partea unui 
partid din opoziţie nu a fost luată în considerare - trimite 
la climatul în care s-au desfăşurat şedinţele Consiliului în 
cerc restrâns şi constituie un argument că propuneri de 
genul limitării chiar şi temporare a cadrului democratic au 
fost aduse în discuţie. 

Deşi cu întârziere, poziţia oficială a venit şi, spre 


avantajul ei, puterea a apucat s-o formuleze înainte ca 
situaţia de la Moscova să se inverseze. Este de subliniat 
că, indiferent de interpretările ce ar putea fi date, atât 
preşedinţia cât şi mai ales executivul au spus ceea ce 
trebuia, cerând revenirea la constituţionalitate în Uniunea 
Sovietică, subliniind imposibilitatea opririi reformelor în 
această ţară şi, mai ales, insistând asupra ireversibilităţii 
drumului României către democraţie şi economie de piaţă. 
Asumarea - în ciuda posibilelor implicaţii negative în plan 
economic - a unei delimitări clare de tendinţele din 
Uniunea Sovietică în eventualitatea rămânerii la guvernare 
a conservatorilor, nu a putut decât să ajute la ameliorarea 
imaginii interne şi externe a puterii actuale, cu previzibile 
efecte pozitive pentru ţară pe termen lung şi chiar pe 
termen scurt. O poziţie scăldată nu ar fi făcut decât să 
dăuneze ţării şi puterii înseşi, punând sub semnul îndoielii 
disponibilitatea spre reformă şi democraţie. A fost o lecţie 
dură pentru putere, care a putut simţi cât de palpabil este 
pericolul unei restauraţii comuniste dacă, prin jumătăţi de 
măsură, nu se taie din rădăcină răul care ne-a scos, pentru 
atâtea decenii, din normalitate economică şi civică. Într-un 
moment de restrişte, puterea însă s-a arătat, măcar în 
vorbe, a înţelege, chiar dacă desigur privind cu un ochi şi 
la Occident, că reformele spre o economie de piaţă şi 
democraţie în România trebuie să le facem pentru noi 
înşine şi nicidecum de dragul Occidentului. Iar dacă, prin 
aceasta Occidentul îşi va modifica atitudinea distantă de 
până acum faţă de România, este o altă problemă, care nu 
poate fi decât de bun augur. 

Venirea rapidă a reformiştilor la Kremlin lasă intact 
capitalul politic care a apucat să fie câştigat. Dar România 
nu mai poate fi la fel ca înainte de evenimentele de la 
Moscova. Aripile conservatorilor comunişti români sunt, 
fără îndoială, amputate. Puterea se va vedea probabil 
obligată să-şi cruţe rândurile şi abordările pentru a 
sublinia desprinderea de trecut, dacă doreşte să-şi menţină 
poziţiile şi să îndepărteze suspiciunile (de neocomunism), 
interne şi externe, la adresa ei. Deschiderea sa către 


dialog cu forţele din opoziţia democratică va fi poate mai 
mare şi, în orice caz, binevenită ar fi reținerea în a-şi 
impune jocul singură atât timp cât încă poate folosi 
dictatul majorităţii. 

În asemenea condiţii, o concertare a forţelor politice 
favorabile economiei de piaţă şi democraţiei ar putea 
interveni ca un element marcant al evoluţiilor economice şi 
politice româneşti. Cu atât mai mult cu cât rezultatele cele 
mai probabile ale viitoarelor confruntări electorale vor fi 
acelea în urma cărora niciuna din forţele politice nu va 
câştiga suficiente voturi pentru a putea guverna singură. 

Ar fi nimerit ca o eventuală concertare a forţelor 
democratice să se axeze pe problemele economice, care 
sunt grave, presante şi prioritare, iar pentru o reuşită a 
reformei este nevoie de o colaborare fără echivoc a acestor 
forţe, singura modalitate ca populaţia să aibă încredere în 
virtuțile înaintării spre o economie de piaţă şi să accepte 
durerile temporare, dar inevitabile, pe care le implică. 
Şansa unui sprijin extern din partea Occidentului pentru 
înaintarea spre o economie „de piaţă a sporit. Deja 
Administraţia americană a declanşa’ procedura în vederea 
acordării către România a dat-naţiunii celei mai favorizate, 
iar deblocarea unor credite occidente este de acum 
posibilă. Şi investitorii străini devin mai încurajați. 

În mod obiectiv, opţiunea externă către Europa 
trebuie întărită şi, tocmai de aceea, cu atât mai stranii 
apar astăzi acele prevederi din Tratatul semnat de actuala 
putere cu Uniunea Sovietică prin a căror interpretare 
României i se poate bloca participarea la structuri 
instituţionale europene pe care Moscova le-ar considera 
eventual ostile intereselor ei. Curios, însă, la anunţarea 
revenirii lui Gorbadov, preşedintele Iliescu, persistând în a 
nu înţelege implicaţiile, s-a grăbit să se felicite cât de 
vizionar a fost semnând acest tratat. Din cauza încercării 
de a se include prevederi de acelaşi gen, toate celelalte 
ţări est-europene au avut înţelepciunea de a nu consimţi la 
tratate similare. Şi di de nefericit se dovedeşte acum, când 
Basarabia îşi declară independenţa, că, la negocierea 


tratatului, s-a acceptat a nu se păstra măcar o portiţă 
pentru o soluţionare în spiritul dreptăţii istorice a 
problemei teritoriilor de peste Prut în urma evenimentelor 
de la Moscova, indiferent ce au fost acestea, României i s- 
au creat condiţii de a face un pas semnificaţii, spre 
normalitate din toate punctele de vedere. Şi dacă, din 
păcate, trandafirul a devenit un simbol al jumătăţilor de 
măsură către normalitate - pentru că formațiunea politică 
ce şi l-a ales ca siglă şi care a preluat puterea şi se află la 
guvernare după evenimentele din decembrie 1989 a 
promovat doar jumătăţile de măsură - atunci trandafirul 
trebuie uitat! înainte de toate de înşişi foştii şi actualii 
lideri ai acestei formaţiuni. 

SUS COMUNISMUL, REFORMA KAPUT! 

Dumnezeu nu dă niciodată cu parul! Această vorbă 
din bătrâni arată mai bine ca oricare alta că niciodată 
soarta nu-i pedepseşte imediat pe cei care au înfăptuit o 
fărădelege, ci exact când se aşteaptă mai puţin şi când par 
a se simţi mai în voie. Când, pentru interesele lor de 
putere, actualii noştri guvernanţi au asmuţit români contra 
românilor - chemând în mai multe rânduri mineri în ajutor 
şi folosindu-i condamnabil ca batalioane de ordine publică 
- nici nu s-au gândit, probabil, că roata se va învârti şi că 
manipularea intervenţiei unor categorii sociale este un joc 
cu focul mai mult decât periculos, care, o dată şi-o dată, li 
se poate întoarce împotrivă. Când, în cursul şi ulterior 
evenimentelor din 13 - 15 iunie 1990, erau împroşcaţi cu 
invective de către propaganda guvernamentală că nu 
sesizează „interesele naţionale” şi ipoteticile acţiuni ale 
unor „forţe destabilizatoare”, mulţi - inclusiv semnatarul 
rândurilor de faţă - avertizau puterea că va veni, mai 
devreme decât ar putea crede, timpul când cei puşi să 
îngroape fizic şi moral fenomenul Piaţa Universităţii vor fi 
cei care vor bloca Piaţa Universităţii, protestând împotriva 
puterii înseşi. Nu trebuia să fii vreun ghicitor pentru o 
astfel de prezicere. Era suficient a avea în vedere grava 
situaţie economică şi promisiunile deşarte în care puterea, 


din motive electorale, se angajase. Căci, de îndată ce 
oamenii manipulaţi se vor fi trezit, receptând că li se 
vânduseră iluzii şi baliverne, nu aveau să mai pregete a 
reacţiona. Scadenţa a sosit! Dacă de la început oamenilor 
li se va fi spus verde în faţă că vor veni vremuri grele poate 
disponibilitatea acestora de accepta durerile ar fi fost alta 
şi lucrurile s-ar fi derulat altfel. Aşa, însă, s-a ajuns la o 
tragedie! 

Întrucât despre o tragedie naţională este vorba. Şi 
responsabilitatea creării acesteia aparţine puterii. Este 
strict imposibil de acceptat ca, într-o democrţie, minerii 
sau oricare altă categorie socială - indiferent în ce situaţie 
economică se află! - să-şi facă dreptate singuri, cu bâta, şi, 
cu atât mai puţin, să impună ordinea pe care o voiesc, 
dând jos guverne, schimbând oamenii politici, dictând 
condiţiile sociale în afara posibilităţilor economiei, 
maltratând poliţişti, etc., etc. Nimeni nu poate face ce vrea 
într-un stat de drept. Dar cine să-i fi convins că este 
inadmisibil şi cine să-i fi oprit dacă nu înţeleg? Un 
preşedinte care, din păcate, le-a dat nas să facă tocmai 
ceea ce fac, salutându-i când altă dată veniseră pentru a 
„apăra puterea” şi mulţumindu-le în final pentru 
contribuţia adusă la restabilirea ordinii şi degajarea 
circulaţiei şi chiar plantarea de flori în Piaţa Universităţii? 
Atunci, poate premierul care - chiar dacă, să spunem, nu a 
făcut şi el exact ca preşedintele - nu s-a desolidarizat, însă, 
în niciun caz de acţiunile acestuia, şi în plus a fost cel care 
a turnat gogoşi despre pariuri câştigate, în loc să explice 
inevitabilitatea durerilor tranziţiei? Atunci, poate armata şi 
serviciile secrete, care n-au întreprins ceea ce era necesar 
pentru a spăla ruşinea implicării lor în represiunile din 
decembrie '89 şi care ulterior nu s-au învrednicit să-şi 
construiască imaginea clară a apolitismului ce trebuie să le 
caracterizeze, preferând să joace destul de transparent cu 
puterea actuală? Atunci poate Prea Fericitul Patriarh 
Teoctist, care îşi permite acum să facă apel la rațiune şi 
înţelepciune, în timp ce nu a fost în stare să se alăture cu 
crucea în mână tinerilor în 21 decembrie '89 sau măcar să 


incrimineze violențele în iunie 1990? Realitatea este că, la 
nivelul nici uneia dintre aceste structuri nu exista 
legitimitatea de a-i opri pe mineri dacă într-adevăr au venit 
din proprie iniţiativă. 

Prins la mijloc, premierul Roman a cedat, 
depunându-şi mandatul. Din păcate, în situaţia existentă, 
este vorba de o regretabilă satisfacţie dată minerilor, care 
nu au decât a considera că ceea ce visează peste noapte şi 
obţin, mai ales că se dovedeşte a fi avut câştig de cauză 
prin mijloace de forţă. Deşi, în situaţia dată o soluţie nu 
era deloc uşoară, rezolvarea acceptată de preşedinte este 
una inadmisibilă din punctul de vedere al statului de drept. 
Şi este de mirare că opoziţia nu a condamnat clar acest 
lucru, îmbătându-se cu apă rece şi căzând de fapt într-o 
cursă. Nu este vorba de a plânge guvernul Roman, pentru 
că acesta nu a înţeles din timp ce trebuia întreprins spre a 
nu se expune unei asemenea situaţii. Guvernul Roman a 
greşit, în primul rând, atunci când nu a spus clar că 
reforma va antrena dureri economice şi sociale, lăsând 
dimpotrivă cel puţin impresia că, prin protecţie socială, 
aceste dureri vor fi compensate, cu toate că ştia bine că nu 
exista acoperire economică pentru asemenea compensări. 
Guvernul Roman a greşit, în al doilea rând, crezând că un 
singur guvern poate realiza reforma. Nicidecum, aceasta 
are nevoie de sacrifidul a 3 - 4 guverne. Când coarda se va 
fi întins, un alt cabinet trebuia să ia locul celui precedent 
pentru a debloca tensiunea, astfel încât reforma 
economică să poată fi dusă mai departe. In al treilea rând, 
guvernul Roman s-a încăpățânat să nu accepte din vreme 
trecerea la o guvernare de uniune naţională, infinit mai 
bine situată pentru a înfrunta nemulţumirile sociale 
implicate, dimpotrivă izolându-se într-un fel de turn de 
fildeş după ideea neprofitabilă că ar deţine monopolul 
competenţei în domeniu. 

La venirea minerilor în Bucureşti, jocurile se pare 
erau deja făcute. Era deja târziu pentru dl. Roman să 
bareze bulgărele de zăpadă, chiar dacă ar fi acceptat un 
dialog de ultimă instanţă în stradă cu minerii şi chiar dacă 


îşi dăduse bine seama că venirea acestora fusese poate 
provocată tocmai pentru a determina căderea sa şi că 
oricum intervenea deloc întâmplător în preajma unei 
decizii asupra interzicerii forţelor politice comuniste şi 
asupra  dezvăluirii celor implicaţi în încercarea de 
restauraţie comunistă din perioada puciului moscovit şi în 
chiar preziua proiectatei introduceri a convertibilităţii 
leului, măsură esenţială pe calea reformei. Ca unic reper al 
autenticei rentabilităţi a întreprinderilor, convertibilitatea 
nu putea evita declanşarea şomajului, dar fără aceasta nici 
nu poate fi vorba de reformă şi de o asanare economică de 
natură să contureze măcar perspective de ameliorare a 
situaţiei. 

Atenţie deci la comunism! Pericolul de aici vine. S-ar 
putea ca autori de diversiuni să fi vizat prin prezenţa din 
nou a minerilor la Bucureşti nu doar pur şi simplu 
schimbarea echipei Roman, ci crearea unei asemenea stări 
de lucruri în care, orice nou guvern ar prelua puterea, 
acesta să fie nevoit, datorită „nemulțumirilor populare”, să 
blocheze necesara reformă economică şi, totodată din 
cauza „dezordinilor”, să ne pretindă un cec în alb pentru a 
accepta, oricând şi oricum, intervenţia armatei şi forţelor 
poliţieneşti. Nu există probe certe că este vorba de vreo 
tentativă de puci comunist, dar că numai comuniştilor le 
poate conveni la ceea ce s-a ajuns este sigur! Inutil de 
subliniat că, într-o atare situaţie, orice fel de ajutor 
economic extern ar fi din nou blocat. Şi-aşa, numai după 
cele întâmplate la Bucureşti, este greu de crezut că străini, 
de indiferent ce sorginte, vor considera că mai pot avea 
de-a face cu România şi că o vor aprecia altfel decât o 
„țară neguvernabilă”, contând mai puţin cine se va afla 
concret la putere. 

Cu ce s-ar alege ţara şi oamenii înşişi dintr-o blocare 
a reformei? Cu un comunism de tristă memorie. Că 
guvernul Roman a făcut fără îndoială greşeli - unele grave 
- în conceperea şi aplicarea reformei este sigur! Dar acest 
lucru trebuie despărţit de reforma în sine, de a cărei 
necesitate se pare a fost convins, deşi a acţionat numai cu 


jumătăţi de măsură. Cerinţa acesteia nu poate fi pusă în 
discuţie. În timp ce, dacă analizăm revendicările minerilor 
- la care din păcate se asociază şi alte sindicate, deşi nu 
împărtăşesc şi metodele „minereşti” de promovare a 
acestora - numai de reformă nu este vorba, ci de 
întoarcerea la cel mai penibil centralism comunist! Fără a 
ne mai referi la conţinutul economic în sine al acestor 
revendicări care a pierdut orice fel de legătură cu 
posibilităţile actuale ale economiei. 

Depinde exclusiv de forţele politice româneşti şi de 
înşişi cei care se dovedeşte că acţionează subteran, dar 
atât de eficient, să înţeleagă bine că, dacă reforma va fi 
blocată, ţara, aflată şi-aşa în dezastru, nu va face decât să 
se adâncească şi mai mult în marasm. Cale de întoarcere 
nu poate şi nu trebuie să existe. În ciuda nemulțumirilor 
sociale care au apărut şi care vor mai apărea, este 
indispensabil ca reforma să meargă înainte. Şi primul pas 
este dezvăluirea dezastrului în care se găseşte economia 
românească şi de care unii nu sunt, se pare, pe deplin 
conştienţi, cochetând cu ideea absurdă că, venind ei la 
putere şi înfăptuind un gen de perestroika, durerile sociale 
ar fi eliminate şi economia s-ar redresa. 

In formarea unui nou guvern, lucrurile sunt departe 
de a fi simple. Puterea vorbeşte de un guvern de 
deschidere şi nu de uniune naţională, semn că doreşte 
menţinerea priorităţii sale absolute rezultând din alegeri, 
deşi situaţia s-a schimbat, în timp ce forţele din opoziţie 
cer în general o reprezentare cvasiparitară şi oricum un 
prim-ministru neutru. O altă problemă o constituie 
prezenţa, sau nu, în guvern a forţelor din afara arcului 
parlamentar. lar PNŢcd, care vizează de fapt înlăturarea 
preşedintelui, respinge participarea la un guvern de 
uniune naţională, reclamând un guvern de tranziţie, format 
din tehnicieni, cu unica misiune de a organiza alegeri 
generale şi prezidenţiale anticipate. Soluţia ar fi cea bună, 
dar ar fi valabilă îndeosebi în cazul unei constituţionalităţi 
existente. Situaţie în care, din păcate, România nu se 
găseşte. Să se aştepte, sau nu, finalizarea Constituţiei 


pentru organizarea alegerilor? în instabila situaţie creată, 
ar fi nimerit, sau nu, din punct de vedere politic, să fie 
decapitată şi instituţia prezidenţială? Scenariştii noştri 
nedezminţiţi au avut însă grijă să soluţioneze dilema, 
aruncând imediat în joc sămânţa confuziei: Regele ar fi 
forţat intrarea în ţară, desigur prin Transilvania (pe care 
de altfel doreşte s-o vândă!), ba mai mult ar fi şi reuşit 
potrivit unor zvonuri, fiind găzduit de cine altul decât de 
însuşi László Tokes! 

Şi, ca atare, domnului Iliescu i s-a deschis calea să 
propună ca nou prim-ministru un general şi - dacă 
partidele de opoziţie nu ar accepta - să impună un guvern 
de tranziţie militară, aşa cum de altminteri a sugerat 
Partidul România Mare. Inutil de menţionat că astfel ar 
deveni dar, deşi indirect, că, în spatele venirii minerilor la 
Bucureşti şi al înlăturării premierului Roman, s-ar fi aflat 
capete înalt gradate care, de altfel, nu au ordonat apărarea 
sediilor guvernului şi parlamentului, dar care s-au grăbit 
apoi să anunţe că au înzestrat cu muniţie de luptă unităţile 
militare, semn că sunt gata să riposteze cu foc la încercări 
de atingere a instituţiei prezidenţiale. Şi, în plus, s-ar 
confirma - cel puţin tot indirect - că dl. Miron Cosma nu 
este chiar numai lider al minerilor, ci şi un vârf de lance al 
unor forţe nu tocmai obscure, dar cărora le place să 
lucreze obscur (oare de ce un alt lider al minerilor declara, 
chiar la Cotroceni, că se teme că „aceştia au fost folosiţi 
pentru un program de stopare a reformei”?). 

Oricum, o grea răspundere apasă asupra> celor ce s- 
au angajat în diverse jocuri, dacă le-au făcut pentru a 
bloca democraţia şi reforma. Şi cea mai grea răspundere 
va aparţine domnului Iliescu dacă s-a putut preta să joace 
cu aceştia. Cum crede dl. Iliescu că România s-ar putea 
salva din dezastrul economic în care se află fără o 
deschidere spre Europa? Sau nu înţelege că stoparea 
reformei o va menţine în sine în marasm şi în plus acesta 
va fi adâncit prin întreruperea oricărui ajutor extern? Sau 
chiar nu-şi dă seama dl. Iliescu că, acceptând toate 
revendicările minerilor, se lansează într-un cerc vicios fără 


sfârşit? Nu realizează că, de fapt, cade în aceeaşi eroare a 
minciunii dinaintea alegerilor din 20 mai? De unde va 
acoperi dl. Iliescu miliardele cerute de mineri? Şi apoi 
zecile sau chiar sutele de miliarde pe care, în lanţ, le vor 
pretinde alte categorii sociale, de vreme ce minerii le vor fi 
primit? Dl. Iliescu are desigur cunoştinţă de situaţia 
economică gravă, care nu permite oricui ar fi la putere să 
se angajeze în promisiuni populiste. Şi să nu se mire dl. 
Iliescu dacă minerii, simțindu-se minţiţi, vor mai veni încă 
o dată - şi asta curând! - la Bucureşti. Şi atunci vor veni 
într-adevăr nechemaţi de nimeni şi cu un singur gând: să 
dărâme comunismul! 

Octombrie 91 - octombrie 92 Guvernarea Stolojan 

„Dezordonata” reformă Roman, cu consecinţa ei 
principală dezechilibrarea marilor corelaţii din economie - 
grea moştenire pentru guvernul Stolojan 

Sfidând iarna şi diversele condiţii potrivnice dar mai 
ales puternicele împotriviri politice, Stolojan ia taurul de 
coarne introducând cursul unic şi convertibilitatea parţială 
a leului, făcând un pas imens pe linia ireversibilităţii 
reformei căci, ca semnificație pe termen lung, 
comunismului i s-a tras astfel preşul de sub picioare 

Nu întâmplător, stângismul economic, nostalgic faţă 
de trecutul autoritarismului politic şi faţă de oala comună 
a centralismului, începe să se manifeste deschis împotriva 
reformei 

Fără un arc politic de susţinere în spate, Stolojan nu 
atacă problema problemelor - restructurarea industriei - 
acceptând ca rău-platnicilor să li se şteargă datoriile iar 
segmentului falimentar al industriei să i se permită să 
trăiască prin inflaţie pe seama populaţiei în vara anului 92 
un curs într-adevăr unic în România; dar din nefericire 
şansa este pierdută din cauza faptului că politica şi-a 
băgat, ca şi în alte rânduri, coada 

Sub puternice presiuni politice, Stolojan coboară în 
final ştacheta guvernării sale acceptând jumătăţi de 
măsură în reducerea subvenţiilor de preţ 


Alegerile din septembrie 92 şi perspectivele 
reformei: stângismul economic dobândeşte poziţii întărite 
pentru că din păcate încă s-a putut câştiga cu baliverne 

Efectul irezistibil al cursului unic şi convertibilităţii 
chiar şi parţiale - absorbţia în economie a devalorizării 
leului este obligatorie pentru oricare guvernanti, indiferent 
de culoarea lor politică 

ALEGEREA-I BUNĂ, DEZASTRUL E MARE! 

Că ne-am înfundat rău de tot în mocirlă şi se pare că 
suntem condamnaţi a o face în continuare este cert. Că 
trebuie să supravieţuim ca nație este iarăşi sigur, măcar în 
speranţa că generaţia următoare, eliberându-se de 
comunism, va avea înţelepciunea ca, punând umăr lângă 
umăr, să se sprijine spre a ieşi la suprafaţă. 

Aşadar, neavând la dispoziţie acum decât această 
speranţă, să ne permitem mica bucurie că, într-o stare de 
acută criză, forţele noastre politice parlamentare s-au 
putut pune de acord - şi încă neanticipabil de repede - 
asupra celui care să formeze noul guvern. 

Personalitatea acestuia pare că a contribuit la 
facilitarea unei decizii rapide. Dl. Stolojan era un 
binecunoscut al scenei economice şi politice româneşti, 
deşi intrase în aceasta nu cu mai mult de un an şi ceva în 
urmă, când, ca ministru de finanţe, fusese cooptat în 
echipa Roman. În mod paradoxal, era, ca economist, o 
floare rară într-o echipă care îşi propunea să iniţieze şi să 
înfăptuiască reforma economică. Şi, din toată echipa, era 
singurul care avea în spate atuul de a fi fost nu doar 
teoretician, ci şi practidan economist. Lucrase mult timp în 
ministerul de finanţe, îndeosebi în departamentul relaţiilor 
externe. Şi într-o perioadă când cei cu o anumită 
competenţă trebuiau să rămână anonimi, a ajuns să devină 
cunoscut într-o împrejurare care îl onorează. Pe la sfârşitul 
anului 1987, Ceauşescu se deasese să achite în avans cele 
1, 8 miliarde de dolari către Banca Mondială, practic 
ultimele principale datorii pe care România le mai avea 
către străinătate. Unele dintre datoriile către Banca 
Mondială fuseseră contractate după 1982, când, în 


condiţiile creşterii substanţiale a dobânzilor pe plan 
mondial şi fluctuaţiilor masive ale cursurilor valutare, 
Banca Mondială schimbase modalităţile de creditare, 
impunând dobânzi variabile (nu fixate dinainte, ci în 
funcţie de evoluţiile de pe piaţă pe timpul rambursărilor) şi 
acordând împrumuturi calculate în valoarea unui „coş de 
valute”. Întrucât, în 1987, cursul dolarului în alte valute se 
prăbuşise pe pieţele de schimb, împrumutul acordat 
României apărea, exprimat în dolari, a valora mai mult 
decât în 1982, când fusese primit, din simplul motiv că era 
constituit în principal din componente în alte valute, care 
în 1987 ajunseseră să echivaleze cu mai mulţi dolari. Era 
desigur doar o aparentă, pentru că dolarul devalorizat din 
1987 nu mai reprezenta tot atât cât în 1982 (deci în 
„termeni reali”, cum se spune, împrumutul avea aceeaşi 
valoare). Ceauşescu a cerut, însă, negociatorilor români să 
nu se accepte a se rambursa „mai mulţi” dolari decât s-au 
împrumutat, declanşând o vastă acţiune propagandistică 
împotriva imperialismului care  subjugă popoarele 
punându-le să suporte povara aşa-numitului „risc valutar”. 
Dl. Stolojan nu s-a implicat în susţinerea unui asemenea 
neprofesionist demers către Banca Mondială şi a fost 
bineînţeles destituit din funcţia de director în ministerul de 
finanţe, în echipa Roman a fost considerat, pentru o 
perioadă destul de lungă, un obstacol în calea reformei. 
Realitatea este că dl. Stolojan, ca ministru de finanţe, avea 
înainte de toate obligaţia de a menţine în viaţă, măcar 
pentru a putea plăti salariile, un buget care fusese complet 
devastat de măsurile iresponsabile adoptate de guvernanti, 
în scopuri populist-electorale, în perioada până la alegeri, 
şi care tindea să ajungă în colaps datorită continuului 
marasm economic. Paradoxal este faptul că dl. Stolojan a 
părăsit echipa Roman în urma unei confruntări de opţiuni 
asupra abordării reformei, în care opinia cea mai 
reformistă i-a aparţinut. În aprilie 1991, când s-a pus 
problema ca liberalizarea preţurilor să cuprindă şi 
produsele alimentare, dânsul s-a pronunţat pentru varianta 
mai radicală, care elimina subvenţiile, determinând preţuri 


mai înalte, dar asociate unei compensaţii mai ridicate 
decât cea care s-a acordat. Se pare, deci, că dl. Stolojan, 
ca partizan convins al reformei, a înţeles că dacă, la 
început, se putea opta între o „terapie de şoc” şi o 
„înaintare în paşi mici” pe calea reformei, de îndată ce s-a 
adoptat însă „terapia de şoc”, jumătăţile de măsură nu-şi 
mai au niciun rost, nefăcând altceva decât să prelungească 
perioada inevitabilelor efecte sociale negative ale reformei 
şi să amâne apariţia aşteptatelor efecte economice 
pozitive, singurele apte de a justifica, şi nu compromite, 
reforma şi de a convinge populaţia că are un sens să-i 
accepte temporar durerile. 

Dl. Stolojan a declarat, de altfel, că nu ar fi consimţit 
misiunii de a forma un nou guvern dacă nu ar fi primit 
încredințarea din partea formațiunilor politice care i-au 
acordat sprijinul că se va merge mai departe pe calea 
reformei. Desigur, în practică, misiunea va fi deosebit de 
grea, căci situaţia economică este dezastruoasă, iar 
părerile partidelor politice ejupra reformei sunt diferite. 
Atuurile domnului Stolojan îi vor fi, fără îndoială, 
folositoare. Este economist şi acest lucru îl face deschis 
către o abordare mai coerentă, secvenţială asupra 
măsurilor intercorelate ce trebuie adoptate pe calea 
reformei. Se bucură de reputaţia unui om integru, care, în 
orice caz, a rezistat tentaţiei de a-şi fi utilizat funcţia avută 
pentru a se chivernisi sau a se „privatiza”, cum peiorativ a 
ajuns să se spună, prin rude sau intermediari - ceea ce îi 
dă un important ascendent moral, o credibilitate mai mare 
şi şansa de a primi suport din partea formațiunilor politice 
din opoziţie. În sfârşit, dl. Stolojan este recunoscut pe plan 
internaţional, inclusiv în cercurile financiare, ca 
interlocutor serios şi valabil, ceea ce are mare importanţă 
pentru ca fluxurile de capital din exterior să nu fie complet 
oprite sau chiar să devină un factor cu contribuţie 
relevantă dacă, pe plan intern, se vor face eforturi ca nu 
numai noroiul să constituie imaginea ţării. 

Perioada negocierilor în vederea formării echipei 
guvernamentale constituie pentru dânsul o experienţă de 


primă însemnătate, întrucât reprezintă o acomodare 
implicită cu diversele interese, cu presiunile şi veleităţile 
personale. După aceea, partenerii de confruntare devin 
sindicatele, nemulţumirile sociale, de fapt economia însăşi, 
cu problemele sale teribil de grave, cărora oricine ar 
guverna le poate face faţă doar deosebit de greu. Bilanţul 
guvernării Roman este considerat de unii încurajator 
pentru promovarea reformei, iar de alţii o adevărată 
tragedie. De fapt foarte complex, el poate fi, însă, 
sintetizat de sintagma: o reformă care a început, dar fără a 
fi făcut măcar un pas pe fond, căci nimic din structurile 
economice nu s-a schimbat. În mod normal un guvern de 
tranziţie - cum este cel ce va fi alcătuit de dl. Stolojan - ar 
urma să stea deoparte de implicarea în marile decizii, căci 
abia începerea reformei pe fond va antrena marile dureri 
economice şi sociale. Dar însăşi grava situaţie economică 
face să nu se mai poată aştepta. Va depinde foarte mult de 
sprijinul pe care forţele politice vor fi dispuse să-l acorde 
domnului Stolojan şi de determinarea sa de a dezvălui şi 
combate corupţia, de a spune întregul adevăr asupra 
situaţiei economice şi de a explica populaţiei că nu există 
de fapt alternativă la durerile reformei. Oricum, dl. 
Stolojan trebuie să se sprijine înainte de toate pe sine, 
făcând din principii scutul care să-l ferească de a deveni 
marioneta cuiva, indiferent de cine ar fi vorba. 

Primul test va fi înfruntarea cu preşedintele Iliescu în 
delicatele probleme economice, politice şi sociale legate de 
promisiunea făcută de acesta din urmă minerilor de a li se 
satisface revendicările înaintate. Dezastrul economic pe 
care îl va genera o acceptare integrală a acestor 
revendicări ar fi mai mare decât cel pe care l-ar provoca 
refuzul şi, deci, o prelungită grevă a minerilor. Căci un şir 
de revendicări ar veni, firesc, din partea altor şi altor 
categorii socio-profesionale, pe care o economie sleită, 
precum este cea actuală, nici nu poate fi vorba că ar fi în 
stare să le suporte. Dacă va  consimţi integral 
revendicărilor minerilor înseamnă că dl. Stolojan va porni 
cu stângul. Să sperăm că n-o va face. Iar dacă se vor 


exercita presiuni asupra sa în acest sens să nu pregete a-i 
lăsa pe cei ce s-au angajat în promisiuni fără acoperire 
economică să-şi rupă ei gâtul! 

În atenţia premierului Stolojan 

ROMAN A MERS PREA ÎNCET, NU PREA REPEDE 

În situaţia dată, dl. Stolojan - price bune intenţii l-ar 
fi animat - a dispus evident de un spaţiu restrâns de 
manevră în constituirea echipei noului executiv. Tot aşa va 
fi şi cel pe care îl va avea la dispoziţie în guvernare. 
Presiunile la care a fost supus în alcătuirea echipei - 
provenind cel puţin din poziţiile diferite ale forţelor 
politice participante - se vor prelungi. Problemele 
economice cărora va trebui să le facă faţă sunt grave şi 
sunt aceleaşi pe care le-ar avea de înfruntat oricine s-ar 
afla la putere. Mai important, însă, opţiunile sunt strict 
limitate în privinţa acţiunilor de întreprins. 

Cei ce aşteaptă de la guvernul Stolojan miracolul de 
a pune economia pe roate în răgazul scurt pe care îl are 
suit naivi. lar cei ce cred că în promovarea reformei - 
admițând că o acceptă ca principiu - pot interveni 
schimbări fundamentale de orientare în ce priveşte 
concepţia şi ritmul, trăiesc pur şi simplu în afara 
realităţilor economice. Indiferent că unora le place şi 
altora nu, guvernarea fesenistă - şi această formulare este 
de reţinut pentru că include şi executivul din perioada de 
tranziţie până la alegeri şi nu doar echipa Roman 
postelectorală - a lăsat o moştenire care, înainte de toate, 
se manifestă în îngustarea opţiunilor pe calea reformei. 

În înfăptuirea acesteia - nemaiinsistând asupra 
necesităţii ei, care era în afara oricărei discuţii - existau, 
în mare, două posibilităţi: „terapia de şoc” şi „înaintarea în 
paşi mici”. Fiecare dintre acestea prezenta avantaje şi 
dezavantaje. Punându-le în balanţă, „terapia de şoc” era 
însă preferabilă; dureri economice şi sociale mai mari vor 
fi apărut, dar pe o perioadă mai scurtă, deci varianta 
oferea şansa unei legitimări superioare a reformei, în 
măsura în care perspective de ameliorare a situaţiei 


economice s-ar fi conturat la un orizont mai apropiat. 

De-acum însă, orice discuţie despre modul în care ar 
fi fost mai bine să se întreprindă reforma sunt inutile. Nu 
ne aflăm nici în ianuarie 1990 şi nici măcar în iunie 1990 
(când s-a constituit, potrivit rezultatelor scrutinului din 
mai, guvernul Roman). Suntem în octombrie 1991 şi 
trebuie să luăm în considerare situaţia de-acum! Şi această 
situaţie ne arată clar că o întoarcere la alegerea între 
„terapia de şoc” şi „înaintarea în paşi mici” nu mai este 
pur şi simplu posibilă şi că nu rămâne decât aplicarea 
urgentă a „terapiei de şoc”, dar nu în maniera Roman care, 
apelând la jumătăţi de măsură, a procedat probabil cum 
era mai rău, căutând să fie şi în căruţă şi în teleguţă, 
respectiv declanşând „terapia de şoc” în formă, dar nu şi în 
fond (...) 

Reforma promovată de echipa Roman s-a limitat la 
crearea cadrului legislativ şi la introducerea unora din 
mecanismele economiei de piaţă, fără ca reforma să fi 
demarat efectiv, adică să atingă aspectul ei de esenţă, al 
restructurării producţiei, pentru redirijarea resurselor 
spre activităţile necesare şi performante. 

Guvernul Roman a deschis drum  liberalizării 
preţurilor şi apoi salariilor, dar - fără un criteriu obiectiv 
de rentabilizare şi eficientizare a producţiei, pe care nu-l 
putea oferi decât convertibilitatea monedei - s-a declanşat, 
de fapt, o ruinătoare cursă preţuri-salarii (...) 

In mod evident, ar fi fost necesar ca liberalizarea 
preţurilor şi salariilor să fi fost introdusă odată cu un curs 
unic realist al leului (şi, deci, convertibilitatea internă a 
monedei naționale). Ca singur reper al autenticei 
rentabilităţi a întreprinderilor, convertibilitatea leului, 
după ce în mod obiectiv ar fi antrenat un şoc în creşterea 
preţurilor, se va fi constituit într-o barieră pentru orice altă 
sporire artificială a acestora, obligând întreprinderile să 
caute alte modalităţi de supravieţuire pe piaţă, respectiv 
să aleagă, pentru a nu falimenta, între reducerea salariilor 
şi restrângerea numărului de salariaţi. În mod clar, preţul 
social ar fi fost şomajul. 


Aici este jumătatea de măsură, căci tocmai şomajul s- 
a căutat a fi evitat de către echipa Roman, din motive 
eledorale şi, fără îndoială, şi la presiunea conservatorilor 
ataşaţi de himera dtadelelor industrializării socialiste. În 
ciuda declanşării şomajului, situaţia ar fi fost oricum 
preferabilă celei actuale. Căci dacă tot este inevitabil de a 
se plăti un cost social, e mult mai bine ca acesta să fie 
achitat prin şomaj decât prin inflaţie. Inflația 
destabilizează întreaga economie, loveşte în ansamblul 
populaţiei şi împotriva ei nu există de fapt protecţie 
socială, în timp ce şomajul nu numai că reprezintă o 
corecție economică necesară, dar nu afedează decât o 
parte a populaţiei, care în plus poate fi protejată social. Şi, 
prin această corecție, ar fi început procesul redirijării 
resurselor spre activităţile performante, producţia putând 
da semne de redresare, iar populaţia receptând reforma nu 
doar în latura sa de generatoare a unor dureri economice 
şi sociale, ci şi în latura sa de ameliorare a perspectivelor 
economice. 

lată de ce dl. Stolpjan nu are prea multe opţiuni. 
Dacă nu va introduce un curs unic al leului şi 
convertibilitatea internă a monedei naţionale, în ciuda 
durerilor economice şi sociale ce vor rezulta, nu se va 
putea ieşi nideum din cercul vicios în care se află 
economia naţională. Inutil de menţionat că, fără aceste 
măsuri, nu se poate conta pe vreun sprijin financiar extern. 
Alternativa  paşilor mici este definitiv pierdută, iar 
întoarcerea la centralismul din trecut să sperăm că va fi 
refuzată. De altfel este cu totul îndoielnic că ar mai fi şi 
posibilă. Ceea ce, însă, poate face dl. Stolojan este de a 
utiliza pârghiile economice pe care autoritatea statală din 
orice economie de piaţă le are la dispoziţie - impozite 
diferenţiate, scutiri şi  suprataxe vamale, facilități 
neuniforme de creditare, chiar subvenţii în anumite cazuri 
bine fundamentate economic şi social - pentru stimularea 
investiţiilor şi activităţii productive şi pe care echipa 
Roman nu le-a folosit din păcate cum ar fi trebuit, 
îndeosebi în absenţa unui program coerent şi precis de 


restructurare a producţiei şi influențare a schimbărilor 
moderne şi eficiente din economie. 

PUTEREA CU SULA ÎN COASTE”. 

Indiferent de interpretările ce i se vor da, chiar de 
ceea ce va întreprinde şi realiza, guvernul format de dl. 
Stolojan aduce un element fundamental nou în peisajul 
politic românesc. Este primul, după mai mult de patru 
decenii de comunism, care include nu doar ne comunişti, ci 
reprezentanţi ai unor formaţiuni politice care nu sunt nici 
comuniste şi nici suspectabile de neocomunism. La 
guvernare participă acum un partid ai cărui lideri nu 
numai că nu au fost nici măcar simpli membri ai partidului 
comunist, dar s-au aflat printre deţinuţii lagărelor 
comuniste. Şi, în acelaşi timp, noul guvern rupe sistemul 
monocolor ce părea fără sfârşit, prelungindu-se din păcate 
şi în ultimii aproape doi ani, în ciuda restabilirii 
normalităţii pluripartidismului. 

Să recunoaştem, deci, că este o breşă. Una minoră în 
comparaţie cu deschiderile majore din ţările central- 
europene, care de-acum au preşedinţi necomunişti şi 
guverne necomuniste. Dar totuşi o breşă! Şi este un pas 
infim faţă de cel imens făcut aproape concomitent de 
Bulgaria vecină, unde forţele necomuniste au câştigat 
alegerile urmând se pare a prelua singure guvernarea. Dar 
totuşi un pas! 

Desigur nimeni nu este atât de naiv încât să cadă în 
capcana că puterea actuală ar consimţi, din bunăvoință 
sau filantropie, la împărţirea guvernării sau considerând 
aceasta spre interesul ţării. Este vorba, dimpotrivă, de un 
calcul politic precis: ceva trebuia întreprins pentru a bloca 
eroziunea certă a puterii, determinată de situaţia 
economică gravă, de consecinţele nemulțumirilor sociale, 
de ezitările tot mai penalizate de electorat în desprinderea 
de comunism şi, nu în ultimul rând, de gustul amar şi 
lehamitea provocate de repetatele incursiuni minereşti 
asupra cărora puterea lasă să planeze neclaritatea, ca şi în 
privinţa atâtor evenimente începând cu cele din decembrie 


89. Pentru putere, participarea şi a altor forţe politice la 
guvernare putea oferi posibilitatea unei împărțiri a 
responsabilităţilor şi chiar a unui răgaz în vederea 
refacerii capitalului politic şi a imaginii în perspectiva 
oricum a apropiatelor înfruntări electorale. Se căutau 
„elefanţi” dispuşi să preia din povară şi care, indirect, să 
contribuie la oprirea declinului actualei puteri. Dacă oferta 
de a se forma un guvern măcar ac coaliţie, dacă nu de 
uniune naţională, venea mai de mult, accrta urmând a se 
constitui „la rece”, pe baza unui program cor. cert... t 
pentru adâncirea democraţiei şi reformei, opoziţia nu ar fi 
avut de ce să manifeste suspiciuni şi chiar i-ar fi fost greu 
să-şi decline participarea. Puterea a înaintat, însă, oferta la 
ananghie şi oricum sub presiune, într-un moment fierbinte 
şi de mare confuzie, căci a patra venire a minerilor la 
Bucureşti n-a făcut decât să sporească întrebările fără 
răspuns ce se acumulează neîncetat de la neelucidatul 
decembrie '89. 

Opoziția democratică nu putea, deci, să nu fie 
neîncrezătoare şi să nu prefere a sta de-o parte, lăsând 
puterea să se confrunte în continuare cu eroziunea pe care 
ea însăşi a stimulat-o prin obstinaţia agăţării de scaune. 
Totuşi, cei din opoziţie dispuşi să joace rolul ingrat oferit 
de putere nu sunt chiar de incriminat, indiferent ce vor 
spune despre ei ceilalţi din opoziţie şi indiferent de 
motivele care i-au determinat s-o facă; chiar dacă aceste 
motive se rezumă doar la tentaţia accesului la portofolii 
ministeriale. Pentru că, prin demersul lor, deschid acea 
breşă necomunistă în sânul puterii executive, care szur 
putea dovedi ireversibilă. Se va demonstra că România 
poate fi guvernată nu doar de comunişti, neocomunişti sau 
cripto-comunişti şi că pretenţia arogantă a acestora că 
sunt de neînlocuit şi deci de neclintit este o aberaţie. Ceea 
ce, nu este deloc puţin pentru un electorat care, infestat 
de ideologia comunistă, crede că nu poate avea 
conducători ce poartă barbă ori papion sau ştiu a sta picior 
peste picior ori a vorbi altfel decât într-un limbaj de lemn. 

Cu reprezentanţi ai opoziţiei necomuniste în echipa 


de guvernare, puterea are o „sulă în coaste” şi nu va mai 
putea face exact ce vrea. Şi, dacă nu va ezita totuşi să-şi 
impună manevrele, aceşti „intruşi” au toate posibilităţile 
să se retragă, devenind însă clar atunci pentru întreaga 
populaţie românească şi pentru străinătate că puterea 
actuală nu' este defel animată de gândurile bune pe care 
nu scapă un prilej să şi le autoproclame. 

Deci,  supărându-se pe  naţional-liberali pentru 
acceptarea participării la guvernare, ţărăniştii au şi n-au 
dreptate. În contextul politic actual, mişcarea făcută de 
PNL nu este tocmai neprofitabilă opoziţiei în ansamblu. 
Vechile suspiciuni la adresa PNL, că este gata oricând să 
cocheteze cu puterea doar - doar de va primi un os, cresc; 
dar, fără îndoială, intrând acum în executiv unde deţin cel 
puţin două portofolii importante (justiţia şi economia şi 
finanţele), naţional-liberalii o fac cu riscul unei pierderi a 
propriei popularităţi, în favoarea însă a unei demonstraţii 
că şi opoziţia poate guverna. Dacă ar fi sigur că, unită, 
opoziţia democratică ar câştiga viitoarele alegeri, atunci 
demersul PNL ar fi, din punctul ei de vedere, greşit. Cum, 
deocamdată, nu este însă sigur, opoziţia democratică nu 
are ce pierde punând un picior în guvernare şi menţinând 
altul, al intransigenţei, în opoziţie. Totul este ca replicile şi 
contrareplicile, destul de intolerante, între naţional-liberali 
şi ţărănişti să nu însemne sacrificarea Convenţiei pentru 
instaurarea democraţiei din care fac parte şi al cărei rost 
doar pare a fi marginalizat în contextul actual, în timp ce 
se va putea dovedi major în perspectiva alegerilor 
generale. 

Este aproape inutil de subliniat că multe din cheile 
înaintării spre democraţie şi economia de piaţă în România 
se află în mâinile domnului Stolojan, având în vedere 
situaţia economico-socială teribil de grea căreia este 
nevoit să-i facă faţă, dificila poziţie de echilibru pe care va 
trebui s-o găsească între abordările şi interesele 
diferenţiate ale partidelor participante la coaliţie, precum 
şi necesitatea de a onora cum se cuvine misiunea de 
organizare şi desfăşurare a unor alegeri cinstite şi corecte. 


Programul economic propus de dl. Stolojan este pe 
cât de dramatic în diagnostic, pe atât de reconfortant în 
terapie. Dl. Stolojan se angajează clar pe calea continuării 
reformei şi încă într-un mod care se anunţă tranşani. 
Pentru prima dată adevăruri fundamentale asupra 
economiei româneşti sunt spuse. Şi remediile - chiar dacă 
dure - sunt fără echivoc menţionate. Se afirmă, în sfârşit, 
deschis, ceea ce în mod consecvent în paginile acestei 
reviste s-a cerut executivului să facă, recunosdindu-se că 
economia românească este  confruntată cu grave 
dezechilibre structurale, care nu au vreo şansă de a fi 
lichidate decât dacă se renunţă măcar la unele din 
întreprinderile industriale energofage şi neviabile. Că 
numai prin restructurarea producţiei - cu costul său social 
şomajul - se poate ieşi din cercul vicios în care ne aflăm şi 
se va putea opri ruinătoarea cursă preţuri-salarii. Şi că în 
acest cerc vom continua să ne învârtim dacă nu se va trece 
la un curs unic realist al leului şi la convertibilitatea 
internă a monedei naţionale - ca singur criteriu obiectiv de 
efid-ntizare a economiei naţionale. Să vedem, însă, dacă în 
practică dl. Stolojan va avea curajul politic să întreprindă 
acţiunile necesare, abandonând tactica jumătăţilor de 
măsură adoptată de guvernul Roman, care nu ofereau 
nicio speranţă de a se stopa marasmul economic. 

Acceptul de care s-a bucurat dl. Stolojan din partea 
practic a tuturor formațiunilor politice îl obligă de a face 
din acesta un scut care să-l ferească a deveni marioneta 
cuiva, indiferent de cine ar fi vorba. Inclusiv chiar a celor 
care l-au propus. DLS - tolojan are la îndemână refuzul de 
a consimţi la compromisuri dacă acestea ar însemna 
abdicări de la adevărata reformă şi de la deplina afirmare 
a democraţiei. Îl aşteaptă o luptă grea. Căci adversarii 
reformei şi democraţiei sunt mulţi şi încă destul de 
puternici. Nu o dată am tras semnale de alarmă asupra 
pericolului pe care aceştia îl reprezintă. In ciuda durerilor 
economice şi sociale ce vor rezulta, dl. Stolojan trebuie să 
ia taurul de coarne. Rolul de sacrificat politic constituie 
cea mai nobilă misiune pe care un om politic şi-o poate 


asuma în aceste vremuri grele. Şi este onorant pentru dl. 
Stolojan că a acceptat o asemenea misiune, angajându-se, 
drept garanţie, să rămână în afara partidelor în perioada 
preelectorală şi să nu participe nici la alegeri. Mai ales că 
- în cazul destul de probabil că, în urma alegerilor, nicio 
formaţiune politică nu va avea suficiente sufragii pentru a 
guverna singură - un independent, vertical şi competent, 
va rămâne în continuare soluţia pentru funcţia de prim- 
ministru. 

CONVERTIBILITATEA ŞI IARNA 

Neîndoielnic, primul şi probabil principalul test al 
angajamentului luat de guvernul Stolojan în continuarea 
reformei îl va constitui introducerea, sau nu, a unui curs 
unic realist al leului şi, deci, a convertibilităţii interne de 
cont curent a monedei naționale. In absenţa 
convertibilităţii monedei naţionale, reforma rămâne fără 
substanţă ori are doar formă şi nu conţinut. Sau, încă mai 
direct spus, nu există în fond.  Adevărurile în 
diagnosticarea stării economiei româneşti - auzite pentru 
prima dată oficial (şi în această privinţă ne aflăm în faţa 
principalului merit de până acum al domnului Stolojan) - 
trebuie să-şi găsească o corespondenţă pe potrivă în 
terapiile adoptate. Gravele dezechilibre structurale care 
confruntă economia românească nu au nicio şansă de a fi 
lichidate dacă nu se renunţă măcar la unele din 
întreprinderile industriale  energofage şi  nerentabile. 
Numai prin restructurarea producţiei - cu costul său social 
inevitabil (şomajul) - se poate ieşi din cercul vicios în care 
ne aflăm şi se va putea opri ruinătoarea cursă prețuri- 
salarii, ce subminează acum întregul angrenaj economico- 
social (...) 

Premierul nu va putea însă - mai ales având în 
vedere durerile antrenate de unificarea cursurilor leului - 
să nu ţină cont de problemele sociale ce tind să devină 
explozive. Ca atare, şi-a propus o stăvilire a inflaţiei şi, 
paralel, o îmbunătăţire a protecţiei sociale, printr-o 
politică economică ce pare unica posibilă în situaţia 


actuală. Preţurile şi tarifele la o serie de produse 
principale (combustibili, încălzire şi electricitate pentru 
populaţie, chirii pentru locuinţele din fondul locativ de 
stat, pâine, ulei, zahăr şi altele) nu vor fi modificate, 
urmând a fi în continuare subvenţionate. La unele produse 
alimentare în deficit, reglarea cererii şi ofertei nu se va 
face temporar prin preţ, ci printr-un eventual apel la 
raţionalizare. Accentul în protecţia socială va fi schimbat, 
aşa după cum numeroşi economişti - inclusiv semnatarul 
rândurilor de faţă - au sugerat că trebuie făcut. Anume 
îndreptându-se protecţia socială spre păturile cele mai 
defavorizate - cele cu venituri mici şi relativ fixe (pensii, 
ajutoare etc.) şi către cei afectaţi de restructurarea 
producţiei, adică de şomaj - abandonându-se ideea şi 
practica antieconomice de a se promova o protecţie socială 
prin compensări relativ uniforme împotriva inflaţiei. 

DI. Stolgjan a menţionat dar, pe de o parte, 
necesitatea adaptării protecţiei sociale la posibilităţile 
economiei şi, pe de altă parte, caracterul contraproductiv 
şi efectul-bumerang al compensării mecanice prin sporuri 
de salarii a creşterii preţurilor, ceea ce nu face altceva 
decât să ducă la ambalarea spiralei preţuri-salarii. De 
aceea, şi-a anunţat intenţia de a lăsa direct salariilor 
sardna protecţiei sociale a celor angajaţi. In acest sens, 
salariile în întreprinderile de stat vor fi pe deplin 
liberalizate - precum în unităţile economice private - 
abandonându-se limitele existente acum pe funcţii şi 
profesiuni, dincolo de care trebuie plătite impozite 
suplimentare prohibitive. În schimb, se introduc plafoane 
pentru fondul global de salarii, a căror depăşire este 
penalizată printr-o impozitare descurajatoare, spre a evita 
situaţia actuală când întreprinderile cheltuiesc toate 
încasările pentru a plăti salarii, nemaifăcându-se investiţii 
şi  blodindu-se necesara restrudurare a producției. 
Plafoanele asupra fondului global de salarii vor obliga 
întreprinderile să-şi reorienteze producţia spre activităţile 
rentabile şi performante, care să le facă viabile şi să le 
permită a micşora pe cât posibil - deşi evident nicidecum 


integral - costul şodal al alegerii între reducerea salariilor 
individuale şi restrângerea numărului de salariați. 
Totodată, unităţile economice vor fi astfel construise a nu- 
şi mai rezolva toate problemele şi carenţele din adivitatea 
proprie pe seama sporirii preţurilor de vânzare, ceea ce se 
speră că va pune o stavilă în calea unei inflaţii ruinătoare. 
Ca urgenţă absolută, dl. Stolojan are în faţă 
scoaterea din iarnă a ţării, ceea ce implică obligatoriu 
folosirea la capacitate maximă a calităţii sale de 
interlocutor acceptat al comunităţii financiare occidentale 
spre a o convinge să crediteze indispensabilele importuri 
româneşti de energie şi alimente. Premierul a avertizat, 
însă, că o finanţare în aceste scopuri nu poate fi decât 
pasageră şi cu carader de excepţie, după aceea rămânând 
ca asemenea importuri să fie acoperite printr-o mobilizare 
stimulativă a exporturilor, iar datoria externă să fie făcută 
numai în vederea fadlitării restrudurării producţiei, adică 
pentru achiziţii de echipamente şi tehnologii moderne, 
care să ofere şi şansa rambursărilor fără probleme. 
„EXPRES” Nr. 43/29 octombrie - 4 noiembrie 1991 
Convertibilitatea limitată, internă şi de cont curent 
COMUNISMULUI I S-A TRAS PREŞUL DE SUB 
PICIOARE 
Indiferent că unora le place şi altora nu, 6 noiembrie 
1991 va rămâne o zi de referinţă în zbuciumata şi atât de 
împiedicata tranziţie spre economia de piaţă şi democraţie 
în România. Introducerea convertibilităţii limitate - interne 
şi de cont curent - a leului reprezintă, prin incidenţele 
imediate dar mai ales prin cele profunde pe termen lung, o 
decizie majoră pe Călea abandonării structurilor şi 
mecanismelor  centralist-etatişie şi a desprinderii de 
comunism. Desigur, nici de mâine „şi nici de poimâine nu 
se va asista automat la asemenea abamdonări şi 
desprinderi, dar, prin convertibilitatea chiar dacă lirrufată 
a monedei naţionale, se atinge, se poate spune, acel punct 
de „non retour”. Dacă o violentă retractare de la această 
măsură nu va interveni, întoarcerea pe vechiul drum nu va 
mai fi posibilă, căci treptat-treptat convertibilitatea leului 


va eroda adânc şi hotărâtor structurile economice - şi, prin 
implicaţie, şi cele politice - comuniste. 

Într-o formulare nuanţată, semnificaţia de esenţă 
este aceea că economia de piaţă nu doar prin 
convertibilitatea monedei naţionale se instaurează, dar în 
mod cert fără aceasta nu există nicio şansă de a vedea 
vreodată funcţionând o asemenea economie în România. 
Nici pe departe comunismul nu va fi eliminat numai prin 
convertibilitatea leului, dar absolut sigur în absenţa 
acesteia nu s-ar putea contura măcar o speranţă că 
structurile şi deprinderile comuniste vor ceda locul celor 
democratice. Convertibilitatea nu înseamnă că reforma se 
va fi şi înfăptuit, că adepţii ei vor fi câştigat definitiv 
partida iar conservatorii comunişti vor fi fost integral 
înfrânți, că împotrivirile faţă de procesul privatizării în 
agricultură, industrie şi alte ramuri va înceta iar tendinţele 
centraliste nu se vor mai manifesta, că foştii 
nomenclaturişti se vor retrage în anonimat, că diversiuni 
nu se vor mai organiza şi eventuale incursiuni minereşti nu 
vor mai fi, că va exista o netă separare a puterilor, că 
statul de drept se va fi instaurat şi alegeri libere şi corecte 
se vor desfăşura. Dar convertibilitatea constituie elementul 
indispensabil creării acelor baze economice pe care 
mecanismele de piaţă şi normele democraţiei să poată 
opera. 

Convertibilitatea monedei este instrumentul care 
obligă la adevăr în economie, la eficienţă şi 
competitivitate, la acoperirea nevoilor sociale prin 
repartizarea resurselor existente către activităţile viabile 
şi performante, adică tocmai cele care exprimă aceste 
nevoi. Convertibilitatea este, totodată, o instituţie a 
democraţiei, eliminând, prin blocarea gestiunii 
antieconomice, voluntarismul politic, eliberând structurile 
decizionale de arbitrar şi de promovarea pe alte criterii 
decât cele de competenţă. Nu întâmplător nicio ţară 
comunistă nu şi-a propus vreodată trecerea la 
convertibilitatea monedei naţionale. Şi nu întâmplător nici 
perestroika - tot un fel de comunism economic, dar altfel 


denumit - nu a indus practic o asemenea măsură. Pe 
termen lung, convertibilitatea monedei naţionale înseamnă 
adio comunismului, adio perestroikăi! 

Raportând dired economia naţională la cea mondială, 
punând în relaţie nemijlodtă întreprinderile româneşti cu 
realităţile, condiţiile şi cerinţele pieţelor internaţionale, 
convertibilitatea leului constituie unicul reper obiectiv 
pentru o gestiune eficientă la nivel micro şi 
macroeconomic. - în condiţiile convertibilităţii monedei 
naţionale, situaţia financiară a fiecărei întreprinderi şi, în 
general, a întregii economii nu mai poate fi ascunsă, 
rentabilitatea devine o noţiune precisă, viabilitatea sau 
dimpotrivă lipsa de viabilitate a unităţilor economice se 
evidenţiază fără echivoc, alocarea resurselor nu se mai 
poate face decât pe criterii economice şi nicidecum nu mai 
este posibilă camuflarea stărilor de lucruri în aceste 
domenii prin preţuri false, transferuri mascate de fonduri, 
subvenţii deghizate etc. Chiar dacă va mai fi nevoie - şi va 
fi - de subvenţionarea unor activităţi, aceasta va trebui 
făcută în clar, în deplină transparenţă, în baza unor 
comandamente economice, politice, sociale bine definite. 

Datorită tuturor acestor considerente, introducerea 
convertibilităţii leului era un element esenţial al reforma. 
Nu poate fi apreciat decât pozitiv că reforma promovată de 
fostul guvern Roman a avut în vedere adoptarea 
respectivei măsuri, dar este de regretat că aceasta nu a 
fost luată mai demult, de fapt odată cu liberalizarea 
preţurilor mărfurilor şi serviciilor şi a celd a preţurilor 
forţei de muncă (salariile). Încercarea, prin aceste 
liberalizări, de a aşeza pe baze reale preţurile - spre a 
permite  necesarele deplasări ale resurselor dinspre 
activităţile nerentabile şi fără desfacere înspre cele cu 
adevărat, utile şi performante - a eşuat tocmai în absenţa 
aducerii la realitate a „preţului tuturor preţurilor” care 
este cursul monedei naţionale. Multe întreprinderi au avut 
posibilitatea să se „rentabilizeze” în mod fictiv prin 
creşterea preţurilor de vânzare, în faţa cărora nu a existat 
un plafon-barieră pe care nu-l putea constitui decât 


convertibilitatea monedei naţionale. De acum încolo, un 
asemenea plafon-barieră va exista - reprezentându-l, în 
timp,  înseşi prețurile internaționale - şi astfel 
întreprinderilor li se va răpi posibilitatea de a-şi ascunde 
carenţele pe seama creşterilor de preţuri, urmând să caute 
alte mijloace (e drept mai puţin comode!) de a supravieţui: 
folosirea intensivă a echipamentelor de producţie, 
efectuarea de investiţii în vederea retehnologizărilor, 
reducerea costurilor unitare, îndeosebi a celor cu materiile 
prime şi energia, dar şi a celor cu forţa de muncă, pe calea 
fie a scăderii salariilor individuale fie a restrângerii 
numărului de salariaţi. Tocmai faptul că - pe lângă un nou 
şi puternic şoc iniţial al preţurilor interne datorat 
scumpirii în lei a importurilor - convertibilitatea limitată a 
leului ar putea antrena şi o creştere a şomajului şi 
abandonarea unor activităţi energofage şi nerentabile face 
din aceasta o măsură faţă de care s-au manifestat diverse 
împotriviri, deşi, neîndoielnic, nimic altceva nu putea 
înlocui  convertibilitatea monedei pentru a promova 
necesara asanare a economiei naţionale, Fără de care - 
inutil de subliniat - nu există nicio şansă de ameliorare a 
perspectivelor economice şi a condiţiilor de viaţă. 

În introducerea convertibilităţii, guvernul Stolojan a 
avut de întâmpinat mari dificultăţi. Pe de o parte, obiective 
precum cele legate de grava situaţie economică, de 
masivele dezechilibre existente (de altfel precis evidenţiate 
în raportul primului-ministru), de slaba competitivitate a 
produselor româneşti, de absenţa unor rezerve valutare 
semnificative şi de incertitudinile asupra unui suport 
financiar extern, indispensabil nu numai pentru a scoate 
economia din marasm, ci şi pentru susţinerea un timp a 
cursului stabilit, spre a se preîntâmpina o cădere bruscă a 
acestuia cu consecinţe incontrolabile. Pe de altă parte, 
este vorba de împotrivirile în sine faţă de adoptarea unei 
asemenea măsuri. Cea mai importantă rezistenţă au 
manifestat-o antireformiştii, care ştiau prea bine că, prin 
convertibilitatea chiar dacă limitată a leului, se dă o 
lovitură de grație mecanismelor centraliste, baza 


structurilor comuniste. O împotrivire a venit însă, şi din 
partea acelora care, în principiu, doresc reforma, dar care 
au considerat momentul introducerii  convertibilităţii 
deosebit de nefavorabil, având în vedere atât dificultăţile 
obiective menţionate, cât şi starea de spirit a populaţiei, 
deja pusă la grea încercare de anterioarele creşteri 
aberante de preţuri şi care în plus se va tensiona şi mai 
mult datorită durerilor pe care oricum iarna ce se apropie 
le va determina. Fapt este că, într-adevăr, momentul nu se 
dovedea deloc prielnic. Dar de ajungerea la un asemenea 
moment, fără ca un curs unic al leului deja să opereze, nu 
putea fi făcut responsabil guvernul actual. Argumentele 
reformiştilor adversari însă ai introducerii, acum în prag 
de iarnă a convertibilităţii limitate a leului - în cadrul 
cărora s-au numărat şi unii economişti asociaţi partidelor 
opoziţiei democratice - nu erau de ignorat, dar intervenţia 
lor în controversata dezbatere asupra oportunității acestei 
măsuri nu poate fi de bun augur, căci, în ultimă instanţă, 
venea să facă jocul antireformiştilor comunişti. Pentru 
orice doritor al reformei este absolut clar că problemele 
grave ale economiei româneşti nu pot fi rezolvate doar prin 
convertibilitatea monedei naţionale, dar şi că, în absenţa 
acesteia, niciuna dintre problemele respective nu va avea 
niciodată vreo perspectivă de a fi soluţionată. 

Pentru responsabilitatea economică şi curajul politic 
în adoptarea acestei măsuri - în ciuda durerilor 
economico-sociale pe care le va produce şi a unor aspecte 
controversate privind derularea ei în practică - guvernul 
actual trebuie să beneficieze, în acţiunea întreprinsă, de 
susţinerea tuturor forţelor politice care se pronunţă pentru 
reformă şi democraţie. Şi de înţelegerea tuturor acelora 
care, din rândurile largi ale populaţiei, îi surprind 
semnificaţiile economice şi politice pe termen lung. 

„EXPRES” Nr. 45/12 - 18 noiembrie 1991 

STOLOJAN REPARĂ-GREŞELI ŞI PRIMEŞTE 
ŞUTURILE 

Este de înţeles că noul regim valutar reprezintă b 
ruptură faţă de cel trecut şi pune, ca atare, probleme 


extrem de dificile. Şi nu este, desigur, posibil ca aprecieri 
asupra operaţionalităţii sale să fie făcute înainte de a-l 
vedea efectiv la lucru. Dar întârzierile la intrarea sa în 
practică nu fac decât să alimenteze contestările şi 
controversele, să sporească starea de incertitudine şi 
nerăbdare, şi mai grav, să prelungească blocajul 
economico-financiar intern şi extern pe care, între altele, 
vizează să-l combată. Mai ales că, între timp, sub impactul 
deficitului masiv de energie, fabrici una după alta îşi închid 
total sau parţial porţile. 

În aşteptarea indispensabilelor clarificări, măsura 
crucială de trecere la convertibilitatea limitată, internă şi 
de cont curent a leului, pare să-şi intre în drepturi în 
preocupările presei şi forţelor politice. La adoptare, 
măsura, în ciuda unei acţiuni fără precedent de informare 
şi explicitare din partea guvernului şi Băncii Naţionale, nu 
s-a bucurat, din păcate, nici din partea presei de o atenţie 
pe potrivă şi nici din partea forţelor politice de luările de 
poziţie corespunzătoare importanţei acestei măsuri în 
zbuciumata şi atât de împiedicata tranziţie spre economia 
de piaţă şi democraţie în România. De mai mult ecou a 
beneficiat măsura în străinătate, unde au fost percepute 
mai bine semnificaţiile ei, îndeosebi pe termen lung, legate 
de introducerea adevărului în economie şi de desprinderea 
de structurile comunist-etatiste. 

In atâtea rânduri până acum, forţe politice diverse - 
inclusiv din cadrul opoziţiei democratice - au reclamat 
prezenţa lor pe posturile naţionale de radio şi televiziune, 
au difuzat comunicate pentru marile cotidiene spre a-şi 
face cunoscută poziţia în diferite probleme, unele nu 
tocmai de o mare acuitate. Dar în legătură cu problema s- 
ar putea spune fundamentală a trecerii la convertibilitatea 
leului, aceste forţe politice au excelat prin absenţa 
poziţiilor. De ce? Ar fi tragic ca explicaţia să fie pur şi 
simplu tactica de a se sta de-o parte în aşteptarea 
rezultatelor, pentru ca abia la apariţia acestora să se spună 
aşa sau aşa. Ar fi tragic, deoarece ar fi vorba de lipsă de 
responsabilitate faţă de problemele grave ale ţării, cu care 


nimeni nu are dreptul de a se juca au în raport cu care ar fi 
inadmisibil să se adopte politica struţului ce-şi bagă la 
primejdie capul în nisip. 

Faptul că trei cât - deşi la un răstimp îndelungat 
după adoptarea măsurii - unele forţe politice şi cercuri 
economice au abandonat expectativa trebuie la sine 
salutat. Dar se constată că dezbaterea mai largă, tardiv 
începută, asupra convertibilităţii limitate a leului are 
deocamdată un caracter unilateral şi nenuanţat. Accentul 
cade pe aspectele controversate şi constrângătoare privind 
modul în care este pusă în aplicare şi pe durerile 
economico-sociale pe care le va produce inevitabil pe 
termen scurt, în timp ce efectele economice pozitive pe 
care le-ar putea determina pe termen lung par practic 
pierdute din vedere. Un asemenea accent nu este de bun 
augur pentru o populaţie care nu are pregătirea 
economică spre a discerne ea însăşi, care este oricum 
obligată să aibă în vedere mai ales implicaţiile dureroase 
căci asupra ei se vor răsfrânge şi căreia este nevoie să i se 
prezinte şi laturile cert pozitive ale măsurii, de redresare a 
perspectivelor economice, spre a-i obţine acceptarea 
constrângerilor de acum. Dacă asemenea laturi nu ar 
exista, problema desigur nu s-ar pune. Dar, cum 
convertibilitatea monedei crează condiții pentru 
necesarele corecţii în economia românească şi, prin 
aceasta, pentru inversarea tendinţelor actuale de marasm, 
interpretările nenuanţate asupra implicaţiilor acesteia fac 
mai mult rău decât bine, populaţia nesesizând vreun sens 
de a consimţi la austeritatea la care va fi supusă. 

În mod deosebit se insistă în contestarea 
modalităţilor prevăzute pentru trecerea la convertibilitatea 
internă a leului. În principal vizat este noul regim valutar, 
care prevede interdicţia conturilor directe în valută ale 
agenţilor economici, a căror posibilitate de deţinere a fost 
oferită cu dărnicie de guvernul Roman fără o analiză 
concretă asupra posibilităţilor economice şi implicaţiilor. 
Acum interdicţia pare o dare înapoi, deşi guvernul Stolojan 
nu face altceva decât să pună tardiv pe rol ceea ce 


guvernul Roman nu a întreprins la timp, anume să 
introducă, odată cu liberalizarea preţurilor şi salariilor, 
convertibilitatea internă şi de cont curent a leului, căreia îi 
este asociat noul regim valutar. Stolojan încearcă să repare 
greşeli ce nu-i aparţin, primind în schimb şuturile. 

Avantajul domnului Stolojan este acela că 
neagăţându-se de putere, se arată gata să renunţe la 
apăsătoarea sarcină pe care şi-a asumat-o dacă nu i se lasă 
mână liberă să întreprindă ceea ce şi-a propus: scoaterea 
ţării din iarnă prin continuarea şi nu stoparea reformei şi, 
în cazul în care va fi posibil, realizarea măcar a unui 
început de redresare economică. Dacă va reuşi, vom 
vedea. Probabil mulţi - antireformişti, dar şi vânători de 
capital politic - îi aşteaptă eşecul. Convertibilitatea leului îl 
va ajuta, însă, în acţiunea sa, deşi pe primele ei efecte 
pozitive nu se poate obiectiv conta mai devreme de titeva 
luni. Şi miracolele nu sunt posibile. Deocamdată, însă, 
trebuie să se lupte cu efectele iniţiale ale convertibilităţii 
leului, care se vor concretiza într-o creştere a preţurilor 
interne, datorată scumpirii în lei a importurilor ce vor fi 
decontate acum în costuri nu cu 60 lei, ci cu 180 lei 
dolarul. Dar dl. Stolojan are de partea sa - după cum lasă 
impresia - o înţelegere clară a situaţiei economice, o 
cunoaştere a ceea ce poate fi făcut şi un program, cu 
secvenţe bine precizate, în ce priveşte modul în care 
trebuie procedat pentru realizarea obiectivelor propuse. 
Premierul mizează pe cartea dezvăluirii adevărului asupra 
situaţiei economice - şi asistăm, pentru întâia dată după 
zeci de ani, la o analiză reală a acesteia, căci datele 
economice fundamentale au continuat să fie ţinute sub 
obroc şi de către fostul guvern Roman - precum şi pe o 
coerenţă a măsurilor economice, în contradicţie cu 
pompierismul ce a cam caracterizat acţiunile fostei echipe 
a executivului. 

Dl. Stolojan a sesizat legătura ce putea fi făcută între 
unificarea cursurilor valutare şi grava situaţie energetică a 
ţării, transformând poate cel mai important obstacol în 
trecerea la convertibilitatea limitată a leului într-o pârghie 


de susţinere a acestei măsuri. Deblocarea, prin măsura 
respectivă, a celor circa 800 milioane dolari din conturile 
agenţilor economici a fost folosită ca argument economic 
şi politic - înainte de toate în faţa potenţialilor adversari 
comunişti - pentru introducerea convertibilităţii, condiţie a 
reformei şi cerinţă a accesului la credite şi ajutor economic 
din străinătate. Şi iarna, oricât de grea, va trece, iar 
convertibilitatea va rămâne. Valuta deblocată va fi utilizată 
pentru finanţarea indispensabilelor importuri de energie şi 
pentru refacerea rezervelor monetare oficiale ale ţării, 
care condiţionează atât susţinerea cursului leului cât şi 
accesul la resurse financiare externe. 

Următorul pas a fost hotărârea privind acordarea de 
compensări pentru preluarea şocului noilor creşteri de 
preţuri. Asigurările sociale îşi asumă sarcina în ce priveşte 
pensiile şi ajutoarele sociale, în timp ce în cazul salariilor 
responsabilitatea revine agenţilor economici (în funcţie 
desigur de posibilităţile lor). Indexarea câştigurilor nu 
poate însă depăşi circa 40% din sporirea preţurilor. 
Avertismentul domnului Stolojan adresat salariaţilor şi 
sindicatelor sună clar şi tranşant: dacă se va forţa o 
compensare mai mare, preţurile trebuie să crească şi mai 
mult, raportul de acoperire rămânând însă acelaşi, pentru 
că resurse financiare nu sunt şi altă soluţie în vederea 
depăşirii situaţiei grele nu există. Promisiunile de sporuri 
salariale făcute minerilor din Valea Jiului în timpul celei 
de-a patra mineriade - care deci nu pot fi puse în seama 
noului guvern - vor fi indirect refuzate, fiind considerate 
drept compensări atribuite în cadrul actualului program de 
indexare.  Plafoanele-barieră pe care, în condițiile 
convertibilităţii monedei, le vor constitui înseşi preţurile 
internaţionale vor răpi întreprinderilor posibilitatea de a-şi 
ascunde carenţele pe seama creşterilor artificiale de 
preţuri, obligându-le de a căuta alte mijloace (e drept mai 
puţin comode!) de a fiinţa. Şomajul şi abandonarea unor 
activităţi energofage şi nerentabile ar putea fi printre 
consecinţe. Dl. Stolojan pare, însă, decis să demareze 
procesul dureros al asanării economiei naţionale, deşi a 


arătat că nu va fi posibil, nici economic nici social, de a 
lăsa să falimenteze, dintr-odată, sute de întreprinderi. Va 
deveni, însă, clar care sunt întreprinderile aflate într-o 
asemenea stare, câte din acestea merită a fi subvenţionate, 
cât costă societatea întreţinerea lor şi, inevitabil, un 
program de rentabilizare sau de abandonare a lor treptată 
va fi, în sfârşit, conceput, pus pe rol şi aplicat. 

„EXPRES" Nr. 46/19 - 25 noiembrie 1991 

ANTIPOPULISMUL ÎNTRE CENTRALISM ŞI 
DEZORDINE 

Mai voalată sau mai deschisă, contestarea guvernului 
Stolojan şi a măsurilor adoptate de acesta vine atât din 
partea antireformiştilor comunişti sau a celor care, de pe 
poziţii de stânga, consideră actuala reformă ca având un 
net caracter de dreapta, cât şi din partea unor puternice 
segmente ale opoziţiei democrate. Frapant este că, deşi 
sunt folosite argumente, în bună măsură, diferite - 
accentul căzând pe aspectete economico-sodale în primul 
caz şi, dimpotrivă, pe cele politico-economice în al doilea - 
pot fi totuşi consemnate multe contestări comune. Aşa se 
explică poate, şi faptul, oarecum bizar, că publicaţii de 
fermă atitudine proreformă şi democraţie găzduiesc opinii 
ale unor economişti care nu exprimă în general poziţii 
radical angajate în promovarea reformei şi care sunt chiar 
asociaţi unor forţe de cealaltă parte a „baricadei”. Faptul 
ar putea fi considerat mărturia pasului înainte făcut pe 
calea maturității politice, dezbaterea fiind deschisă 
oricăror opinii indiferent de coloratura lor, dar, din păcate, 
pare mai degrabă a fi vorba de tentaţia, cu mult mai 
prozaică, de a sprijini în sine o anume contestare. 

În orice caz, omul de rând - de care televiziunea are 
grijă spre a nu-l induce în eroare, neexplidindu-i absolut 
nimic - se găseşte într-o mare confuzie. Mai ales dacă, prin 
absurd, ar mai avea bani să cumpere câteva publicaţii. Din 
unele ar afla că, prin introducerea convertibilităţii leului, 
guvernul Stolojan continuă reforma distrugătoare începută 
de Roman, ca şi politica sa de cedare şi aservire în faţa 
marii finanţe internaţionale, ce va împinge ţara într-un şi 


mai acut dezastru şi într-o gravă pauperizare a maselor 
populare. Din alte publicaţii, ca şi din partea unor 
reprezentanţi ai opoziţiei ar afla însă că, dimpotrivă, prin 
continuarea reformei iniţiate de fostul premier, care de 
altfel l-ar şi dirija din umbră pe cel actual, se urmăreşte 
aceeaşi politică de a păcăli Occidentul cu o mască de 
reformism şi tehnocratism spre a-l determina să acorde 
credite. Şi mai bulversat ar fi omul de rând când alţi 
membri ai opoziţiei îi dau ca sigur că dl. Stolojan face jocul 
domnului Iliescu,  reîntronând  centralismul prin 
confiscarea valutei şi dirijarea ei administrativă cu ajutorul 
unor diverse semnături şi aprobări. 

Ca unul care a susţinut nedezminţit trecerea la 
convertibilitatea monedei - considerând-o necesară încă 
din prima fază a reformei, fiind un instrument esenţial în 
promovarea ei şi nu un punct final al acesteia, şi apreciind- 
o drept o ruptură pe termen lung cu mecanismele etatist- 
comuniste - autorul însemnărilor de faţă a fost de partea 
guvernului Stolojan. Şi nu a acestuia ca atare, ci de partea 
acelui guvern, oricare altul, care s-ar fi încumetat la o 
asemenea măsură, indispensabilă din punct de vedere 
economic, deşi dramatică din punct de vedere social. Căci 
nu există, de fapt, altă şansă de a introduce adevăr în 
economie, de a asana activităţile productive şi, prin 
aceasta, de a ameliora condiţiile de trai - chiar dacă nu 
imediat ci doar în perspectivă. Dintr-o asemenea poziţie - 
cu toate că nu cunoaşte realitatea culiselor - autorul 
acestor rânduri refuză însuşi gândul că dl. Stolojan ar face 
jocul cuiva şi cu atât mai puţin al domnilor Roman sau 
Iliescu. Economist-finanţist, dl. Stolojan nu poate să nu fi 
înţeles cât rău au făcut unei economii, sleite de gestiunea 
aberantă comunist-ceauşistă şi de plata forţată a datoriei 
externe, măsurile populist-electorale adoptate de echipa 
Iliescu-Roman în perioada de dinaintea alegerilor din 20 
mai. Ministru de finanţe, pentru câteva luni după aceste 
alegeri, dl. Stolojan s-a confruntat el însuşi cu încercarea 
disperată de a menţine în viaţă un buget devastat de 
aceste măsuri. În plus, dl. Stolojan, când a preluat funcţia 


de prim-ministru, avea în buzunar numirea sa într-un post 
de înalt funcţionar al celei mai importante instituţii 
financiare internaţionale şi, potrivit propriilor declaraţii, a 
obţinut această nominalizare în urma unui exigent examen, 
în cadrul căruia i-au fost testate nu doar cunoştinţele şi 
competenţa, ci şi deschiderea sa către o economie de 
piaţă. Ca atare, pentru un partizan „atestat” al economiei 
de piaţă ar fi inadmisibil - şi dacă totuşi aşa s-ar întâmpla, 
ar fi tragic - de a face cumva jocul fie, de pildă, al 
domnului Iliescu, a cărui deschidere spre o economie de 
piaţă nu este certă, fie al domnului Roman, care o avea 
poate această deschidere, dar, prin modul s-ar putea spune 
destrăbălat în care şi-a manifestat-o, mai mult a 
compromis-o decât a legitimat-o, nemaivorbind de urmele 
grave pe care le-a lăsat în economie. lată de ce datoria 
domnului Stolojan este de a-şi urmări propriul crez, chiar 
dacă pentru aceasta ar fi nevoie - pe parcursul mandatului 
său - să se lupte singur împotriva tuturor. 

Faptul că există atâtea contestări - că economişti (şi 
chiar jurişti şi alţi nespecialişti?!), asoaaţi unor forţe 
politice de coloraturi opuse, se întâlnesc în argumente cum 
că numai rele şi nimic t>nu va aduce în economie 
convertibilitatea monedei şi că devalorizarea 
corespondentă a patrimoniului naţional ne va ameninţa 
ţara (de parcă străinii se vor şi îmbulzi imediat să ne 
cumpere industriile producătoare de pierderi) - face 
necesară o analiză cât de sumară a situaţiei economia 
româneşti în momentul octombrie-noiembrie 1991, pentru 
ca forţele politice contestatare să poată preciza ce ar fi 
întreprins ele însele dacă s-ar fi aflat la guvernare în 
momentul respectiv. Producţia era la un nivel de circa 2, 3 
faţă de cea din 1989 şi în continuu declin. Un grav blocaj 
se instalase în economie, generat în parte şi de 
imobilizarea în conturile agenţilor economici a unor 
fonduri în valută, căci încredere în leu nu putea exista în 
măsura fii care substanţa acestuia era considerabil şi rapid 
erodată de o inflaţie ce nu dădea vreun semn că s-ar potoli. 
Fără bariera pe care numai în condiţiile convertibilităţii 


monedei o pot constitui preţurile internaţionale, cele 
interne creşteau neîncetat, iar revendicările salariate 
căutau să le ia urma. Susținerea lor de la buget era o 
himeră, căci, în contextul degringoladei producţiei, 
resursele se aflau la pământ. O ruinătoare şi fără de sfârşit 
cursă preţuri-salarii ameninţa economia. lar masivul deficit 
energetic o punea „fizic” în pericol de colaps. Nu exista o 
pregătire dt de cât a aprovizionării cu energie în parg de 
iarnă. Ce să se mai spună despre faptul dacă unele 
activităţi economice erau rentabile şi altele nu, în 
condiţiile în care nu se puteau desfăşura. 

Cam aceasta era, în mare, situaţia. Cum s-a ajuns la 
ea şi cine va trebui să răspundă sfiit alte probleme. Dar, în 
momentul respectiv, ceva trebuia făcut. O primă opţiune ar 
fi fost reintroducerea unui centralism de tristă memorie - 
deşi poate ar fi trebuit unul şi mai milităresc - dar o 
asemenea revenire este îndoielnic că ar mai fi posibilă; 
oricum, rezultatele ar fi fost nule, căci semnificaţia ar fi 
fost stoparea reformei şi încetarea oricărui sprijin 
economic extern. O altă opţiune ar fi fost de a lăsa totul de 
izbelişte sau la voia întâmplării, în maniera Roman. Cu ce 
rezultate se poate prevedea, judedind după situaţia de 
până acum; jumătăţile de măsură promovate de echipa 
Roman au fost mai periculoase decât absenţa reformei, 
căci economia de piaţă este un sistem complex, căruia 
dacă îi lipseşte urmă din mecanisme, devine vulnerabil, 
întrucât nu mai există contrapondere la efedele adverse 
venind din alte direcţii. În orice caz, o explozie socială ar fi 
fost sigură şi, la primăvară, România s-ar fi trezit cu circa 
2 milioane de şomeri, un „lux” pe care această ţară nu şi-l 
poate permite dintr-odată, nici economic nici social. 

În ce constă opţiunea Stolojan? Aceasta caută o ieşire 
ţinând cont de realităţi şi, important de subliniat, prin 
continuarea şi nu prin stoparea reformei. Introdudindu-se 
convertibilitatea internă şi de cont curent a leului se 
abandonează jumătăţile de măsură pe calea reformei, se 
întregesc mecanismele economiei de piaţă, iar 
întreprinderile sunt construise la comensurarea reală a 


eficienţei activităţii lor, răpindu-li-se - e drept, după un nou 
şoc asupra preţurilor! - posibilitatea de a recurge la 
creşteri artificiale ale acestora pentru a fiinţa. Totodată, 
semnalându-se continuarea reformei, finanţarea externă 
este deblocată. In contrapartidă, un regim de control 
asupra valutei este instituit. O gestiune complet liberă a 
valutei străine nu era dintr-odată de nasul nostru, după 
cum nu fusese nici pentru ţările occidentale timp de 10 - 
15 ani după război. Valuta „demobilizată” poate fi folosită 
pentru sporirea rezervelor monetare ale ţării şi pentru 
finanţarea importurilor de energie necesare ieşirii din 
iarnă. Accesul deocamdată constrângător la valută 
serveşte la depăşirea impasului, în timp ce, dacă acesta va 
continua, reglarea cererii şi ofertei de valută va fi făcută 
prin devalorizarea cursului leului. 

Marea miză a domnului Stolojan este însă gâtuirea 
inflaţiei. Dânsul ştie prea bine că, fără jugularea inflaţiei, 
totul se poate ruina, încrederea în leu nu ar putea exista şi 
o lege economică spune că banii răi alungă pe cei buni de 
pe piaţă. Toată lumea ar încerca să-şi folosească leii spre 
a-i transforma în valută sau mărfuri pentru a le tezauriza. 
Consumul de orice fel ar fi stimulat, împingând în sus 
preţurile. Economisirea - baza procesului necesar de 
investiţii - ar fi de neconceput. Alternativa - adică fixarea 
unor dobânzi fabuloase, a căror rată s-o depăşească pe cea 
a inflaţiei - ar înmormânta activitatea economică. 
Presiunea asupra valutei ar creşte. Una peste alta, inflaţia 
trebuie cu orice preţ oprită. Dl. Stolojan este un 
monetarist. Pentru cei nespecialişti, aceasta înseamnă că 
dânsul este adeptul teoriei care spune că masa monetară 
existentă pe piaţă, sub diferitele ei forme, are o importanţă 
de prim ordin asupra evoluţiilor economice. Practica arată 
că strangularea masei monetare stăvileşte în câteva luni 
inflaţia. De aceea dl. Stolojan, împreună cu guvernatorul 
Băncii Naţionale, dl. Isărescu, se opun oricărei emisiuni de 
monedă fără acoperire şi urmăresc o expansiune redusă a 
creditului, ca şi o creştere a salariilor sub cea a creşterii 
preţurilor. Pentru una în pas cu cea din urmă nu există 


resurse reale. Fondul global de salarii va fi plafonat, spre a 
obliga întreprinderile să aleagă» între limitarea creşterii 
salariilor individuale şi restrângerea numărului de salariaţi 
pentru eficientizarea; activității. Dl. Stolojan cere 
austeritate, refuză exacerbarea deficitelor bugetare. El 
reclamă unei populaţii ajunsă la sapă de lemn să strângă şi 
mai tare cureaua. O spune deschis căci nu există 
alternativă. Tot ce îi poate oferi în schimb este şansa unei 
recuperări după stăvilirea inflaţiei, când schimbarea 
anticipaţiilor privind încrederea în moneda naţională va 
încuraja economisirea şi deci investiţiile, stimulând 
redresarea economică şi slăbind totodată presiunea asupra 
valutei. Ne aşteaptă vremuri grele. Dar o explozie socială 
nu va rezolva nimic. Căci resursele vor rămâne aceleaşi 
sau chiar se vor diminua. Cam aceasta ar trebui să 
înţeleagă şi politicienii care sunt tentaţi să tragă capital de 
pe urma aberaţiei populiste, nefăcând prin aceasta decât 
să alimenteze dezastrul. 

Iarna va trece şi convertibilitatea va rămâne. Şi prin 
alinierea preţurilor interne la cele internaţionale cel puţin 
în ce priveşte produsele de bază, va scoate la iveală 
viabilitatea fiecărei activităţi economice. La intern, dacă 
nu produci sub preţul internaţional, rişti ca clientul să te 
abandoneze în favoarea unui furnizor extern. La export, ori 
ai ofertă competitivă, ori nu vinzi. La import, ori ai bani, 
ori nu cumperi. În mod cert, multe din activităţile ce se vor 
dovedi nerentabile vor mai trebui subvenţionate din 
considerente economice sau sociale. Dar totul se va 
desfăşura într-o deplină transparenţă, nu doar prin voinţa 
executivului ci şi cu aprobarea legislativului, cumpănindu- 
se în fiecare caz dacă societatea merită să facă sau nu 
efortul acestei subvenţionări. Şomajul va creşte, dar nu 
exploziv. Un program de revitalizare ori abandonare 
treptată a activităţilor nerentabile va fi inevitabil pus pe 
rol şi aplicat, iar procesul de asanare şi restructurare a 
economiei va începe, singurul de la care se poate aştepta o 
ameliorare a condiţiilor de viaţă. Eficientizarea economiei 
şi creşterea competitivităţii exporturilor - pe care le 


reclamă convertibilitatea monedei - sunt, la rândul lor, 
unicele fundamente ale relaxării graduale a actualului 
regim valutar. 

Dacă printr-o asemenea politică economică, dl. 
Stolojan face jocul domnului Roman ar fi un punct bun 
pentru cel din urmă. Dar dacă dl. Roman crede că, în cazul 
acestor măsuri coerente cu cap şi coadă, este vorba de 
prelungirea reformei promovate de el însuşi, atunci se 
îmbată cu apă rece. Dacă, dimpotrivă, politica urmată de 
dl. Stolojan are la bază indicaţii ale domnului Iliescu, 
acesta din urmă ar fi de lăudat. Dacă, însă, dl. Iliescu 
crede că, prin convertibilitatea leuiui, doar a fost 
confiscată valuta şi s-a introdus o gestiune controlată a 
acesteia, atunci, spre dezamăgirea sa, trebuie să consimtă 
că dl. Stolojan l-a păcălit, pentru că pe termen lung avem 
de-a face cu o măsură net anticentralistă. 

Şi dacă primul ministru - indiferent ce joc face şi ce 
contestări înfruntă - va merge pe drumul pe care şi l-a 
fixat, atunci, faţă de tentaţia centralistă a domnului Iliescu 
sau reforma „dezordonată” promovată de dl. Roman este 
de preferat antipopulismul riguros al domnului Stolojan. 

PRIN INFLAŢIE, INDUSTRIA TRĂIEŞTE PE SEAMA 
POPULAȚIEI 

Anul 1991 s-a încheiat dezastruos în plan economic. 
Produsul intern brut a fost cu aproape o cincime mai mic 
decât în 19869. O adevărată prăbuşire au înregistrat 
producţia industrială, investiţiile, exporturile. Dacă 
această scădere a activităţii economice s-ar datora 
schimbării structurilor fizice ale economiei naţionale, 
atunci situaţia încă n-ar fi gravă, căci ar avea un sens, fiind 
legată de procesul dureros dar necesar al realocării 
resurselor spre activităţile viabile şi performante, singurul 
care ne poate da speranţa într-un trai mai bun. Nu acesta 
este, din păcate, cazul. 

Deşi a creat cadrul legislativ şi a introdus unele 
mecanisme ale economiei de piaţă, reforma promovată de 
guvernarea fesenistă, fiind una a jumătăţilor de măsură, nu 


a realizat nici măcar începutul unei schimbări în 
structurile fizice ale economiei naţionale (...). Grav în 
situaţia creată este nu că au apărut durerile economice şi 
sociale - de altfel inevitabile - ale reformei, ci că nu se 
întrezăreşte vreun rost pentru aceste dureri. 

Este firesc într-un asemenea context să crească 
presiunile în direcţia stabilirii unor responsabilităţi pentru 
reforma - cam destrăbălată - întreprinsă. Complet 
nefiresc, însă, este faptul că printre cei ce caută să arunce 
răspunderea în cârca fostului guvern se numără chiar foşti 
colegi fesenişti care nu au nicio legitimitate ca părtaşi 
deopotrivă la eşec. 

Preluând întreaga moştenire a guvernării Roman, 
premierul Stolojan s-a încumetat să mai salveze ce se mai 
putea. Introducând convertibilitatea internă şi de cont 
curent a leului şi-a asumat, însă, responsabilitatea nu 
numai a unei explozii a preţurilor peste cea de 3, 5 ori din 
perioada Roman, dar şi a unei aspre contestări legate de 
momentul neprielnic al adoptării acestei măsuri, ca şi de 
modalităţile „administrative” ale aplicării ei. Din nefericire 
pentru dl. Stolojan, lucrurile - poate din motive obiective, 
dar oricum şi subiective, între care s-ar părea că joacă un 
rol important lipsa de profesionalism a unor factori de 
decizie bancari - nu se desfăşoară deloc aşa cum probabil 
spera dânsul. 

Pentru ca preluarea către Banca Naţională a valutei 
agenţilor economici - măsura prin care s-a introdus 
convertibilitatea internă şi de cont curent a leului - să» nu 
rămână a fi considerată un fel de confiscare, precum au 
apreciat-o mulţi, era absolut necesar ca, pe de o parte, 
cursul de preluare să fie menţinut o perioadă semnificativ 
de îndelungată (cel puţin până în primăvară, angajament 
pe care şi l-a luat de altfel guvernatorul Băncii Naţionale), 
iar, pe de altă parte, ca accesul la valută al importatorilor 
să fie cât mai mult „economic” şi cât mai puţin 
„administrativ”. Nu aceasta este, însă, situaţia. Valuta 
preluată a permis deblocarea unor importuri de energie, 
cu care să se poată ieşi din iarnă, fapt desigur de 


neneglijat şi ale cărui constrângeri trebuie acceptate. 
Numai că cea mai mare parte a valutei preluate a fost 
destinată acoperirii unei găuri de circa 500 milioane dolari 
ce ajunsese să se înregistreze în conturile BRCE. Oficial, 
se menţionează că această gaură era rezultatul creditelor 
comerciale (mărfuri importate dar neachitate) pe care 
România le contractase în general pe termen scurt şi a 
căror rambursare a căzut în contul BRCE doar în virtutea 
faptului că această bancă, deşi teoretic a pierdut 
monopolul din trecut al operaţiunilor cu valută, continuă în 
practică să-l deţină în măsura în care alte bănci româneşti 
nu au încă legături de recunoaştere internaţională cu 
parteneri bancari străini. Ce a determinat, în noile condiţii, 
această bancă să accepte, într-o perioadă de gestiune 
economică deloc responsabilă, să preia în propriul ei cont 
asemenea angajamente externe riscante, pentru a căror 
acoperire trebuie cheltuit acum banul public? 

In asemenea condiţii, din resursele valutare 
deblocate doar sume modeste au putut fi canalizate pentru 
sporirea rezervelor valutare naţionale, cu care să se 
menţină cursul leului, în situaţia unei conjuncturi 
economice incapabile deocamdată să sprijine acest curs. În 
mod evident, cursul valutar actual al leului nu rezultă din 
acel mecanism de piaţă de care s-a vorbit şi care, în aşa- 
numitele şedinţe de „fixing” bancar, derivă din cerere şi 
ofertă. El pare mai degrabă un curs forţat, care este 
menţinut aproape la nivelul anterior stabilit doar printr-un 
acces administrativ la valută. Mai curând decât un mijloc 
de a anticipa cererea şi oferta de valută pentru stabilirea 
cursului, depozitele prealabile în lei pentru realizarea 
acestui acces se dovedesc a fi utilizate pentru a temporiza 
solicitările de valută ale agenţilor economici prin 
aprobările administrative de care asemenea solicitări 
trebuie să beneficieze 

Pe cale de consecinţă, agenţii economici caută 
diverse modalităţi de evaziune valutară, îndeosebi prin 
suprafacturarea achiziţiilor din străinătate, care înseamnă 
ieşiri artificiale de valută din ţară. lar cursul pe piaţa 


valutară a particularilor individuali (a oficiilor autorizate şi 
piaţa neagră) se îndepărtează tot mai mult de cel de pe 
piaţa agenţilor economici, neputându-se nicidecum vorbi 
de o „unificare” a cursurilor. In condiţiile accesului 
administrativ la valută pe piaţa agenţilor economici, 
deţinătorii particulari de valută, din lipsă de încredere, nu 
mai alimentează piaţa oficiilor de schimb autorizate, astfel 
încât o refrwiorare a acestei din urmă pieţe ar putea fi 
obţinută doar în măsura în care Banca Naţională ar face ea 
însăşi o asemenea aprovizionare. Dar Banca Naţională n- 
are valută pentru aşa ceva, ceea ce menţine decuplarea 
cursurilor de schimb de pe cele două pieţe. Decalajele în 
această decuplare sunt deja deosebit de mari. Iar sistemul 
bancar românesc, nefolosind câtuşi de puţin perghia 
dobânzilor asupra depozitelor în valută pentru atragerea 
disponibilităţilor particularilor individuali, accentuează 
tendinţa acestora de a tezauriza valuta şi de a manifesta 
neîncredere în leu. 

Intr-o atare situaţie, se amână sau scad şansele 
apariţiei efectelor pozitive ale introducerii convertibilităţii 
interne şi de cont curent a leului (legate îndeosebi de 
comensurarea reală a eficienţei diferitelor activităţi 
economice, prin raportarea lor la reperele internaţionale), 
în timp ce efectele negative câştigă teren: accesul la valută 
este blocat, exodul de devize se amplifică, iar piaţa neagră 
înfloreşte. 

Copleşitoarea miză a domnului Stolojan este de a 
obţine, după noul şoc asupra preţurilor cu punct maxim 
prin februarie, o stăvilire rapidă a inflaţiei, fără de care 
consecinţele menţionate nu pot fi oprite să se accentueze, 
iar tendinţele de economisire şi, deci, de reluare a 
investiţiilor nu vor putea exista. Şi, ca atare, nu se va 
înregistra niciun semn de redresare activităţii economice. 
Zvonuri îngrijorătoare circulă că Banca Naţională ar urma 
să lanseze emisiuni monetare de circa 300 miliarde lei. Ca 
argument se susţine că, la noul nivel dublu al preţurilor, nu 
ar exista în prezent suficientă masă monetară pentru a 
pune în mişcare mecanismul economic şi-aşa blocat. 


Numai că asemenea emisiuni monetare sunt de fapt fără 
acoperire, riscând să anihileze orice încercare ulterioară 
de jugulare a inflaţiei. În sânul guvernării pare a domni 
confuzia. Nu este clar dacă există o coordonare strânsă 
între executiv şi Banca Naţională în ce priveşte politica de 
urmat, având în vedere chiar şi numai faptul că, prin noul 
sistem de salarizare pe care îl propune de la 1 ianuarie, 
guvernul vizează dimpotrivă obiective antiinflaţioruste. 

Desfiinţând plafoanele individuale de salarii (dincolo 
de care se percepeau impozite prohibitive) şi introducând 
plafoanele pe fondul global de salarii, noul sistem obligă 
întreprinderile de a alege între reducerea salariilor 
individuale (neacoperitoare ale majorării costului vieţii) şi 
restrângerea numărului de salariaţi. Ceea ce înseamnă o 
încercare de a lăsa şomajului funcţia de asanare a 
activităţii economice. De altminteri, noile reglementări - 
pe care Parlamentul ar urma să le discute cu ocazia 
dezbaterii bugetului naţional pe 1992 - prevăd o creştere a 
contribuţiilor salariate pentru şomaj la 6%, astfel încât să 
se mărească resursele pentru susţinerea celor afectaţi de 
pierderea locului de muncă. 

Dacă sub presiuni politice de natură electorală, va fi 
îndemnat să amâne scadenţa şomajului, dl. Stolojan, în 
cazul că ar rămâne consecvent programului economic pe 
care l-a anunţat, va fi obligat să renunţe înainte de termen 
la mandatul său. De fapt, alternativă la şomaj nu există. 
Inflaţia oricum nu ar putea fi. Politicienii şi cu atât mai 
mult economiştii care cochetează cu inflaţia ca alternativă 
preferabilă la şomaj nu dovedesc responsabilitate, căci 
contribuie la accentuarea şi nu la diminuarea dezastrului 
economic. Prin inflaţie - faţă de care nici nu există 
protecţie socială - nu se poate realiza altceva decât o 
contraproductivă şi imorală transferare asupra populaţiei a 
sardnii de a întreţine o industrie ce nu se ţine pe picioarele 
proprii. 

Dar cei ce cred că, apelând la credite externe, vor 
putea evita şomajul se înşală. Creditele externe pentru 
funcţionarea adualelor (neschimbate) structuri economico- 


industriale (ramuri, întreprinderi, activităţi) sunt bani 
aruncaţi pe fereastră. De altfel, niciun creditor extern nu 
se va angaja în a finanța României importurile de energie, 
deoarece nu ar avea vreo şansă de a-şi recupera banii. 
Credite externe pot fi obţinute doar pentru restrudurarea 
şi retehnologizarea producţiei. Ca atare, de ceea ce, 
înainte de toate, are nevoie România încă în 1992 este un 
program serios şi coerent de restructurare economico- 
industrială - convenit cu participarea tuturor forţelor 
politice democratice - care să-şi propună nu evitarea 
şomajului, d controlarea acestuia, atât din pundul de 
vedere al dimensiunilor, spre a nu depăşi anumite limite 
ale suportabilităţii economice, cât şi din punctul de vedere 
al asigurării unei protecţii sociale adecvate pentru cei 
afectaţi. Să nu se uite că - în chiar condiţiile în care nimic 
din structurile fizice ale economiei naţionale nu s-a 
schimbat - România are nu doar cei 200.000 de şomeri 
înregistraţi oficiali, ci de fapt aproape un milion, luându-i 
în considerare şi pe cei aflaţi astăzi în ceea ce eufemistic 
se numeşte „şomaj tehnic”, care, dând expresie 
activităţilor fără acoperire energetică, refledă 
incapalitatea industriei de a ocupa atâta forţă de muncă pe 
cât pretinde că poate. 

PESTE UN AN, VA FI APROAPE DEGEABA 

A început campania electorală! Fiind vorba de alegeri 
locale, este firesc ca aceasta să se axeze pe problemele 
administraţiei din teritoriu şi nu pe acelea generale, 
politice şi economice. Există, însă, multe aspecte datorită 
cărora cele două categorii de probleme nu pot fi câtuşi de 
puţin despărțite. Dintre aceste aspecte, unul, indiferent 
cum l-am formula, ne spune cu precizie că, din cauza 
situaţiei economice dezastruoase şi fără şanse de 
ameliorare, a face oamenilor promisiuni de mai bine 
înseamnă de fapt a le vinde iluzii deşarte, pentru a nu le 
spune exact pe nume: minciuni. 

Câţiva, cu capul pe umeri, au avertizat, înainte de 
alegerile din 20 mai 1990 că vor veni vremuri grele, că 


măsurile populiste adoptate din raţiuni electorale de către 
„emanaţii” din decembrie '89 demolaseră o economie şi- 
aşa sleită şi că, deci, balivernele despre modelele social- 
democrate de protecţie socială cu care guvernanţii 
fesenişti se încumetaseră să se prezinte în faţa unei 
populaţii dezorientate nu aveau niciun fel de acoperire 
economică. Majoritatea populației s-a lăsat, însă, 
ademenită de aceste baliverne, a votat ce a votat şi are 
ceea ce are. 

Cu o altă gestiune economică, mai responsabilă, este 
posibil ca rezultatele să nu fi fost atât de dezastruoase pe 
cât sunt, dar oricum de promisiuni de mai bine în plan 
economic nu era loc, indiferent cine ar fi fost la guvernare. 
Aceasta decurgea din starea economiei/ deosebit de gravă. 
Cu atât mai puţin ar putea exista acum loc pentru 
asemenea promisiuni. Electoralismul nu se dă, însă, bătut. 
El funcţionează ireproşabil. Căci, dacă asculţi ce vor face 
şi ce vor drege candidaţii, nu poţi decât să te cruceşti. De 
unde vor lua fondurile pentru a face şi a drege - în a 
repara drumuri, a aproviziona corespunzător populaţia, a 
îmbunătăţi reţeaua de ocrotire a sănătăţii, a oferi mai mult 
bătrânilor şi copiilor, a lupta împotriva poluării mediului 
înconjurător - nu spune rumeni. Poate doar dacă vor cădea 
ceva bani din cer! 

De-a dreptul caraghioase sunt, în aceste condiţii, 
promisiunile în care se angajează partidul de 
guvernământ. De parcă nu acesta ar fi fost cel care a 
păcălit populaţia şi care a avut de altfel la dispoziţie 
suficient timp să facă, dacă într-adevăr ar fi existat 
resurse, tot ceea ce pretinde acum că ar urma să facă 
(întrucât atât de majoritar pe cât a fost, nimic şi nimeni nu 
l-ar fi putut opri!). Şi ar fi comic, dacă nu ar fi tragic, că 
angajamentele cele mai ferme în distrugerea structurilor 
comuniste şi ameliorarea programelor sociale sunt luate 
tocmai de cei care, când au fost la guvernare, n-au prea 
făcut nimic împotriva structurilor comuniste şi care sunt 
responsabili, cel puţin în parte, de degradarea situaţiei 
economice şi dea a programelor sociale. 


Privind obiectiv, nici opoziţia nu se poate lansa în 
promisiuni economice, căci acestea n-au acoperire. lar 
dacă se lansează - şi tentaţia se arată a fi mare printre 
multe partide componente - o face cu riscul de a împărţi 
exad soarta neseriozităţii feseniste. Singurele segmente 
ale vieţii sociale în care opoziţia se poate angaja fără limite 
în promisiuni - desigur cu condiţia de a le xespeda - sunt 
demolarea vechilor structuri la nivel local, sprijinirea 
administrativă a sectorului privat, combaterea 
îngrozitoarei corupţii şi traficului de influenţă, inclusiv a 
celor care au ca efed deturnarea fondurilor publice (toate 
manifestări încurajate sub guvernarea fesenistă), precum 
şi mai buna gestionare a resurselor existente, aspecte de 
altminteri strâns legate între ele. Dar dacă este vorba de 
promisiuni a căror satisfacere presupune fonduri 
superioare, prudenţa este indispensabilă. Marja de 
redistribuire a resurselor disponibile este mică la actuala 
sărăde a acestora, iar pe noi fonduri este aproape exclus 
să se conteze atât timp cât o restrudurare economico- 
industrială nu va fi pusă pe rol, singura care poate oferi 
şansa unei redresări economice, inclusiv a unei soluţionări 
mai adecvate a multiplelor cerinţe la nivel local. 

Despre restructurarea economico-industrială nu pare 
a vorbi nimeni în campania eledorală. A lăsa această 
problemă eventual în contul campaniei pentru alegerile 
generale este doar o abordare comodă, care amână de fapt 
punerea în dezbatere a dosarului, poate cel mai stringent 
al societăţii româneşti actuale, de care depinde rezolvarea 
tuturor celorlalte dosare sit fără îndoială şi a Celor locale. 
Tema respectivă este atât de absentă încât nici măcar 
aspectele ei presante nu sunt amintite. Indiferent că vor fi 
sau nu aduse în discuţie, efede ale inevitabilei asanări a 
economiei naţionale se vor produce, iar cu acestea - dintre 
care cele mai importante sunt restrângerile de activitate în 
unele întreprinderi şi şomajul corespondent, reprofilarea 
altor întreprinderi şi recalificarea personalului, 
relocalizarea forţei de muncă cu problemele sale de 
transport şi locuinţe - vor rămâne să se lupte tocmai noile 


autorităţi ale administraţiei locale, chiar dacă vor fi 
stabilite măsuri de susţinere de la nivelul guvernului 
central. 

Din păcate, pentru cei ce surprind câte ceva din 
derulările economice, impresia este că actuala campanie 
eledorală se desfăşoară într-un climat călduţ, care nu are 
nicio legătură cu starea reală a economiei, parcă forţele 
politice n-ar realiza deloc clar dezastrul care există şi cel 
încă şi mai mare, care ne pândeşte. Au intrat în cerc vicios 
scăderea activităţii economice, creşterea distrugătoare a 
preţurilor, incapacitatea regulatoare a bugetului statului 
din lipsă de resurse şi decapitalizarea bancară - pentru a 
menţiona doar cele mai importante aspecte. In mod 
absolut evident, acest cerc vicios se datorează, în ultimă şi 
ultimă analiză, încercării - de natură populist 
contraproductivă - de a nu abandona acel segment al 
industriei care face să nu se ţină energetic şi financiar pe 
picioarele proprii, întreţinerea directă sau indirectă a 
acestui segment blochează desfăşurarea normală a 
activităţii în restul sectoarelor economice, strangulează 
bugetul statului, ameninţă sistemul, bancar cu o criză de 
mijloace financiare şi împinge povara, prin inflaţie, pe 
umerii populaţiei. Apelul disperat la noi emisiuni monetare 
fără acoperire nu numai că nu ar rezolva nimic, dar ar 
genera o hiperinflaţie care ar da lovitura definitivă unei 
economii în derivă. Abandonarea segmentului neviabil al 
industriei - ca obiectiv principal al unui program de 
restructurare economică - apare nu doar ca unică opţiune 
politico-economică, dar şi drept cea mai puţin dureroasă 
economico-social. 

Ne-am bucura să fim prost informaţi, dar, după 
ştiinţa noastră, niciuna dintre forţele politice actualmente 
la putere sau în opoziţie, care însă aspiră la guvernarea 
viitoare, nu are pregătit un program CONCRET de 
restructurare economico-industrială, care, pentru o primă 
etapă, în baza unei analize amănunțite, să evalueze 
situaţia întreprinderilor de stat în funcţie de utilitatea 
economică a activităţilor depuse, de existenţa unei pieţe 


reale pentru care lucrează, de competitivitatea şi 
rentabilitatea lor şi să formuleze un scenariu secvențial de 
renunțare treptată şi controlată (spre a se evita distorsiuni 
economice şi sociale majore) la acele activităţi (sau chiar 
întreprinderi ca atare) ce se dovedesc a nu avea şanse de 
reabilitare. 

Partidul la putere - singurul care a dispus până acum 
de datele, forţele şi mijloacele necesare stabilirii unui 
asemenea program - ne-a arătat, însă, prin întreaga 
reformă întreprinsă, că nu este conştient de necesitatea 
acestuia sau că, şi mai grav, manifestând iresponsabilitate, 
nu a dorit să-l aplice din motive politice. Datorită acestui 
partid s-au pierdut deja doi ani pe linia întreprinderii 
adevăratei reforme şi, în contextul trecerii de la o 
campanie electorală la alta, se va mai pierde cel puţin încă 
o jumătate de an. Cu ce preţ s-a irosit o asemenea 
perioadă se vede clar! 

Opoziția măcar are scuza de a nu fi avut la dispoziţie 
datele economice absolut obligatorii întocmirii unui astfel 
de program, dacă la rândul ei realizează 
indispensabilitatea acestuia. Dar obiectiv privind, chiar 
dacă ar exista o preocupare angajată într-o atare direcţie, 
opoziţia - în condiţiile actualei sale fărâmiţări, alimentate 
şi de orgolii personale, şi la nivelul mijloacelor sale 
financiare modeste - nici nu are posibilităţi „fizice” de a 
pune la punct un astfel de program, care presupune munca 
de câteva luni a unui grup numeros de specialişti care să 
nu se ocupe de altceva decât de acesta. 

Ca urmare, una peste alta, România, indiferent de 
structura puterii ce va rezulta din alegerile locale şi 
generale, nu va dispune de un program concret de 
restructurare economico-industrială, căci doar „liste de 
obiective” în acest sens nu-i pot ţine locul. Am spus 
România, pentru că ţara este cea care are nevoie de un 
asemenea program şi nu altcineva. Partidele politice doar 
sunt datoare să-l întocmească. Ideal ar fi ca, prin eforturile 
comune ale tuturor forţelor politice democratice, să se 
pună la punct şi aplica un astfel de program. Pentru că 


reforma este a economiei româneşti şi nu apanajul 
vreuneia din forţele politice. Un program comun de 
restructurare economico-industrială este, însă, o himeră în 
adualul context politic. Rezultatul alegerilor generale - în 
urma cărora este probabil că nicio forţă politică nu va 
câştiga suficiente voturi pentru a guverna singură - ar 
putea, prin inevitabilitatea unei coaliţii la putere, să creeze 
condiţiile politice ale unui asemenea program economic. 
Dar chiar dacă acesta va fi fericitul caz, se va mai pierde 
încă o altă jumătate de an. Va fi poate prea târziu, căci 
până atunci economia românească ar putea fi deja la 
pământ. 

„EXPRES” Nr. 2/14 - 20 ianuarie 1992 

Mineriada sindicală 

SUNT JUSTIFICATE SUSPICIUNILE? 

Rolul sindicatelor într-o ţară democratică cu 
economie de piaţă este imens. Alături de patronat, 
constituie partenerul acelui contract social indispensabil 
funcţionării mecanismului economic şi asigurării 
stabilităţii politice. Aproape inutil de a sublinia în context 
răspunderea copleşitoare a liderilor sindicali, căci termenii 
contractului social nu pot reprezenta decât satisfacerea 
maxim posibilă a intereselor salariale în funcţie de 
conjunctura economică dată. Nu întâmplător, structurile 
sindicale din ţările democratice cu economie de piaţă 
aşezată s-au dotat cu sisteme informaţionale complexe şi 
solide (inclusiv chiar institute proprii de cercetări 
economice şi sociale), astfel încât, în posesia tuturor 
datelor necesare, sindicatele să fie un partener credibil şi 
puternic în negociere. 

Departe de a exista o asemenea situaţie la noi! Şi 
dacă inerentele greutăţi ale începutului sunt obiective - 
mai ales după decenii în care sindicalismul a fost doar o 
fantasmă - grave şi regretabile obstacole, cele mai multe 
de natură politică, se ridică (sau sunt deliberat ridicate), 
însă, în calea înaintării acestuia spre o stare de 
normalitate, dincolo de împrejurarea că, neexistând de 
fapt un patronat, guvernul apare în postura atât de 


reprezentant al proprietarului cât şi de arbitru final al 
disputelor asupra contractului social. Orice încercări ar 
face guvernul de a se desprinde de prima postură, 
sindicatele îl obligă la contrariul, considerându-l singura 
structură „patronală” valabilă ca interlocutor. 

Nerezolvată a rămas, din raţiuni net politice, 
distribuirea către noile structuri sindicale a fostului 
patrimoniu al UGSR. Blocarea sau deblocarea acestui 
transfer pot fi folosite, din motive şi în scopuri politice, 
inclusiv ca pârghie de influențare a sindicatelor (mai 
degrabă a liderilor lor) în acordarea unui sprijin electoral 
sau chiar financiar către anumite partide ori formaţiuni 
politice. 

Interesul puterii post-decembriste de a preîntâmpina 
unitatea mişcării sindicale a fost evident şi s-a dovedit a da 
rezultate palpabile. O asemenea politică a găsit un teren 
propice în clivajul general al societăţii româneşti actuale, 
precum şi în interesele duplicitare şi jocurile obscure ale 
unor lideri sindicali. 

Mulţi lideri sindicali s-au băgat în faţă mai abitir 
chiar decât „emanaţii” care pretind a fi ajuns, în prim- 
planul scenei politice, pe creasta valului revoluţionar. 
Deosebirea este însă că n-au fost luaţi în obiectiv precum 
cei din urmă. Nu puţini sunt liderii sindicali în ale căror 
acţiuni şi atitudini este greu de departajat apărarea 
intereselor salariale de promovarea unor interese 
subterane, legate de anumite forţe politice, sau pur şi 
simplu, a unor proprii veleitarisme. De-a lungul a doi ani, 
unii lideri sindicali au apărut proguvernamentali şi alţii 
antiguvernamentali, unii  proprezidenţiali şi alții 
antiprezidenţiali.  Oscilaţiile lor, conjuncturale sau 
comandate, au creat confuzie. 

Implicarea unor lideri sindicali în încercarea de a 
face şi a desface guverne, de a se amesteca insidios sau, 
dimpotrivă, chiar grosolan în treburile politice şi (culmea!) 
în ordinea publică este de-acum notorie. Cazul unui Miron 
Cosma constituie o pată ruşinoasă asupra mişcării 
sindicale româneşti. 


Nu există indicii certe că liderii unor confederaţii sau 
federaţii sindicale exprimă numai şi numai interesele 
salariaţilor pe care îi reprezintă şi, în orice caz, este sigur 
că aceşti lideri nu au în spate numărul pretins de 
sindicalişti şi că, deci, nu poate fi vorba că, la un semn, 
sutele de mii sau chiar milioanele celor din urmă li s-ar 
ralia (căci nu este constituit, de fapt, un sistem de 
comunicare bine pus la punct „de sus în jos” şi „de jos în 
sus”). 

Unii lideri sindicali vorbesc de programe economice 
proprii, de alternativa formării de guverne de experţi 
sindicali. Dreptul la programe economice proprii este al 
oricui, dar de pe poziţiile unor partide constituite. Nimeni 
nu împiedică crearea de partide. Dar, deşi oricine poate 
face politică - şi obiectiv o fac şi sindicatele - devine 
suspectă folosirea structurilor sindicale pentru a impune 
concepţii şi programe ce nu au putut fi sau nu au şanse de 
a fi promovate de pe platforma unor partide politice. 

Nu ar putea să nu existe suspiciuni asupra unor lideri 
sindicali, când aceştia - într-o perioadă, precum cea 
actuală, de maximă restrişte economică şi tensiune socială 
- toarnă gaz peste foc cerând revendicări fără absolut nicio 
relaţie cu posibilităţile reale ale economiei şi când, ca din 
întâmplare, în plin proces de negocieri între guvern şi 
sindicate, se declanşează, în mod dubios, majorări 
nejustificate de preţuri la produsele alimentare, care să 
susţină de fapt respectivele revendicări fără acoperire 
economică. Ce joc este acesta? S-ar părea că, pentru a-i 
prinde firul, nu numai Garda Financiară ar trebui să intre 
în acţiune prin unităţile producătoare şi departamentele 
sus-puse şi neschimbat nomenclaturiste ale agriculturii, ci 
şi SRl-ul dacă tot vorbim atâta de apărarea intereselor 
naţionale. 

„EXPRES” Nr. 3/21 - 27 ianuarie 1992 

CÂND NE APUCĂM DE ECONOMIE? 

Guvernul a introdus o supraveghere asupra 
negocierii preţurilor, pentru a se asigura respectarea 
reglementărilor legale şi înlăturarea abuzurilor 


monopoliste în reflectarea costurilor şi formarea preţurilor 
unor produse alimentare. Măsura - care încearcă, pe un 
segment de fapt restrâns al pieţei, să evite distorsiunile 
specifice absenței unui mecanism concurential, fără însă a 
se abdica de la principiul libertăţii preţurilor - este 
binevenită. Din păcate, a rezultat dintr-un context şi dintr- 
un demers având un net caracter politic şi nu economic. 
Decenii, în perioada comunistă, în România s-a acordat 
politicului prioritate în faţa economicului, ceea ce şi 
explică, printre multe altele, de ce ne aflăm economic în 
starea gravă actuală. De doi ani, în ciuda declaraţiilor 
privind trecerea spre o economie de piaţă, se cam face 
acelaşi lucru: adică foarte multă politică şi foarte puţină 
economie. Situaţia dezastruoasă a economiei nu a fost pe 
de-a-ntregul dezvăluită din motive politice. Despre durerile 
asanării economiei nu s-a vorbit în clar şi dinainte, tot din 
motive politice şi electorale. Când cineva s-a încumetat să 
arate cum stau de fapt lucrurile a fost privit cu suspiciune 
şi contestat. Ce să mai spunem de soarta celor care s-au 
apucat să încerce a le îndrepta: li se pun bete în roate 
direct sau subteran din motive tot politice. 

Când a fost nevoie, totuşi, pe calea inevitabilei 
reforme, să se deschidă supapele pentru corectarea 
dezechilibrelor din economie s-a procedat tot politic: a fost 
menţinută închisă supapa corecţiei prin şomaj şi s-a 
deschis doar supapa preţurilor. Economia n-a întârziat să 
se răzbune. Întreprinderile au înţeles repede că pot folosi 
creşterea preţurilor de livrare spre a se rentabiliza 
artificial. Cu cât erau mai neviabile cu atât mai aberante 
au fost creşterile la preţurile practicate. Ajunse la nivelul 
produselor şi serviciilor de consum, sporirile de preţuri au 
declanşat reacţia inversă: salariaţii-consumatori lansează 
permanent revendicări pentru a face faţă inflaţiei. Cursa 
preţuri-salarii s-a instalat distrugător. Tot politic, s-a 
stabilit mecanismul prin care să se înfrunte noua situaţie: 
indexarea salariilor la creşterea preţurilor. Prin acest 
mecanism, cursa preţuri-salarii este de fapt mereu 
alimentată şi sunt mutate la niveluri monetare mereu mai 


înalte absolut aceleaşi structuri economice, fără ca măcar 
ceva din acestea să se schimbe. Cercul vicios se adânceşte, 
demolând bugetul statului sub povara subvenţiilor şi 
ruinând populaţia sub efectele inflaţiei. 

Evident, de un alt mecanism este nevoie pentru a se 
rupe acest cerc vicios: un program de ajustare economico- 
industrială care să promoveze corecţia indispensabilă a 
schimbării treptate a structurilor fizice ale industriei. 
Schimbare treptată pentru ca şomajul corespondent să nu 
capete dimensiuni insuportabile economic şi social, iar 
economia să fie în stare de a asigura o protecţie socială cât 
de cât corespunzătoare celor afectaţi. Protecţie socială 
care trebuie gradual deplasată dinspre compensarea 
inflaţiei spre ajutorarea în caz de şomaj. 

Din păcate, s-a pierdut mult timp pe linia asanării 
economiei naţionale în lipsa unui asemenea program. Şi 
până la elaborarea acestuia va mai trece încă o bucată de 
vreme. Până atunci, soluţia nu poate fi decât aceea de a se 
continua mecanismul indexării, dar cu amendamentul ca 
sporirea salariilor să reprezinte doar o parte din creşterea 
preţurilor. Trăind acum în dezechilibru, o asemenea 
indexare constituie singura modalitate de a le corecta şi a 
menţine sub control respectarea corelaţiilor fundamentale 
din economie. Moştenind mecanismul indexării, guvernul 
Stolojan n-are alternativă la a-l folosi mai departe, 
angajându-se însă să-l aplice tocmai cu amendamentul 
menţionat, în încercarea de a opri cursa preţuri-salarii, de 
a bloca inflaţia distrugătoare pe care această cursă o 
întreţine. Populaţia este chemată să accepte suportarea 
costului până la jugularea inflaţiei şi până la obţinerea unei 
creşteri a productivităţii muncii, numai în funcţie de care 
pot spori salariile. Majorarea salariilor în absenţa ridicării 
productivităţii muncii este strict artificială, efectul ei ca 
putere de cumpărare fiind rapid mai mult decât anulat de 
inflaţia pe care o generează. Miza pentru populaţie de a 
accepta durerile combaterii inflaţiei este legată şi de faptul 
că aceasta descurajează orice economisire - căci într-o 
perioadă de creştere vertiginoasă a preţurilor nimeni nu 


pune de-o parte bani, chiar dacă are - şi, deci, subminează 
formarea fondurilor pentru investiţii. Or, fără acestea, nu 
există vreo speranţă într-o redresare economică, singura 
căreia i se poate asocia şi perspectiva unei sporiri reale de 
salarii. 

Din motive personale sau comandate, unii lideri 
sindicali au înaintat cereri salariale fără acoperire 
economică, şi, ca din întâmplare, în toiul negocierilor 
guvernsindicate, parcă pentru a turna gaz peste foc, 
aberante creşteri nejustificate de preţuri la produsele 
alimentare au fost declanşate îndeosebi pe pieţele 
bucureştene. Desigur nu poate fi vorba decât tot. de 
politică. Care a fost totuşi scopul concret? Mai multe 
supoziţii circulă. Dar poate cea mai probabilă ar fi 
următoarea: în preajma alegerilor, unele cercuri din sânul 
puterii ar fi considerat că pot dobândi capital electoral 
dintr-o blocare administrativă a creşterii preţurilor „mai 
ales că aceasta s-ar fi putut constitui într-o deschidere spre 
introducerea unui control centralist asupra preţurilor, în 
mod curios, un comunicat cu un mesaj de acest gen a venit 
din partea conducerii FSN. Curios, pentru că actuala 
conducere a FSN a fost aceea care a iniţiat liberalizarea 
preţurilor şi se consideră, de altfel, integral ataşată 
reformismului spre o economie de piaţă. Preşedintele 
Iliescu a considerat că nu poate să se lase mai prejos, 
implicându-se el însuşi în a cere măsuri ferme în domeniul 
preţurilor într-o reuniune specială cu participarea primului 
ministru şi a altor membri importanţi ai executivului. În 
timp ce reuniunea se desfăşura, PNL a difuzat, la rândul 
său, un comunicat în care a apreciat că revenirea la un 
control al preţurilor ar însemna un mare pas înapoi pe 
calea reformei. Se pare că premierul Stolojan a refuzat 
fără echivoc introducerea unui asemenea control. Nu 
numai pentru că ajutorul occidental - legat de continuarea 
reformei, între care liberalizării preţurilor îi revine un loc 
esenţial - ar fi încetat, dar şi pentru că, oricât ar părea de 
paradoxal, calculele arată că, în conjunctura economică 
actuală, o înghețare a preţurilor şi salariilor ar impune 


statului un efort financiar imposibil de susţinut sau, ca 
alternativă, ar genera un şomaj de dimensiunea unei 
explozii sociale. 

Până la urmă, s-a convenit doar introducerea unei 
supravegheri de către factori guvernamentali a procesului 
de negociere a preţurilor la produsele menţionate între 
societăţile de stat furnizoare şi beneficiari. Cât de eficientă 
va fi această supraveghere pentru evitarea abuzurilor şi, 
mai ales, a umflării nejustificate a costurilor rămâne de 
văzut. În absenţa unui real mecanism concurenţial şi în 
condiţiile penuriei de produse, marja de influențare a unei 
limitări a creşterii preţurilor este îngustă, demersul 
administrativ fiind anihilat de copleşitorul factor economic. 
Pentru a-i face faţă este nevoie de un program responsabil 
de restructurare economico-industrială care ne-ar ajuta să 
încetăm odată a face numai politică, apucându-ne în sfârşit 
şi de economie. 

„EXPRES” Nr. 5/4 - 10 februarie 1992 

DEGEABA ALIFIE LA UN PICIOR RUPT 

Preocupaţi de alegerile locale, s-ar putea să fi uitat 
pentru scurt timp de economie. Din păcate veştile în 
această perioadă din economie înnegurează de tot 
perspectivele. Dacă până acum mai exista măcar o 
speranţă într-o redresare cât de cât a activităţii productive 
la un anumit orizont, deşi deloc apropiat, de zilele trecute 
şansele au fost aproape complet îngropate. Este o 
consecinţă a anunţării rezultatelor aşa-numitei operaţiuni 
de compensare globală a plăţilor în economie, care erau 
previzibil dezastruoase dar care au întrecut şi cele mai 
pesimiste aşteptări. 

Multiple cauze au fost menţionate pentru a explica 
blocajul financiar din economie, în numele combaterii 
căruia s-a recurs la operaţiunea de compensare globală a 
plăţilor. De fapt, însă, doar una se dovedeşte principală, 
celelalte decurgând din aceasta. Şi, oricum, era de ordin 
economic şi nu strict financiar. In actualele structuri 
„fizice” ale industriei (sectoare, întreprinderi) - create pe 
parcursul multor ani în timpul regimului comunist 


ignorându-se semnalele pieţei - o bună parte reprezintă 
„producţie de dragul producţiei”. Cu alte cuvinte, activităţi 
industriale care dau expresie mai degrabă unor „necesităţi 
artificiale” decât unora autentice, verificate de cererea 
pieţei. Ca atare, asemenea activităţi sunt nu doar 
neprofitabile dar şi de natură a irosi resurse materiale, 
umane şi financiare în dauna altor activităţi utile, 
performante şi rentabile. 

Reforma economică întreprinsă până acum - fiind 
una a jumătăţilor de măsură - nu a făcut decât să pună şi 
mai pregnant în evidenţă aceste irosiri de resurse, dar nu 
a creat şi mecanismul prin care „bucla de reacţie” să se 
închidă. Adică să intervină aşteptata şi necesara realocare 
a resurselor, prin reorientarea lor dinspre activităţile 
inutile şi nerentabile înspre cele utile şi profitabile, 
întreprinderile au găsit în liberalizarea preţurilor - 
neasociată timp de peste un an cu un curs unic realist al 
monedei naţionale - posibilitatea de a-şi ascunde, prin 
creşterea preţurilor de vânzare, carenţale din activitatea 
proprie. Chiar dacă nu la nivelul din trecut, partea de 
„producţie de dragul producţiei” a continuat. Dar clienţii - 
fără a mai fi oprimaţi de obligativitatea fostului plan 
imperativ - au preluat doar ceea ce le era cu adevărat 
necesar, dispunând ca plăţile să se facă în consecinţă. 
„Producţia de dragul producţiei” a trecut în stoc. Cu alte 
cuvinte, s-au cheltuit materiale, energie, echipamente, 
salarii etc. dar acestea au devenit imobilizări de fonduri, 
perspectivele lor de recuperare fiind nule. Nerecuperarea 
cheltuielilor a însemnat neplata furnizorilor, care, la rundul 
lor, au ajuns rău platnici faţă de cei ce îi aprovizionau 
ş.a.m.d. S-a intrat în cerc vicios pe ansamblu. 

Faptul că acest proces s-a derulat pe fondul unor 
preţuri mereu mai ridicate nu a făcut decât să accentueze 
cercul vicios, fără însă a constitui cauza principală. 
Desigur, la preţuri mărite brusc de câteva ori, apăreau în 
mod firesc probleme în a pune angrenajul economic în 
mişcare cu aceeaşi masă monetară. Dar, deşi preţurile 
înalte au contribuit fără îndoială la blocaj, determinarea de 


esenţă a acestuia nu era financiar-monetară, ci economică, 
decurgând din lipsa de viabilitate a unui important 
segment al industriei. Şi, ca atare, fără măsuri economice 
pentru redresarea sau, dacă nu se poate altfel, chiar 
abandonarea acestui segment, nu există nicio şansă de a 
obţine o reală deblocare a economiei. Structurile fizice ale 
industriei care produc de dragul producţiei n-au fost 
schimbate sau cel puţin oprite să mai funcţioneze spre a 
nu mai irosi resurse. Nu există nici măcar o reglementare 
legală care să prevadă ce se întâmplă cu structurile 
industriale falimentare. 

O simplă deblocare financiară - cum a fost cea 
realizată prin compensarea globală a plăţilor - putea fi 
doar fictivă. Şi aşa a şi fost. Mai grav, însă, prezintă 
pericole poate chiar mai importante decât blocajul însuşi. 

Pentru că, de fapt, dincolo de compensările de plăţi 
cu acoperire, au rămas circa 400 - 500 miliarde lei 
obligaţii financiare fără vreo posibilitate de a fi onorate în 
mod real. Acestea însă, potrivit legii adoptate, au fost 
acoperite deocamdată prin credite de către sistemul 
bancar. Sunt sume reprezentând „producţie de dragul 
producţiei” şi care probabil au stat la baza blocajului 
economico-financiar de ansamblu. Sistemul bancar nu are 
vreo perspectivă de a recupera de la debitori aceste sume. 
Întrucât debitorii au fost, sunt şi vor fi în imposibilitate de 
plată. Il paşte, de aceea, decapitalizarea. Alternativa - căci 
trebuie să existe o alternativă, pentru că distrugerea 
sistemului bancar nu poate fi acceptată - va fi preluarea de 
către stat, probabil în contul datoriei publice, a acestor 
credite fără acoperire. Deci, întreaga societate va fi 
obligată să achite oalele sparte. Costul va fi dublu. Pentru 
că nu e vorba numai de a compensa aceste pierderi, ci şi 
de faptul că, la nivel imediat, respectivele credite fără 
acoperire constituie o umflare nedorită a masei monetare, 
cu grava consecinţă a ambalării inflaţiei, şi aşa aproape 
galopantă. In fond, s-au şters nişte datorii ale unor 
permanent perdanţi, consolidându-le credinţa că pot 
persevera pe aceeaşi linie, că, dacă vor lucra în continuare 


cu pierderi, aceste pierderi le vor fi până la urmă 
acoperite. Blocajul economico-financiar se va repeta. 
Despre promovarea economiei de piaţă nici că poate fi 
vorba. Şi, inutil de subliniat că, din această cauză, ne 
ameninţă o nouă şi extrem de disturbatoare amânare a 
primirii creditelor externe.  Conştienţi probabil de 
asemenea consecinţe, primul ministru şi guvernatoiul 
Băncii Naţionale au avut înţelepciunea de a lăsa în seama 
Parlamentului iniţiativa şi aprobarea legii compensării 
globale a plăţilor. Efectul pozitiv se răsfrânge eventual 
asupra persoanei lor, dar nu şi asupra economiei 
româneşti. 

EXPRES” Nr. 9/3 - 9 martie 1992 

VA REUŞI  ÎNGĂDUINŢA UNDE A EŞUAT 
RESTRICŢIA? 

În ultimul moment, chiar în ziua intrării în vigoare a 
unui nou regim valutar, guvernatorul Băncii Naţionale a 
anunţat hotărârea Consiliului de Administraţie al instituţiei 
ce o conduce de a lăsa la dispoziţia agenţilor economici - 
care, în noul regim valutar, recapătă autorizarea de a 
deschide conturi în devize - întreaga valută încasată. Cu 
această hotărâte - despre care guvernatorul Băncii 
Naţionale a spus. că, în cele din urmă, a primit şi 
consimţământul primului ministru - se plonjează pur şi 
simplu în ceea ce probabil constituie cel mai liberal regim 
valutar posibil faţă de situaţia economică a unei ţări 
precum România. 

Că toate plăţile în ţară trebuie făcute în monedă 
naţională nu reprezintă o constrângere, ci o practică 
generalizată în aproape toate ţările lumii şi obligatorie. Că 
este interzisă scoaterea leului din ţară (cu excepţia unor 
sume limitate) nu este de asemenea o constrângere, ci 
expresia stadiului în care se găseşte economia 
românească. Dimensiunile acestei economii şi mai ales 
nivelul competitivităţii sale exclud circulația internaţională 
a leului, România neputând accepta mari deţineri de 
monedă naţională la dispoziţia nerezidenţilor, căci ar 
trebui să aibă cu ce le onora în valute forte eventualele 


cereri de preschimbare din lei. Puţine ţări - cu o economie 
nu numai foarte competitivă dar şi de mari dimensiuni - îşi 
pot permite să autorizeze o largă circulaţie internaţională 
a monedelor proprii. În orice caz, în situaţia României, 
convertibilitatea nu poate opera decât pe plan intern şi nu 
şi în exterior. Şi va rămâne astfel încă foarte, foarte mult 
timp. Nu constituie o constrângere nici faptul că această 
convertibilitate este limitată la operaţiuni de cont curent. 
Căci deocamdată nici nu se poate pune problema de ao 
extinde la operaţiuni de capital, pentru că pur şi simplu nu 
va accepta nimeni investiţii externe sau credite externe în 
lei. 

În schimb faptul că nicio constrângere - alta decât 
cele legate de evidenţierea corectă a operaţiunilor - nu 
există la încasarea, dirijarea şi folosirea valutei de către 
agenţii economici care au obținut-o reprezintă o temerară 
aventură liberalistă pentru o ţară într-o criză acută de 
valută, cu o economie total necompetitivă şi aflată într-un 
prelungit declin. 

E riscantă o anticipare a rezultatelor acestei 
aventuri. O posibilitate ar fi ca noul regim valutar să oblige 
economia să înceapă să funcţioneze. Cam pe aceasta 
mizează Banca Naţională. Scenariul ar fi următorul. 
Autorizarea conturilor în valută şi liberalizarea folosirii 
acesteia ar elimina evaziunile valutare, ce luaseră 
amploare în condiţiile restricţiilor din regimul valutar 
anterior. Ceea ce ar contribui într-o măsură neneglijabilă 
la creşterea intrărilor în valută, în aceeaşi direcţie ar 
acţiona o creştere a exporturilor care ar fi în principiu 
stimulate de prevederile liberaliste ale noului regim- 
valutar. Accesul importatorilor la valută ar fi lăsat stnoţ - 
în seama pieţei valutare, priorităţile rezolvându-se deja- 
Sâfie pe criterii economice şi nu administrative. 
Exportatoni-ari Tobligaţi de fapt să-şi preschimbe în lei o 
bună parte-dirf încasările în valută, deoarece toate plăţile 
interne ştiit-fâcufef în lei (şi cheltuielile cu salariile, 
energie şi diverse materiale de pe piaţa internă reprezintă 
cel puţin 30 - 50% din contravaloarea în lei a încasărilor în 


valută la export). lar recurgerea la banul ieftin de credit 
pentru  eludarea  preschimbărilor în lei - practică 
arhiuzitată în condiţiile dobânzilor reale negative de până 
acum - nu va mai fi posibilă în contextul radical schimbat 
al dobânzilor reale pozitive, când dobânzile nominale vor 
creşte la 70 - 80%. Agenţii economici cu activităţi viabile şi 
rentabile vor avea asigurat deci acces nestingherit la 
import, căci dacă vor deţine lei vor avea de unde să-şi 
procure şi valuta corespunzătoare. Mecanismul de 
echilibrare a cererii şi ofertei de valută va fi piaţa însăşi, 
iar instrumentul de reglare - cursul valutar al leului. 
Acesta nu va mai putea fi menţinut artificial, iar cel te va 
opera efectiv va avea un caracter semnificativ întrucât va 
rezulta din confruntarea cererii şi ofertei pe o piaţă 
semnificativă. Căci cuprinderea pieţei valutare va creşte, 
iar la un volum sporit cursul devine mai relevant. El va 
putea, de altfel, ghida precumpănitor şi cursul de pe piaţa 
oficiilor autorizate de schimb cu care va sfârşi prin a se 
confunda, absorbindu-l. În principiu, piaţa neagră va primi 
o puternică lovitură. Mai puţin clar este ce va cântări mai 
greu: încurajarea producţiei prin stimularea exporturilor 
sau, dimpotrivă, descurajarea producţiei prin gâtuirea 
importurilor. 

În cealaltă variantă extremă, economia în derută ar 
putea veni ea de hac regimului valutar liberal, aşa cum a 
făcut-o şi celui aproape la fel de liberal, ce a funcţionat 
până în noiembrie trecut, când a fost nevoie, pentru a se 
ieşi din iarnă, de o confiscare a valutei şi de un control 
administrativ al acesteia pentru o perioadă de circa 6 luni. 
Spre deosebire de acel regim valutar, cel nou va opera cu 
un curs unic atât la export cât şi la import - diferenţă 
calitativă notabilă. Dar, ca şi celălalt, noul regim valutar va 
fi permanent ameninţat, dacă nu chiar sigur subminat, de 
criza de valută. Care are cauze structurale, fiind legată de 
faptul că exporturile nu acoperă nici măcar importurile 
minime, de supravieţuire economică: Cursul valutar va 
ieftini exporturile dar va scumpi sever importurile. În 
condiţiile în care importurile, formate încă în proporţie de 


peste 4/5 din energie şi materii prime, vor fi amputate, 
producţia internă s-ar putea restrânge încă şi mai mult. 
Ţinând cont că scumpirea importurilor are şi un efect 
inflaţionist asupra preţurilor interne, deteriorarea situaţiei 
economice - prin accentuarea atât a inflaţiei cât şi a 
şomajului - ar putea fi pusă şi în seama noului regim 
valutar. Realitatea este că fără a nega înrâurirea regimului 
valutar asupra situaţiei economice, relaţia de influențare 
este mai ales inversă. Principalul pericol de 
disfuncționalitate provine dintr-o compartimentare a 
pieței, din delimitarea netă între cei ce vor avea acces 
direct la propria valută (exportatorii finali) şi cei care nu 
pot avea acces decât intermediat prin leu. O acțiune la o 
scară mai mare a exportatorilor indirecţi (subansamble, 
semifabricate) de a-şi face loc nemijlocit la valută ar putea 
afecta serios exporturile, prin compromiterea celor de 
produse elaborat prelucrate. 

O problemă rămâne asigurarea constituirii fondurilor 
pentru importurile prioritare, chiar dacă prin noi taxe 
vamale importurile neesenţiale vor fi descurajate. Va fi de 
ajuns ca să nu se constituie factura energetică minimă şi 
diferite măsuri administrative de control valutar vor trebui 
reintroduse. Nimeni nu se va gândi atunci la caracterul 
liberal al regimului valutar dacă acesta se dovedeşte a nu 
putea fi păstrat. Singurul element de susţinere, faţă de 
trecut, al regimului valutar ce a intrat de-acum în vigoare, 
îl constituie dobânzile înalte, care cu timpul vor stopa fuga 
de leu şi în consecinţă vor atenua goana acerbă după 
valută. Starea mai puţin tensionată din sistemul valutar va 
fi însă plătită cu preţul unei depresiuni, încă şi mai 
pronunţate cel puţin pentru o perioadă, a activităţii 
economice. 

„EXPRES” Nr. 19/12 - 18 mai 1992 

POVARA TRECE ASUPRA ŞOMAJULUI 

In absenţa unui program de restructurare a 
economiei, dobânzile reale reclamate de FMI vor 
determina relativ aceleaşi efecte dar cu dureri economice 
şi sociale mult mai mari. 


Judecând după slaba publicitate făcută de guvern şi 
Banc; Naţională noului aranjament cu Fondul Monetar 
Internaţional - prii/ care României, în schimbul promovării 
unei anumite politici economice, ar urma să i se acorde un 
credit de susţinere în valoare de 500 milioane dolari - s-ar 
părea că acest nou aranjament nu prea stârneşte 
entuziasmul autorităţilor române în materie. Aşa-numitele 
condiţionalităţi propuse de FMI şi volens-nolens acceptate 
de partea română constau în măsuri economice greu de 
aplicat şi oricum deranjante pentru cei ce ar urma să le 
ducă la îndeplinire. Aceste aspecte sunt, însă, mai puţin 
importante. Esenţial este doar faptul dacă măsurile 
respective sunt sau nu de natură să scoată economia 
românească din marasmul actual şi s-o aducă pe drumul 
spre redresare. 

Despre ce este, în fond, vorba? FMI reclamă fără 
echivoc jugularea inflaţiei, simțind că dacă acum nu se 
întreprinde ceva serios în acest scop, economia 
românească va aluneca inevitabil pe panta hiperinflaţiei. 
Acest fapt este binecunoscut atât de primul ministru 
Stolojan, cât şi de guvernatorul Băncii Naţionale, Mugur 
Isărescu. Ambii au vorbit în nenumărate rânduri de 
„inflaţia  corectivă”, care ar fi rezultat obiectiv din 
adaptarea la realităţi prin liberalizarea preţurilor, şi că 
şocul asupra preţurilor datorat unificării cursului leului a 
închis de fapt ciclul acestei inflaţii. De acum încolo inflaţia 
care va interveni nu va mai putea fi taxată drept 
„corectivă”, ci va fi una de fond. Momentul unei acţiuni 
antiinflaţioniste decisive este acum şi nu mai târziu. Dar 
durerile economice şi sociale ale acţiunii sunt inevitabile. 

S-ar putea ca atât premierul cât şi guvernatorul să fi 
vrut a avea mai mult spaţiu de manevră şi să fie mai puţin 
tranşanţi. În amurg de mandat, dl. Stolojan - după ce a fost 
nevoit să preia atâtea din şocurile sociale generate de 
eşecul guvernării predecesorului său - ar fi dorit probabil 
să lase unui nou premier ales sarcina de a înfrunta 
nemulţumirile generate de noul val de dureri economice şi 
sociale. Pentru dl. Isărescu această problemă s-ar părea că 


nu se pune, căci mandatul său îl transcende pe cel al 
guvernului. Dar tocmai în perspectiva relativ apropiată a 
părăsirii scenei politice de către actualul executiv, 
guvernatorul Băncii Naţionale, ca singur factor ce ar 
rămâne în funcţiune, ar deveni unicul ţap ispăşitor. FMI, 
însă, a reclamat se pare să nu se mai meargă mai departe 
cu jumătăţile de măsură. Aiuritoarea compensare globală a 
plăţilor - de fapt o operaţiune deghizată de a salva de la 
faliment atâtea şi atâtea întreprinderi neviabile - i-a fost 
de-ajuns. Şi a pus piciorul în prag. 

Concepţia experţilor organizaţiei este aceea că numai 
practicarea unor dobânzi reale pozitive ar fi de natură să 
stopeze în contextul actual inflaţia. Dacă aceasta atinge de 
pildă nivelul anual de 90%, dobânzile anuale cu care ar 
urma să se acorde creditele ar trebui să fie peste această 
cifră. La asemenea rate ale dobânzii nici nu mai este 
necesar să se stabilească plafonări valorice sau 
procentuale ale masei ori ale creşterii masei creditului. 
Aceasta se va autolimita, căci agenţi economici dispuşi să 
apeleze la credite în condiţiile unor asemenea dobânzi vor 
fi foarte puţini. Drept consecinţă, masa monetară se 
restrânge şi inflaţia este în principiu sugrumată. Vor putea 
rezista pe piaţă agenţii economici care se pot baza pe 
propriile resurse, şi deci neobligaţi să recurgă la mijloace 
bancare atrase, sau cei cu o situaţie financiară cu adevărat 
solidă şi cu profituri pe potrivă, ce-şi vor permite să achite 
dobânzile fabuloase menţionate. Dispare posibilitatea de a 
se apela la credite - ca acces la un ban mai ieftin decât cel 
dobândit din activitatea proprie - posibilitate ce exista în 
situaţia unor dobânzi reale negative, când cel ce lua cu 
împrumut ajungea să ramburseze mai puţin decât încasase 
ţinând cont de inflaţie, iar banca creditoare primea în fapt 
mai puţin decât dăduse. În condiţiile dobânzilor reale 
pozitive, procesul decapitalizării băncilor - ce luase 
amploare - va fi stopat. În primul rând, pentru că 
bilanţurile bancare nu vor mai fi nevoite să înregistreze 
pierderile rezultând inevitabil din dobânzile reale negative, 
iar în al doilea rând pentru că noii termeni de împrumut 


vor exclude practic agenţii economici neviabili dintre 
clienţii solicitatori de credite ai băncilor. În schimb, pentru 
deţinătorii de fonduri, care îşi vor face depuneri în bănci, 
dobânzile reale pozitive vor constitui o asigurare. Ceea ce, 
reprezentând o garanţie că depozitele nu se depreciază, va 
încuraja economisirea şi, pe termen lung, investiţiile. 
Desigur, pe măsura dezambalării inflaţiei, rata dobânzilor 
va putea scădea, putând cu timpul să nu mai pară atât de 
prohibitivă eventualilor solicitatori de credite. 

Dar, într-o primă fază, prin descurajarea masivă a 
apelului la credite, dobânzile înalte vor lovi sever 
activitatea economică şi-aşa atât de firavă. De fapt, 
consecinţele se vor concentra asupra întreprinderilor 
economice neviabile şi, prin incidenţă, asupra forţei de 
muncă angajate în cadrul acestora. FMI forţează, în 
esenţă, demarajul unei restructurări pe care reforma 
întreprinsă până acum în România a evitat-o din păcate. 
Grav este că necesara restructurare ar putea astfel începe 
şi s-ar putea derula cu costuri sociale copleşitoare, cu mult 
mai mari decât dacă procesul s-ar fi desfăşurat pe baza 
unui program dinainte stabilit şi cu pregătirea logistică 
adecvat asigurată în prealabil. 

Absența unui asemenea program se resimte acut şi, 
cu toate că oalele se vor sparge probabil în capul 
guvernantilor actuali şi imediat următori, vina aparţine 
exclusiv celor care, în primii doi ani de gestiune fesenistă, 
nu s-au îngrijit câtuşi de puţin de un astfel de program, 
datorită lipsei lor de răspundere şi ideii false că s-ar putea 
ieşi din marasm şi altminderi decât luând taurul de coarne. 
Jumătăţile de măsură pe calea reformei încep să 
trebuiască a fi plătite. Şi milionul şi jumătate de şomeri ce 
va putea apărea în curând s-ar cuveni să arate cu degetul 
tocmai spre artizanii jumătăţilor de măsură pe calea 
reformei. Din păcate, aceştia nu se vor mai afla probabil la 
guvernare, în timp ce alţii vor fi nevoiţi să le plătească 
erorile. 

EXPRES” Nr. 17/28 aprilie - 4 mai 1992 

FAIR-PLAY? NU ŢINEM! 


Campania electorală abia s-a declanşat şi deja 
primele semne ale posibilelor sale principale caracteristici 
şi-au făcut apariţia. Importanţa pe care partidele în 
competiţie i-o acordă - în fond pe deplin justificat - 
contrastează puternic cu apatia unor segmente 
considerabile ale electoratului, deziluzionate probabil de 
prestaţia partidelor şi evoluţiile politice şi, în orice caz, 
copleşite de durerile economice zilnice, care nu se arată 
deloc a înceta ori măcar îndulci şi care nu par a avea vreun 
rost de vreme ce redresarea şi prosperitatea viitoare, în 
numele cărora ar trebui plătit preţul suferințelor actuale, 
nu se întrezăreasc la niciun orizont previzibil. 

Contrastul s-ar putea adânci. Dacă nu cumva este 
chiar sigur. Câteva scadenţe economice, de altfel de 
neamânat, cad tocmai în perioada campaniei electorale. 
Premierul Stolojan nici nu se gândeşte cumva să le 
ocolească. Ştiindu-le inevitabile şi, totodată, neinteresat de 
impactul electoral, căci şi-a reafirmat neimplicarea în 
competiţia politică, premierul are intenţia să „acomodeze” 
economia cel puţin la cele două şocuri principale din 
această perioadă. Este vorba, pe de o parte, de faptul că, 
datorită prăbuşirii cursului leului pentru tranzacţiile 
comerciale (de la 180 - 200 lei dolarul la 360 - 370 lei 
dolarul), toate importurile se scumpesc în lei de circa 2 ori 
şi, prin consecinţă, toate preţurile vor trebui majorate într- 
o măsură mai mare sau mai mică în funcţie de ponderea 
componentelor din import în totalul costurilor. Pe de altă 
parte, de la 1 septembrie se pune problema trecerii în a 
doua etapă de reducere (cu 25%) a subvenţiilor la cele 
câteva (dar principale) produse şi servicii (pune, unt, 
zahăr, ulei, căldură şi electricitate pentru populaţie). 

Sunt lesne previzibile efectele noului val de creştere 
a preţurilor asupra populaţiei, în ciuda compensaţiilor care 
vor fi acordate. Nici impactul asupra campaniei electorale 
nu este greu de anticipat. Se riscă aproape o decuplare a 
electoratului de campania electorală. Preocupate până la 
oprimare de problemele economice, părţi importante ale 
populaţiei vor ignora pur şi simplu campania electorală 


căreia partidele politice încearcă să-i dea o tentă 
preponderent politică. De ce partidele acţionează în 
această direcţie este uşor de explicat. Pentru că, în marea 
lor majoritate, forţele politice n-au echipe de economişti şi 
nici programe economice solide, preferând să ducă lupta 
pe terenul politicii, unde toţi au impresia că se pricep şi 
unde merg lesne bla-bla-urile. Iar forţele politice care au 
reuşit să  încropească unele programe economice, 
susţinute şi de câţiva economişti, înţeleg prea bine că, de 
fapt, s-a ajuns într-un punct - indiferent dacă, sau nu, din 
greşeli - în care nu prea mai există multe opţiuni. Sunt 
câteva lucruri de făcut în mod obligatoriu şi toate sunt 
nepopulare. Cei ce susţin că s-ar putea face şi altceva suit 
ori incompetenti, ori inconştienţi, ori farsori. 

De fapt, liderii forţelor politice, indiferent dacă de la 
putere sau din opoziţie, indiferent dacă de centru, de 
dreapta, sau de stânga, ar trebui să-i mulţumească 
domnului Stolojan care, luându-şi el responsabilitatea 
celor mai nepopulare măsuri, le permite indirea să se bată 
pe terenul politicii, fără a fi nevoiţi să scoată dânşii 
castanele din focul economiei cu propriile mâini. Reforma 
spre o economie de piaţă cere cel puţin 3 - 4 guverne 
vidimă. Şi dl. Stolojan este primul care a înţeles să joace 
de bunăvoie acest rol, făcând, prin măsurile nepopulare, 
un imens serviciu guvernului ce va veni. Preţul măsurilor 
nepopulare va fi un absenteism masiv de la urne, dar 
ipoteca pentru viitorul guvern va fi mai mică. Întrucât cu 
reducerea la jumătate a subvenţiilor şi asimilarea în 
economie a noului curs, de acum realist, al leului se 
încheie un mare pas înainte pe calea reformei: dureroasa 
corecție la nivel macro, a marilor corelaţii din economie. 
De aici înainte, reforma, pentru a căpăta substanţă, 
trebuie să pătrundă la nivel micro, al întreprinderilor, prin 
binomul privatizare-restructurare. 

Că liderii noştri poliţia înţeleg miza problemelor 
economice este probabil. Deloc probabil va fi, însă, că vor 
şi proceda în consecinţă. Dimpotrivă, este aproape sigur că 
„politicul” va domina confruntarea eledorală. Şi politicul 


nu se va rezuma la politică. Nu va fi vorba doar de opţiuni 
politice, ci şi de jocuri mai mult sau mai puţin „politice”. 
Pentru un spirit fair-play prevalent nu se poate pune mina 
în foc. Campania electorală riscă să fie cât se poate de 
murdară. E 

Jocurile au şi început.  Însăşi desemnarea 
candidatului unic al Convenţiei la preşedinţie a fost 
rezultatul unor jocuri politice în care fair-play-ul nu a stat 
câtuşi de puţin pe primul loc. Bomba lansată de dl. 
Câmpeanu propunându-l pe Rege candidat la preşedinţie 
din partea PNL este tot un joc politic care a deranjat pe 
mulţi, înainte de toate Convenţia. 

DI. Iliescu face jocuri pe măsura posibilităţilor sale, 
mult mai largi decât ale oricărui alt pretendent. Şi-a 
inventat un partid susţinător şi a manevrat pentru 
amânarea alegerilor, îndeosebi cu scopul de a lăsa timp 
pentru consolidarea partidului. Dar ştiind bine că numai cu 
susţinerea unei formaţiuni de mâna a doua precum FDSN 
nu va câştiga, acţionează se pare, în mai multe direcţii şi 
cu un anumit folos. Nu poate fi chiar o întâmplare că 
aproape toate forţele politice al căror electorat se înscrie 
în zona domnului Iliescu a spectrului politic (PDAR, PRM, 
PSM) n-au prezentat candidaţi proprii la preşedinţie. 
Numai PUNR vine cu un candidat propriu şi nu unul 
oarecare, ci îi. Funar, care se afirmă zgomotos ca 
„adevărat român”. Este atâta ostentaţie în demersurile 
domnului Funar, încât devine inevitabilă întrebarea: ce se 
doreşte de fapt prin agitația fără margini a acestui unic 
candidat care ar urma să ia din voturile destinate 
domnului Iliescu? Căci, oricum, aderenţii domnului Funar 
nu sunt dintre cei ce ar vota cu Convenţia sau cu FSN- 
Roman. 'Tobele naţionaliste bătute atât despărţigos de 
către dl. Funar - mai ales în condiţiile în care asupra 
executivului s-au făcut presiuni puternice spre a-l 
determina să toarne gaz peste foc destituind în prag de 
alegeri prefecţii maghiari din Covasna şi Harghita - trimit 
la un aranjament al domnului Iliescu. Se vorbeşte de 
nerespectarea unui acord secret, care ar fi stipulat ca 


acolo unde postul de primar este câştigat de un maghiar, 
viceprimar să devină un român. Se mai vorbeşte de faptul 
că această schimbare de natură etnică, urmărită de mult, a 
fost realizată acum cu mâna unui guvern în amurg, 
degrevând viitorul executiv de povara de a-şi începe 
activitatea cu o astfel de mişcare incomodă. În orice caz, 
indiferent de ceea ce s-a urmărit, s-a obţinut o întărire a 
aripii radicale a UDMR. Nu este exclus, însă, ca dl. Iliescu 
să aibă nevoie de a întinde coarda pentru a interveni apoi 
ca un conciliator, în speranţa dobândirii de aderenţă 
electorală. (...) 

Totuşi, marile înfruntări - ale căror semnale au 
apărut dqa - se anunţă pentru septembrie, atât ca 
distragere a atenţiei populației de la prețurile 
nesubvenţionate, cât şi ca încercare cu efect maxim de 
deligitimare întrucât în chiar preajma alegerilor nu va mai 
fi timp de contrareplici. 

Şi la sfârşitul lui septembrie, după o luptă acerbă - 
infinit mai puţin de idei şi programe decât de incriminări şi 
dosare compromiţătoare - îndeosebi pentru scaunul 
prezidenţial, forţele politice se vor trezi că n-au cum să 
încropească un guvern în condiţiile dispersiei de tip 
polonez a locurilor în Parlament. Şi atunci dl. Stolojan - 
care, după ce continuând cu bună credinţă ce promisese, 
îşi va fi încheiat mandatul - va trebui să nu se mire când va 
fi (culmea!) chiar el făcut vinovat de toate relele, indiferent 
cine va forma noul guvern. Tocmai pentru că, în mod 
lăudabil, va fi fost independent şi se va fi retras de pe 
scena politică. 

„EXPRES” Nr. 31/4 - 10 august 1992 

SE MAI POATE CÂŞTIGA CU BALIVERNE? 

Realmente un paradox, guvernul pregăteşte, în chiar 
preajma alegerilor, poate cele mai dramatice măsuri 
economice nepopulare, noul val de creşteri de preţuri 
(rezultând din puternica devalorizare a leului şi reducerea 
subvenţiilor la principalele produse şi servicii) urmând a 
lovi serios în puterea de cumpărare a oamenilor de rând, 
şi-aşa sever amputată în ultimii doi ani. Şi pe zi ce trece, 


tot mai multe forţe politice - curios nu doar din opoziţie 
dar şi de la guvernare - se reped aproape toate în executiv, 
criticând intenţiile acestuia de a recurge la măsurile 
nepopulare. Un fel de război al forţelor politice împotriva 
unui guvern interimar, pe care chiar multe din ele l-au 
mandatat să facă ce face. 

Această situaţie contrariantă la care s-a ajuns - şi 
care ţine România departe de tiparele normalităţii - este 
rezultatul debandadei economice şi politice care s-a 
accentuat treptat în urma alegerilor din mai '90. 
Formaţiunea politică ce s-a considerat emanaţia revoluţiei 
şi care a câştigat zdrobitor acele alegeri a probat curând 
ceea ce era de fapt: un adăpost fără de griji pentru foşti, o 
trambulină spre putere pentru lupii tineri şi o pălărie 
comună pentru oameni, inclusiv de bună credinţă, dar de 
coloraturi politice diferite. După ce a fost obligată să 
promoveze reforma economică, pe care, în ciuda 
inconsistentelor ei, a păzit-o cu obstinaţie de orice 
încercare de amendare din partea unei opoziții de altfel 
firave şi neinfluente, căreia în general nu a dorit să-i lase 
nicio şansă, formațiunea politică la putere - autocatalogată 
de centru-stânga şi de inspiraţie social-democrată, dar de 
fapt, fără o ideologie şi chiar fără o doctrină - s-a rupt în 
bucățele datorită, cel puţin într-o măsură, tocmai reformei 
întreprinse. Căci dinăuntru, reformiştii, antireformiştii şi 
reformiştii de circumstanţă au tras în direcţii diferite. 
Caraghioslâcul este că acum feseniştii rămaşi în jurul ex- 
premierului Roman - care imaginaseră reforma şi care şi- 
au autoproclamat-o aproape perfectă - pretind că s-ar fi 
ajuns în altă parte decât unde s-a ajuns dacă ei ar fi 
continuat-o cum o începuseră, respectiv dacă n-ar fi fost 
înlăturați de la guvernare în septembrie 1991, făcându-se 
însă a uita cătastrofa economică în care se găsea ţara în 
acel moment. La antipozi, masiva disidenţă fedesenistă, 
reunită în jurul d-îui Iliescu, susţine că dezastrul economic 
al ţării se datorează tocmai reformei defectuos concepute 
şi înfăptuite de echipa Roman, făcându-se şi ea a uita însă 
că toţi actualii fedesenişti formau maşina de vot cu care s- 


a impus în economie reforma incriminată. Şi, prin 
comparaţie cu FSN-Roman, un populism  deşuchiat 
caracterizează promisiunile fedeseniste. 

De partea cealaltă a baricadei, opoziţia, care n-a ştiut 
politiceşte să exploateze, prin propria sa acţiune 
concertată, sciziunea formaţiunii la putere, este departe de 
a avea o concepţie unitară asupra reformei şi multe 
accente populiste sunt prezente în poziţiile unora din 
forţele politice componente, fără vreo legătură cu 
posibilităţile reale ale economiei. La adăpostul 
responsabilităţilor evident mai reduse, multiplele partide 
mai mici jonglează asiduu cu populismul fără nicio 
acoperire. 

La mijloc se află guvernul domnului Stolojan. 
Preluând în gestiune, pentru un mandat limitat, o stare 
economică dezastruoasă, dl. Stolojan - instalat în baza 
unui aranjament convenit cu forţele politice în contextul de 
atunci - a căutat metodic aducerea în echilibru a marilor 
corelaţii din economie. Preţul nedorit dar de neocolit l-au 
constituit cele mai nepopulare măsuri. Căci nu se poate să 
crească nivelul de viaţă când activitatea economică scade 
şi se mai traversează şi tranziţia în sine dificilă spre 
economia de piaţă. Acum dl. Stolojan se află în faţa unei 
opţiuni dramatice. Adoptă, sau nu, măsurile legate de 
reducerea subvenţiilor de preţ şi de acomodarea economiei 
la noul curs de schimb valutar? Nu este vina sa că 
alegerile nu au avut loc în primăvară, aşa cum se 
convenise, ci se vor desfăşura abia la sfârşitul lui 
septembrie şi că economia nu-i aşteaptă pe parlamentari 
să-şi facă ifosele, jocurile şi interesele. Nu este deloc vina 
sa că scadenţa a doua grave probleme cade când dânsul se 
află încă în funcţia de premier şi nu, cum ar fi urmat în 
mod normal, sub mandatul noului guvern rezultat din 
alegeri. Nu dl. Stolojan este de vină că liberalizarea 
preţurilor nu a fost întreprinsă concomitent cu 
liberalizarea „preţului tuturor preţurilor” - respectiv 
cursul monedei naţionale - astfel încât intrarea în realitate 
a acestora să fi intervenit în acelaşi timp. Evident, costul 


economic şi social ar fi fost mai mic, căci, dimpotrivă, aşa 
cum s-a procedat - în etape, în ideea falsă că se 
repartizează costul pe o perioadă mai îndelungată - acesta 
de fapt s-a amplificat prin defazare, întrucât creşterea 
preţurilor şi devalorizarea monedei naţionale pentru 
ajungerea la un curs realist al leului s-au alimentat 
reciproc. Creşterea preţurilor scade valoarea leului, iar 
devalorizarea corespondentă a cursului valutar, scumpind 
importurile, împinge în sus preţurile interne. Acum, 
lăsându-se, în sfârşit, de circa o lună şi jumătate, cursul să 
se stabilească liber, acesta a coborât la un nivel de două 
ori mai mic şi, prin consecinţă, sporirea preţurilor în lei a 
importurilor va antrena un nou puseu inflaţionist în 
întreaga economie. Totodată, nu dl. Stolojan este de vină 
că nu s-a îndrăznit, la vremea potrivită, să se liberalizeze 
preţurile şi ale principalelor produse şi servicii, când 
costul-social şi economic ar fi fost, de asemenea, mai 
redus. Dl. Stolojan s-a retras din guvernul Roman tocmai 
pentru că nu a fost acceptată varianta propusă de dânsul 
care elimina subvenţiile disproporţionate, acordându-se 
salariaţilor compensaţii corespunzător mai mari. Acum 
subvenţiile de preţ la acestea, prin masiva creştere 
comparativă a celorlalte preţuri, au ajuns a reprezenta o 
treime din bugetul naţional, blocându-l. Reducerile 
subvenţiilor de preţ sunt inevitabile. Nu numai că sunt 
economic necesare, dar bugetul pe anul în curs a fost 
calculat - şi aprobat de parlament - în condiţiile 
restrângerii treptate a subvenţiilor de preţ, alte resurse de 
finanţare nefiind prevăzute şi neexistând. Nu dl. Stolojan 
este de vină deci că reforma a fost greşit întreprinsă şi că 
acum a venit timpul ca cineva să arunce în sfârşit balastul 
ce trebuia şi putea fi înlăturat de mult. Culmea este însă că 
tocmai domnului Stolojan s-a ajuns să i se reproşeze că, în 
prag de alegeri, adoptă măsuri nepopulare. Şi este chiar 
grotesc că printre înverşunaţii reproşurilor la loc de frunte 
se află responsabilii direcţi sau indirecţi ai creării situaţiei 
în care dl. Stolojan trebuie să recurgă la astfel de măsuri. 
Roman pretinde că Stolojan i-a abandonat reforma, Iliescu 


că i-o continuă pe-a lui Roman, Coposu că face jocul lui 
Iliescu, iar Vadim Tudor că tot ce urmăreşte dl. Stolojan 
este de fapt îndreptat împotriva lui Iliescu. În orice caz, 
FSN-Roman aproape nu se mai consideră reprezentat în 
guvernul Stolojan, FDSN argumentează că n-are nicio 
legătură cu acest executiv, putându-se erija chiar în partid 
de opoziţie. Măcar în cazul Convenţiei, ca opoziţie, 
lucrurile sunt clare din acest punct de vedere. 

Pentru dl. Stolojan cel mai simplu ar fi, în asemenea 
condiţii, să-şi considere mandatul încheiat şi să lase noile 
măsuri nepopulare în seama viitorului guvern. Cei ce cred 
că măsurile nepopulare respective ar putea fi evitate sau 
ocolite sunt ori incompetenţi ori inconştienţi. Dintre 
aceştia, există şi la dreapta - unde mulţi se consideră de 
acum deţinătorii monopolului noilor vremuri sau apreciază 
că ar fi de ajuns ca schimbarea să fie politică pentru ca 
economia să demareze. Dar pericolul vine totuşi de la 
stâhga. Aici S-au grupat sau regrupat mulţi farisei care 
sunt gata să toarne baliverne - măcar de-ar crede în ele! - 
despre apărarea maselor populare, despre modele social- 
democrate şi alte asemenea, cu gândul doar de a suci 
capul celor atât de afectaţi de suferinţele economice. 

Şansa stângii - în principiu, în creştere în orice 
perioadă de dureri economico-sociale - este acum în 
România totuşi în regres. Spre deosebire de aproape toate 
celelalte ţări est-europene, stânga în România nu este în 
ascensiune pentru că postcomunismul a însemnat, la noi, 
cel puţin până în prezent, preluarea puterii de către 
neocomunişti şi prezervarea ei cu orice preţ. Reforma 
însăşi a fost pornită de ei şi în ochii populaţiei este legată 
de ei. Şi, în ciuda oricăror delimitări ulterioare în rândurile 
mişcării feseniste, rămfiie pentru populaţie că, una peste 
alta, cam tot cei din trecut - hai să spunem Iliescu şi ai lui 
- au făcut reforma, lor datorându-li-se şi durerile. Oricum, 
realizează şi ultimul votant că nu Coposu şi ai lui au făcut 
reforma. Domnului Coposu îi poate refuza cineva votul 
acum pentru că nu-i este simpatic sau pentru că se teme 
că liderul țărănist va face o curăţenie anticomunistă, dar în 


niciun caz pentru că dl. Coposu ar fi adus inflaţia şi 
şomajul. Deşi, inevitabil le-ar fi adus dacă ar fi iniţiat şi 
efectuat dânsul reforma! Dar asta este situaţia. Avantajul 
opoziţiei este că nu a fost până acum la guvernare. În 
schimb, indiferent că ar vrea sau nu, domnului Iliescu i se 
pot pune în cârcă şi inflaţia şi şomajul, chiar dacă încearcă 
acum să-l facă răspunzător de aceste nenorociri doar pe 
fostul său coleg emanat, dl. Petre Roman. De fapt s-a ajuns 
- chiar dacă, sau nu, din greşeli - într-un punct în care nu 
mai este nimic altceva de făcut decât de a lăsa corecţiile şi 
adaptările inevitabile să se producă. Nu le face dl. 
Stolojan, Va trebui să le facă viitorul guvern. Până la 
instalarea acestuia şi intrarea sa propriu-zis în activitatea 
operativă şi de decizie pot trece însă.4 - 5 luni. Până 
atunci, în lipsa măsurilor respective, economia va capota. 

Onorant pentru dl. Stolojan - singurul om politic care 
are puterea de a se desprinde de putere - ar fi să-şi asume 
responsabilitatea măsurilor nepopulare, dureroase dar 
necesare, indiferent de ce spun unii sau alţii care vor să 
câştige alegerile chiar cu preţul punerii în pericol a 
economiei naţionale. Dacă dl. Stolojan nu va întreprinde 
aceste măsuri, guvernul următor, indiferent de coloratura 
sa politică, va exploda - ca şi parlamentul cu a sa mai mult 
decât probabilă reprezentare dispersată de forţe politice - 
în câteva luni. Situaţia economică este de o asemenea 
natură încât, chiar dacă dl. Stolojan nu lasă viitorului 
executiv ipoteca măsurilor nepopulare, acesta nu are şanse 
să supravieţuiască decât în cazul în care. va fi suficient de 
credibil pentru a determina populaţia să accepte 
strângerea în continuare a curelei. Dacă va reuşi, atunci se 
va avea de luptat doar cu şomajul; în schimb, la orice 
înclinaţie sau cedare populistă, eşecul va veni curând şi va 
fi total, căci sfidarea va fi dublu ruinătoare: şi inflaţie şi 
şomaj. 

IPOTECA POPULISTA SAU PATOLOGIA PUTERII 

Din păcate, dl. Stolojan parcă ţine morţiş să coboare 
ştacheta cu care îşi va încheia mandatul. După afacerea 


prefecţilor de Covasna şi Harghita în care s-a lăsat târât, 
deşi până la urmă cu eforturi lăudabile a reuşit s-o 
„Vopsească”, şi după refuzarea vizei pentru Rege, 
problemă în care totuşi nu s-a izbit de reale acuze nici 
chiar din partea forţelor din opoziţie, dl. Stolojan a cedat 
evident presiunilor politice, în dauna cerinţelor economiei, 
acceptând  neonorabil, în ce priveşte reducerea 
subvenţiilor de preţ, jumătăţi de măsură în genul celor 
promovate în timpul guvernării Roman şi care sunt direct 
responsabile de agravarea situaţiei economice mult peste 
ceea ce era inevitabil. Că reforma ar fi putut fi întreprinsă 
fără să fi atras severe dureri economice şi sociale era o 
pură iluzie. Dar tocmai jumătăţile de măsură pe calea 
acesteia n-au făcut decât să amplifice costul economic şi 
social al reformei, adânciind dezechilibrele şi distorsiunile 
moştenirii comuniste, complicând problemele şi 
tergiversând soluționarea lor. 

Impasul în care s-a ajuns cu subventiile de preț la 
unele din principalele produse şi servirii - căci despre un 
impas este vorba - reprezintă un tipic exemplu al efectelor 
jumătăţilor de măsură, tribut plătii în parte vechilor 
concepţii comuniste (ce trebuiau de fapt abandonate dacă 
se decisese reforma spre capitalism) şi în parte 
considerentelor de audienţă politică. Din exad aceste 
motive, guvernarea fesenistă nu a făcut ceea ce trebuia: 
anume o liberalizare a preţurilor, nu parţială ci 
generalizată, dacă tot se hotărâse să fie întreprinsă, 
desigur cu compensaţiile corespunzătoare. În numele unei 
eşalonări a  poverii economico-sociale, s-au păstrat 
importante subvenţii la principalele produse şi servicii de 
altfel în penurie. Costul economic şi social a fost de fapt 
amplificat. În locul unui şoc dur, dar poate unic, s-a 
prelungit şi accentuat povara asupra economiei şi 
populaţiei. În condiţiile masivei creşteri a preţurilor la 
celelalte produse şi servicii, subvenţiile la cele susţinute de 
către stat s-au majorat într-atât încât au ajuns să 
reprezinte peste o treime din bugetul naţional, blocându-l 
pur şi simplu. S-a obţinut, de altminteri, o falsă protecţie 


socială, căci susţinerea prin preţ tratează în mod egal 
milionarul şi bietul pensionar sau şomer. Oricum efortul 
făcut de societate pentru protecţia socială nu ajunge 
exclusiv la cel defavorizat, adică la cel ce trebuie protejat. 
În plus o serie de anomalii: pâinea, mult mai ieftină prin 
subvenție decât furajele, este folosită în acest ultim scop; 
sorturile inferioare de carne sunt boicotate de producători 
ori, dimpotrivă, speculate sub altă denumire, ambele 
acţiuni în dauna consumatorilor etc. Reducerile 
subvenţiilor de preţ sunt nu numai economic necesare, dar 
sunt de neocolit întrucât bugetul pe anul în curs a fost 
calculat - şi aprobat de parlament - în condițiile 
restrângerii treptate a subvenţiilor de preţ, alte resurse de 
finanţare nefiind prevăzute şi neexistând. 

Dacă aceste măsuri de reducere erau, cu alte 
cuvinte, inevitabile, atunci discuţiile despre oportunitatea 
adoptării lor erau lipsite de obiect. Amânarea sau 
restrângerea dimensiunilor lor doar le măresc costul 
economic şi social, deja majorat de erorile pe calea 
reformei. 

Păcătui mare este de partea domnului Stolojan. 
Dânsul nu numai că înţelege bine că situaţia economică 
actuală nu oferă prea multe alternative - pentru a nu ne 
amăgi ar trebui, de fapt, subliniat că nu există decât o 
singură abordare, indiferent cine ar fi la guvernare şi cât 
va fi de rapid şi judicios pusă în practică - dar, ca 
neparticipant în cursa electorală, este şi singurul care 
putea să despartă economia de politică. N-a făcut-o, 
lăsându-se parţial convertit de lamentările populiste ale 
unor partide care doreau să nu-şi afecteze şansele 
electorale, ba mai mult să câştige capital politic din 
postura de apărătoare ale intereselor „maselor populare”. 

Lupul moralist cel mai bizar s-a afişat dl. Roman. 
După preceptul „nici usturoi n-a mâncat, nici gura nu-i 
miroase”, după care se călăuzeşte fără nicio jenă, dl. 
Roman s-a exprimat pur şi simplu împotriva unor măsuri 
nepopulare în contextul electoral, uitând că balastul în ce 
priveşte subvenţiile este opera guvernării sale. Vezi, 


Doamne, să nu fi fost afectate alegerile! Evident, nu de 
alegeri în sine îl rodea grija, ci de imaginea electorală a 
FSN care, după o reformă destrăbălată, nu pregetă să se 
erijeze în campion al protecţiei sociale. Pe banii cui? Din 
care resurse? Nu mai puţin caraghioasă este atitudinea 
FDSN care nu face altceva în campania sa electorală decât 
să incrimineze FSN-Roman pentru o reformă falimentară, 
uitând că actualii săi membri sunt chiar cei ce au 
reprezentat maşina de vot cu care a fost introdusă în 
economie această reformă. Totuşi FDSN, trebuie să o 
recunoaştem, nu a avut, în ce priveşte problema 
subvenţiilor, tupeul domnului Roman, exprimându-se 
pentru o variantă scăldată - a jumătăţilor de măsură - care 
a şi fost până la urmă adoptată. Singur dl. Coposu, în 
calitate de reprezentant al Convenţiei Democratice, a avut 
o atitudine responsabilă la întâlnirea cu dl. Stolojan în 
problema subvenţiilor, susţinând măsurile inevitabile. 
Desigur, dl. Coposu putea vedea în durerile suplimentare 
ale măsurilor respective un capital politic pentru o opoziţie 
care nu s-a aflat la guvernare, dar nu putea fi ignorat nici 
riscul de a distona cu populismul atrăgător, chiar dacă fără 
acoperire, al alto* partide. Căci nu doar FSN şi FDSN, 
partide cu şanse de a ajunge la guvernare în funcţie de 
diverse formule la care s-ar putea apela, au jucat cartea 
populismului. Partidele mai mici, evident cu 
responsabilități mai reduse, nu s-au sfiit chiar să mizeze pe 
această carte nenuanţat, într-un mod penibil: parcă fără a 
dori să ţină cont de situația reală a economiei şi de 
posibilitățile pe care aceasta le oferă. Şi dacă de la un 
partid precum al domnului Cornescu n-ai la ce să te aştepţi 
- fiind vorba de un fripturist get-beget care pentru a exista 
nu are nevoie de electorat - este totuşi inadmisibil ca un 
partid precum PDAR, căruia prin numărul de voturi 
potenţiale i-ar putea reveni responsabilităţi cel puţin 
parlamentare, să-şi permită să cocheteze cu un populism 
deşucheat. 

Poziţia PDAR ridică o problemă de morală politică. 
Este pur şi simplu un cinism să declari că te retragi din 


guvern dacă se adoptă reducerile de subvenţii, când ştii 
prea bine ceea ce populaţia nu înţelege tocmai exact că 
presiunile principale în direcţia creşterii preţurilor şi, deci, 
marile dureri economice suplimentare după 1 septembrie 
nu vin de la reducerile de subvenţii, chiar dacă acestea 
privesc produse şi servicii precum alimente de bază şi 
aprovizionarea cu energie termică şi electrică, ci de la 
absorbţia necesară în economie a cursului valutar al 
monedei naţionale, care în ultimele două luni s-a prăbuşit 
de la 180 - 200 lei dolarul la 380 - 390 lei dolarul. Inutil de 
a sublinia că şi această prăbuşire este rezultatul unei erori 
comise pe calea reformei şi anume a faptului că 
liberalizarea preţurilor nu a fost întreprinsă concomitent 
cu liberalizarea cursului monedei naţionale. Dimpotrivă s-a 
perpetuat practica unor cursuri paralele şi când, în sfârşit, 
s-a trecut la un curs unic pentru export şi import acesta a 
fost menţinut luni de zile artificial prin decizie 
administrativă. Aceasta în timp ce supapa preţurilor 
interne fusese deschisă, permiţând explozia lor. Abia din 
iulie - de când s-a dovedit foarte clar că nu există nicio 
şansă de a menţine un curs nerealist căci atât timp cât 
importurile nu sunt compensate de exporturi solicitările de 
valută rămân neacoperite şi ca atare leul se află sub 
presiune - s-a lăsat monedei naţionale posibilitatea de a-şi 
stabili valoarea liber, în funcţie de cerere şi ofertă. 
Absorbţia în economie a scăderii cursului - absorbţie care 
se produce indiferent dacă guvernul (având ori nu în 
componenţă reprezentanţi PDAR) o sprijină sau o interzice 
- înseamnă o creştere a preţurilor interne. Mecanismul 
este foarte simplu. Decontat la un curs de 380 - 390 lei 
dolarul, orice import costă acum în lei de două ori mai 
mult decât înainte de 1 iulie. Atâtea importuri intră în 
componenţa altor produse şi servicii şi, ca atare, în 
proporţia reprezentării cresc şi prețurile acestora. 
Deosebit de profund este, din acest punct de vedere, 
impactul preţului energiei, care provine în proporţie 
covârşitoare din import şi care intră în componenţa tuturor 
produselor şi serviciilor. O creştere de circa 40%, dacă nu 


şi mai mult, pe ansamblul preţurilor s-ar putea să fie 
efectul. Ceea ce nici nu se poate compara cu acele câteva 
procente cât va constitui influenţa resimţită pe ansamblul 
preţurilor a sporirii acestora la produsele şi serviciile 
subvenţionate. 

Compromisul la care s-a ajuns este pur şi sipiplu 
ridicol - expresie a lamentabilei intruziuni a politicului 
unde nu-i fierbe oala. Respectiv într-un demers care nu 
admitea alte motivații decât cele economice. Sunt avute în 
vedere doar reducerile subvenţiilor, într-o variantă 
neliniară (eliminându-se integral susţinerea la carne, ulei, 
zahăr, în schimbul menţinerii uneia substanţiale la pâine, 
lactate, electrilitate şi energie termică pentru populaţie). 
Pentru efedele reducerilor sunt prevăzute compensaţii. 
Dar de adaptarea economiei la cursul puternic devalorizat 
al leului se face abstracţie, ca şi cum nu ar exista. Se lasă, 
de fapt, viitorului guvern să realizeze adaptarea peste vreo 
2 - 3 luni. În practică, însă, această adaptare este deja în 
desfăşurare şi nu va aştepta noul guvern. Politicienii au 
intervenit şi s-a făcut exad ce era mai prost: efectele se vor 
produce, numai că, neluate în considerare de la început, 
nu vor putea fi compensate tocmai în perioada şocului 
declanşării lor. 

S-ar putea ca şi dl. Stolojan să se fi gândit că 
partidele care s-au bătut pentru amânarea sau limitarea 
reducerilor de subvenţii n-au înţeles prea bine că victoria 
lor parţială este integral falsă în măsura în care impulsul 
inflaţionist provine  precumpănitor din adaptarea 
economică la noul curs valutar al leului. Ar fi posibil, dar 
ar însemna că trăim sau într-o splendidă ignoranță sau 
într-o sinistră perpetuare a furatului căciulii proprii. Căci 
altfel nu s-ar putea explica faptul că prin apalele forţe 
politice - indiferent de coloratura lor - în loc de a mulţumi 
adualului prim-ministru care, deşi interimar, nu intenţiona 
să fugă de răspundere, şi era gata să ia şuturile, l-au 
sfătuit sau chiar somat să nu întreprindă măsurile 
nepopulare preconizate. Ca atare, se pasează viitorului 
executiv misiunea ingrată de a-şi începe mandatul exad cu 


nişte măsuri nepopulare. O grea ipotecă. Şi inutilă. Culmea 
este că cei ce au cerut mai abitir domnului Stolojan 
amânarea sau limitarea măsurilor nepopuliste sunt tocmai 
cei ce ar dori neapărat guvernarea. Fără tăgadă, un caz 
patologic. Avem de ce a ne feri de aceştia, de vreme ce 
refuză inevitabilul şi acceptă chiar şi o inutilă ipotecă 
numai de dragul puterii. 

„EXPRES” Nr. 35/1 - 7 septembrie 1992 

TOT ÎNAINTE”... SPRE '89! 

Din simplă curiozitate, adunând procentajele cu care 
principalele forţe politice aflate în competiţie îşi evaluează 
ele însele şansele în alegerile din 27 septembrie se ajunge 
la un total de 195 - 205% (în loc de evident 100%). Cifra 
urcă spre 300% dacă sunt luate în considerare şi celelalte 
forţe politice angajate în cursa electorală, respectiv alte 
peste 20 de partide care, spre deosebire de restul de 100 
încă existente, s-au încumetat să participe la alegeri 
desigur în ideea că n-o fac inutil, deci în speranţa că vor 
întruni fiecare în parte măcar minimul de 3% din voturi 
pentru a căpăta reprezentare în parlament. 

Aceste supraaprecieri nu sunt singurele care dau o 
tentă  caragialescă actualei campanii electorale. O 
concurenţă serioasă le fac năzbâtiile ce pot fi auzite în 
propaganda pentru alegeri. Când vin din partea unor 
formaţiuni politice-fantomă, fără electorat - din nefericire 
atât de numeroase - năzbâtiile nu pot produce decât 
zâmbete. Ele, s-ar putea spune, chiar colorează campania 
electorală. Din păcate, nu puţine pot fi însă consemnate în 
poziţiile pe care ţin să le comunice formaţiuni politice cu 
audienţă în rândurile electoratului precum şi unii candidaţi 
la preşedinţie. In aceste cazuri, năzbâtiile nu mai pot 
stârni zâmbete, ci îngrijorare. Pentru că, în ultimă 
instanţă, sunt dovezi de iresponsabilitate. 

Probabil, cele mai grave sunt acelea din sfera 
economiei, pentru că suferinţele economice zilnice 
afectează direct şi acut populaţia, aceasta fiind deosebit de 
sensibilă la abordările în materie ale principalelor forţe 
politice, mai ales ale forţelor politice cu şanse de a ajunge 


la guvernare. Inutil de subliniat responsabilitatea acestor 
forţe. Nimic nu este mai uşor decât a critica ceva ce s-a 
făcut până acum şi, prin contrapoziţie, de a lansa 
promisiuni. Problema este însă de a se ţine cont de 
posibilităţile reale ale economiei, de cerinţele de neocolit 
şi durerile inevitabile ale reformei. 

Că oamenii politici pot deveni ridicoli de îndată ce 
realitatea îi va pune în faţa imposibilității respectării 
propriilor promisiuni - din lipsa de capacitate a economiei 
- nu ar fi cine ştie ce. În fond, asta îi interesează: căci dacă 
vor fi minţit, să plătească! Grav este altceva. Economia 
românească se află într-o stare suficient de grea pentru a- 
şi putea permite să mai piardă timp cu continuarea unor 
experimente, cu ezitări pe calea reformei sau chiar 
întoarceri înapoi de la aceasta. Şi cu atât mai puţin şi-ar 
putea îngădui luxul de a avea la guvernare oameni politici 
veniţi în urma unui vot influenţat serios de balivernele pe 
care le-au vândut credulilor. Or tocmai acesta este marele 
pericol: ca politicieni care vântură obiective fără acoperire 
economică - fie din necunoaştere, fie pur şi simplu din 
demagogie - să ajungă la putere. În plus, dacă mai mulţi 
politicieni fac promisiuni deşarte, se poate crea o stare de 
spirit care ar împinge la dezastru. Atâţia amăgiţi ar putea 
crede că există într-adevăr alternative reale la durerile lor 
şi nu vor mai manifesta disponibilitate faţă de măsurile cu 
adevărat necesare. Prin consecinţă, pericolul este de a se 
intra şi mai profund în cerc vicios. Blocajul măsurilor 
necesare ar amplifica durerile şi „ca urmare, tensiunea 
socială ar tinde să sporească îndepărtând şansa de ieşire 
din criză. 

Nu întâmplător promisiunile fără acoperire 
gravitează în jurul protecţiei împotriva inflaţiei şi 
şomajului. Nu puţine sunt partidele care, direct sau 
indirect, urmăresc menţinerea actualului sistem de 
protecţie împotriva inflaţiei: adică indexarea. Unele, fără 
discernământ, au în vedere o indexare nu parţială (ca 
acum) ci integrală. Nu se ţine însă seama că împotriva 
inflaţiei nu există de fapt protecţie, încercarea curentă 


prin indexarea câştigurilor la creşterea preţurilor fiind 
dimpotrivă generatoare de inflaţie. Căci prin indexare, 
preţurile şi salariile intră într-o ruinătoare cursă. 
Combaterea inflaţiei pe alte căi fiind o acţiune extrem de 
dificilă şi dureroasă, există partide care nu se dau în lături 
de a avansa ca soluţie blocarea pur şi simplu 
administrativă a creşterii preţurilor. Nu se spune însă cum 
practic s-ar realiza acum acest lucru şi cu ce consecinţe, 
nemaivorbind de faptul că în momentul respectiv reforma - 
bună sau rea cum a fost - va fi sugrumată. 

În ce priveşte protecţia împotriva şomajului este de 
remarcat că sunt multe partide care limitează totul la 
protecţia (sau compensarea) în caz de şomaj. Sunt altele 
care extind abordarea, dându-i semnificaţia de combatere 
a şomajului. Foarte puţine - doar din eşichierul stângii - 
îndrăznesc să reia nedisimulat şi nenuanţat sloganul 
comunist al deplinei ocupări a forţei de muncă, imposibil 
de realizat. Dar destul de multe aruncă nada mai plauzibilă 
a combaterii şomajului prin redresarea producţiei. 
Obiective supraoptimiste abundă, fără vreo legătură cu 
perspectivele economice reale. De pildă, în ceea ce poate fi 
denumit programul economic cel mai puţin coerent şi 
transparent (căci nu duce lipsă de fraze generale în timp 
ce măsurile concrete nu pot fi depistate), PU.N.R. şi 
candidatul său la preşedinţie, dl. Funar, afirmă pur şi 
simplu că în doi ani readuc producţia la nivelul din 1989, 
asigurând apoi o creştere stabilă (...) 

Readucerea producţiei la nivelul din 1989 numai 
pentru că atunci era mai mare decât acum este un nonsens 
economic. Aşa ceva nu poate fi un obiectiv pentru că o 
producţie mai mare acum nu s-ar putea obţine decât prin 
reactivarea structurilor existente (rămase fizic încă 
neschimbate), adică prin revenirea la cuantumul aberant al 
„producţiei de dragul producţiei”, ceea ce ar fi un 
dezastru. Norocul nostru este că aşa ceva nu este posibil. 
Chiar dacă la nivel central s-ar încerca reînvierea vechiului 
dirijism strict şi chiar dacă la iyvelul întreprinderilor 
atâtea au nostalgia acestui dirijism, întreprinderile viabile 


nu vor mai accepta să alimenteze în detrimentul lor oala 
comună a centralismului. 

Scopul este de a atinge” nivelul producţiei din '89 cu 
un alt gen de producţie, adică fără „producţia de dragul 
producţiei”. Şi aceasta nu poate fi realizată decât pe alte 
structuri sau, altfel spus, printr-o restructurare economico- 
industrială, care cere însă ţtmp. Ar fi ideal, ca, în doi sau 
chiar trei ani, să se obţină o altă producţie (mai 
acoperitoare a nevoilor sociale) echivalentă ca nivel cu cea 
din 1989. Dar nu este realist în măsura în care procesul 
propriu-zis de schimbare a structurilor fizice (ale industriei 
îndeosebi) este încă atât de firav. Şi este, de asemenea, 
improbabil că fără privatizare va exista o reală 
restructurare. Aşa după cum este clar, că, în această 
perioadă de tranziţie, restructurarea nu poate fi concepută 
şi realizată fără o implicare a statului (între altele şi poate 
înainte de toate pentru a nu permite şomajului să treacă 
peste limitele suportabilităţii economice şi sociale), tot atât 
de cert este însă faptul că, fără privatizare concomitentă, 
restructurarea riscă să nu se mai înfăptuiască deloc. 

„EXPRES Nr. 3802 - 28 septefnbrie 1992 

GUVERNAREA ILIESCU ÎNCEPE CU EXPLOZIA 
PREŢURILOR 

Asumându-şi oprobriul public şi mânia politicienilor 
care urmează la guvernare, dl. Stolojan, la spartul târgului 
pentru mandatul său, a atras, fără ambiguităţi şi 
neiertător, atenţia întregii populaţii la ce trebuie să se 
aştepte indiferent de ceea ce a votat; iar celor ce vor veni 
după el la Palatul Victoria, aducându-i din sferele (el este 
ale luptei pentru putere pe terenul accidentat al 
cotidianului, le-a amintit ceea ce vor fi obligaţi să facă în 
chiar deschiderea guvernării lor, indiferent de ceea ce au 
promis în campania electorală. Acestea sunt semnificaţiile 
deciziei domnului Stolojan de a dubla preţul benzinei, 
acum în toiul negocierilor cu privire la formarea noului 
executiv. 

Este cea mai elegantă dar şi necruțătoare replică 
servită domnului Iliescu la umilitoarea propunere pe care 


i-a făcut-o de a rămâne în fruntea guvernului actual, 
probabil remaniat, doar pentru a scoate ţara din iarnă şi 
nu de a forma un nou guvern. Ceea ce a sunat cam în 
sensul unei comenzi către propriul bufon: mi-a plăcut 
numărul mai fă-l o dată! 

Consumatorii de benzină sunt desigur supăraţi, şi nu 
vor să ştie, şi nici nu-i. interesează de relaţiile şi conflictele 
Iliescu - Stolojan, Iliescu - Coposu, Iliescu - Roman etc., în 
măsura în care preţul s-a dublat. Ar trebui însă să ştie şi 
să-i intereseze. Pentru că preţul benzinei se află în 
prăpastia dintre  vorbăria electorală şi realitatea 
guvernării. Mărind preţul benzinei, dl. Stolojan acceptă să 
preia şuturile. Dar într-adevăr îngrijorat trebuie să fie dl. 
Iliescu. Căci dl. Stolojan se retrage, în timp ce dl. Iliescu 
rămâne cu toate problemele guvernării pe cap, inclusiv cu 
cea deosebit de incomodă de a explica oamenilor 
discrepanţa între ceea ce înainte de alegeri a lăsat a se 
înţelege că va face după, şi ceea ce va fi nevoit efectiv să 
facă. 

Pentru dl. Stolojan cel mai simplu ar fi fost să paseze 
totul în seama viitorului guvern. Chiar dacă ştia prea bine 
că măsura este inevitabilă şi va trebui luată de oricine ar 
urma să devină prim-ministru. Adoptând însă măsura, deşi 
pare că-l ajută pe dl. Iliescu, preluând în cârcă o parte din 
povara viitoarei guvernări, de fapt fi încurcă serios pe 
preşedinte. Căci i-a răpit posibilitatea de a fi coafat măsura 
cu niscai înflorituri populiste, astfel încât măcar de formă 
să nu se deosebească atât de mult de ceea ce aşteaptă de 
la dl. Iliescu cei peste ai săi 7 milioane de votanţi. Dl. 
Stolojan nu i-a mai dat domnului Iliescu niciun răgaz. De 
altfel, timp nici nu mai este. Spre probabila disperare a 
domnului Iliescu, economia se încăpăţânează să nu ştie de 
alegeri se de luptele de culise pentru putere. 

Problema copleşitoare şi care nu suportă amânare - 
indiferent de dorinţa guvernanţilor - este acomodarea 
economiei la actualul curs valutar al leului. Întregul 
eşafodaj al preţurilor interne existent în momentul de faţă 
s-a structurat cu luni în turmă pe baza importurilor de 


energie şi materii prime decontate la cursul de 180 - 200 
lei dolarul, între timp, cursul leului - lăsat să-şi caute liber 
nivelul de echilibru în cadrul unui nou şi salutar regim 
valutar, potrivit căruia valuta rămâne la dispoziţia celor ce 
o încasează - a coborât la 430 lei dolarul. Deci o cădere 
mult peste 2 ori. Ca în cazul oricărei asemenea evoluţii a 
cursului de schimb, consecinţele sunt şi pozitive şi 
negative. Cele pozitive nu sunt puţine şi deloc de neglijat. 
Exporturile au fost sensibil şi relativ rapid stimulate, iar de 
trei luni consecutiv depăşesc importurile. Circa un miliard 
de dolari lichidităţi valutare se află în ţară, iar excedentul 
balanței comerciale constituie factorul încurajator că 
România poate trăi pe picioarele proprii şi că nu va mai fi 
nevoită să apeleze la datorii de consum pentru că nu este 
în stare să producă decât deficite. 

Consecințele negative ale noului curs de schimb sunt 
legate de faptul că importurile se scumpesc în lei; evident 
una este ca pentru un produs adus în ţară importatorul să 
cheltuiască 200 lei pe fiecare dolar plătit exportatorului 
străin şi alta să cheltuiască 430 lei. Importatorul, în mod 
firesc, va trece cheltuiala suplimentară în lei în contul 
consumatorului român. Astfel, preţurile interne cresc şi 
anume într-o proporţie cu atât mai mare cu cât conţin mai 
multe importuri. 

Procesul de acomodare a economiei la noul curs 
valutar al leului desigur a început, practic cu ocazia 
fiecărui import efectuat. Grosul procesului însă nu a 
intervenit încă în măsura în care marile importuri de 
energie pentru iarnă n-au fost făcute. Aceste importuri nu 
mai pot fi amânate. Iarna bate la uşă. Importatorii plătesc 
acum 430 lei pentru un dolar şi deci, la intrarea în ţară 
toată energia importată (care reprezintă circa 60% din 
consumul global) va putea fi distribuită consumatorilor 
interni doar la un preţ mai mult decât dublu faţă de cel 
actual. Efectul se propagă din stadiu în stadiu în întreaga 
economie, putându-ne aştepta estimativ la un nou puseu 
de creştere a preţurilor pe ansamblu între 40 şi 60%. 

Această creştere a preţurilor n-o poate opri nimeni. 


Nici dl. Iliescu, prin decret prezidenţial, nici dl. Păunescu 
ce se erijează în apărătorul oamenilor nevoiaşi, nici dl. 
Vadim Tudor, chiar dacă bagă armata şi nici economistul 
(?!) Funar, care se laudă că opreşte de îndată inflaţia 
(cum?) şi face leul valoros! Oricine va forma executivul, îşi 
va începe guvernarea cu mari creşteri de preţuri, 
indiferent de ceea ce a susţinut în campania electorală. 
Evident, postura cea mai inconfortabilă o au cei ce au 
promis marea cu sarea, precum dl. Fuñar, fie din joasă 
demagogie, fie dintr-o crasă neînțelegere a problemelor. 
Economia n-are de unde susţine - dacă eventual vreun 
domn Funar s-ar încumeta să încerce - diferenţa între 200 
ler şi 430 lei dolarul în decontarea importurilor. Bugetul 
naţional abia se ţine, cheltuind circa o treime din resursele 
mobilizate spre a subvenţiona numai câteva produse şi 
servicii doar pentru populaţie. 

Majorarea preţului benzinei este doar un semnal, un 
avertisment pentru ceea ce va urma inevitabil. Indiferent 
că vrem sau nu, trebuie să ne obişnuim cu realitatea că 
valoarea externă a monedei noastre naţionale - exprimată 
de cursul ei valutar - face parte din fundamentele 
existenţei noastre cotidiene. Chiar şi în cazul în care 
preţurile mondiale au scăzut, benzina la liber nu se mai 
putea vinde totuşi cu circa 20 de cenți, iar cea 
subvenţionată cu 10 cenți litrul (50 lei) când, în ţările din 
jur, preţul este între 40 - 60 centi, iar în ţările vest- 
europene 1 dolar şi peste. Că avem şi producţie internă de 
petrol, este adevărat. Dar costurile exploatării nu sunt mai 
reduse decât cele medii mondiale. Că însă, n-avem bani, 
inclusiv pentru benzină, asta, evident, este o altă 
problemă, legată de ineficienţa cu care încă se munceşte în 
România. 

Există şi o ironie a sorții în legătură cu preţul 
benzinei. Reverberaţiile politice negative ale măsurii se 
întorc împotriva celor care au insistat înainte de alegeri - 
tocmai spre a avea şanse mai mari în acestea - să nu se 
procedeze la reducerea prevăzută de la 1 septembrie a 
subvenţiilor de preţuri care blochează bugetul şi un 


eventual rol al acestuia în stimularea economiei. Cu 
excepţia lăudabilă a Convenţiei Democratice, atunci toate 
partidele politice, inclusiv preşedintele Iliescu, au cerut 
premierului Stolojan să limiteze amploarea preconizată a 
reducerilor de subvenţii. Cu acordul tuturor s-a recurs la o 
păcăleală. Subvenţiile s-au redus faţă de costurile din acel 
moment ale produselor şi serviciilor în cauză, şi nu faţă de 
costurile reale previzibile în urma acomodării economiei la 
noul curs valutar al leului. Este o păcăleală care nu 
foloseşte nimănui că, de pildă, subvenţiile la Kwh de 
electrilitate s-a redus prin stabilirea unui preţ de 6 lei faţă 
de costul de 13 lei, când ştia toată lumea că, la noul curs 
de schimb al leului, costul unui Kwh creşte la 24 lei. Deci, 
faţă de situaţia din realitate, subvenţia nu s-a redus, d s-a 
mărit. Şi tot noul guvern va trebui să se descurce cum 
poate. Programul anti-criză al domnului Iliescu prevede 
amânarea etapei a treia de reducere a subvenţiilor. Dar 
deocamdată, guvernul domnului Iliescu va avea o cu totul 
altă problemă urgentă: să găsească bani pentru a acoperi 
creşterea indiredă a subvenţiilor în urma păcălidoasei 
reduceri (!) de subvenţii din etapa a doua, sau să explice 
exad oamenilor care l-au votat de ce este nevoit să 
urgenteze restrângerea subvenţiilor, în ciuda faptului că s- 
a angajat tocmai să le amâne. 

Cel mai teribil mesaj pe care dl. Stolojan l-a dat prin 
majorarea preţului benzinei este însă poate politic şi nu 
economic. Mesajul sună clar: indiferent că se vrea sau nu, 
reforma este una singură şi trebuie continuată, în ciuda 
durerilor economice şi sociale pe care le implică; dacă vor 
exista încercări de a o stopa sau de a o înscrie în alte 
coordonate care se opun firescului înaintării spre 
economia de piaţă, ne aşteaptă dezastrul. Avertismentul 
trebuie receptat atât de actualii câştigători ai alegerilor, 
cât şi de opoziţie. Tentaţiile populiste şi stângist- 
centraliste în rândurile primilor sunt deosebit de mari şi, 
deci, pericolele la adresa reformei sunt pe potrivă. Căci, 
posibil, oamenii domnului Iliescu vor fi la guvernare. De 
partea opoziţiei se consemnează atitudinea prevalentă de a 


nu se implica, lăsându-l pe Iliescu şi ai lui să-şi frângă 
gâtul. Ceea ce este foarte probabil: căci, dacă vor continua 
reforma de până acum se dezic în faţa propriilor votanti şi 
vor fi penalizaţi cu proxima ocazie, iar dacă vor încerca să 
facă o altă reformă pe precepte stângist-centraliste şi cu 
accente populiste vor pune rapid economia complet pe 
butuci. 

Problema nu este însă aceasta. Nu va folosi la nimic 
şi la nimeni dacă odată cu guvernarea Iliescu se va prăbuşi 
întreaga economie. Opoziția ar obţine o victorie 
contraproductivă; căci, venind după, va trebui să preia şi 
moştenirea. Trebuie salvat încă acum ce mai poate fi 
salvat. Inainte şi înainte de toate reforma. Punctele 
esenţiale ale continuării reformei economice trebuie să 
constituie condiţiile minime ale participării opoziţiei la 
guvernare. lar nerespectarea acestor puncte în guvernare 
de către dl. Iliescu şi oamenii săi - motivul imediatei 
retrageri a sprijinului parlamentar din partea opoziţiei şi a 
demisiei eventualilor ei miniştri din executiv, cu toate 
consecinţele corespondente: criza guvernamentală şi 
forțarea unor alegeri anticipate. În cadrul acestora, 
opoziţia ar porni oricum întărită, demonstrând că nu s-a 
dat în lături de la implicarea în soluţionarea diferitelor 
probleme ale ţării, dar că nu poate face acest lucru decât 
în condiţiile respectării angajamentelor pentru înaintarea 
spre democraţie şi economia de piaţă. Numai în cazul în 
care dl. Iliescu şi FDSN refuză să dea garanţiile pentru 
continuarea reformei, opoziţia este îndrituită să respingă 
participarea la guvernare. 

STANGA ŞI STANGISMUL ECONOMIC 

Acomodarea economiei la actualul curs valutar al 
leului - care, coborând sensibil în ultimele luni, scumpeşte 
sever importurile şi, prin incidenţă, determină un nou 
puseu în creşterea preţurilor interne - subliniază prăpastia 
dintre vorbăria electorală şi realitatea guvernării. În 
poziţia cea mai puţin incomodă ar fi Convenţia 
Democratică, în al cărei program n-a figurat niciun 


angajament populist. Celelalte formaţiuni politice s-au 
lansat însă, într-o proporţie sau alta, în promisiuni fără 
acoperire economică. De departe în poziţia cea mai 
inconfortabilă sunt forţele de stânga, care au promis 
marea cu sarea în privinţa protecţiei sociale, unele chiar 
himere get-beget, precum asigurarea deplinei ocupări a 
forţei de muncă şi stoparea creşterii preţurilor. 

Realitatea este că sporirea preţurilor interne ca 
urmare a absorbției în economie a cursului valutar slăbit al 
leului nu poate fi economic oprită de nimeni şi, dacă se va 
încerca administrativ, va fi şi mai rău, căci preţurile vor 
exploda pur şi simplu nu peste mult timp. Acomodarea 
economiei la cursul valutar presupune recurgerea în 
continuare la mecanismul indexării. Pentru moment, 
alternativă la aceasta nu există, dar, pentru a nu 
destabiliza economia, procentul indexării salariilor, 
pensiilor şi ajutoarelor sociale trebuie să se menţină sub 
cel al preţurilor până când nu se va fi relansat producţia. 
Să vedem dacă forţele politice la guvernare vor alege între 
responsabilitatea economică şi populismul destabilizator. 

Un caz special îl constituie produsele şi serviciile 
subvenţionate. Varianta adoptată la 1 septembrie de 
guvern în ce priveşte reducerea subvenţiilor la acestea a 
fost una incompletă faţă de ceea ce se prevăzuse, respectiv 
să rămână de susţinut doar jumătate din nivelul curent al 
costurilor la produsele şi serviciile avute în vedere. Sub 
presiunea sindicatelor şi unora din forţele politice, s-a 
recurs la o reducere mai mică a subvenţiilor, executivul 
făcându-se a nu ţine cont de impactul inflaţionist ce se va fi 
resimţit curând din cauza absorbției în economie a 
cursului devalorizat al leului. Se lăsa, de fapt, noului 
guvern, în noiembrie - când acest impact va fi fost 
cunoscut - sarcina adoptării măsurilor legate de 
acomodarea economiei la noul curs valutar al leului, 
inclusiv corectarea reducerii subvenţiilor de preț. 

Însă chiar dacă s-ar fi procedat cum se prevăzuse 
iniţial, tot nu s-ar fi ajuns la o soluţie definitivă. Noul 
guvern va avea de abordat tranşant problema subvenţiilor 


de preţ, una dintre cele mai dificile, căci miza lor se află 
î»tre' afectarea nivelului de viaţă (şi-aşa în scădere) al 
populaţiei şi destabilizarea completă a bugetului şi chiar a 
economiei în ansamblu. 

Impasul în care s-a ajuns cu subventiile de preţ la 
unele din principalele produse şi servicii - căci despre un 
impas este vorba - reprezintă un tipic exemplu al efectelor 
jumătăţilor de măsură, tribut plătit în parte vechilor 
concepţii comuniste (ce trebuiau de fapt abandonate dacă 
se decisese reforma spre capitalism) şi în parte 
considerentelor de audienţă politică. Din exact aceste 
motive, guvernarea fesenistă iniţială nu a făcut ceea ce 
trebuia: anume o liberalizare a preţurilor nu parţială, ci 
generalizată, dacă tot se hotărâse s-o întreprindă, desigur 
cu  compensaţiile corespunzătoare. În numele unei 
eşalonări  economico-sociale s-au păstrat importante 
subvenţii la principalele produse şi servicii, de altfel în 
penurie. Costul economic şi social a fost de fapt amplificat. 
In locul unui şoc dur, dar poate unic, s-a prelungit şi 
accentuat povara asupra economiei şi populaţiei. (...) 
Singura ieşire, printr-o mişcare curajoasă, este 
abandonarea completă a subvenţiilor de preţ, cu 
compensaţii corespunzătoare pentru salariaţi şi pensionari. 
După aceea, înfruntarea preţurilor trebuie lăsată pe seama 
posibilităţilor pe care le oferă înşişi agenţii economici şi, 
concomitent, un alt sistem de protecţie socială să vină a-i 
sprijini pe cei într-adevăr în nevoie: salariaţi sub anumite 
praguri, şomerii, pensionarii, beneficiarii de ajutoare 
sociale. 

Modul concret în care vor fi abordate problemele 
indexării, compensaţiilor, subvenţiilor, în general ale 
protecţiei sociale, va fi, pentru noul guvern de stânga, un 
test al opțiunii nu doar între responsabilitatea economică 
şi populismul fără acoperire, ci şi între continuarea şi 
blocarea reformei spre o economie de piaţă. Pericolul 
principal nu vine însă de la cei care, fără a ataca sistemul 
de protecţie socială dintr-o economie de piaţă, ar dori doar 
ca acesta să opereze la niveluri superioare. Probleme n-ar 


fi într-un asemenea caz, pentru că puţinătatea resurselor 
le-ar atrage rapid atenţia asupra diferenţei dintre dorinţe 
şi posibilităţi. Amenințarea o putem identifica însă cu 
precizie în lozincile care încearcăsă înlocuiască abordările 
concrete. 

Deosebit de insidioasă este recurgerea, în aproape 
întreg arealul stângii, la termeni imprecişi dar 
ademenitori. Promisiunea cea mai alunecoasă - 
atrăgătoare în principiu., dar poate chiar periculoasă prin 
absenţa acoperirii economice - este aceea (despre care 
mai toate partidele de stânga, şi nu numai ele, vorbesc) a 
economiei sociale de piaţă, ca obiectiv pe care forţele 
respective l-ar viza şi pe care o contrapun economiei de 
piaţă a capitalismului sălbatic ce ar fi dorită de liberali, 
ţărănişti şi fripturiştii care s-ar fi aciuit în jurul ex- 
premierului Roman. Se presupune un demers, aparent plin 
de miez, dându-se un sens larg protecţiei sociale ca 
protecţie şi a locului de muncă, dar sensurile demersului 
se deconspiră de îndată ce ni se spune că finalitatea este 
asigurarea unui loc de muncă pentru toţi cei în stare 
muncă. Slogan comunist a cărui realizare în condiţiile 
actuale este o himeră. În trecutul sistem centralizat, acest 
lucru - fără a fi strict realizat - era în principiu posibil cu 
un preţ grav pe ansamblu: o nivelare contraproductivă a 
câştigurilor, o îngropare a iniţiativei, cu consecinţa 
generală a întârzierii tehnologice, a unei productivităţi 
sociale a muncii mediocre şi deci a unei sărăcii ca fenomen 
de masă. Deloc întâmplător, în afara vorbelor frumoase 
care să ademenească, nu se precizează nimic concret în 
legătură cu modul şi mijloacele prin care, în noile condiţii, 
s-ar putea asigura deplina ocupare a forţei de muncă, 
oprirea inflaţiei, întărirea leului şi, în general, minunata 
protecţie socială promisă. Din păcate, oamenii în nevoi 
sunt însă dispuşi să creadă baliverne, permiţând celor 
nostalgici după trecut să joace cartea blocării reformei. 

CU ECHILIBRELE ECONOMICE NU-Î DE GLUMIT 


În ciuda asigurărilor date de dl... Iliescu, reforma 
economică este în pericol. Toate partidele cu coloratură de 
stânga, majoritare în parlament în momentul de faţă, se 
întâlnesc în a pune la zid actuala reformă, dar în 
coordonate care lasă destul de transparent să se înţeleagă 
că de fapt vizată este reforma în sine. Critica în general 
este făcută de pe poziţii nu reformiste ci antireformiste ca 
şi, din păcate, cea întreprinsă de grupul economiştilor 
conservatori ce se erijează abuziv în a prezenta, prin 
Asociaţia Generală a Economiştilor Români, întreaga 
gândire economică românească. Unele din forţele politice 
menţionate nici nu se mai străduiesc să-şi disimuleze 
aprehensiunile faţă de reformă, vorbind deschis de 
blocarea ei sau vehiculând obiective care, fie prin 
conţinutul lor în sine, fie prin populismul lor, n-au nicio 
legătură cu reforma. Presiunile acestor partide pot fi 
importante şi pot găsi uşi deschise deoarece însuşi 
preşedintele Iliescu s-a exprimat pentru încetinirea 
reformei spre a o face mai „tolerabilă”. 

De fapt, pericolul constă în aceea că echilibrul precar 
la care s-a ajuns în economie va fi aruncat pur şi simplu în 
aer la cea mai mică tentativă populistă sau la prima 
încercare de blocare ori chiar încetinire a reformei. Dl. 
Stolojan - împuternicit în fond cu un mandat de pasaj fără 
implicări pe termen lung - s-a concentrat asupra priorităţii 
absolute de a încerca o stabilizare economică, o punere în 
echilibru a  corelaţiilor fundamentale din economie, 
inevitabil debalansate de primele măsuri de trecere de la 
economia de comandă la economia de piaţă, dar afectate 
profund şi de o reformă dezordonată şi lipsită de coerenţă. 
În timpul guvernării Stolojan, toţi paşii întreprinşi anterior 
pe calea reformei s-au consolidat şi un pas nou, imens, a 
mai fost făcut la nivel macro: unificarea cursurilor de 
schimb la import şi export şi introducerea convertibilităţii 
limitate, interne şi de cont curent a leului. 

Totuşi, două probleme-balast - moşteniri în parte de 
la sistemul comunist ceauşist şi în parte de la jumătăţile de 
măsură ale reformei Roman - n-au putut fi eliminate, 


neexistând timpul necesar. Este vorba, pe de o parte, de 
subvenţiile de preţ la unele produse şi servicii pentru 
populaţie care, fără a rezolva cine ştie ce în plan social 
(căci tratând în mr egal milionarul şi bietul jensionar sau 
şomer nu protejează de fapt pe cei de protejat), a vârât 
bugetul în cerc vicios: cu cât cresc preţurile, trebuie: 
sporite subventiile, bugetul devenind. mereu mai 
împovărat şi deci deviat de la funcţiile lui, îndeosebi 
investiţiile de stat fiind blocate din lipsă de fonduri. Astfel, 
contribuţia bugetului la relansarea economiei este 
compromisă şi, prin incidenţă, noi presiuni inflaţioniste 
sunt resimtite. Pe de altă parte, este vorba de cercul vicios 
în care au intrat, prin alimentare reciprocă, devalorizarea 
monedei naţionale şi creşterea preţurilor interne ca 
urmare a faptului că liberalizarea preţurilor a fost 
întreprinsă defazat şi nu odată cu liberalizarea cursului de 
schimb valutar al leului. Unificarea cursurilor la import şi 
export, apoi lăsarea liberă a cursului spre a-şi găsi nivelul 
de echilibru rezultând din cerere şi ofertă au contribuit 
mult la lichidarea acestui cerc vicios, dar un hop mai este 
de trecut chiar în momentul de faţă pentru absorbţia în 
economie a cursului valutar liberalizat al leului. 

Trecerea acestui hop ca şi a aceluia legat de o soluţie 
curajoasă şi economică în problema subvenţiilor de preţ 
este indispensabilă pentru aşezarea preţurilor într-un 
făgaş normal, moment dincolo de care la nivel macro se 
pot lua măsuri de stimulare a relansării economice, iar la 
nivel micro se poate declanşa procesul de anvergură al 
eficienţei economiei - care constituie adevărata reformă - 
pe baza binomului restructurare-privatizare, proces care 
deocamdată a stagnat în aşteptarea echilibrării la nivel 
macro. 

Or, dacă tocmai într-un asemenea moment crucial se 
cedează unor tentaţii populiste sau se blochează înaintarea 
reformei, totul este pierdut pentru câţiva ani. Echilibrele 
macro şi-aşa fragile s-ar rupe, iar şansa coborârii reformei 
în esenţialul palier micro s-ar pierde. Nu, trebuie să fii 
economist pentru a sesiza ce pericole pândesc reforma 


doar trecând în revistă obiectivele pe care forţele politice 
care pot acum decide şi le propun. Obiective precum 
readucerea rapidă a producţiei la nivelul din '89, adică 
punând în funcţiune la capacitate vechile structuri chiar 
dacă dintre ele atâtea falimentare, oprirea inflaţiei prin 
blocarea administrativă a creşterii preţurilor, lichidarea 
şomajului prin reasigurarea pentru fiecare a unui loc de 
muncă, rezolvarea problemelor economice prin „muncă” 
(fără a se spune unde, ce şi cum!), refacerea (?!) leului 
valoros şi alte asemenea sunt numai baliverne, dar 
reprezintă, prin lipsa lor de suport economic, o ameninţare 
concretă la adresa reformei, în cazul* unei încercări de 
includere a lor într-un program de guvernare. lată 
responsabilităţile de esenţă ce stau în faţa noului executiv. 

Noiembrie 1992 - Guvernarea Îliescu-Văcăroiu 

O guvernare ce trebuie să înceapă exact cu ceea ce 
este împotriva propriilor dorinţe şi concepţii, împotriva 
promisiunilor electorale ale forţelor politice de stânga pe 
care se sprijină în parlament: explozia preţurilor încercări 
de introducere a  centralismului pe uşa din dos 
Contradicţia strategiei guvernamentale: între abordările 
de tip liberal şi tendinţele etatiste 

„Centralizarea” privatizării în loc de „privatizarea” 
privatizării Conturile statului-patron lăsate în continuare în 
umbră Guvernul între FMI şi susţinătorii săi antireformişti 
din parlament cu trei „guverne” în executiv, cine va aplica 
strategia Negriţoiu Retragerea subvenţiilor de preţ - o 
grea încercare, necesară însă pentru a se scăpa de o piatră 
de moară Asanarea industriei - testul decisiv 

O remaniere în guvern care nu schimbă nimic: 
reforma nu se poate face decât cu o întreagă echipă şi nu 
doar cu unu-doi entuziaşti „Uite reforma, nu e reforma” - 
aproape un an de pertractări pentru negocierea şi 
aprobarea acordului cu FMI Redresarea producţiei - un 
slogan costisitor 

Stânga poate aproba Memorandumul cu FMI, dar nu 
şi face reforma! 


O VICTORIE DEPUNĂ ASUPRA ŢĂRII 

Votul de investitură pentru noul guvern şi tot bâkiul 
parlamentar care l-a precedat ca şi implicaţiile rezultatului 
său exprimă extrem de fidel comedia tragică pe care 
forţele politice româneşti au ajuns s-o joace spre propria 
lor mulţumire şi indubitabila năruire a ţării. Este o 
tragedie pentru că se pierde exact ceea ce ţara avea 
nevoie în momentul intern şi extern actual. Este o comedie 
pentru că altfel, prin votul respectiv, fiecare dintre forţele 
politice - oricât ar părea de paradoxal - obţine, desigur 
faţă de epilogul alegerilor din septembrie, tocmai ce şi-a 
dorit. 

DI. Iliescu realizează marele şlem: preşedinţia, 
parlamentul şi guvernul. Manevrând abil, făcându-se a 
oferi unei opoziții pe care o ştia gata de refuz fie 
conducerea uneia din camerele parlamentare fie 
participarea la un guvern de uniune naţională, dl. Iliescu, 
având deja cheia de la Cotroceni în buzunar, a luat pentru 
sine controlul atât asupra Senatului dt şi asupra Adunării 
Deputaţilor, instalându-şi totodată un guvern prezidenţial, 
format din oameni şterşi, în frunte cu primul ministru, care 
nu vor crâcni în front (desigur democrat al salvării 
naţionale). 

Ca entitate politică în sine - deşi este atât de greu a-l 
lua în considerare măcar în principiu aparte de dl. Iliescu, 
fără de care n-ar reprezenta nimic - FDSN a reuşit 
performanţa ca, deţinând doar o majoritate relativă, să ia 
tot caimacul în parlament şi să formeze şi guvernul. A fost 
probabil chiar mai bine că s-a probat a fi în totală criză de 
personalităţi, întrucât astfel a putut constitui un „guvern 
de tehnideni” care să instaleze politic o confuzie suficientă 
pentru a se prezenta al FDSN dacă iese cumva bine sau, 
dimpotrivă, al nimănui dacă - aşa cum este mai degrabă 
posibil - iese prost. O colaborare la guvernare cu partidele 
naţionalist-comuniste a fost evitată, spre salvarea imaginii 
în străinătate, deşi cu votul acestora s-a dobândit 
investitură noului executiv. 

Minţi în ceaţă sau prea înfierbântate, forţele 


naţionalist-comuniste - despre care nu se ştie dacă fac 
ceea ce fac din convingere sau dimpotrivă ca nişte 
marionete bine dirijate ale unor maeştri ai culiselor 
diversiunii, dar este absolut clar, numai pentru ele nu, că 
ceea ce obţin vine exad în contradicţie cu interesele de 
moment şi de perspectivă ale ţării pe plan intern şi extern 
- sunt probabil satisfăcute. Deşi nu au fost asociate deschis 
la guvernare, ele îşi pot trece în cont ca „realizări” mai 
mult lucruri, indiferent dacă acestea au sau nu legătură 
directă cu votul de susţinere (probabil condiţionat) pe care 
l-au dat executivului: „clica tehnocraţilor vânzători de 
ţară” a fost eliminată de la putere, căci oricum Văcăroiu nu 
este nici Roman nici Stolojan, şi, ca atare, reforma are 
şanse de a fi oprită (şi oricum există tot timpul de a vărsa 
viscerele asupra celor ce eventual n-o vor stopa); din 
guvern se pare evrei nu mai fac parte, iar „opoziţia 
trădătoare” a fost învinsă înr parlament (ca şi în alegeri) şi 
pusă, cu botul pe labe, spre nemulţumirea jandarmului 
mondial,  imperialiştii americani (şi desigur spre 
mulțumirea cercurilor KGB-iste şi GRU-iste de la 
Moscova). Deci numai motive de mândrie patriotică. 

Nici PUNR - care faţă de veleităţile pe care şi le-a 
arogat - s-ar putea văita că nu i-au ieşit deloc pasienţele, 
nu are de ce de fapt să nu fie mulţumit. Primind acum 
lovituri la gioale din partea preşedinţiei pentru sfidările 
din timpul campaniei electorale la adresa domnului Iliescu, 
PUNR, cu care Cotroceniul nu putea defila în guvern 
datorită poziţiilor extremiste îndeosebi ale domnului 
Funar, ar trebui să se bucure că dl. Iliescu însuşi îl împinge 
spre o poziţie de arbitru în parlament, depinzând de 
atitudinile politice pe care le va adopta dacă va fi acceptat 
sau nu ca interlocutor de bază nu numai de către putere, 
dar poate chiar şi de către opoziţie. 

Culmea este însă că şi opoziţia este satisfăcută. Faţă 
de rezultatele iriedidere* obţinute în alegeri, dobândeşte 
exact ce a dorit: o totală neimplicare, care în plus să fie 
afişată cu suficient tam-tam Spre a fi clar tuturor că 
opoziţia nu are vreo legătură cu ceea ce va urma. 


Socoteala a fost că, dacă tot nu au fost câştigate alegerile, 
atunci măcar să nu existe nici chiar cel mai mic semn de 
colaborare cu adversarul. Acesta, dacă tot a câştigat, să-şi 
asume integral actul guvernării. Noi, opoziţia, nu numai că 
nu-i punem bețe în roate, dar şi sprijinim adversarul să-şi 
asume responsabilităţile. A se citi: să-şi rupă gâtul, căci se 
mizează pe un eşec rapid al executivului datorită 
greutăților iernii şi tentaţiei de stopare a reformei care ar 
bloca orice finanţare externă. Dacă se putea ca noul 
executiv să-şi asume  responsabilităţile împreună cu 
naţionalist-comuniştii care l-au susţinut, opoziţiei i-ar fi 
căzut chiar mănuşă, căci ar fi putut dovedi cine sunt 
fedeseniştii şi i-ar fi oferit un şi mai puternic alibi pentru 
refuzul de colaborare cu aceştia. S-a ajuns la un moment 
dat la situaţia grotescă în care - după un bâlci de negocieri 
unde fiecare din părţi făcea celeilalte exact ofertele despre 
care ştia că nu pot fi acceptate - principalele partide din 
opoziţie s-au apucat să roage FDSN a forma un guvern 
monocolor şi să protesteze vehement în faţa tentativei 
(până la urmă reuşite) a acestuia de arşi pasa într-un fel 
răspunderea în seama noului guvern de tehnicieni. FSN 
Roman şi PNL-AT, care se consideră aripile cele mai 
reformiste ale opoziţiei actuale, au declarat oficial că nu 
pot susţine guvernul nu doar pentru că programul 
prezentat nu oferă certitudini ci reforma va fi continuată, 
ci şi pentru faptul că acest program nu este echivalent cu 
cel al FDSN, cu care respectiva formaţiune politică a 
câştigat alegerile. Şi în timp ce PAC a adoptat o 
argumentare scăldată pentru a-şi motiva votul împotriva 
noului guvern, culmea a fost atinsă de ţărănişti care mai- 
mai că se rugau de noul guvern să-şi declare deschis şi 
fără echivoc apartenenţa la FDSN pentru a-i putea da votul 
de investitură. Căci pentru ţărănişti - singurul partid care 
nu s-a scindat dar în care conflicte există între generaţii, 
între monarhişti şi nemonarhişti, iar reforma nu întâlneşte 
păreri comune, ci dimpotrivă puternic divergente - nu se 
pune deocamdată problema (şi votul din camerele reunite 
pentru investitură a dovedit-o) de a fi contra executivului 


format, ci doar de a face tămbălău în jurul apartenenţei 
acestuia la FDSN, nu de a accede cumva la guvernare, ci 
de a rămuie în opoziţie (după tehnica Maniu), nu de a forţa 
noi alegeri (căci cum ar mai putea ţărăniştii câştiga tot 
atâtea mandate de parlamentari pe câte au dobândit pe 
mâna Convenţiei Democratice, deja practic destrămată), ci 
de a o duce aşa până când poate se va proba clar că FDSN 
şi implicit dl. Iliescu nu reuşesc să gestioneze cum trebuie 
treburile ţării. Admiţând că aşa va fi - şi este pe deplin 
posibil, căci problemele economice sunt grave şi lasă puţin 
spaţiu de manevră - nu se prea înţelege ce afacere fac 
ţărăniştii căci nu foloseşte nimănui că economia se va 
prăbuşi încă şi mai mult chiar dacă s-ar demonstra astfel 
incapacitatea gestionară a tandemului Iliescu-Văcăroiu, şi 
oricum nu viitorilor guvernanţi care, odată cu puterea, vor 
trebui să preia şi o moştenire economică şi mai 
dezastruoasă. 

lată deci. tragicomedia. Toate forţele politice din 
parlament sunt de fapt mulţumite de formarea guvernului 
Văcăroiu pentru că au obţinut exact ce au dorit strategic şi 
tactic în raport cu posibilităţile pe care consideră că le au 
practic la actuala lor reprezentare în legislativ. Numai ţara 
şi îndeosebi economia sunt în pierdere, asupra lor forţele 
politice obţinând o victorie cu totul şi cu totul remarcabilă. 
Inutil de insistat asupra situaţiei deosebit de grele 
economice şi politice a ţării atât pe plan intern cât şi pe 
plan extern în prezent şi în lunile şi poate în anii ce vin. Şi 
nu este vorba de a subaprecia, înainte de proba vieţii, dar 
este clar că actualul executiv nu are anvergura de a face 
faţă gravelor şi complicatelor probleme ale perioadei. 
Componenţa şi programul guvernului exprimă extrem de 
exact angoasele domnului Iliescu, al cărui reprezentant 
este noul executiv, în contextul intern existent şi în 
condiţiile constrângerilor externe de tot felul. Politica, este 
clar, rămâne a fi făcută la Cotroceni. De economie se va 
ocupa dl. Văcăroiu ca gestionar dar nu şi ca director şi-l 
vor omori drumurile dintre Palatul Victoria şi Palatul 
Cotroceni. 


Din punctul de vedere al unui guvern prezidenţial 
alegerea domnului Văcăroiu este pentru dl. Iliescu 
opţiunea ideală. Prin structura personală, prin convingeri 
şi probabil şi prin fidelitatea înregimentării, dl. Văcăroiu 
este un fedesenist perfect, chiar dacă se declară 
independent. Dar şi dintr-un alt punct de vedere, dl. Iliescu 
s-a gândit bine când a optat. Dl. Văcăroiu este abilitat cu 
problemele echilibrelor macroeconomice şi, deci, ştie şi 
poate să spună dacă vreo măsură este sau nu economic 
posibilă şi cu ce riscuri. Fapt important, căci în numai 
două-trei săptămâni se poate pune la pământ munca de un 
an a domnului Stolojan de reconstrucţie a echilibrelor 
afectate de reformă, îndeosebi între preţuri şi salarii, între 
preţuri şi cursul de schimb al leului. In plus, ca finanţist nu 
este, prin definiţie, un populist. Ceea ce este de bun augur, 
căci pericolul cel mai mare ar proveni de la încercarea de 
transpunere în viaţă a promisiunilor populiste din chiar 
platforma FDSN. Nu este un aspect deloc de neglijat faptul 
că dl. Văcăroiu nici măcar nu încearcă să pună vreo stavilă 
acomodării economiei la noul curs slăbit al monedei 
naţionale, acceptând să-şi înceapă mandatul cu creşterea 
de preţuri pe care devalorizarea leului o determină prin 
scumpirea importurilor. Şi nici nu s-a apucat cumva să 
promită vreo stopare a eliminării subvenţiilor de preţ la 
unele produse, şi servicii către populaţie; dimpotrivă, 
programul său menţionează întreprinderea măsurii de 
înlăturare completă a acestor subvenţii începând din anul 
1993, exact ca în concepţia Stolojan, înțelegând bine că 
altfel ar rămâne cu un buget blocat, care i-ar compromite 
orice şansă de a stimula investiţiile, ceea ce constituie 
exact angajamentul său principal şi factorul de la care 
speră ceva. A avertizat, de asemenea, asupra unei inflaţii 
de cel puţin 40% în 1993 şi a evidenţiat că doar după noul 
puseu inflaţionist din prima parte a anului viitor se poate 
avea în vedere o reducere a dobânzilor. În rest mare lucru 
despre programul Văcăroiu nu se poate spune. Pentru că 
nu conţine nimic. Decât vorbe. Şi obiective - din păcate - 
în stil plan de măsuri B.O.B. Dânsul menţionează factorul 


timp ca explicaţie pentru lipsa de concreteţe a 
programului, de fapt pentru absenţa unui program de 
guvernare pe termenul de principiu al mandatului (patru 
ani). 

Aici e buba. Programul FDSN nu este un program de 
guvernare. Şi, în esenţă, nu este un program serios de 
reformă. Dl. Văcăroiu n-are program pentru că dl. Iliescu 
n-are program şi nici nu este decis ce ar trebui făcut. 
Pericolul este tocmai că atâţia neaveniţi 

rmirf2 sunt gata să-l determine pentru o opţiune de 
stopare în umere a reformei. Deja roiesc ca muştele pe la 
Palatele Victoria Aici este gravitatea că opoziţia a rămas în 
afara ţ nu se află înăuntru. Cât despre controversata 
eventualitate ca un program de guvernare să nu fie cel al 
FDSN, trebuie subliniat - spre nemulţumirea fedeseniştilor 
şi a celor care i-au votat şi spre dezamăgirea celor din 
opoziţie care văd în transpunerea în viaţă a platformei 
electorale a FDSN exact şansa compromiterii acestei 
formaţiuni politice - că, pentru ţară, n-ar fi însă tocmai 
Tău. 

„EXPRES” Nr. 47/24 - 30 octombrie 1992 

REFORMA A MAI PIERDUT 

O RUNDĂ 

Se împlinesc trei ani de la ceea ce s-a întâmplat în 
decembrie '89. „Ceea ce s-a întâmplat” pentru că nici 
acum nu ştim exact ce a fost: revoluţie, lovitură de stat? 
Cei mai cinici se referă pur şi simplu la „fiinţările din 
decembrie”. Cert este, însă, că acum, la împlinirea a trei 
ani, este vorba deopotrivă de o aniversare şi de o 
comemorare. Aniversare pentru că, s-o recunoaştem - 
indiferent de ceea ce am ajuns a gândi ulterior - atunci, în 
decembrie '89, a fost prima dată într-o jumătate de secol 
când românul a îndrăznit să spere: şi aşa ceva merită să fie 
aniversat. Comemorare, deoarece în decembrie '89 au 
căzut, aparent pentru cucerirea acestei speranţe, victime, 
dar care, cu cât a trecut timpul, s-a dovedit mereu mai clar 
că au constituit ofrande inutile chiar şi din punctul de 
vedere al victoriei din acel moment a „revoluţiei” sau 


„loviturii de stat”, nemaivorbind din punctul de vedere al 
rezultatelor finale pe termen lung. 

Puterea actuală se străduieşte a ne convinge să 
uităm ce-a fost pentru a ne putea concentra cum se cuvine 
asupra a ceea ce va fi. Abordarea ar fi corectă dacă - 
indiferent de ce-a fost - am fi convinşi că ceea ce este 
reprezintă exact acele schimbări de care avem nevoie 
pentru a ne îndrepta realmente spre democraţie şi 
bunăstare. Am apucat într-adevăr drumul cel bun? Fără a 
nega cumva că au intervenit schimbări, au acestea 
amploarea celor necesare? Ar fi imposibil să te faci că nu 
vezi recuperarea, desigur inacceptabilă dar absolut 
remarcabilă, a vechilor structuri, ce păruseră pentru 
moment serios zdruncinate. Disponibilitatea acestora către 
democraţie este binecunoscută şi, ca atare, nu trebuie să 
mire neîncrederea unei bune părţi a populaţiei în şansele 
unor evoluții democratice. In condițiile aceloraşi 
recuperări, reforma economică este mai grav amenințată 
decât oricând. Din păcate - şi de ce n-am recunoaşte-o 
deschis - în România speranțele n-au luat locul 
deznădejdilor şi țara nu oferă nici acum, ca şi în trecut, 
românului o soluție națională, ci tot una individuală, şi 
atâția şi atâţia, îndeosebi tineri, şi-o caută în bejenie prin 
străinătăţi. 

Mă aflu printre cei care cred că doar o ruptură 
politică, chiar dacă radicală, cu trecutul nu poate garanta 
perspectiva democratică, şansa acesteia fiind condiţionată 
de o economie de piaţă aşezată. 

M-am asociat de aceea cu entuziasm recentului 
demers pe care, într-un moment de restrişte pentru soarta 
reformei, mai mulţi economişti, constituiți în Societatea 
Română de Economie, au considerat necesar să-l 
întreprindă ca un act de răspundere, lansând un apel lucid 
la continuarea fără echivoc a acesteia. Demersul era, 
înainte de toate, o obligaţie profesională. În măsura în 
care, punând mâna pe Asociaţia Generală a Economiştilor 
Români şi neezitând să vorbească în numele întregii 
bresle, economiştii conservatori atacaseră reforma nu de 


pe poziţiile schimbării, ci de pe acelea ale nostalgiei faţă 
de centralismul comunist, nu se putea lăsa impresia (de 
altfel falsă) că la cam atât s-ar rezuma gândirea economică 
românească. Bătaia era, însă, mai lungă, căci ţinta o 
constituiau înseşi forţele care - din aceleaşi nostalgii faţă 
de omnipotenţa oferită de centralismul comunist unei 
oligarhii incompetente - urmăresc să oprească reforma. Ar 
fi tragic, cum se spune în documentul adoptat de fondatorii 
Societăţii Române de Economie, ca pretextul unor erori pe 
calea reformei să fie folosit pentru stoparea acesteia. 

Este adevărat că - din dorinţa de a strânge laolaltă în 
susţinerea continuării reformei economice partizani ai 
acesteia, indiferent dacă sunt sau nu angajaţi politic şi, 
dacă da, indiferent în care zonă a spectrului politic - s-a 
acceptat să se renunţe la ascuţişurile mesajului, altfel 
justificabile în condiţiile amenințărilor actuale la adresa 
reformei, urmând ca „greutatea” acestuia să rezulte din 
înseşi semnăturile iniţiatorilor demersului, reprezentativi 
pentru un spectru larg: membrii ai echipelor 
guvernamentale care au declanşat reforma, dar, important, 
şi miniştri în guvernul actual, participanți cu contribuție de 
fond la elaborarea programelor de reformă în cadrul 
opoziției democratice, reprezentanți ai cercurilor bancare, 
dar şi independenţi, neangajaţi nu numai politic dar nici în 
structurile administraţiei publice. 

Ca unul implicat direct în demers, figurând printre 
semnatari, am reflectat dacă să fac publice aceste 
însemnări. Am decis totuşi să le fac - accentuând desigur 
asupra caracterului lor strict personal - pentru că, 
urmărind ecoul acestui demers, concluziile ce pot fi trase 
merită a fi discutate întrucât vorbesc semnificativ despre 
şansele reformei. Şi din păcate sunt nu îmbucurătoare ci 
întristătoare. 

Era de aşteptat în mod firesc ca forţele - partide, alte 
instituţii sau chiar persoane - ce aveau să se simtă vizate 
să reacționeze vehement sau să tacă. Un partid precum 
FDSN, înţesat de atâţia antireformişti, dar aflat la putere, 
era totuşi normal să aleagă tăcerea, făcându-se a 


considera că nu despre el ar putea fi eventual vorba. Iar cu 
cât mai violent ar fi replicat partide precum PUNR, PSM şi 
PRM - pentru care de altfel atât de mulţi dintre semnatarii 
demersului proreformist sunt oricum trădători de neam - 
cu atât mai folositor s-ar fi dovedit acest demers, căci 
partidele respective nu se pot lăuda cu abordări concrete 
şi programe alternative, ci doar cu faptul că au reuşit să 
adune forţele ce doresc întoarcerea la trecutul comunist şi 
reaservirea ţării faţă de Moscova. 

Erau desigur şi instituţii pentru care singura reacţie 
nu putea fi alta decât lipsa de reacţie. Exemplul notoriu îl 
reprezintă instituţia prezidenţială. La nivelul acesteia - 
datorită puterii pe care dl. Iliescu a reuşit s-o concentreze 
prin controlul direct sau indirect dobândit asupra 
parlamentului şi executivului, ca şi asupra altor instituţii 
eligibile şi neeligibile din stat - se strâng acum şi se 
înfruntă atât tendinţele proreformiste cât şi presiunile 
anti-reformiste. Deşi fără îndoială anti-reformiştii, care 
sunt poate şi printre cei mai mari specialişti în manevre 
oculte, au avut grijă să nu piardă prilejul de a prezenta la 
Cotroceni demersul respectiv ca un atac la instituţia 
prezidenţială, dl. Iliescu putea găsi mai degrabă în acesta 
o încurajare de a alege continuarea necesarei reforme în 
confruntarea cu gălăgioasa cruciadă anti-reformistă şi 
probabil cu propriile incertitudini asupra căii de urmat. 

Personal credeam, în bruma de naivitate pe care o 
mai am, că există, însă, un segment al societăţii civile 
româneşti care va saluta şi susţine demersul, din raţiunea 
că împărtăşeşte cerința imperativă a reformei sau măcar 
din cauza faptului că demersul îi cădea mănuşă din punctul 
de vedere al obiectivelor politice. N-a fost aşa. Din 
rândurile Convenţiei Democratice, minunata opoziţie care 
nu scapă un prilej să se prezinte garantul drumului spre 
democraţie şi reformă, doar PAC-ul a sprijinit demersul. 
PNICD-ul - cel mai puternic partid din opoziţie - a tăcut 
mâlc, ţinând parcă să demonstreze că orientările stângiste 
fac casă bună în partidul în care atâţia îşi pun speranţa 
luptei împotriva comunismului. În acest partid multe nu 


prea sunt în regulă. Se face paradă anticomunistă, dar 
defecţiunile de vot în favoarea FDSN par sistematice. O 
ramură a partidului nu recunoaşte programul economic al 
Convenţiei Democratice, elaborat în cea mai mare parte de 
o altă ramură tocmai din PNŢCD (!). Populisme derizorii se 
înfruntă cu tendinţe realiste. O teză a PNȚCD susţine că ar 
fi suficientă o ruptură politică majoră spre a rezolva 
problemele economiei româneşti. Nu se realizează că o 
asemenea teză poate duce la stoparea reformei? Cum s-ar 
putea lupta împotriva criptocomunismului, de care 
vorbeşte atâta liderul PNŢCD-ist, fără reforma economică? 

Şi pentru că în politică dezamăgirile nu-şi află loc, 
atunci nu poate fi decât tragic că partide acum în opoziţie, 
participante sau nu la Convenţia Democratică - precum 
PNL.-AT şi FSN - de care altfel nu poţi întoarce de atâta 
reformism, au găsit cu cale să nu se manifeste în 
susţinerea demersului. Probabil, pentru că se consideră 
unicii depozitari ai adevăratei reforme, deşi singurul 
monopol pe care îl deţin este acela că vor fi primii măturaţi 
de un val anti-reformist. 

Aşa după cum nu era decât de aşteptat ca 
televiziunea să trunchieze mesajul, ar putea fi eventual de 
mirare că presa de tiraj nu a făcut nici ea măcar atât cât a 
făcut lăudabil „România liberă”: să remarce demersul. 
Necum să-i mai dezvăluie şi comenteze semnificaţiile! 
Pretenţia ar fi fost prea mare căci nu era vorba nici de 
vreo nouă plăcuţă schimbată de dl. Funar, nici de vreun 
dosar al domnului Măgureanu, nici de vreo respingere a 
vizei pentru Rege, nici de vreo insultă cu care dl. Vădim l- 
ar mai fi gratulat pe dl. Coposu, nici de vreo ţâţă 
supradimensionată şi nici de violul vreunei găini. Era 
vorba doar de a prezerva exact ceea ce face posibil ca 
presa independentă să existe, desigur o miză mică pentru 
cotidianele de tiraj. 

Concluzia finală este descurajantă. Încă o rundă în 
bătălia pentru reformă a fost pierdută. A fost un fel de test 
care a arătat că şansele reformei economice în România 
sunt mici. Nu există nici climatul social care s-o promoveze 


şi nici forţele umane apte de a-i asigura, odată născută, 
măcar supraviețuirea dacă nu maturizarea. Adăugând 
ezitările ale înşişi proreformiştilor şi, de ce nu, interesele 
de fapt meschine sau conjuncturale ale unora dintre cei ce 
bat zgomotos toba reformei, perspectivele economiei de 
piaţă în România par mai degrabă înnegurate. lată de ce 
acelora care, fără a avea sau urmări vreun interes 
personal, luptă pentru reformă, le rămâne doar să renunţe 
la desueta bătălie ă la Don Quijote cu morile de vânt, 
retrăgându-se să pregătească şi să vândă, pe baze 
individuale, cartofi prăjiţi. Dacă desigur va mai fi posibil pe 
baze private şi nu cumva doar ca vânzători în comerţul 
socialist. Şi bineînţeles în ipoteza optimistă - faţă de ceea 
ce se prefigurează - că vor mai exista cartofi, în orice caz, 
la trei ani de la „revoluţie” este o mare realizare de a se fi 
ajuns să se gândească aşa! 

EXPRES” Nr. 51/22 - 28 decembrie 1992 

LEUL CADE CÂND TAURUL NU E LUAT DE 
COARNE 

Banca Naţională şi noul guvern s-au decis, la spartul 
târgului, cum se spune, să dea puţin drumul cursului 
leului, după ce acesta fusese ţinut artificial luni în şir la 
430 lei dolarul, timp în care pe piaţa neagră se consemna o 
prăbuşire la 650 lei pentru un dolar. Redecuplarea cursului 
leului de pe piaţa neagră de cel de pe piaţa oficială a 
licitaţiei interbancare, gestionat de Banca Naţională, pune 
din nou în discuţie în mod dramatic - pe măsura 
dimensiunilor acestei decuplări - problema care ar putea fi 
aparent rezumată la întrebarea: ce semnificaţie are cursul 
bursei negre? De fapt, este vorba însă de o problemă cu 
mult mai profundă, care include cel puţin întrebările fără 
un răspuns uşor de dat: care este cursul real al leului şi 
care ar fi cursul pe care în mod realist ar trebui să-l 
promoveze Banca Naţională în funcţie de obiectivele 
economice urmărite de la o perioadă la alta? 

În problema crucială a unui curs real al leului, 
economiştii români, cu numai câteva excepţii, n-au 
acordat, plătind tribut gândirii din trecut, o cine ştie ce 


semnificaţie cursului bursei negre, deşi aceasta era 
singura piaţă care funcţiona în condiţiile centralismului 
comunist şi absenței convertibilităţii monetare. De fapt s-a 
gândit că, dacă aşa-numitul curs oficial era o ficţiune, nici 
cursul bursei negre nu putea fi cel adevărat, întrucât era al 
unei pieţe „subţiri”, adică rezultând din tranzacţii în volum 
mic şi cu produse nerelevante pentru comerţul exterior. O 
asemenea concepţie i-a ghidat, din păcate, şi pe 
economiştii care au trecut la realizarea reformei, ceea ce a 
generat una din cele mai grave erori pe calea acesteia. 
Liberalizării preţurilor nu i-a fost asociată liberalizarea 
monedei naţionale, care reprezintă „preţul tuturor 
preţurilor”, ci o himeră: aşa-numitele cursuri paralele. S- 
au introdus, pe de o parte, un curs oficial - mâi realist 
decât cel din perioada comunistă, dar la fel de fictiv 
întrucât nu decurgea din nicio relaţie de piaţă - iar, pe de 
altă parte, un curs de licitaţie bancară, care urma să se 
stabilească pe piaţă în funcţie de cererea şi oferta 
existente. Ideea era că, treptat, treptat, cele două cursuri 
se vor întâlni într-un curs real, aflat valoric între cele două 
extreme. Nici gând să se întâmple aşa! Cursul de licitaţie 
bancară a ajuns rapid la nivelul celui de pe piaţa neagră şi 
nu s-a mai dezlipit de acesta. Şi cu toate că piaţa licitaţiei 
bancare nu mai era una „subţire” precum cea neagră, s-a 
persistat în iluzia „cursului de întâlnire” şi în respingerea 
semnificației cursului bursei negre. 

Când, într-un târziu, s-a renunţat la absurditatea 
cursurilor paralele, un preţ imens fusese deja plătit. Şi 
costurile n-au fost încă integral achitate, căci deteriorarea 
cursului valutar sau devalorizarea monedei naţionale 
(determinată la extern de deprecierea inflaţionistă internă) 
şi, respectiv, creşterea preţurilor interne (cerută şi de 
scăderea cursului valutar prin scumpirea importurilor) au 
intrat în cerc vicios şi greu par că vor ieşi. 

La acest cerc vicios contribuie şi încercările de a 
bloca din când în când cursul în mod administrativ sau în 
scopuri politice, aşa cum s-a întâmplat cu cursul de 430 lei 
dolarul. Ideea a fost probabil ca, în măsura în care la acest 


curs exporturile suit suficient de stimulate, să se menţină 
palierul spre a nu se scumpi prea mult importurile şi a se 
facilita astfel noului guvern sarcina de a asigura 
acomodarea economiei la un curs valutar şi-aşa puternic 
devalorizat faţă de cel de 180 - 200 lei dolarul pe care 
fusese aşezat anterior întreg eşafodajul preţurilor interne. 
Dar tensiuni psihologice artificiale s-au acumulat astfel în 
aşteptarea modificării cursului. In absenţa unor fonduri 
valutare substanţiale la dispoziţia Băncii Naţionale pentru 
susţinerea cursului, pentru alimentarea cu dolari sau 
mărci a pieţei caselor de schimb, piaţa neagră a explodat 
la peste 650 lei dolarul, după ce s-a simţit că mai multe 
luni cursul pe piaţa interbancară fusese încremenit 
deliberat. Presiuni severe au apărut asupra caselor de 
schimb autorizate şi, ca climat general, asupra pieţei 
licitaţiei bancare. Dacă nu era ţinut artificial, cursul 
cobora probabil la 470 - 490 lei dolarul; aşa însă se va 
alinia în curând din nou la cursul de pe piaţa neagră, cu 
consecinţe de mai mare amplitudine şi deci gravitate 
asupra economiei. Înainte de a se fi încheiat acomodarea 
economiei la cursul de 430 lei dolarul se va intra în faza de 
asimilare în economie a unui nou curs de peste 600 lei 
dolarul. 

Taurul trebuie luat o dată şi o dată de coarne. S-ar 
părea că nu există alternativă la introducerea deliberată 
pe piaţa bancară a unui curs supralicitant faţă de cel al 
pieţei negre şi asocierea lui cu lichidarea (desigur cu 
compensaţiile corespunzătoare) a ultimelor preţuri 
neliberalizate, după care o politică antiinflaţionistă 
draconică să urmărească temperarea creşterii preţurilor 
interne şi, prin consecinţă, relativa stabilizare a cursului 
leului. Din păcate, actualul guvern nu are nici forţa şi nu 
arată nici măcar intenţia de a lua taurul de coarne, ci mai 
degrabă de a-l mai trage puţin înapoi de coadă 
întărâtându-l şi mai rău împotriva noastră. 

BINE CĂ GUVERNUL VĂCĂROIU NU E ÎNCĂ 
FOARTE COERENT! 


In extremis - dar poate doar deocamdată - guvernul 
Văcăroiu a renunţat să adopte măsura pe care o luase în 
considerare privind cedarea obligatorie de către agenţii 
economici, la intrarea în ţară, contra lei la cursul zilei, a 
40% din valuta încasată în contul exportului sau unor 
servicii prestate în străinătate, restul de 60% urmând a 
rămâne în continuare la dispoziţia acestora. In situaţia 
actuală, introducerea unei asemenea reglementări ar fi 
însemnat ca, pentru nişte câştiguri discutabile şi oricum 
pasagere, să se sacrifice fărâmele din care încerca să se 
înfiripe o anume credibilitate internă şi externă. Ar fi fost a 
şasea oară în trei ani când se schimba regimul valutar. Şi, 
a avut ori nu rost, guvernele care s-au succedat s-au 
înghesuit mai ales la modificarea regimului valutar, cu 
efectul final că agentul economic a devenit complet 
bulversat, neştiind pe ce să conteze şi la ce să se aştepte, 
iar fără a avea anumite certitudini şi repere asupra 
anticipărilor nu se pot face afaceri. Dar, poate încă şi mai 
grav, s-a lăsat impresia unei improvizații, faţă de care 
comerciantul şi mai ales investitorul din străinătate nu pot 
manifesta decât neîncredere. În ultimă instanţă, atitudinea 
sfârşeşte într-un refuz de a mai avea în vedere România, 
preferându-se ţări unde, bun sau rău, regimul valutar se 
ştie care este şi nu se schimbă o dată la şase luni în funcţie 
de părerile şi interesele de conjunctură ale unor forţe 
politice aflate la guvernare (...). 

S-a recurs până la urmă la soluţia ca valuta necesară 
guvernului, în speţă regiei autonome de specialitate, 
pentru importuri urgente de energie, să fie procurată de 
pe piaţa licitaţiei bancare. Se subînţelege, prin anumite 
facilităţi, care nu pot fi decât de tipul unor priorităţi 
administrative în dauna altor doritori de valută. Căci, 
altfel, o solidare masivă pe termen scurt din partea RENEL 
ar cobori, prin mecanismul cerere-ofertă, cursul leului 
aproape, imediat spre nivelurile de pe piaţa neagră. 
Rămâne însă un mister cum ar putea fi procurate în 
general de pe piaţa bancară necesităţile de valută ale 
guvernului, pe care dl. Văcăroiu le-a estimat la circa 250 


milioane dolari lunar, căci suma depăşeşte de aproape 
patru ori cuantumul vânzărilor totale lunare de pe piaţa 
respectivă. 

Cent Talism pe uşa din dos în orice caz, frământările 
politice legate de retenţia parţială a valutei la dispoziţia 
statului reflectă  înfruntările dintre  reformişti şi 
antireformişti în cadrul executivului, partidului de 
guvernământ şi eventual partidelor susținătoare ale 
acestuia din parlament. Coerenţa cu care actualul guvern 
s-a autocaracterizat şi pe care s-a lăudat că o va imprima 
reformei nu prea există. Şi (culmea!) bine că este aşa! 
Pentru că neadoptarea măsurii luate în considerare 
reprezintă o fisură salutară într-o coerenţă care părea doar 
o concertare în a se răspunde cerinţei, fără îndoială 
existentă în momentul de faţă, de întărire a intervenţiei 
statale pentru orientarea, substanţierea şi accelerarea 
reformei, printr-o abordare de tip vechi, centralist, care, 
din păcate, nu poate duce în altă parte decât la stoparea 
reformei şi la lichidarea oricăror şanse de redresare şi 
dezvoltare pe termen lung. Au fost deja introduse pe uşa 
din dos - în ideea probabil că ar putea trece neobservate - 
reglementări centraliste chiar în totală contradicţie cu 
legile în vigoare. Diverse ordine ministeriale interne 
elimină practic, prin birocraţia aprobărilor de la centru, 
orice iniţiativă proprie a întreprinderilor de stat, împotriva 
autonomiei gestionare a acestora conferită de lege. Potrivit 
hotărârii guvernului privind funcţionarea Ministerului 
Industriei, acesta „reprezintă statul în calitate de acţionar 
al societăţilor comerciale cu capital de stat”, ceea ce 
înseamnă concret anularea prevederilor legilor referitoare 
la funcţionarea societăţilor comerciale şi la privatizare, 
precum şi crearea situaţiei aberante ca Ministerul 
Industriei să-şi dispute cu Fondul Proprietății de Stat 
paternitatea unor acţiuni care de altminteri încă nici nu 
există. 

Contul iobăgici 

Semnificativ este şi cazul deciziei de a obliga agenţii 
economici de a avea un singur cont bancar. Sub motivaţia 


că se combate aşa-numitul „blocaj financiar” - existând 
unele întreprinderi de stat falimentare care îşi înscriu 
datoriile în contul dintr-o bancă şi încasările efective în 
contul dintr-o altă bancă - se dă o lovitură mortală 
concurenţei, de altfel firave, ce părea să se înfiripe pe 
piaţa creditului. În timp ce în mod clar motivaţia nu se 
susţine pentru că statul putea afla situaţia reală a 
întreprinderilor din înseşi scriptele lor interne, prin contul 
unic se leagă de glie, cum s-ar spune, ca pe iobagi, agenţii 
economici, iar piaţa bancară este desfiinţată. Nu se mai 
pot face depozite la banca ce asigură niveluri de 
fructificare superioară, ci la aceea la care s-a apucat să se 
deschidă contul; nu se mai pot căuta credite la băncile 
care au disponibilităţi şi eventual oferă condiţii mai 
avantajoase, ci la banca la care eşti bătut în cuie. Dacă 
aceasta n-are bani sau pur şi simplu nu vrea să-ţi acorde 
credit, proiectul de afaceri va muri. Să recunoaştem că 
măsura nu este de tip centralist obişnuit, ci chiar de tip 
ceauşist. 

Din păcate, pare a fi vorba de un anume mod de 
gândire. Un pachet de legi este pregătit pentru ceea ce 
generos se numeşte „stimularea înfiinţării de întreprinderi 
mici şi mijlocii”. Numai că toate deciziile în domeniu sunt 
rezervate abuziv primului-ministru, inclusiv cele care în 
mod normal ar trebui să aparţină întreprinzătorului în sine 
sau eventual organizaţiei patronatului privat. Se dovedeşte 
de fapt a fi vorba de nimic altceva decât de tentativa de a 
dirija centralizat şi controla o asistenţă financiară externă 
acordată special pentru dezvoltarea sectorului privat (!). 
Halal sprijinire a acestuia. 

Mai mult însă, dl. Văcăroiu s-a referit recent la 
„debandada” din domeniul importurilor, sugerând că o 
cruciadă va fi pornită pentru a strangula importurile de 
produse apreciate drept nenecesare (băuturi, cafea, ţigări, 
fructe exotice şi alte asemenea) care, după părerea 
domniei sale, irosesc valuta pentru importurile de materii 
prime. Nimeni nu-l poate combate pe dl. Văcăroiu că 
aceste importuri sunt evident mai puţin necesare decât 


cele de materii prime, dar oricum dânsul ar trebui să ştie 
mai bine decât oricine că nu strangularea lor rezolvă 
problema, ele reprezentând doar 5 procente din totalul 
importurilor. În plus, strangularea altfel decât pe căi 
vamale sau fiscale - la care deja s-a apelat - ar putea 
însemna doar o neefectuare a importurilor pe baza unui 
control administrativ centralizat. Şi atunci, din două una: 
ori dl. Văcăroiu nu-şi dă seama de reacţia previzibilă a 
pieţei, căci strangularea administrativă a importurilor de 
produse, să le zicem de dugheană, va mări fabulos preţul 
dolarului şi va accentua spectaculos prăbuşirea leului pe 
piaţa neagră, cu toate consecinţele lor de-acum probate 
asupra cursului oficial al leului şi în plan economic 
general, ori pe dl. Văcăroiu nu-l interesează pur şi simplu 
reacţiile pieţei, în ideea că oricărei reacţii deranjante i se 
va găsi imediat un antidot din chiar sfera controlului 
centralizat. 

Totul e să mai existe fisuri 

Victoria centralismului deplin va fi rapidă, căci 
măsurile de ip centralist se atrag una pe alta şi derivă una 
din alta în cerc /icios. Viziunea aproape exclusiv ancorată 
pe termen scurt a executivului Văcăroiu riscă să devină 
deosebit de periculoasă. Prin astfel de măsuri, executivul 
va putea eventual mobiliza la dispoziţia sa niscai resurse, 
prin redistribuire, de la puţinii care au o activitate 
economică eficientă. Beneficiarii, ca oriunde în centralism, 
vor fi cei ineficienţi şi, în plus, guvernul va putea realiza 
ceva din tentaţiile populiste ale partidului de guvernământ 
ce va considera astfel că-şi îndeplineşte promisiunile 
electorale. Rezultatul este previzibil. Şi cei care desfăşoară 
o activitate eficientă vor fi descurajaţi, căci vor vedea că, 
prin redistribuirea  centralistă, alţii şi nu ei sunt 
beneficiarii. Şi pe termen lung - dar nu după mult timp - 
vom constata că s-a reconstituit CSP-ul şi că este nevoie de 
un PCR care să-l conducă. Dacă, din păcate, coerenţa 
centralistă va opera mereu mai articulat, economia 
românească nu are nicio şansă să iasă din marasmul în 
care tocmai centralismul a adus-o. Dacă vor mai exista însă 


fisuri în această coerenţă mai poate fi încă o speranţă. 

ECONOMIA - ADVERSARUL D-LUIILIESCU 

Chiar dacă programul economic al actualului guvern 
va primi implicit sau explicit aprobarea parlamentară, nu 
pot fi câtuşi de puţin evaluate încă de pe acum rezultatele. 
Dincolo de atâtea necunoscute - evoluţiile interne, 
finanţarea externă, conjunctura internaţională - rămâne o 
problemă, în prezenta structură a legislativului, 
capacitatea politică a executivului de a-şi aplica propriul 
program. Partidul de guvernământ poate găsi în acest 
program puţine elemente din platforma sa electorală, de 
fapt din ideile-promisiuni cu care s-a prezentat în faţa 
alegătorilor şi a câştigat, căci o platformă efectivă de 
guvernare FDSN n-a avut. De asemenea, programul - se 
poate spune - nu prea are nicio legătură în ceea ce afirmă 
cu năstruşniciile din oferta politică a PUNR, PRM sau PSM 
(aliaţii FDSN, inclusiv în aprobarea componenţei 
executivului actual), partide care, în afara unei frazeologii 
serbede şi patriotarde, n-au întreprins nicio analiză 
serioasă asupra economiei româneşti şi nici nu au avansat 
vreo soluţie cu adevărat operaţională la criticile aduse 
reformei. Incriminarea nenuanţată a reformei de a fi 
„demolat” industria românească, fără măcar cel mai mic 
efort de a vedea starea reală a acesteia, precum şi 
angajamentele fără acoperire economică de stopare a 
inflaţiei şi şomajului, ca şi de refacere (?!) a valorii externe 
a leului (parcă ar fi avut vreodată aşa ceva!) sunt simple 
fraze goale de ademenit credulii în necunoştinţă de cauză 
şi pe care un guvern, chiar antireformist şi procentralist, 
nu şi le-ar fi putut permite. Din nefericire pentru aceste 
partide - şi din fericire pentru perspectivele economiei - 
programul guvernamental nu numai se reţine în a acuza 
reforma începută, dar se arată şi determinat de a o 
continua. 

Mai degrabă, partidele din opoziţie pot identifica în 
programul guvernamental demersuri pe care şi le reclamă 
deopotrivă pe calea reformei, cu toate că unele abordări 


nu sunt cele dorite, iar în anumite probleme - fără îndoială 
dificile în sine - se păstrează încă jumătăţile de măsură, 
luarea taurului de coarne fiind, din păcate, din nou 
amânată. De altfel, soluţiile se menţin în ceața puţinelor 
precizări concrete. 

O asemenea situaţie se află, mai mult ca sigur, la 
baza iniţiativei preşedintelui Iliescu de a contacta liderii 
partidelor parlamentare, în încercarea de a evita un 
colaps, în procesul de guvernare, care poate veni 
deopotrivă de la dreapta şi de la stânga. Evident, ca obiect 
în dispută nu este vorba doar de programul economic în 
sine, ci de legile şi măsurile necesare pentru aplicarea lui, 
cu toate că şi în legătură cu acesta ca atare poate interveni 
„stopul cardiac” al atât de tânărului în fond guvern 
Văcăroiu. 

În măsura investiturii primite deja pentru patru ani 
de către actualul executiv, programul său economic nu 
avea nevoie să treacă prin parlament din punct de vedere 
formal. Moral era obligatoriu. Şi eventuala eludare a 
acestei obligaţii putea duce la o încercare de forţă în 
parlament până la recurgerea in extremis la procedura 
votului de neîncredere în guvern. Domnului Iliescu îi era 
deci mai simplu să caute o soluţie amiabilă într-un soi de 
negocieri sui-generis în care el deţine cărţile şi poate face 
şi pe arbitrul. După manevre abile prin care - e drept, cu 
ajutorul atitudinii de neimplicare a opoziţiei - a reuşit să 
instaleze un guvern strict devotat Cotrocenilor, să 
dobândească pentru propriul partid preşedinţia celor două 
Camere şi, astfel, să creeze condiţii ca apoi reprezentanţii 
acestuia să invadeze toate structurile administraţiei 
centrale şi locale, dl. Iliescu îşi poate permite acum să 
joace la dreapta şi la stânga, cunoscând şi posibilităţile dar 
şi limitele forţelor politice din eşichierul parlamentar. Un 
program economic în principiu reformist îi vine mănuşă. El 
poate fi agitat ca un fel de sperietoare pentru stângiştii din 
FDSN şi din partidele aliate spre a le mai tempera 
elanurile naţionaliste şi antireformiste. Căci dl. Iliescu ştie 
bine că stângiştii, oricât de nemulţumiţi ar fi de dânsul, n- 


ar fi tot ceea ce sunt fără el şi nici n-au sub pulpana cuiva 
comparabil să se aciuiască. Aşa că, în loc să trebuiască a-i 
muştrului când o iau razna, încurcând treburile cu întărea 
în Europa, mult mai eficient este de a le aminti că el, 
preşedintele Iliescu, poate apela pentru guvernare şi la 
opoziţie. 

Aceasta se simte deja copleşită de ofensiva 
restauraţiei comuniste la toate nivelurile Puterii şi nu ar 
putea să se facă a nu vedea că, prin politica ei de 
neimplicare, a lăsat spaţii libere tocmai pentru o asemenea 
restauraţie. Capacitatea de manevră actuală a opoziţiei nu 
este de aceea prea ridicată. Mai ales că dacă, evident, îi 
poate găsi lesne multiple cusururi, nu poate însă respinge 
în sine un program economic în principiu reformist. Sau nu 
o poate face fără a fi acuzată că promovează doar politica 
lui „nu”, cu nicio intenţie de a ajunge vreodată la 
guvernare. Ca atare, presiunea politică asupra Puterii o va 
exercita nu în legătură cu programul în sine, ci cu 
diferitele legi necesare pentru a-l face operaţional. Deja 
recent constituitul Partid Liberal a condiţionat aprobarea 
bugetului de votarea în prealabil a legii impozitelor locale, 
care ar spori mijloacele de acţiune, acum complet blocate 
din lipsă de resurse, ale primarilor, dintre care atâţia 
aparţin fii actuala legislatură Convenţiei Democratice. 

Din punctul de vedere al opoziţiei, în cazul forţării 
notei, există neşansa unei împingeri definitive a partidului 
prezidenţial în tabăra stângiştilor, dl. Iliescu putându-se 
chiar lamenta că, din cauza necooperării opoziţiei, a fost 
silit să joace exclusiv cu cei de la stânga FDSN pentru a 
asigura nimic altceva decât derularea procesului de 
guvernare. Este de presupus că dl. Iliescu va folosi un 
asemenea argument în negoderile cu opoziţia, după cum 
va miza şi pe faptul că în rândurile acesteia părerile 
asupra atitudinii - cooperative sau necooperative - cu 
Puterea sunt diferite. Desigur, opoziţia poate provoca 
indirea o cădere a guvernului - şi dl. Iliescu ştie bine acest 
lucru - cu prilejul primei legi organice care va fi discutată 
în parlament şi în cazul căreia pentru adoptare este nevoie 


de majoritatea voturilor membrilor Camerelor (şi nu doar 
de a celor prezenţi), ceea ce ar oferi opoziţiei un presupus 
control. O eventuală cădere a guvernului actual ar ridica 
însă problema constituirii unui nou executiv, care va 
întâmpina dificultăți greu de depăşit în prezenta 
configuraţie politică a parlamentului. 

Ieşirea logică dintr-o asemenea situaţie este 
asocierea opoziţiei la guvernare, într-o formulă care, 
evident, poate fi negodată pentru a satisface părţile. Cu 
toate problemele incomode care inevitabil i s-ar pune în 
faţă, opoziţia ar face astfel un act de responsabilitate în 
conjundura aduală din ţară şi, în plus, ar porni la învăţarea 
guvernării, căci fără participare dinăuntru acest proces 
complex nu poate fi dobândit serios niciodată. Pentru dl. 
Iliescu n-ar fi deloc neprofitabil. Imaginea sa în lume n-ar 
avea decât de câştigat, într-un moment în care este clar că 
depune eforturi substanţiale dea oferi o nouă imagine 
Occidentului, până în pundul în care cere integrarea ţării 
în structurile NATO. Este aproape inutil de a sublinia 
efedele pozitive pentru România în cazul unei prezenţe a 
opoziţiei la guvernare. Clişeele curente despre o Românie 
cu comunişti la putere, extremişti în ofensivă şi reformă 
blocată ar putea fi cât de cât părăsite prin străinătăţi. 

Chiar dacă Puterea nu o consideră acceptabilă, căci 
ar însemna că-i acordă opoziţiei alt statut decât cel 
decorativ, şi chiar dacă forţele politice din opoziţie fie nu o 
doresc, pentru că ar mirosi a pactizare cu comuniştii, fie 
nu cred în ea, guvernarea de către o coaliţie politică din 
spectrul democratic, pe baza unui program măcar minimal 
de promovare a reformei economice, constituie totuşi 
unica soluţie realistă pentru România în faza actuală a 
dispersiei reprezentării politice în parlament. 

Evident însă, pentru asocierea opoziţiei la guvernare, 
dl. Iliescu ar trebui să cedeze măcar o parte din putere, 
căci opoziţia nu ar putea accepta participarea doar în 
postura de marionetă. Şi probabil amendarea adualului 
program economic guvernamental cu elemente din 
platformele Convenţiei Democratice şi FSN. Multiple 


probleme s-ar ridica însă, în acest caz, în faţa domnului 
Iliescu, la care este greu de anticipat ce reacţii politice şi 
personale ar avea. Ar însemna să admită un rol real al 
opoziţiei în ţară, ceea ce, pentru dânsul, ar reprezenta într- 
adevăr o ruptură dramatică cu trecutul. Ar semnifica, de 
asemenea, o delimitare - nu doar formală, ci în fapt - de 
stângiştii pe unerişti, peremişti şi pesemişti care au defilat 
cu dânsul şi care, mai mult, l-au sprijinit şi pe care s-a 
bazat în consolidarea sa politică. Şi, îndeosebi, ar mai 
trebui ca dl. Iliescu să ceară atâtor fedesenişti să-şi 
abandoneze posturile chiar recent ocupate tocmai în 
favoarea unor oameni ai opoziţiei. E greu de luat osul celor 
care consideră că te-au servit, chiar dacă li s-ar spune că 
demersul ar fi întreprins spre binele ţării. E dificil de 
presupus că dl. Iliescu s-ar încumeta la toate acestea. Mai 
mult ca sigur, dl. Iliescu ar dori să obţină o cooperare 
neoficializată a opoziţiei fără a fi nevoit să se delimiteze de 
fedeseniştii intransigenţi şi aliaţii lor. Din nefericire pentru 
dânsul, situaţia este de o asemenea natură încât este 
nevoie să aleagă mai în clar. Şi ceea ce îl obligă este 
economia însăşi, care, ajungând în punctul opţiunilor între 
„înainte” şi „înapoi”, a devenit un adversar al îndoielilor şi 
ezitărilor preşedintelui Iliescu. 

În esenţă, dacă opoziţia nu va constata o intenţie 
serioasă din partea domnului Iliescu pentru o «o- 
guvernare, poate cel mai bine este să rămână deoparte. 
Dacă însă vede că dl. Iliescu se arată dispus într-adevăr la 
concesii în planul partajării puterii, opoziţia n-are voie să 
nu se implice. 

„23' Nr. 9/4 - 10 martie 1993 

Bugetul pe 1993 

GUVERNUL CAUTĂ UN CEC ÎN ALB 

Oricâte orgolii ar pune în joc pentru a-şi proba 
ascendenţa asupra executivului, parlamentarii trebuie să 
accepte că - într-o perioadă de incertitudini economice, 
când unicele repere sigure sunt tocmai fenomenele de 
instabilitate greu chiar şi numai de aproximat - dau de fapt 
Guvernului un fel de cec în alb în execuţia bugetului, 


aproape indiferent ce prevederi ale acestuia votează şi ce 
amendamente caută să impună faţă de proiectul iniţial. 
Când inflaţia, ca şi cursul leului rămân nişte necunoscute, 
când prognoza asupra evoluţiei activităţii economice este 
doar o proiecţie tip dorinţă şi problematică este deci 
încasarea veniturilor în cuantumurile sperate, când 
finanţarea externă de care bugetul şi economia sunt 
puternic dependente stă sub semnul dubiului, prevederile 
bugetare nu pot fi decât strict orientative, fără niciun fel 
de valoare executorie. Cifrele nu au semnificaţie în sine, ci 
doar prin comparaţie între ele ca ordine de mărime. In 
execuţia bugetului apar concret probleme pe care 
Guvernul trebuie să le gestioneze şi pe care le rezolvă de 
atâtea ori poate exact contrar modului în care se stabilise 
iniţial. Deciziile operative sunt cel mai adesea constrângeri 
şi, oricum, dacă mai există loc şi de dorinţe, atunci cele ale 
Guvernului au întâietate de parcurs întrucât cele ale 
parlamentărilor se pierd, rămase undeva mult în spate. 
Este instructiv de a observa ce legătură mai există între 
ceea ce parlamentarii au votat ca prevederi bugetare pe 
1991 sau 1992 şi execuţia bugetară efectivă pe care tot ei 
la sfârşitul anului au trebuit s-o aprobe post-factum, căci 
de schimbat nu mai putea fi schimbat nimic. 

Necunoscutele 

„„„cazul proiectului de buget pe 1993, prevederile n- 
au din start cine ştie ce relevanţă pentru execuţia bugetară 
pe anul în curs în măsura în care iniţiatorul însuşi 
avertizează că proiectul în discuţie nu ţine cont de 
influenţele aplicării unor noi legi şi reglementări, cum ar fi, 
în principal, cele privind taxa asupra valorii adăugate 
(TVA), amortizarea fondurilor fixe, impozitul pe profit, 
impozitul pe salarii, alocaţiile pentru copii. Inutil de 
subliniat că toate sunt de natură să aibă o înrâurire 
substanţială asupra veniturilor şi cheltuielilor bugetare, iar 
unele din ele deja nu mai constituie simple proiecte 
făcând, în răstimpul scurs de la elaborarea bugetului, 
obiectul unor decizii de aplicare, cum este cazul 
introducerii TVA, nou sistem de impozitare indirectă pe 


circulaţia mărfurilor. 

De altfel, actualul proiect de buget se bazează pe 
prezumţii deja depăşite. Plonjând la 600 lei dolarul, cursul 
este încă de acum sub cel mediu luat în considerare pentru 
întregul an în fundamentarea bugetului. Potrivit 
rezultatelor pe trei luni, ipoteza fundamentală din buget - 
încetarea declinului economic - se dovedeşte foarte 
optimistă, mult mai probabila scădere în continuare a 
activităţii economice urmând să fie resimţită în abilitatea 
bugetului de a colecta resursele pe care contează 
îndeosebi din impozitele pe profit şi pe circulaţia 
mărfurilor. 

În sfârşit, absorbţia în economie a unei devalorizări a 
leului deja peste cea avută în vedere, ca şi şocurile 
renunţării de la 1 mai la subvenţionarea ultimelor preţuri 
şi tarife de consum şi ale introducerii de la 1 iulie a TVA 
vor antrena efecte inflaţioniste puternice, pe care în parte 
cel puţin actualul proiect de buget, întocmit mai demult, 
nici nu putea să le precizeze spre a le include în 
fundamentarea cifrelor. 

Confuziile inflaţioniste 

Din păcate însă, confuzii inadmisibile există în 
proiectul de buget în ce priveşte inflaţia luată în 
considerare. Şi în legătură cu aceste confuzii, 
parlamentarii ar trebui într-adevăr să ceară explicații 
Guvernului. Proiectul de buget menționează ca previziune 
inflaționistă cifra 125 reprezentând indicele mediu al 
prețurilor de consum în 1993 față de decembrie 1992, 
considerat nivel 100. Aceasta ar însemna o creştere de 
25% „în medie”; adică, dacă să zicem în ianuarie 1993 
nivelul prețurilor a fost 105, iar în decembrie 1993 va 
ajunge 180, inflația ar fi de 80% la sfârşitul anului dar, în 
medie, în anul respectiv s-ar situa doar la 25%. Deşi 
relevanța unui asemenea indice „mediu” este la sine 
precară, mai important încă este faptul că acelaşi proiect 
de buget are în vedere o creştere a preţurilor la nivelul 
produsului intern brut (PIB) cu 95% (sau indice 195 faţă de 
anul 1992): 10.630 miliarde lei în 1993, în comparaţie cu 


5.450 miliarde lei în 1992, adică o sporire nominală pusă 
integral în seama inflaţiei în măsura în care cea reală se 
speră a fi zero. Ce relevanţă mai pot avea, raportate la PIB, 
veniturile şi cheltuielile bugetare, ca şi, prin incidenţă, 
însuşi atât de controversatul deficit bugetar în condiţiile în 
care estimările sunt făcute cu luarea în considerare a unor 
creşteri inflaţioniste diferite? 

„..„Şi implicaţia: scăderea rolului statului?! 

lată implicaţiile. Atât veniturile cât şi cheltuielile 
bugetare sunt prevăzute să crească în 1993 fată de 1992 în 
aceeaşi proporţie: cu 58% (sau indice 158), neînţelegându- 
se dacă întreg acest spor nominal se datorează inflaţiei sau 
dacă, faţă de indicele ei prevăzut în proiect, ascunde şi o 
anumită creştere reală a colectărilor de fonduri din 
economie şi în mod corespunzător a cheltuielilor sau dacă, 
dimpotrivă, faţă de ind; cele de preţuri de la nivelul PIB, 
este vorba de o scădere reală a veniturilor şi cheltuielilor 
bugetare. lInterpretând însă cifrele aşa cum sunt ar 
însemna că asistăm la o substanţială dezimplicare a 
statului din rolul său economic, complet contrară 
intenţiilor afirmate de Guvernul însuşi, de vreme ce, 
potrivit datelor, veniturile bugetare ar urma să coboare la 
20% din PIB faţă de 25% în 1992, iar cheltuielile bugetare 
la 24% din PIB de la 30%. Nemaivorbind de incriminatul 
deficit bugetar care este în dispută politică cel puţin din 
punctul de vedere al posibilităţilor de finanţare şi care 
constituie şi una din principalele constrângeri impuse ca 
criteriu de performanţă în aranjamentele de credit cu 
Fondul Monetar Internaţional. Aceasta apare în calculele 
menţionate a echivala în 1993 cu 4% din PIB (procent 
peste cerinţele FMI), dar ar reprezenta şi mai mult dacă 
inflaţia avută în vedere la nivelul veniturilor şi cheltuielilor 
bugetare ar fi identică celei de la nivelul PIB. 

Capcana bătăliei pentru cifre 

Dacă această obligatorie corelaţie na este pu? să în 
regulă în preiedal de buget pe 1993, d. scutia despre 
aceste este aproape inutila, pentru că, atunci când 
tendinţele  recesive ameninţă veniturile bugetare, iar 


inflaţia cepreciază valoarsa sumelor băneşti, cifrele în sine 
sunt. văduvite de semnificaţie, mai importantă fiind grila 
procentuală pe capitole de venituri şi cheltuieli. Bă. alia pe 
cifre este o nadă din care atâţia parlamentari novici în 
materie muşcă lesne, căzând în capcana pierderilor inutile 
de timp şi eforturi, dacă totul nu este decât doar 
demagogie politică. Degeaba s-au votat cifre privind 
sursele veniturilor bugetare, prevăzute atât pentru 1991 
cât şi pentru 1992 să fie la paritate impozitele directe (pe 
venit) şi cele indirecte (pe circulaţia mărfurilor), căci, 
datorită efectului combinat al scăderii activității 
economice şi ambalării inflației, baza încasărilor au 
constituit-o impozitele directe (56 - 57%), cele indirecte 
aducând numai 39 - 37% din totalul veniturilor bugetare. 
La fel se va întâmpla şi în 1993 dacă tendinţele economice 
de până acum continuă, iar parlamentarii nu vor cere 
expres respectarea grilei procentuale la capitolul venituri. 
Şi aceasta în ciuda faptului că proiectul de buget se 
angajează din nou la o contribuție paritară a celor două 
categorii de impozite, ceea ce ar implica creşterea 
aportului indirectelor cu peste 12 puncte procentuale (!), 
de la 36, 5% la 48, 9% (din care al impozitelor pe circulația 
mărfurilor, inclusiv accizele, de la 30, 7% la 41, 7% (!), iar 
al taxelor vamale de la 5, 8% la 7, 2%). Nici Guvernul nu 
crede într-o asemenea eventualitate şi, nu întâmplător, 
pune pe rol sistemul de impunere pe profit în funcție de 
capitalul social ca prag, ce obligă agenţii economici (de 
fapt pe cei privați) care, cu capital mic dar folosit eficient, 
obțin profituri superioare să plătească impozite 
împovărătoare. Cu alte cuvinte, statul, nemaiavând ce 
profituri să impoziteze la întreprinderile de stat, măreşte 
presiunea fiscală asupra sectorului privat. Guvernul îşi 
pregăteşte astfel o alternativă pentru colectarea de 
resurse, deşi în principiu se angajează să reducă în 1993 
contribuţia impozitelor pe profit la 21%, de la 23, 1% în 
1992. Din păcate, ce este mai probabil să se obţină va fi o 
descurajare a activităţii economice profitabile, respectiv 
exact a celei private. 


Dacă în ce priveşte capitolul de venituri, executivul 
se va opune oricărei încercări de respectare a grilei 
procentuale pe surse, ar putea fi eventual însă interesat în 
aceasta la capitolul cheltuieli, întrucât s-ar putea baza pe 
un criteriu la repartizarea unor eventuale resurse 
suplimentare şi mai ales a mult mai sigurelor restrângeri, 
creându-şi astfel o situaţie mai comodă în faţa viitoarelor 
presiuni venind din partea parlamentărilor şi diferitelor 
sectoare economice şi social-culturale, deşi capacitatea sa 
de manevră în dirijarea cheltuielilor ar slăbi. 

Deficitul şi subvenţiile 

În ce priveşte deficitul, încercarea de a determina 
eliminarea sau măcar reducerea sa substanţială nu este 
profitabilă. Finanţarea în deficit a bugetului este o practică 
curentă în ţările ce caută reluarea activităţii economice, 
reprezentând o modalitate de mobilizare pentru investiţii a 
fondurilor disponibile pe piaţă.  [elul demersului 
parlamentar ar trebui să fie însă garantarea prin legea 
bugetului că acest deficit nu va fi finanţat prin emisiuni 
monetare fără acoperire. Aceasta presupune de a se stabili 
urgent mecanismul legal şi administrativ de lansare spre 
cumpărare pe piaţă de titluri guvernamentale pentru 
împrumuturi de stat şi de gestiune a datoriei publice, ca şi 
de punere în circulaţie pe piaţă a contrapartidei în lei a 
împrumuturilor externe în valută. În esenţă, garanţia 
reclamă ca, în fapt, cheltuielile în contul deficitului să se 
facă nu la concurenţa sumelor prevăzute, ci numai în 
măsura capacităţii de finanţare degajată pe aceste căi. Pe 
de altă parte, prin legea bugetului trebuie obţinute 
garanţii că deficitul va fi folosit exclusiv pentru investiţii, 
ceea ce înseamnă că sume cel puţin corespondente vor fi 
destinate cheltuielilor pentru investiţii. Din păcate, nu este 
cazul, acestea din urmă reprezentând în proiectul de buget 
doar 11% din totalul cheltuielilor prevăzute faţă de circa 
17% deficitul. In schimb, aproape jumătate (!) din 
resursele bugetare curente urmează a fi blocate în 
subvenţii şi transferuri, din care aproape două treimi au 
destinaţie economică (şi deci caracter neeconomic). 


Conturile statului-patron rămân în umbră în mod 
regretabil, proiectul de buget pe 1993 nu face primul pas 
pe care programul guvernamental în mod lăudabil s-a 
angajat să-l întreprindă în legătură cu transparenţa 
subvenţiilor pentru segmentul neviabil al industriei. În 
condiţiile în care de la 1 mai bugetul este degrevat de 
subvenţiile la produsele şi serviciile de consum pentru 
populaţie, „stabilitatea” (şi nu scăderea) procentuală a 
alocaţiilor pentru subvenţii în totalul cheltuielilorbugetare 
doar sugerează includerea necamuflată în buget a 
susţinerii unor produse şi activităţi industriale, dar 
detaliile obligatorii asupra conţinutului şi destinatarilor 
subvenţiilor nu sunt menţionate. Din păcate, este al doilea 
an consecutiv când bugetul apare neînsoţit de un raport 
(împuternicit săil prezinte ar fi Fondul Proprietății de Stat) 
asupra contului final al statului-proprietar pe anul 
precedent, adică al situaţiei globale a întreprinderilor cu 
capital de stat. Ar fi interesant de ştiut care sunt vânzările, 
costurile, profiturile (?), ce impozite mai ajunge statul- 
patron să mai achite bugetului public şi cu cât banul public 
este pus să întreţină statul-patron! 

„22" Nr. 12/1 - 7 aprilie 1993 

ANTI-REFORMIŞTH CONSTRÂNŞI SĂ VOTEZE UN 
PROGRAM REFORMIST 

Executivul Văcăroiu nu putea fi, în ultimă instanţă, 
decât mulţumit de controversa iscată între opoziţie şi 
partidul guvernamental, pe teme procedurale, la 
prezentarea în Parlament a ceea ce am putea numi, pentru 
a nu participa noi înşine la controversă, intenţiile sale în 
guvernare, în formă detaliată şi conturată. Mulţumit, 
pentru că astfel şansele supravieţuirii sale politice 
creşteau. Contestarea de către opoziţie a aducerii doar în 
atenţie - spre informarea şi nu spre aprobarea 
Parlamentului - a acestor intenţii a solidarizat în jurul 
executivului, pentru înfrângerea opoziţiei, nu numai 
partidul guvernamental, ci şi aliaţii săi de până acum 
(PUNR, PRM şi PSM). Culmea este că solidarizarea acestor 
forţe - fapt curent şi deci deloc neobişnuit - s-a manifestat 


în legătură cu prezentarea unor intenţii guvernamentale 
despre care se ştia că, pe fond, dau curs mai degrabă 
concepţiilor opoziţiei despre reformă decât celor proprii. 
Dacă şi cu ocazia supunerii spre aprobare parlamentară 
situaţia se repetă, s-ar asista la paradoxul ca intenţii de 
guvernare în principiu proreformiste să capete tocmai 
votul anti-reformiştilor, numai să nu dea cumva câştig de 
cauză opoziţiei. Ceea ce, să recunoaştem, ar fi aberant - 
dar din păcate nu şi imposibil în România - şi ceea ce de 
fapt ilustrează perfect încurcătura în care se află în cazul 
în speţă forţele anti-reformiste, obligate să aleagă, 
supărător pentru ele, între concepţiile lor politico- 
economice şi interesele concrete de putere. 

Dacă însă forţele respective se decideau să pună 
serios în discuţie latura esenţial reformistă a intenţiilor 
guvernamentale, atunci opoziţia - ce găsea oricum în 
acestea multe din cele proprii - îşi putea da ea votul 
favorabil. 

Şi, evident, doar în cazul în care opoziţia nu dorea să 
mai stea în continuare deoparte, ci viza să participe la 
guvernare, executivul actual era ameninţat. Deşi nu era 
deloc sigur că în situaţia unei moţiuni de cenzură - unica 
formulă la care putea apela în acest scop opoziţia - aliaţii 
FDSN ar fi votat şi ei căderea guvernului numai pentru că 
aveau critici la adresa intenţiilor economice ale acestuia. 

Moţiunea de cenzură - unde dai şi unde crapă! 

Dimpotrivă, consecinţa respingerii unei moţiuni de 
cenzură pripit şi inabil introduse (pentru că, dincolo de 
orgoliile satisfăcute ale iniţiatorilor, nu are ca finalitate 
accesul opoziției la guvernare) poate fi tocmai 
compromiterea, de nepermis chiar şi pentru o perioadă, a 
reformei  înseşi, căci  solidarizarea posibil doar de 
conjunctură a anti-reformiştilor în jurul unui guvern care 
nu le exprimă fidel dorinţele politice şi economice riscă să 
se „cimenteze” treptat, pe măsură ce, intraţi în jocul 
dependenţelor de vot, reformiştii din executiv şi FDSN se 
vor vedea constrânşi să cedeze teren. Şi doar atât aşteaptă 
anti-reformiştii din executivul însuşi, care s-au folosit deja 


de absenţa unui program tocmai pentru a introduce până 
acum, pe uşa din dos, o serie de măsuri de tip etatist şi 
care, fără dubiu, păzesc cum se spune.la cotitură ocazia de 
a le prelungi şi accentua în ciuda liberalismului ce răzbate 
din intenţiile guvernamentale de acum oficializate. Aşa 
cum a fost făcută, moţiunea de cenzură reuşeşte să 
întărească anti-reformiştii, care vor presa în direcţi? 
stopării reformei. În orice caz, în ce priveşte continuarea 
acesteia ţara rămâne la dispoziţia domnului Iliescu. 
Frumos s-a ajuns: să ne rugăm ca dânsul să nu dorească 
blocarea reformei! 

Existau, probabil, inclusiv în actualul guvern, forţe 
cărora le-ar fi convenit un vot (nu conta formula), în fond 
pentru clarificările pe care le considerau necesare. Numai 
Cotrocenii nu doreau, cu siguranţă, acest vot, căci îl 
expunea pe preşedintele Iliescu situaţiei incomode fie de a 
rămâne să se afişeze în clar doar cu aliaţii din stânga 
FDSN, cu consecinţele corespondente asupra imaginii şi 
finanţării externe, fie de a-i abandona în favoarea unei 
opoziții pe al cărei devotament faţă de sine nu se putea 
baza. Pentru dânsul ideală ar fi fost, deci, menţinerea 
actualei formule parlamentare şi guvernamentale, cu 
continuarea reformei, în legătură cu care se poate spune 
că intenţiile executivului Văcăroiu trimit un mesaj 
străinătăţii. Dar nici în noua situaţie nu-i va fi chiar rău, 
întrucât poate nu va lăsa să-i scape prilejul de a se 
prezenta în salvatorul reformei. 

Intenţiile guvernamentale exclud, cel puţin prin ceea 
ce afirmă, orice încercări de stopare a reformei. Se evită o 
incriminare directă a guvernărilor anterioare şi se 
vorbeşte deschis de continuarea reformei începute. 
Singura lovitură indirectă dată guvernării Stolojan este 
prezentarea în culorile cele mai sumbre a situaţiei 
economice la preluarea mandatului de către dl. Văcăroiu, 
fără a se menţiona şi reuşitele certe ale fostei guvernări pe 
linia echilibrării principalelor corelaţii macroeconomice. 
Această prezentare unilaterală - în parte justificabilă 
pentru a se evidenția mpştenirea grea de la care noul 


executiv a pornit, spre a nu se avea cine ştie ce pretenţii 
de la el - împreună cu aprecierea că politica bazată pe 
liberalismul clasic s-a probat inadecvată în perioada de 
tranziţie (formulare însă suficient de alunecoasă pentru a 
nu incrimina reforma în sine) sunt, se poate spune, unicele 
satisfacţii date stângiştilor pe unerişti, pesemişti şi 
peremişti. In rest, aceştia nu prea mai pot găsi ceva din 
propriile intenţii în cele ale guvernului Văcăroiu; eventual, 
doar unele obiective generale de ordin economic sau al 
protecţiei sociale, dar nu şi abordările concrete de tip 
strict centralist la care aspiră. Nu are niciun fel de 
acoperire aprecierea domnului Solcanu, de la FDSN, că 
schiţa Văcăroiu a fost amendată cu elemente din 
programele FDSN şi aliaţilor săi. De altminteri, din partea 
guvernului, dl. Negriţoiu a şi dezminţit asemenea afirmaţii. 

„Decamuflarea” - un pas înainte 

Rămâne un fapt că abordările fundamentale în 
intenţiile guvernului sunt proreformiste. Deosebit de 
importantă este breşa pe care guvernul şi-o propune în 
poate cea mai copleşitoare dintre problemele grave ale 
economiei româneşti: neviabilitatea unui segment al 
industriei. Breşa ar urma să fie pentru o primă fază pur şi 
simplu transparenţa. Este un pas mic, dar indispensabil. 
Segmentul neviabil al industriei trebuie, înainte de toate, 
depistat, căci o confuzie a fost special întreţinută pentru ca 
situaţia reală să nu fie scoasă la suprafaţă. Şi la 
înlăturarea acestei confuzii ar urma să contribuie decizia 
de abandonare a subvenţiilor pe ramuri sau întreprinderi 
şi instituirea subvenţiilor pe produse. Apoi, pentru a fi clar 
tuturor, segmentul respectiv trebuie să ştie cât depinde de 
banul public, iar contribuabilii să cunoască deschis cu cât 
sunt nevoiţi să participe la întreţinerea acestui segment. 
Astfel, societatea însăşi va fi împinsă să hotărască ce este 
necesar şi ce nu este necesar dintr-o industrie despre care 
se spun lucruri atât de controversate, şi dacă ceea ce nu 
este necesar merită efortul public. Guvernul nu se mai 
arată dispus nici la compensări globale şi nici selective în 
ceea ce se numeşte „blocajul financiar”, deci la preluări 


automate în contul statului (de fapt al contribuabilului) a 
obligaţiilor neonorate ale datornicilor. Şi nici nu este de 
acord ca sistemul bancar să suporte această povară, prin 
credite care nu vor fi rambursate niciodată. Se preferă 
subvenţionarea în clar acolo unde este cazul şi nu 
formulele camuflate care nu fac decât să accentueze 
confuzia şi să îndepărteze soluţiile. Tendinţa de preluare în 
clar este reflectată în proiectul de buget pe anul 1993, 
care evidenţiază creşteri aparent masive faţă de trecut la 
capitolul subvenţii; fiind însă vorba de „decamuflare”, 
faptul, pentru o primă fază, nu ar trebui criticat, aşa cum 
fără nuanţare s-au grăbit să o facă unii din cercurile 
opoziţiei. 

Guvernul de partea băncilor, dar contra FPS 

Prin acestea, guvernul pare a fi de partea sistemului 
bancar faţă de acuzaţiile pe care anti-reformiştii le-au pus 
acestuia în seamă, cum că ar fi demolat industria naţională 
şi ar fi provocat prăbuşirea leului. Guvernul se angajează 
să introducă o disciplină financiară fermă, în obiectiv fiind 
tocmai rău-platnicii, care urmează să fie penalizaţi cu 
dobânzi şi mai mari la datoriile neplătite. Dimpotrivă, 
sistemul bancar va fi sprijinit să scape de creditele 
neperformante, iar rău-platnicii cu capital de stat vor intra 
în analiza guvernului care, în calitatea asumată de 
reprezentant al proprietarului statal, va adopta faţă de 
aceştia, de la caz la caz, unul din următoarele tratamente: 
investiţii publice pentru redresare (dacă există 
perspective); subvenţii publice în clar (dacă nu există 
şanse de reabilitare, dar activităţile sunt absolut 
necesare); lichidare, chiar prin dispoziţii administrative 
înainte de votarea legii falimentului (avută de altfel în 
vedere). Măcar dacă această problemă actualul guvern ar 
începe să o rezolve şi tot ar fi un mare câştig pentru 
reformă şi pentru perspectivele economiei româneşti. Căci 
să fie clar: neviabilitatea unui segment al industriei este, 
oricum am întoarce-o, problema problemelor economiei 
româneşti. Este taxa enormă impusă populaţiei prin 
inflaţie, este sectorul de unde vine ameninţarea şomajului 


masiv, este sursa slabelor performanţe economice generale 
în dura competiţie internaţională, inclusiv deci explicaţia 
ultimă a devalorizării considerabile a leului odată cu 
intrarea sa în relaţii directe cu valutele forte. Şi este 
evident, chiar dacă se vrea sau nu, că, prin amploarea 
consecinţelor economice, sociale şi politice, problema nu 
poate fi lăsată la voia întâmplării - aşa cum nu a fost lăsată 
exclusiv în mâna forţelor pieţei niciunde în lume soarta 
industriilor în declin istoric. Statul trebuie să intervină. 
Mai ales că, în cazul în speţă, este şi proprietar. Dar cine 
reprezintă statul-patron, întrucât la noi, potrivit legii, ar fi 
vorba de Fondu) Proprietății de Stat, în timp ce în 
intenţiile actualului executiv responsabilitatea ar urma să 
şi-o asume dimpotrivă guvernul (?!)... Este o contradicţie 
care nu poate fi rezolvată decât ori prin respectarea ori 
prin schimbarea actualei legi. 

Dacă nu cumpărăm titluri de stat ne mănâncă 
inflaţia! 

Promovarea unor dobânzi reale pozitive este 
susţinută de asemenea de guvern, în ciuda incriminărilor 
anti-reformiste. otodată, dobânzile bonificate (sprijinite 
financiar pentru a fi sub dobânda curentă) nu sunt 
considerate opractică ce ar trebui să devină o regulă, fiind 
preferabilă subvenţionarea deschisă a activităţilor pentru 
finanţarea cărora sunt destinate, cum ar fi în cazul 
agriculturii. Creşterea masei monetare este limitată la 
creşterea prognozată a preţurilor de consum, ceea ce 
înseamnă că guvernul nu are intenţii populiste de a se 
lansa în programe finanţate din emisiuni monetare fără 
acoperire. În schimb, este prevăzut un mult mai 
substanţial deficit bugetar - folosit în bună parte pentru 
alocaţii de investiţii - care va fi finanţat, ca în orice 
economie de piaţă, prin datorie publică, pentru care vor fi 
introduse spre aprobare reglementările legislative 
necesare. Probleme însă vor apărea în cazul - deloc 
improbabil - că nu prea se vor înghesui mulți să 
achiziționeze titlurile de valoare emise de stat pentru 
finanțarea împrumuturilor publice şi atunci sursa 


alternativă de acoperire a deficitului nu va putea fi alta 
decât emisiunea monetară (grav inflaţionistă). 

Cursul de schimb, în viziunea guvernului - şi iarăşi în 
contra şi spre dezamăgirea anti-reformiştilor - va trebui în 
esenţă lăsat să se stabilească liber potrivit condiţiilor 
pieţei, neexistând altă opţiune atât timp cât Banca 
Naţională nu are mijloace financiare adecvate - respectiv 
rezerve valutare semnificative - pentru intervenţii de 
susţinere. Se vizează constituirea unor asemenea rezerve 
la concurenţa asigurării a cel puţin 45 zile de importuri, 
într-o primă fază de urgenţă, şi la circa un an de zile de 
importuri într-un răstimp mai lung. 

Opţiunea afirmată a guvernului în ce priveşte 
preţurile este liberalistă. Pare să se fi înţeles că cercul 
vicios în care s-a intrat cu subvenţiile de preţ trebuie rupt 
cu curaj, spre a se degaja bugetul în scopuri de investiţii şi 
a se evita autoîntreţinerea inflaţiei. De la 1 mai urmează să 
se renunţe la subvenţiile pentru produsele de consum, 
acordându-se compensaţii iniţiale integrale. După aceea, 
rămâne ca înfruntarea creşterilor de preţuri la aceste 
produse, ca şi la celelalte, să se facă în funcţie de 
posibilităţile fiecărui agent economic, contractul social cu 
sindicatele urmând a include o indexare doar parţială, spre 
a nu se încălca obligatoria corelaţie a creşterii salariilor cu 
creşterea productivităţii muncii şi a nu se cădea definitiv în 
hiperinflaţie, printr-o ruinătoare cursă preţuri-salarii. 

În continuare „centralizarea privatizării” în loc de 
„privatizarea privatizării”. 

Guvernul intenţionează să treacă la privatizarea unui 
număr relativ important de întreprinderi mici şi mijlocii, 
prin  vânzare-cumpărare, parţial prin metoda MEBO 
(vânzare către conducătorii şi salariaţii proprii) - obiectiv 
ambițios care ar duce, potrivit optimistelor estimaţii 
guvernamentale, la obţinerea a circa 40 - 45% din 
produsul intern brut în sectorul particular la sfârşitul de 
principiu al mandatului, de la aproximativ o pătrime în 
prezent. Dar, în ciuda intenţiilor ferm declarate de 
privatizare şi, în subtext, a criticilor la adresa 


neoperaţionalităţii formulelor prevăzute de actuala lege în 
materie, se persistă în păcatul fundamental al acestei legi 
- „centralizarea privatizării” - şi chiar se încearcă a se 
accentua controlul de stat asupra procesului, în loc de a se 
institui un cadru legal flexibil pentru a se promova 
„privatizarea privatizării”, adică mecanismul normal de 
desfăşurare pe baze private şi prin structuri instituţionale 
private a însuşi procesului de privatizare. 

Indoielile asupra succesului programului de 
privatizare ca şi asupra celui de sprijinire a înfiinţării de 
noi întreprinderi particulare mici şi mijlocii sunt întărite de 
tratamentul fiscal net descurajant rezervat sectorului 
privat. Legarea procentului de impozitare a profitului de 
valoarea capitalului social ca prag este în principiu 
pozitivă, în sensul că s-ar obliga societăţile comerciale la 
investiţii în vederea capitalizării. Numai că, în faza actuală 
a economiei româneşti, măsura oprimă pur şi simplu 
întreprinzătorii privaţi, care în mod obiectiv sunt 
începători cu capital puţin, aceştia văzându-se nevoiţi să 
plătească 60% impozite pe profit, în timp ce întreprinderile 
de stat beneficiază de scutiri indirecte de impozit tocmai 
pentru că obţin profituri mici la cât capital masiv, prost 
folosit, deţin. 

Dependenţa de finanţarea externă 

Executivul şi-a intitulat nu întâmplător aceste intenţii 
strategie, probabil pentru că, într-un asemenea caz, spre 
deosebire de cel al unui program de măsuri concrete 
stabilit în baza unei strategii, nu s-ar mai fi pus problema 
aprobării parlamentare. Dar şi pentru că, în mod evident, 
ceea ce a elaborat executivul Văcăroiu constituie mai 
degrabă o strategie decât un program propriu-zis. S-ar 
putea ca în seifuri să existe şi programul - adică detalierea 
măsurilor concrete, etapizarea acestora şi mai ales 
secvenţialitatea abordărilor, ca şi asigurarea cu resurse a 
aplicării etc. - însă în ceea ce a devenit public se 
dovedeşte a fi vorba, înainte de toate, de un şir de 
obiective, urmate nu în toate cazurile de evidenţierea 
mijloacelor prin care acestea se vizează a fi atinse. S-ar 


putea însă ca aspectul de suprafaţă, mai puţin articulat şi 
concretizat, să fie legat, după cum a sugerat însuşi primul- 
ministru, de multiplele necunoscute ce vor apărea în 
aplicare. Un singur exemplu. Cele mai multe dintre 
coordonatele cantitative ale obiectivelor guvernamentale - 
stoparea declinului economic, rata inflaţiei (70 - 75%), 
cota şomajului în totalul forţei de muncă (9 - 12%) etc. - 
au astfel de dimensiuni în ipoteza unor importuri mai mari 
decât exporturile în 1993 cu circa 1.3 miliarde dolari, 
adică a unei finanţări externe de o asemenea anvergură. O 
finanţare netă externă superioară - de altfel, cu totul 
improbabil de obţinut - ar conduce la rezultate mai bune 
pe termen scurt, dar la o inacceptabilă ipotecare pe 
termen lung; în schimb, o finanţare mai scăzută ar 
înrăutăţi grav rezultatele economice pe acest an, în esenţă 
ambalând şi mai mult inflaţia şi umflând periculos şomajul. 
Obţinerea acestor 1.3 miliarde dolari - deocamdată încă în 
dubiu - este deci esenţială. 

Amenințarea etatismului 

Finanţarea externă constituie unul din marile semne 
de întrebare privind perspectivele de realizare a intenţiilor 
guvernului Văcăroiu. Un altul este legat de optimismul 
exagerat în raport cu resursele economice interne pe care 
se poate conta, fiind evident că multe dintre resursele 
avute în vedere de executivul Văcăroiu ar urma să rezulte 
dintr-o presupusă redresare economică. In acest context 
par uşor caraghioase criticile unor specialişti din opoziţie 
care,  relevând tocmai  neacoperirea cu resurse a 
optimismului guvernamental, întrebau totuşi executivul, cu 
ton de reproş, când este prevăzută relansarea economiei, 
deşi cunoaşte bine orice iniţiat în materie că aceasta este 
deocamdată greu de anticipat şi că oricum nu va interveni 
curând. Incertitudinii asupra capacităţii de impunere a 
intenţiilor proreformiste ale guvernului decurg acum - în 
urma demersului opoziţiei - din dependenţa trecerii 
viitoare prin parlament a legilor aferente de votul anti- 
reformiştilor  fedesenişti, pe  unerişti, peremişti şi 
pesemişti. Din păcate, s-au creat condiţii ca, în notoria 


contradicţie dintre spiritul proreformist al intenţiilor 
actualului executiv şi cel dimpotrivă net prostatist al 
măsurilor adoptate chiar de acesta până în prezent, 
balanţa să atârne mereu mai greu de partea celui din urmă 
în viitoarea acţiune guvernamentală. 

CU TREI GUVERNE ÎN EXECUTIV, CINE VA APLICA 
STRATEGIA NEGRIŢOIU? 

La o recentă întâlnire a Societăţii Române de 
Economie în care a fost discutată strategia economică a 
Guvernului, unul dintre ambasadorii ţărilor occidentale, 
aflaţi printre invitaţii la dezbatere, a avut o reflecţie la 
care merită de luat aminte: din experienţa a înseşi ţării 
sale se dovedeşte că, la un program economic, cel mai 
mult contează nu dacă este bun, ci cât de aplicabil este. 
Desigur, ambasadorul nu a comentat. Nu ştim ce a avut 
concret în vedere, dar în mod cert afirmaţia - probabil cu o 
valabilitate generală - se potriveşte fără vreun dubiu 
programului actualului executiv. Acesta, în ciuda unor 
certe inconsistenţe şi contradicții, este proreformist şi nu 
merită soarta aruncării pur şi simplu la coş, pe care i-au 
rezervat-o unii reprezentanţi ai opoziţiei. 

Dar şansele de aplicare a acestui program sunt sub 
semnul întrebării. El este elaborat de echipa domnului 
Negriţoiu, un grup de reformatori relativ restrâns şi 
departe de a da tonul şi a face jocurile în actualul executiv, 
cu toată susţinerea de principiu pe care preşedintele 
Iliescu, se pare, i-o acordă în ideea că, dacă nu chiar 
reforma trebuie într-adevăr să continue, oricum 
Guvernului îi este necesară o faţă reformistă bună în ţară 
şi mai bună în străinătate. Dl. Văcăroiu s-a plâns că în 
România ar exista acum „trei guverne”, parcă manifestând 
o anumită nostalgie faţă de conducerea superioară unică 
de partid şi de stat. Deşi, aceste trei centre de putere 
executivă în domeniul economic se află nu numai în 
perfectă concordanţă cu legile în vigoare, dar sunt şi 
absolut fireşti: Guvernul reprezentând statul ca autoritate 
publică, inclusiv cu rolul de reglator al proceselor 


economico-sociale prin intermediul politicilor fiscală, 
bugetară, socială, industrială etc.; Fondul Proprietății de 
Stat, ca reprezentant al statului-patron, administrator 
general ai încă din păcate precumpănitoarelor în economie 
întreprinderi cu capital de stat, dar supuse în principiu 
privatizării; în sfârşit, Banca Naţională, instituţie 
responsabilă de politica monetară, de credit şi de curs 
valutar şi care, ca bancă centrală, este şi trebuie să 
rămână independentă de executiv tocmai ca o garanţie, 
printre multe altele, împotriva distorsiunilor grave ce pot 
decurge din tendinţa acestuia din urmă de a-şi finanța 
cheltuieli peste veniturile curente prin emisiuni monetare 
fără acoperire. Dl. Văcăroiu ar putea însă fi mai degrabă 
îngrijorat de cele „trei guverne” din cadrul executivului 
însuşi, dintre care cel avându-l în frunte pe dânsul este 
doar unul, celelalte două fiind echipa domnului Negriţoiu 
şi staff-ul, cu rol de stat în stat, al domnului Hrebenciuc, 
care este cu mult mai mult decât secretar general al 
Guvernului. 

Tentaţiile dirijiste... 

Nu este clar ce legătură are programul elaborat de 
echipa Negriţoiu cu celelalte două „guverne” din executiv. 
Este posibil ca mulţi chiar membri plini ai executivului nici 
să nu fi citit aprofundat prevederile acestui program şi să 
nu cunoască exact implicaţiile aplicării unora dintre ele, în 
ideea că până la măsurile practice va mai trece timp şi de 
făcut concret „vom vedea ce vom face atunci”, cu atât mai 
mult cu cât „câinii dintâi turbează” sau, cu alte cuvinte, 
„nu contează ce spun ci, că noi facem tot ce vrem”. Nu 
există deocamdată niciun indiciu că celelalte „guverne” din 
executivul Văcăroiu vor depune cine ştie ce eforturi de a 
„implementa”, ca să spunem aşa> „programul Negriţoiu”, 
mai ales că până acum absenţa programului (sau - mă rog, 
a strategiei de program) a fost folosită de cei din executiv 
care nu se ocupă de concepţii şi strategii, ci au în mână 
decizia operativă curentă, pentru a imprima un spirit 
dirijist abordărilor concrete. Diverse ordine ministeriale 
interne au eliminat practic, prin birocraţia aprobărilor de 


la centru, orice iniţiativă proprie a întreprinderilor de stat, 
împotriva autonomiei gestionare conferită prin lege. 
Potrivit unei hotărâri guvernamentale privind funcţionarea 
Ministerului Industriei, acesta reprezintă statul în calitate 
de acţionar, al societăţilor comerciale cu capital de stat, 
ceea ce înseamnă concret anularea prevederilor legilor 
referitoare la funcţionarea societăţilor comerciale şi la 
privatizare, precum şi crearea situaţiei aberante ca 
Ministerul Industriei să-şi dispute cu Fondul Proprietății de 
Stat paternitatea unor portofolii de acţiuni care de 
altminteri încă nici nu există. Semnificativ este şi cazul 
deciziei de a obliga agenţii economia să aibă un singur 
cont bancar, prin care se leagă de glie, cum se spune, ca 
pe iobagi, agenţii economid, iar piaţa bancară este 
desfiinţată. Nu trebuie uitat nici faptul că puţin a lipsit ca 
Guvernul să reinstituie obligaţia pentru agenţii economici 
de a ceda o parte din valuta încasată la intrarea în ţară 
contra lei la cursul zilei. Şi nu ştie dacă această intenţie a 
fost definitiv îngropată. 

şi şansele programului în executivul Văcăroiu nu se 
duce deci lipsă de tentaţii dirijiste. Acestea ar putea spori 
pe măsură ce, în mod absolut sigur, Guvernul va fi 
confruntat cu dificultăţi crescânde în economie. Poate 
principala problemă pe care o ridică programul 
guvernamental constă în contradicţia dintre conţinutul în 
esenţă liberalist al acestuia şi măsurile de tip etatist cu 
care executivul a încercat să înfrunte până acum sfidările 
din economie. Lăsând la o parte prevăzuta implicare a 
statului în restructurarea „întreprinderilor cu probleme” 
(intervenţie necesară şi binevenită dacă are ca scop şi se 
va finaliza prin asanarea economiei de segmentul neviabil 
al industriei), se poate afirma cu certitudine că, în ciuda 
unor ecouri  prostatiste prezente în program - 
„centralizarea' în continuare a procesului de privatizare în 
loc de „privatizarea” acestuia, încercarea de a controla 
excesiv până şi asistenţa financiară externă pentru 
stimularea înființării de întreprinderi mici şi mijlocii 
private, tendinţa de a răpi pentru Guvern rolul Fondului 


Proprietății de Stat în restructurarea întreprinderilor cu 
capital de stat, avantajarea directă şi indirectă a acestor 
întreprinderi faţă. de cele private în impozitare etc - 
echipa Negriţoiu a reuşit totuşi să determine păstrarea 
până la urmă a unor piloni nedirijişti în strategia 
guvernamentală: preţuri libere (fără control administrativ 
şi subvenţii); curs valutar potrivit cererii şi ofertei; dobânzi 
reale pozitive (adică peste rata inflaţiei); restructurarea 
întreprinderilor de stat viabile sau cu şanse de reabilitare 
lăsată în seama forţelor pieţei şi a sistemului bancar prin 
politica de credit. Toate acestea sunt deocamdată doar pe 
lurţie. Ce se va întâmpla însă în practică? Mai ales că 
situaţia creată în urma introducerii pripite de către 
opoziţie a moţiunii de cenzură împotriva Guvernului 
determină o întărire, chiar şi numai prin strângerea 
rândurilor, a poziţiilor celor nu doar din cadrul 
executivului însuşi, ci şi din afara acestuia, care nu sunt 
partizani ai reformei, ci chiar o resping. Mai concret: în 
măsura în care nu programul în sine este important, ci 
derularea sa, un rol semnificativ dobândesc legile şi 
reglementările aferente sau asociate acestuia. 

PUNR, PRM şi PSM îşi aşteaptă tainul 

Dacă moţiunea de cenzură nu ar fi fost introdusă, 
opoziţia ar fi putut lua în Parlament o atitudine nuanţată, 
de la caz la caz, faţă de aceste legi şi reglementări. Altfel 
spus, unele legi sau reglementări probat proreformiste ar 
fi putut trece prin însăşi contribuţia opoziţiei, cum a fost 
de pildă cazul amendamentelor la legea investiţiilor 
străine. Acum însă, de vreme ce opoziţia, prin moţiunea de 
cenzură, a respins programul, ea se vede oarecum 
constrânsă, cel puţin pentru propria sa credibilitate, să se 
exprime în aceeaşi monedă şi faţă de legile şi 
reglementările aferente. Aliaţii anti-reformişti ai FDSN 
ştiind astfel că trecerea legilor prin Parlament depinde de- 
acum exclusiv de ei îşi vor cere tainul. Procesul este firesc 
şi a şi început. Deocamdată, răsplata pentru susţinerea 
FDSN constă în posturi şi funcţii în eşaloanele 2 şi 3 din 
executiv, administraţia centrală şi locală. Va veni însă 


curând vremea unor cereri de recompensă mai 
semnificative şi atunci din două una: ori Guvernul nu va 
mai putea fi exclusiv FDSN-ist, ori rabaturi notabile la 
programul de reformă vor fi făcute, în decurs de trei ani şi 
jumătate, procesul va înainta serios şi la aceasta opoziţia 
nu va putea decât asista, rămânându-i eventual doar a se 
lamenta. 

Se va scăpa de o piatră de moară? 

Cel mai apropiat test pentru programul 
guvernamental îl constituie preconizata retragere a 
subvenţiilor pentru ultimele produse şi servicii de consum 
la 1 mai. Şocul ce va fi resimţit de populaţie, în ciuda 
oricăror compensări şi indexări, va fi puternic. S-ar putea 
însă ca anti-reformiştii să vrea să câştige o primă bătălie 
semnificativă tocmai pe mâna agitaţiei sociale. Nu este 
exclus ca o asemenea agitaţie, ce pare să se profileze, să 
fie chiar stimulată exact pentru a determina renunţarea 
măcar parţială la retragerea subvenţiilor. Dincolo însă de 
un populism ieftin, nota de plată pentru executiv ar fi, în 
acest caz, deosebit de scumpă. Practica de doi ani şi 
jumătate arată clar balastul, pentru întreaga economie, pe 
care îl reprezintă acest tip de subvenție, decretată fals 
protecţie socială. Nu numai că subvenţiile de preţ tratează 
la fel milionarul şi bietul pensionar, dar şi blochează 
bugetul prin imobilizări de resurse în dauna alocaţiilor 
pentru investiţii. Şi, nu în ultimul rând, face obiectul celor 
mai neonorante afaceri de corupţie pe banii statului. 
Deturnările frauduloase de carne (când unele sorturi erau 
subvenţionate), licitaţiile veroase la grâu şi scandalul 
zahărului sunt toate legate, într-un fel sau altul, direct sau 
indirect, de subventiile de preţ, în locul cărora un alt tip de 
protecţie socială trebuie pus pe rol cu garanţia că 
asistenţa este îndreptată într-adevăr spre păturile 
defavorizate. Culmea este că guvernul Văcăroiu îşi va lega 
de gât o piatră de moară, nu hotărând să înfrunte, orice ar 
fi, eventuala reacţie socială la retragerea subvenţiilor, ci 
tocmai renunțând chiar şi parţial la această retragere, căci 
s-ar angaja să perpetueze cercul vicios pe care îl 


reprezintă subvenţiile de preţ şi care, de peste doi ani, 
veştejeşte reforma, ameninţă mereu economia cu noi valuri 
inflaţioniste şi înăbuşă extinderea activităţilor productive 
în domeniile respective. 

Asanarea industriei - testul decisiv 

Cel mai important test îl va reprezenta însă, fără 
îndoială, respectarea sau nu a angajamentului de asanare 
a economiei de acel segment neviabil din industrie, care 
constituie, oricum am întoarce-o, problema problemelor 
economiei româneşti. Este o taxă imensă impusă 
populaţiei, căci întreţinerea acestui segment de către stat 
- de fapt din banul public - înseamnă că populaţia este 
pusă să suporte povara şi o face, atât direct, cât şi mai ales 
indirect prin inflaţie. Este totodată sectorul de unde vine 
ameninţarea şomajului masiv şi sursa slabelor performanţe 
economice generale în dura competiţie internaţională, 
inclusiv deci explicaţia ultimă a devalorizării considerabile 
a leului odată cu intrarea sa în relaţii directe cu valutele 
forte. Strategia Negriţoiu s-a angajat să atace chestiunea- 
cheie practic în două secvenţe: 1. depistarea a ceea ce 
strategia numeşte „întreprinderile de stat cu probleme”, 
izolarea conturilor lor pentru a le opri să mai constituie 
sursă de blocaj financiar pentru restul întreprinderilor şi 
trecerea lor transparentă în susţinerea banului public; 2. 
elaborarea de programe sectoriale care să adopte faţă de 
aceste întreprinderi, de la caz la caz, unul din următoarele 
tratamente: investiţii publice pentru redresare (dacă există 
perspective); subvenţii publice în clar (dacă nu există 
şanse de reabilitare, dar activităţile sunt absolut 
necesare); lichidare (inclusiv prin decizii administrative 
până la adoptarea legii falimentului). Nimeni nu poate 
nega marile dificultăţi economice şi sociale pe care le pune 
asanarea industriei româneşti, mai ales lichidarea, atât de 
grea dar de neevitat în multe cazuri, a unor întreprinderi. 
Din păcate, strategia, care în mod lăudabil s-a angajat la 
rezolvarea acestei probleme - şi nu putem să nu constatăm 
că face în domeniu un mare pas înainte faţă de programele 
guvernărilor anterioare - împinge însă termenele de 


realizare practic cel puţin în anul viitor, probabil 
neîndrăznindu-se să se ia de la început taurul de coarne. 
Din nefericire, cu cât mai târziu, cu atât mai greu şi cu atât 
mai problematic. Prima fază este prevăzută pentru 
trimestrul al treilea al acestui an, deşi este îndoielnic că 
întreprinderile cu probleme nu sunt deja depistate. Atâţia, 
de altfel, ştiu că s-a ajuns la concluzia că nucleul 
destabilizator îl formează vreo 120 de mamuţi şi mari 
întreprinderi industriale. Dacă programele sectoriale vor fi 
elaborate în acelaşi ritm de care se bucură şi depistarea 
„oficială” - şi aşa ceva nu este exclus când anti-reformiştii 
se sforţează să nu se distrugă oala comună a industriei, în 
care nu se ştie cine este rentabil şi cine nu tocmai pentru 
ca o oligarhie incompetentă să poată fi omnipotentă - se 
riscă a se intra în 1994 fără njăcar un început de asanare 
economică şi cu toate consecinţele corespondente: buget 
închis pentru investiţii datorită blocării lui de către 
subvenţii neprofitabile, accentuarea performanțelor 
economice mediocre, compromiterea perspectivelor de 
redresare, întreruperea fluxurilor financiare externe. Deşi 
cu „trei guverne”, executivul actual n-ar trebui să piardă 
şansa de a demara restructurarea pe criterii economice a 
industriei. Trece ca fiind de stânga şi, în orice caz, are o 
susţinere parlamentară de stânga. Şi tocmai stânga este 
mai bine situată pentru a ataca şi rezolva problema 
problemelor. Căci se poate pune pariu că dacă, prin 
ipoteză, un guvern să-i zicem de dreapta s-ar apuca la o 
asemenea treabă ar face-o poate cu mai multă determinare 
şi convingere şi probabil cu mult mai bine, dar, de cum ar 
porni, s-ar trezi cu contestări de stradă de anvergură, ce i- 
ar reproşa că pune pe butuci minunata noastră industrie. 
Polemica în jurul industriei româneşti este lipsită de 
obiect: aceasta nu reprezintă nicidecum doar fiare vechi, 
dar nici minunată nu poate fi. Presupunând prin absurd că 
acum un deceniu şi jumătate se afla la vârful tehnicii 
mondiale - evident o ipoteză nereală - ea a ajuns oricum 
demodată fizic şi moral, întrucât cu toţii (reformişti şi 
antireformişti) recunoaştem că de la începerea plăţii 


datoriei externe România a fost decuplată tehnologic de 
progresele în materie pe plan internaţional. Şi un deceniu 
şi jumătate în epoca a ceea ce numeam pe vremuri şi nu 
văd de ce nu am numi şi acum „revoluţia ştiinţifico- 
tehnică” este copleşitor şi hotărâtor. Vrem sau nu vrem, ne 
place sau nu ne place, trebuie să privim realitatea în faţă şi 
să ne despărţim fără regrete de ceea ce şi-a trăit istoric 
traiul şi ne mai şi opreşte, prin pierderile pricinuite, să 
mergem înainte. 

„22 Nr. 13/8 - 14 aprilie 1993 

BĂTÂND TOBA SOCIALULUI, POLITICUL ŢINE 
PRIZONIER ECONOMICUL 

Soarta reformei economice - indiferent că vrem sau 
nu - depinde de-acum de programul actualului guvern. Din 
păcate, perspectivele reformei rezultând din acest 
program sunt legate nu numai de conținutul său - în sine 
proreformist, dar marcat de ezitări şi contradicții, de 
tentaţii etatiste -, ci şi de şansele reale de aplicare. 
Acestea - analizate pe larg în numărul trecut al revistei 
(„22” nr. 13/1993) - sunt afectate atât de presiunile 
antireformiste ce pot veni din afara guvernului (respectiv 
din partea fedeseniştilor şi a pe uneriştilor conservatori, a 
pesemişiilor şi peremiştilor), cât şi de lipsa de omogenitate 
a executivului însuşi, unde, poate ca reflex al situației din 
cadrul partidului de guvernământ şi forţelor politice aliate 
acestuia din Parlament, există mai multe centre de putere, 
concepţii şi linii de acțiune. Efectul ar putea fi coborârea 
ştachetei reformei, ce se va realiza mult sub nivelul 
programului în sine. 

Pericolul unui asemenea efect există şi în cazul - de 
altfel puţin probabil - că nu vor fi exercitate presiuni 
antireformiste. Şi există pentru că, oricum, în sânul 
actualului executiv şi arcului său politic susţinător din 
Parlament se manifestă ideea, care întâlneşte puţini şi nu 
foarte puternici oponenți, că este nevoie de o temporizare 
sau de un ritm mai lent în reformă şi, în orice caz, deo 
reformă „graduală” la antipodul „terapiei-şoc” la care se 
consideră că s-ar fi recurs până acum. Ideea - chiar dacă 


nu exprimată în aceşti termeni - este prezentă şi în 
strategia de program a guvernului, iar unul dintre 
partizanii ei cu rol însemnai este. Însuşi preşedintele 
Iliescu. 

In România nu s-a aplicat o „terapie-şoc”. 

Premisa unei asemenea idei este greşită. În România 
nu să aplicat „o terapie şoc”, nici ca ritm şi cu atât mai 
puţin ca amploare a reformei. Dimpotrivă, predominanţa a 
aparţinut jumătăţilor de măsură. Liberalizarea preţurilor 
nu numai că a fost parţială la demarare şi nici acum nu s-a 
terminat, dar a fost declanşată aberant, fără liberalizarea 
„preţului tuturor preţurilor”, adică a cursului monedei 
naţionale. Când supapa inflaţiei a fost deschisă, s-a 
încercat în mod anormal să fie menţinută închisă cea a 
şomajului. S-a acordat autonomie gestionară 
întreprinderilor de stat fără contrapartida delegării 
responsabilităţilor de gestionare. S-a adoptat legea 
fondului funciar fără a se stabili mecanismul legal şi 
administrativ de circulaţie a titlurilor funciare (vânzare- 
cumpărare, arendare, ipotecare a pământului). Etc., etc. 

Cu ce consecinţe? Preţurile au explodat, dar nici 
vorbă de realizarea menirii liberalizării, adică de o 
redirijare a resurselor existente spre nevoile sociale 
autentice. Economia reală, rămasă neschimbată, doar s-a 
mutat la alt palier, mai înalt de preţuri. Introducerea abia 
într-un târziu a cursului unic şi a convertabilităţii limitate a 
făcut ca procesul de căutare de către preţurile interne a 
unor repere în preţurile internaţionale să fie încă la 
început. Între timp însă, devalorizarea monedei naţionale 
s-a accentuat şi a intrat cu inflaţia internă în cerc vicios. 
Folosind supapa deschisă a preţurilor, întreprinderile au 
aruncat asupra acestora toate carenţele din propria 
activitate, nu numai nefăcând vreun efort de restructurare, 
dar nici măcar negândind la aceasta. Şi când încă firavele 
„bucle de reacţie” şi-au făcut apariţia - totuşi primele 
manifestări de economie normală care încearcă să se 
autoregleze după decenii de antieconomie -, şomajul n-a 
mai putut fi zăgăzuit, dar, din păcate, cel existent în 


prezent, în ciuda dimensiunilor deloc neglijabile, rezultă 
din restrângeri în sine de producţie, şi nu din schimbări de 
producţie (adică din restructurare), neputând fi identificat 
cu acel aşteptat rău necesar şi neavând nici şanse de a fi 
absorbit, căci doar schimbarea producţiei ar fi oferit şi 
perspectiva creşterii acesteia tocmai în măşura în care ar 
fi reprezentat o comutare a resurselor spre nevoile sociale 
reale. 

Prăbuşirea  constrângerii politice, fără ca unica 
alternativă - constrângerea economică - să-i fie pusă în 
loc, a lăsat întreprinderile de stat într-o criză de autoritate 
care a amplificat  nebănuit corupția, degradarea, 
delapidarea. Fără proceduri legale de desființare a CAP- 
urilor (doar - doar astfel vor fi fost „salvate” de la 
condamnarea de către istorie), patrimoniul acestora a 
ajuns obiect de furt, de distrugere voită, sau de fapt în 
favoarea unor demagogi de profesie de tipul moşierului 
peremist de la Butimanu. Fără titluri de proprietate, 
terenuri rămân nelucrate şi necultivate. Fără cadrul legal 
al circulației titlurilor funciare prin vânzare-cumpărare, 
arendare, ipotecare se opreşte procesul de concentrare şi 
centralizare a capitalului în agricultură, atât de necesar 
după fărâmițarea extremă rezultând din aplicarea legii 
fondului funciar, se împiedică lucrarea pământului de către 
cei în putere şi doritori s-o facă, se blochează contractarea 
de credite (prin  ipotecarea pământului) pentru 
achiziționarea de echipament agricol, cu alte cuvinte, se 
obstrucționează dezvoltarea agriculturii, despre care se 
spune atâta că este însăşi şansa întregii economii 
româneşti. Mai mult, culmea ridicolului, se încearcă pe uşa 
din dos reînvierea CAP-urile? r. 

Şi costurile sociale au fost mai mari 

„Terapia-şoc” în cazul reformei româneşti este, deci, 
o poveste pe care o agită în scopuri politice, cei ce de fapt 
nu vor reforma. Discutând în termenii vitezei de 
desfăşurare, reforma pare mai degrabă a fi mers prea încet 
şi nu prea repede. Şi cu atât mai puţin poate fi vorba de 
„terapie-şoc” în termenii „cantității de reformă” 


administrată economiei. La trei ani şi jumătate de la 
evenimentele din decembrie '89, în plan real, economia de 
stat - rămasă predominantă - nu este nici măcar la un 
început de schimbare a structurilor fizice, iar în problema- 
problemelor economiei româneşti - existenţa unui segment 
neviabil în industrie - nu s-a făcut absolut niciun pas 
deocamdată spre abordare şi soluţionare. Jumătăţile de 
măsură la care s-a recurs au întârziat reforma şi au 
îngreunat-o. Chiar dacă inevitabil după o perioadă, 
practica însăşi a revendicat şi revendică „jumătăţile de 
completare” - aşa cum s-a întâmplat cu liberalizarea 
cursului valutar, cu deschiderea supapei şomajului şi cum 
probabil se va petrece şi cu demararea circulaţiei titlurilor 
funciare - între timp lucrurile se complică şi, mai ales, se 
suportă costuri sociale în mod inutil. Efectele economice 
recuperatorii sunt amânate şi, până la producerea lor 
întârziată, de înfruntat sunt numai durerile sociale. Cei ce 
cred sau doar vor să afirme că în România a fost o 
„terapie-şoc” trebuie să fie îndemnați a avea în vedere că 
aceasta nu poate fi respinsă decât pe considerente de 
„tolerabilitate socială”. Şi pot fi convinşi că în România, 
jumătăţile de măsură cu care s-a operat - nu dintr-o altă 
motivaţie decât din aceea politică (teama de schimbare, 
rezistenţa concepțiilor şi mentalităților comunist- 
centraliste sau pure interese electorale) - au determinat, 
cel puţin prin îndepărtarea în sine a orizontului de 
rezolvare a lucrurilor, un cost social mai ridicat decât cel 
ce ar fi existat în cazul în care s-ar fi adoptat într-adevăr o 
„terapie-şoc”. Stadiul reformei în România este exemplul 
tipic al economicului prizonier în confuzia dintre politic şi 
social. Din raţiuni şi interese politice, toba socialului (vezi 
mai ales conceptul alunecos de economie socială de piaţă) 
este bătută cu înverşunare pentru a nu schimba 
economicul. Sau, oricum, de problema fundamentală - 
transformarea economicului - nu mai este timp, căci 
România, în frunte cu Puterea, se iroseşte în politic sub 
paravanul luptei pentru social. In acest joc, sindicatele - 
conduse de lideri care sunt fie manevraţi, fie pur şi simplu 


nu înţeleg cerinţele de fond «le reformei - contribuie la 
menţinerea economicului în captivitatea politicului. 

Gradualismului i s-a închis calea de la început 

Şi dacă, în ciuda evidenţelor sunt totuşi unii care 
persistă în ideea că în România durerile şi neîmplinirile 
actuale se datorează faptului că s-a recurs la o „terapie- 
şoc” şi că alta ar fi fost situaţia dacă s-ar fi adoptat o 
strategie „mai graduală”, acestora ar fi trebuit să li se 
atragă atenţia că însuşi modul în care a pornit reforma a 
închis încă de la început şi definitiv indiferent că se vrea 
sau nu - calea gradualităţii. România, spre deosebire de 
alte ţări din Est, avea de făcut faţă unor probleme care, în 
mod normal, nu trebuiau să existe nici chiar într-o 
economie planificată. Nu era vorba de o problemă doar de 
lipsă de eficienţă, ci de un defect „fizic” fundamental, 
determinat de voluntarismul politic de tip comunist 
ceauşist dus până la aberaţie. Industria, dezvoltată în 
completă discordanţă faţă de resursele disponibile şi 
semnalele pieţei, nu putea, prin export, să-şi procure din 
import nici măcar necesarul propriu de materii prime şi 
energie, de care, din motive de dotare naturală, nu 
dispune pe plan intern. De aici un adevărat cerc vicios, un 
acut deficit energetic, o opresiune asupra agriculturii, 
precum şi absenţa structurală a resurselor valutare pentru 
tehnologii şi echipamente moderne în măsura blocării 
importurilor cu materii prime şi energie. Această gravă 
problemă trebuia atacată prima şi, aproape obligatoriu la 
început, cu mijloacele centralismului măcar pentru a 
atenua din amplitudinea dezechilibrelor şi 
disfuncţionalităţilor pe care le determină. Aruncată însă în 
viitoarea reformei, devenea - aşa cum s-a întâmplat - un 
handicap imens pentru aceasta. Dar şi lichida practic orice 
şansă de gradualism în reformă. Pentru că dezechilibrele 
aferente, combinate cu cele antrenate de reforma însăşi, 
se vor fi accentuat într-o asemenea măsură, încât de hac 
nu le mai pot veni, desigur cu durerile corespondente, 
decât constrângerile regulatoare ale economiei de piaţă. 
Tentaţia de raportare la ce şi cum ar fi trebuit făcut este 


inutilă. Ceasul înapoi în decembrie '89 nu poate fi dat. 
Trebuie pornit de unde ne aflăm. Şi, faţă de situaţia creată, 
alte constrângeri decât cele regulatoare ale economiei de 
piaţă nu mai sunt acum la dispoziţie - indiferent că plac 
sau nu plac - pentru a îndrepta lucrurile spre un făgaş de 
ordine. 

Unica şansă: constrângerile regulatoare ale 
economiei de piață 

Constrângerile regulatoare ale economiei de piață 
sunt exact libertățile pe care aceasta le implică. Ceea ce se 
înțelege mai putin este toci-i faptul că economia de piață 
nu înseamnă nicidecum întâmplare sau numai libertăţi şi 
excese ce pot decurge din acestea. Fiecare dintre libertăţi 
este integral sau parţial o constrângere pentru alta dintre 
ele. Sunt binecunoscute chiar şi printre nespecialişti 
relaţiile biunivoce preţuri-curs valutar, preţuri-salarii, 
inflaţie-şomaj, salariiproductivitatea muncii, curs valutar- 
balanţă de plăţi, şomajoroductivitatea muncii, privatizare- 
restructurare. De aceea, jumătăţile de măsură reprezintă 
afacerea cea mai proastă. Pentru că lasă câmp deschis 
uneia sau alteia dintre libertăţi fără ca libertatea corelativă 
să-şi poată face simţit efectul compensator sau sugrumător 
de excese, încercarea statutului de a înlocui aceea dintre 
libertăţi care lipseşte duce mai mult la încurcarea 
lucrurilor nerezolvând nimic, căci nici măcar de centralism 
nu mai poate fi vorba în mod concret, având în vedere că 
înseşi jumătăţile de măsură au deschis cutia cu libertăţi ale 
economiei de piaţă. Şansa de reuşită a statului în politica 
sa economică este legată exclusiv de o intervenţie 
corectivă, făcută pe fondul în care toate libertăţile 
economiei de piaţă există astfel încât una pentru cealaltă 
să fie factor regulator. 

Momentul actual este al scadenţelor jumătăţilor de 
măsură adoptate până acum. De aceea, unica şansă este 
oferită de un pachet de măsuri, intercorelate şi introduse 
aproape simultan, care să întregească funcţionarea 
instituţiilor şi mecanismelor de piaţă. Ele privesc cel puţin 
preţurile, salariile, inflaţia, dobânzile, cursul valutar, 


circulaţia titlurilor funciare, privatizarea, restructurarea 
industriei, subvenţiile. Şi nu în ultimul rând o viziune 
realistă asupra finanţării externe în noul context politic 
internaţional şi zonal. În numărul viitor vom încerca o 
schiţă a acestui pachet minim de măsuri şi o argumentare 
a utilității şi corelării lor, măsuri a căror introducere ar 
putea urma prevăzutei retrageri a subvenţiilor de preţ la 
bunuri şi servicii de consum. Momentul este crucial. Ar fi 
ultimul mare val de creşteri de preţuri. Dacă şi după aceea 
inflaţia va continua, reforma va fi pierdută şi nu dintr-un 
alt motiv decât eroarea de a lăsa politicul să blocheze 
corecta abordare a economicului. Din păcate, atât în 
executivul cât şi în legislativul actual preponderenţi nu 
sunt cei convinşi că trebuie să evite această eroare. 

„22” Nr. 14/15 - 21 aprilie 1993 

FEUDALIZAREA ROMÂNIEI LA SFÂRŞIT DE SECOL 
XX 

În interpretarea marxistă a istoriei, trecerea de la 
sclavagism la feudalism a reprezentat un pas înainte pe 
calea progresului. Trebuie deci să fim mulţumiţi în măsura 
în care România trece treptat de la statul sclavagist 
centralizat, bazat pe dictatura unipersonală a împăratului 
fără coroană şi oala comună a autotarismului economic 
care oferea omnipotenţa unei oligarhii incompetente, 
inclusiv dreptul asupra vieţii şi morţii supuşilor, la un soi 
de feudalism după principiul „apucă cine poate” prin 
hărtănire, rapt şi corupţie. Participă la împărţeală foştii 
stăpâni de sclavi şi lupii tineri. Acesta este rezultatul aşa- 
numitei reforme economice promovată prin contribuţia 
fundamentală a celor care au preluat puterea în decembrie 
'89 şi o deţin şi acum. Reforma a fost înadins concepută a 
fi a jumătăţilor de măsură şi este aplicată şi mai puţin 
decât în jumătăţi de măsură pentru a nu duce cumva spre 
capitalismul modern, ci oarecum înapoi, spre feudalismul 
timpuriu. Demagogic se pretinde că reforma trebuie 
încetinită pentru că populaţia nu mai rezistă greutăților 
determinate de „terapia şoc” practicată până acum. 
Cinismul sinistru este că se spune despre ceva care încă 


nici nu s-a urnit semnificativ - că a mers prea repede. 
Făcându-se totodată uitat faptul esenţial că tocmai 
jumătăţile de măsură au dublat costurile sociale care, în 
plus, apar cu totul fără rost. Realitatea este că noii 
mandarini - cum i-a categorisit minunat unul din colegii de 
opinie - au nevoie de confuzia şi blocajul de ei înşişi 
provocate pentru a înfeuda ţara, pentru a o subordona şi a 
o subjuga. Zâmbetul pe care îl stârneşte erijarea acestora 
în adevărații, dacă nu singurii, apărători de neam şi ţară se 
transformă în rânjet Căci ar fi doar de râs dacă n-ar fi de 
plâns că marea înaintare a României spre feudalism se 
petrece la sfârşitul secolului XX. 

De curând, majoritatea parlamentară a impus 
modificări ale unor reglementări legislative validate anul 
trecut care - dincolo de unele prevederi salutare 
referitoare la întărirea disciplinei financiare (deocamdată 
nu se ştie cât de operaţionale) - autorizează guvernul să 
garanteze, fără aprobarea parlamentului, credite bancare 
pentru agenţii economici de stat în imposibilitate de plată. 
C ea ce este de natură să ascundă în continuare falimentul 
din >un segment important al industriei. Deşi nu este 
prima şi probabil nu va fi nici ultima dată când se 
promovează reglementări de legiferare a întreţinerii cu 
banul public a unui sector producător doar de pierderi şi 
inflaţie, iniţierea şi adoptarea legii menţionate reprezintă, 
din multe puncte de vedere, un moment într-adevăr 
dramatic. 

În ce să credem, pe cine păcălim? 

Deşi în al doisprezecelea ceas, după ce s-a dovedit 
clar că segmentul neviabil al industriei este răul profund al 
economiei româneşti, fără extirparea căruia nu este 
posibilă vreo redresare, şi când în spinarea populaţiei s-au 
strâns deja atâtea poveri şi dureri, majoritatea 
parlamentară procedează cu o iresponsabilitate ieşită din 
comun admițând, în locul măcar al unui început de 
asanare, să pună pe mai departe în cârca populaţiei 
tributul întreţinerii industriilor falimentare. Căci nu 
bugetul de stat, ci de fapt, prin acesta, populaţia şi numai 


populaţia achită nota de plată. 

Adoptarea respectivei reglementări demonstrează 
fără echivoc ceea ce se conturase destul de evident - deşi 
unele speranţe încă mai nutreau cei naivi - că majoritatea 
parlamentară nedorind reforma, o va bloca. Speranţele în 
faptul că reforma nu va fi totuşi complet blocată erau 
legate de câteva împrejurări. Poate, înainte de toate, de 
contextul actual în care se negocia cu Fondul Monetar 
Internaţional (FMI) aranjamentul de credit stand-by. Se 
presupunea că presiunile acut resimţite pentru urgentarea 
finanţării externe vor obliga guvernanţii să continue 
reforma, chiar dacă nu cu prea mare convingere şi tragere 
de inimă. Inutil să se menţioneze că una din 
condiţionalităţile FMI este tocmai asanarea economiei de 
segmentul neviabil al industriei şi, ca prim pas, izolarea 
financiară a acestuia pentru a-l împiedica să mai fie sursă 
de blocaj în economie. Nu este greu de prevăzut cum vor 
recepta experţii FMI legea amintită. În orice caz, până în 
toamnă nu sunt de luat în considerare vărsăminte efective 
de la FMI către România chiar dacă aranjamentul stand-by 
ar mai fi eventual perfectat şi încheiat. 

Ce semnificaţie mai pot avea însă în contextul 
reglementării amintite măsurile anunţate de guvern, cu 
tam-tam, în spiritul propriului său program şi negociate cu 
FMI, privind izolarea* financiară a circa 100 de 
„întreprinderi cu probleme” şi trecerea a 30 din ele în 
regim de „supraveghere guvernamentală”. Pe cine şi în ce 
să mai crezi? Programul definind intenţiile guvernului sau 
măsurile operative adoptate de acesta cu concursul arcului 
său susţinător din parlament? Natura conilictuală a 
alăturării programului proreformist al guvernului şi 
politicii de tentă etatistă şi aniireformistă promovată 
concret de acelaşi executiv până acum iese puternic la 
iveală. Apare în prezent clar de care parte este deja 
tranşat conflictul. Şi, deci, la ce trebuie să ne aşteptăm. 

Reforma nu poate fi obiect de compromisuri 

De altfel, dacă mai existau speranţe, acestea erau 
determinate şi de faptul că, în executiv, există şi 


proreformişti care ar fi putut fi eventual susținuți de dl. 
Iliescu, în ideea că preşedintele ar realiza dezastrul ce ar 
urma blocării reformei. Legea amintită, ca şi tergiversarea 
punerii la vot în planul celor două Camere a 
amendamentelor necesare la legea investiţiilor străine, din 
cauza lipsei de şanse, probează fie că reformiştii au 
pierdut definitiv partida, fie că, ceea ce este poate şi mai 
grav, chemaţi la ordine ori neavând spinarea suficient de 
dreapta pentru a-şi da demisia, au acceptat penibile 
compromisuri. Mai concret şi pentru a nu exista dubii, într- 
un moment în care dl. Solcanu, în replică la dl. Năstase, 
cere un guvern „de partid” şi „fără independenţi” - adică, 
citit mai exact, un guvern de aliniaţi antireformişti, fără 
vreun reformist rătăcit printre ei, partizanii reali ai 
reformei - dacă există într-adevăr - nu mai au altă soluţie 
decât să meargă la dl. Iliescu şi, indiferent ce fel de 
handicapuri ale trecutului sau prezentului ar avea de 
înfruntat, să-i spună fără ocolişuri că trebuie să aleagă 
între ţară, pe de o parte, şi nefericita alianţa a 
conservatorilor fedesenişti eu pe uneriştii, peremiştii şi 
pesemiştii, pe de altă parte. N-ar fi încă nimic că această 
alianţă ne ţine în afara Europei, dar ne aruncă într-o 
mocirlă, de unde, datorită blocajului pe toate planurile pe 
care l-a provocat, nu se mai poate merge nicăieri, ci doar 
în jos într-o afundare mereu mai fără ieşire. 

Responsabilităţile domnului Iliescu 

O imensă responsabilitate revine domnului Iliescu. 
Ţara este blocată politic şi economic. Se resimte puternic 
efectul tributului pe care FDSN, ca formaţiune politică de 
guvernământ, executivul şi preşedintele însuşi îl plătesc de 
pe urma sprijinului cerut partidelor să le zicem „de 
stânga”, în rândurile cărora şi-au găsit adăpost nu doar 
exponenţi normali şi de respectat ai stângii, ci, din păcate 
şi dezaxaţi extremişti de o nocivitate s-ar putea spune 
totală pentru soarta ţării. Parlamentul intră în curând în 
vacanţă, astfel încât până la toamnă, când se va împlini un 
an de la alegerile generale şi de la formarea noului guvern, 
nu se va fi adoptat măcar o lege pe linia reformei 


economice şi politice. Un an complet pierdut în perioada 
de tranziţie este copleşitor, dacă nu chiar hotărâtor, în 
irosirea oricăror şanse şi perspective pe plan general. 

Acest blocaj general survine într-un moment crucial 
pentru reformă când, indiferent că se vrea sau nu, au ajuns 
la scadenţă efectele nefaste ale jumătăţilor de măsură 
adoptate până în prezent. Intrată doar în legislativ şi 
instrumentată limitativ în deschiderea câtorva supape ale 
mecanismelor de piaţă, reforma este omorâtă exact când 
trebuia de fapt să înceapă. Prăbuşirea producţiei 
industriale la jumătate fără ca un singur faliment - măcar 
unul, de formă - să se înregistreze dovedeşte clar că 
reforma abia ar urma să demareze, coborând concret la 
nivelul întreprinderilor în binomul 
privatizarerestructurare. A nu merge înainte, când de fapt 
o întoarcere strictă la ceea ce a fost nu mai este posibilă, 
constituie o încălcare gravă a intereselor naţionale, în 
folosul doar personal al unor mafii recrutate din exact 
rândurile antireformiştilor ce-şi arogă sfidător rolul de 
unici apărători ai neamului. Culmea ridicolului este că 
stoparea sau încetinirea (ceea ce este absolut acelaşi 
lucru) a reformei sunt prezentate ca o necesitate pentru că 
până acum s-ar fi mers greşit pe linia unei „terapii şoc”. 
Trebuie să manifeşti nu doar o demagogie perfectă, dar şi 
un cinism cu totul special pentru a afirma despre ceva care 
nici n-a luat-o din loc că a mers prea repede. De fapt, 
antireformiştii au nevoie de confuzia şi blocajul la a căror 
creare au contribuit substanţial pentru a-şi subordona şi 
subjuga politic şi economic ţara. Iată că deblocajul pe care 
trebuie să-l ia în consideraţie dl. Iliescu are o dublă miză: 
mersul înainte şi evitarea înfeudării ţării unor vechili care 
mental se găsesc în perioada medievală, nici măcar în 
capitalismul timpuriu. Altfel, n-ar susţine, de pildă - între 
multe alte  năzbâtii -,  autarhia în perioada 
internaţionalizării vieţii economice. 

Ieşirea printr-o reamestecare a cărţilor 

Ieşirea trebuie căutată într-o reamestecare a cărţilor 
în actualul eşichier politic. Căci recurgerea la noi alegeri 


ar încurca şi mai mult lucrurile, întărind - datorită 
dezorientării populaţiei - forţele care folosesc demagogia 
patriotardă şi populistă pentru a împinge ţara în feudalism 
(desigur „social” şi „de piaţă”!). În mod concret, este vorba 
ca, după şocul ce va fi determinat de introducerea taxei pe 
valoarea adăugată (TVA) de la 1 iulie, să fie format un alt 
executiv, bazat pe asocierea Opoziţiei la guvernare, într-o 
formulă care, evident, poate fi negociată pentru a satisface 
părţile. Ceea ce presupune desigur că dl. Iliescu să cedeze 
ceva din putere, căci Opoziția nu ar putea accepta 
participarea doar în postura de marionetă. Chiar dacă 
Puterea nu o consideră acceptabilă, întrucât ar însemna să 
acorde Opoziţiei alt statut decât cel decorativ, şi chiar dacă 
forţele politice din opoziţie fie nu o doresc, pentru că ar 
mirosi a pactizare cu comuniştii, fie nu cred în ea, 
guvernarea de către o coaliţie politică din spectrul 
democratic, pe baza unui program măcar minimal de 
promovare a reformei economice, constituie totuşi unica 
soluţie realistă pentru România în faza actuală a dispersiei 
reprezentării politice în parlament. 

„22” Nr. 23/17 - 23 iunie 1993 

SPECTACOL REFORMIST ÎN FAŢA FMI 

După ce luni de zile practic a blocat reforma, 
guvernul s-a decis sau este pus să satisfacă în grabă, 
neprofesionist şi în debusoladă, exigenţe ale FMI pentru a 
se accede la indispensabila finanţare externă. Nu se ştia de 
la început că este necesară? S-ar putea ca, după 
dobândirea ei, sabotarea reformei să reînceapă. Încă o 
dată apare că în România reforma se face parcă doar la 
comanda FMI. Oricum, nu datorită propriei convingeri a 
oficialităților la putere. Totul se înfăţişează ca o jalnică 
improvizație, cu consecinţe tragice. Şi nu pentru cei cărora 
le aparţine răspunderea, ci pentru economia naţională. 

S-a intrat în vacanţă parlamentară şi practic nicio 
reglementare legislativă pentru promovarea reformei nu a 
fost adoptată. Şi, având în vedere că în toamnă, la reluarea 
activităţii parlamentare, se împlineşte un an de la alegeri 
şi constituirea guvernului pe baza rezultatului acestora, se 


poate spune că România şi-a permis luxul să piardă un an 
pe calea reformei. 

Un lux costisitor 

Pentru o ţară economic în ananghie este într-adevăr 
un lux, iar cei ce şi l-au permis - actuala majoritate 
parlamentară, respectiv actuala alianţă  fedesenisto- 
peuneristo-peremisto-pesemistă - au manifestat o 
iresponsabilitate cu totul specială. Cu o tenacitate demnă 
de o cauză mai bună, majoritatea parlamentară a refuzat 
luarea măcar în discuţie a oricăror proiecte legislative, 
chiar şi venite de la guvernul pe care îl susţine, dacă 
acestea erau menite a continua sau debloca reforma. Mai 
mult, a aprobat un buget care este, în mare măsură, 
contrar programului în principiu reformist al executivului 
şi nu a pregetat, în spiritul celui mai pur primitivism, să 
dea o grea lovitură şanselor de atragere a capitalului 
străin, nepermiţând persoanelor juridice române dar cu 
participare externă să intre în posesia terenurilor pentru 
obiectivele de investiţii. 

Pe perioada vacanței, parlamentul lasă guvernul 
împuternicit să adopte ordonanţe în materie de gestiune 
economică, rămânând a vedea în ce fel - proreformist sau 
antireformist - îşi va folosi executivul această 
împuternicire. Guvernul Văcăroiu n-a excelat nici el, de la 
instalare şi până acum, în manifestări proreformiste, 


contribuind dimpotrivă, alături de majoritatea 
parlamentară pe care să sprijinit, la blocarea reformei. 
Afişându-se însă proreformist - căci altfel faţă de 


străinătate ar fi pierdut postura de interlocutor - guvernul 
Văcăroiu a adoptat zeci de măsuri prostatiste, unele 
regulamentare altele chiar împotriva legilor în vigoare, 
care au constituit tot atâtea încercări de reintroducere a 
centralismului pe uşa din dos. Legi semnificative pentru 
reformă n-a iniţiat sau, în cazul în care a făcut-o şi le-a 
înaintat parlamentului, n-a insistat nicidecum asupra 
dezbaterii lor în procedură de urgenţă. În orice caz, după 
parlament, guvernul este cel căruia îi revine în principal 
responsabilitatea faptului că aspecte legislative de fond 


pentru continuarea reformei nu se află pe rol. 

Executivul nu atinge antireformismul majorităţii 
parlamentare 

Totuşi, executivul nu a manifestat aceeaşi 
îndărătnicie şi acelaşi monolitism în blocarea reformei 
precum arcul său susţinător din parlament. Nu doar 
curentele pro şi antireformist sunt mai pronunţate, dar în 
guvern trebuie dat răspuns concret unor probleme de 
gestiune pentru care, de atâtea ori, dorinţele prostatiste 
nu folosesc la mai nimic, condiţiile obiective presând 
dimpotrivă în direcţia reformei. Gravele constrângeri 
bugetare au împins la finalizarea acţiunii de ridicare a 
subvenţiilor de preţ, chiar dacă antireformiştii din executiv 
ar fi dorit altfel. Iar nevoia de încurajare a exporturilor a 
determinat guvernul să consimtă a se da drumul cursului 
valutar ţinut artificial în chingă, în măsura în care absenţa 
unor rezerve monetare semnificative exclude posibilitatea 
unor intervenţii pe piaţă pentru influențarea acestora. 

În plus, guvernul se află permanent sub presiunea fie 
a obligaţiilor decurgând din acordurile semnate de 
România în vederea asocierii la Comunitățile Europene, fie 
a constrângerilor legate de finanţarea externă, pentru care 
Fondul Monetar Internaţional (FMI) reclamă condiţii ce au 
legătură cu economia şi nu cu emoţionalităţile patriotarde, 
interesele politice conjuncturale şi pornirile prostatiste ale 
alianţei fedesenisto-peuneristo-peremisto-pesemiste. Nu se 
poate şti exact cât de convins a fost guvernul de 
necesitatea introducerii taxei pe valoarea adăugată (TVA) 
ca factor în promovarea reformei, dar trecerea la acest 
sistem de impozitare nu era de fapt opţională ci obligatorie 
pentru integrarea, chiar dacă în perspectivă, în structurile 
Comunităţilor Europene, unde este generalizată în urma 
unei îndelungate testări cu rezultate certe pe linia 
disciplinei financiare şi stimulării producţiei. Rămâne de 
asemenea un fapt şi că executivul a elaborat un program în 
principiu proreformist, deşi nu este deloc sigur că, sub 
influenţa antireformiştilor din chiar cadrul său şi a celor 
din arcul parlamentar susţinător, acest program va fi şi 


aplicat. 

Uite popa, nu e popa! 

Cu timiditate sau dimpotrivă diversionist (căci nu ştii 
ce să mai crezi?!), guvernul încearcă acum marea cu 
degetul pe linia acestui program introducând o 
supraveghere financiară a 30 de întreprinderi „cu 
probleme”, din cele peste 100 depistate a fi, datorită 
neavibilităţii lor, sursa  blocajului în economie. 
Restructurarea este amânată după rezultatele 
supravegherii şi nu se poate preciza când va începe, dacă 
va începe vreodată. FMI însă a presat şi presează pentru 
disciplina financiară şi transparenţă în economie. Şi 
guvernul, mai de voie mai de nevoie, a adoptat o serie de 
măsuri de asanare salutară, care însă îi vor îngusta mult 
spaţiul de manevră întru ascunderea adevărului şi 
camuflarea segmentului falimentar din industrie. Contra 
unei remunerări potrivit unei dobânzi de 50 - 60% a atras 
de pe piaţă fonduri de 200 miliarde lei, ceea ce are 
semnificaţia unei restrângeri a masei monetare în exces. În 
acelaşi scop al asanării financiare şi  temperării 
potenţionalului inflaţionist s-a renunţat la emiterea de 
monedă pentru contravaloarea în lei a creditelor externe, 
la reevaluarea stocurilor de aur (operaţiune folosită până 
acum ca sursă fictivă de finarţare), precum şi la acordarea 
de credite cu dobânzi mici fără includerea în buget a 
finanţării diferenţelor de dobânzi. 

Ar putea urma şi alte măsuri. FMI le-a aşteptat, 
lăsând sub semnul întrebării considerarea acestora ca 
suficiente în vederea acordării creditului de pasaj pe anul 
în curs, căci practic niciunul dintre criteriile de 
performanţă cerute pentru creditul respectiv nu este 
îndeplinit şi nici nu mai există timp, chiar dacă s-ar dori, 
pentru o eventuală îndeplinire: dobânzi reale pozitive, curs 
valutar liberalizat, deficit bugetar rezonabil şi finanţat 
neinflaţionist, izolarea financiară a întreprinderilor 
falimentare ca prim pas în direcţia restructurării sau 
închiderii lor. 

Stratagema ordonanţelor 


S-ar putea ca, în contextul dat, guvernul să se vadă 
obligat a-şi folosi împuternicirile excepţionale pentru a lua 
măsuri de promovare a reformei, tocmai pentru a scoate 
procesul din blocajul existent. Acesta ar putea fi şi sensul 
includerii în sfera guvernării prin ordonanţe a unor 
probleme care implică nu doar decizii executive curente şi 
reglementări legislative exprese, de competenţa exclusivă 
a parlamentului. În mod evident, din această categorie 
face parte rectificarea bugetului, altfel desigur necesară în 
funcţie de evoluțiile economice, spirala inflației, 
introducerea TVA şi a unor reglementări care schimbă 
regimul impozitelor directe (pe salarii şi profit), precum şi 
de cerinţele fără echivoc ale FMI privind finanţarea 
neinflaţionistă a deficitului bugetar. La fel este şi cazul 
unei eventuale reglementări referitoare la faliment, care ar 
fi clar un semnal îndreptat spre FMI, procedura de 
lichidare fiind una din condiţiile îndelung reclamatei dar 
mereu amânatei demarări a restructurării industriei. 

Prin ordonanţe, guvernul are posibilitatea de a 
introduce rapid reglementări pentru care în regim 
parlamentar obişnuit i-ar fi trebuit în mod normal luni de 
zile. Iar în ce priveşte reglementări pentru reformă - ani 
de zile în condiţiile actualei majorităţi parlamentare. 
Astfel, este posibil ca, în ceasul al doisprezecelea, să se 
satisfacă măcar câteva dintre cerinţele FMI cu care să se 
poată spera în deschiderea finanţării externe măcar în 
toamnă. Căci intrarea în iarnă fără finanţarea externă 
înseamnă dezastru. S-ar putea deci ca, sub această 
ameninţare, „intransigenta” noastră majoritate 
parlamentară să fi acceptat compromisul ordonanţelor, 
pasând în cârca guvernului satisfacerea exigenţelor FMI, 
pentru ca la întoarcerea din vacanţa parlamentară să-l 
tragă de urechi, desigur însă în mod patriotic. 

Supărarea opoziţiei 

Opoziția are toate motivele să fie supărată. După ce 
s-a văzut sistematic acuzată de către majoritatea 
parlamentară că vrea să vândă ţara investitorilor străini, s- 
o aservească FMI, dacă nu chiar s-o dezmembreze ca stat, 


timp în care tot sistematic aceeaşi majoritate parlamentară 
bloca orice pas nou spre reformă, se află acum aruncată 
într-o situaţie ridicolă. Aceea de a nu mai putea spune 
măcar ceva în legătură cu reglementările legislative ce ar 
urma să fie adoptate, întrucât prerogativele în acest sens 
au fost transferate integral în seama unui guvern sub 
oblăduirea căruia s-a vândut în modul cel mai dezavantajos 
posibil flota românească şi care şi-a dat în bună măsură 
concursul la blocarea reformei de către majoritatea 
parlamentară. Dar care, printr-o manevră mai puţin 
patriotardă dar mai pragmatică de ultimă oră, ar putea da 
satisfacţie FMI şi obţine astfel din partea acestuia 
necesara finanţare externă fără a pregeta apoi să bată 
toba credibilităţii sale în străinătate, punând-o pe seama 
tocmai a reformismului de care ar fi dat dovadă. Când, de 
fapt, ceea ce se întâmplă în prezent scapă de sub normele 
admisibilului. 

Cu constrângeri - înainte, cu convingeri - înapoi 

Căci după ce luni de zile practic a blocat reforma, 
guvernul pare a se fi decis sau este pus să satisfacă în 
grabă, în debusoladă exigenţe ale FMI pentru a se accede 
la indispensabila finanţare externă. Nu se ştia însă de la 
început că aceasta este necesară? S-ar putea ca, după 
obţinerea finanţării, bâlciul cu „uite reforma, nu e 
reforma” să reînceapă. Totul se înfăţişează ca o jalnică 
improvizație cu consecinţe tragice, dar din păcate nu 
pentru cei cărora le aparţine răspunderea, ci pentru 
economia naţională. 

Episodul ordonanţelor ar fi de râs dacă n-ar fi de 
plâns. Şi rămâne de plâns chiar dacă epilogul său va fi un 
pas - desigur, doar timid - dar totuşi un pas înainte pe 
calea reformei. Pentru că sistemul ordonanţelor lasă loc 
posibilităţii, amenințătoare, mai ales prin crearea unui 
precedent, de a se introduce pe uşa din dos reglementări 
cu statut cu legi organice, asupra cărora în parlament 
opoziţia deţine, în anumite condiţii, un control. Dar dincolo 
de aceasta, faptul că se încearcă a se face la spartul 
târgului ceea ce trebuia făcut de mult, evidenţiază net 


incapacitatea actualei formule de guvernare - incluzând 
executivul şi alianţa sa susținătoare din parlament - de a 
promova reforma, acţiunea acesteia fiind ghidată nu de 
convingere, ci doar de constrângere. Şi că, pentru ieşirea 
din actualul marasm economic, este nevoie de o altă 
formulă de guvernare, respectiv de o altă majoritate 
parlamentară sprijinind un alt guvern. 

TREBUIE SĂ PĂCĂLIM FMI-UL? 

În relaţiile cu FMI, negociatorii români mai degrabă 
cer, de circa trei ani, credite nu pentru reformă, ci pentru 
a eluda reforma. Problema este nu dacă se va primi sau nu 
un nou credit, ci dacă pentru acesta trebuie să păcălim 
FMl-ul. Căci prin ambiguităţile „uite reforma, nu-i 
reforma” pe noi înşine ne-am păcălit încă de mult. 

Deşi ambele părţi au căutat cu grijă să evite referiri 
la un eventual eşec, nu despre altceva este concret vorba 
în negocierile dintre autorităţile române în materie şi 
Fondul Monetar Internaţional (FMI). Fapt este că 
aranjamentul asupra condiţiilor economice care să permită 
acordarea către România a unui credit de susţinere pe 
anul în curs nu s-a încheiat nici în urma recentei runde de 
negocieri. Şi, în ciuda asigurărilor de ambele părţi că 
acestea nu sunt eşuate şi nici măcar suspendate - 
recunoscându-se cel mult doar un anumit impas, altfel apt 
de a fi depăşit -, şansele de perfectare a aranjamentului nu 
sunt prea mari. Din punctul de vedere a ceea ce însă 
interesează în practică România - intrarea propriu-zisă în 
ţară a fondurilor. În valută reprezentând creditul respectiv 
-, aproape nu prea mai contează dacă şansele încă 
existente se vor şi materializa. Întrucât procedurii din FMI 
de disponibilizare către beneficiari a fondurilor în contul 
creditelor aprobate, este încă de acum hazardat a se miza 
pe vărsăminte efective care să ajungă înaintea iernii. Nu 
trebuie insistat asupra implicaţiei oricărei noi întârzieri. Şi 
fără aceste intrări valutare iarna se anunţă un dezastru. 

Doar banii murdari mai pot constitui finanţare 
externă 


Faptul că Guvernul român încearcă cu tot dinadinsul 
să ţină în afara discuţiei interpretarea de eşec este de la 
sine înţeles. Recunoaşterea deschisă a eşecului ar constitui 
cea mai aspră delegitimare în faţa căreia s-ar găsi pe plan 
internaţional un guvern român post-decembrist, soartă pe 
care n-a împărtăşit-o nici chiar executivul aflat în funcţie 
după penibilele evenimente minereşti din 13 - 15 iunie 
1990. Inutil de menţionat că un eşec recunoscut ca atare 
de ambele părţi în relaţiile cu FMI nu înseamnă nicidecum 
doar întreruperea accesului la noi mijloace financiare ale 
acestei instituţii, dar şi retragerea unui gir, cu semnificaţia 
practică a scoaterii temporare a ţării în cauză de pe piaţa 
financiară internaţională. Fără aranjamentul cu FMI, care 
joacă rolul unui fel de gaj pentru ţara respectivă, nimeni 
din comunitatea bancară internaţională nu se mai 
angajează în a-i acorda credite, singura sursă de 
împrumuturi externe rămânând a fi eventual fictive bănci 
de prin paradisele fiscale ale lumii care spală bani ai mafiei 
italiene sau ai cartelului drogurilor de la Medellin. 

Că şi FMI evită să vorbească de un eşec este de 
asemenea explicabil. Nu numai pentru că, în principiu, ar 
mai există unele şanse de acord, dar instituţia cunoaşte cel 
mai bine consecinţele menţionate şi, în măsura în care tot 
nu va pune la dispoziţie noi fonduri, nu are vreun interes 
să mai facă şi tam-tam. Căci ar forţa conotaţii politice. Or, 
de ceea ce organizaţia fuge înainte de toate - supusă fiind 
de altfel permanentei contestări prin însăşi natura 
activităţii - este tocmai politizarea deciziilor sale. 

De ce este FMI nepopular 

FMI este o instituţie care, prin statut, are ca 
menţinere creditarea pe termen mediu - din fondurile 
constituite pe baza contribuţiilor ţărilor membre (peste 
150) - a acelora dintre ele care cunosc dificultăţi în 
balanţa de plăţi. Pentru a se asigura că vor exista 
posibilităţi de restituire a sumelor şi că, de fapt, vor fi 
înlăturate motivele pentru care balanţa de plăţi se află 
într-o situaţie deficitară, FMI reclamă o serie de condiţii 
economice care, în mod obiectiv şi pe plan general, au un 


caracter constrângător şi oricum nepopular. Pur şi simplu 
pentru că un deficit în balanţa de plăţi înseamnă că se 
trăieşte peste plapuma permisă de resursele interne, iar 
eliminarea lui semnifică implicit o strângere generală a 
curelei, în ultimă instanţă la nivelul populaţiei. 

Când comunismul, în principiu, s-a prăbuşit în 
Europa de Est, acordurile pe care ţările zonei urmau să le 
încheie cu FMI nu puteau să nu includă, pe lângă 
problemele specifice legate de dificultăţile lor comune în 
plăţile externe, întregul contencios al reformei spre o 
economie de piaţă. Trebuie subliniat în mod clar că 
includerea problematicii reformei în acordurile cu FMI nu 
era urmarea unei presiuni. anume din partea organizaţiei, 
ci decurgea inerent din opţiunea declarată a tuturor ţărilor 
respective pentru o economie de piaţă. Luând în 
considerare această opţiune, condiţionările reclamate de 
FMI pentru creditarea ţărilor est-europene s-au axat, în 
mod logic, pe rezolvarea cu ajutorul mecanismelor de 
piaţă, adică în spiritul propriilor lor opţiuni, a problemelor 
economice care le confruntau, inclusiv deci a celor privind 
situaţia din balanţa plăţilor externe. 

În cazul raporturilor România - FMI, tocmai acest 
aspect a constituit, în mod absurd, obiect de controversă. 
lar impasul actual al negocierilor este un fel de punct 
tensionat în care a ajuns disputa. Opţiunea pentru o 
economie de piaţă în România nu a fost în niciun moment 
foarte clară. Cei care au preluat puterea în decembrie '89 
au evitat luni de zile chiar şi să vorbească despre o 
asemenea opţiune. Iar când au fost obligaţi s-o oficializeze, 
căci acesta era curentul în întreaga zonă, n-au manifestat 
niciun fel de angajare corespunzătoare în planul acţiunii. 

Un paradox: cereri de sprijin mai curând pentru 
eludarea reformei decât pentru reformă 

În practică ştim ce s-a întâmplat, având de i face mai 
mult cu un bâlci de tipul „uite reforma, nu-i reforma, care 
nu duce nicăieri, nici în comunism, nici în capitalism, nici 
la centralizare, nici la descentralizare, ci doar la dureri 
fără un ţel. 


O asemenea stare de lucruri nu putea să nu se 
reflecte în raporturile cu FMI. Experții organizaţiei s-au 
găsit permanent în faţa unor negociatori români care le 
cereau credite nu pentru reformă, ci mai degrabă pentru a 
eluda reforma. Pe linia jumătăţilor de măsură în care a fost 
concepută şi derulată reforma, negociatorii români, 
indiferent că a fost vorba la început de cei de la FSN iar 
apoi de cei de la FDSN, au pledat rând pe rând pentru o 
liberalizare doar parţială a preţurilor sau chiar pentru o 
neliberalizare a cursului valutar (sub diferite forme, ca de 
pildă cursuri paralele, controale administrative), fiind de 
altminteri la unison, nu după cum se fălesc urii acum ca 
vitejii după război, în încercarea de a nu se lua măcar în 
discuţie ceea ce era fundamental: asanarea economiei de 
segmentul ne viabil al industriei, care constituie 
determinarea ultimă a  hiperinflaţiei declanşate şi a 
dificultăţilor necontrolabile din balanţa de plăţi. 

S-a ajuns la situaţia aberantă ca reprezentații FMI să 
fie cei care cer părţii române întreprinderea reformei, în 
loc ca, dimpotrivă, aceasta să pretindă asistenţă într-o 
atare direcţie din partea organizaţiei. Astfel, nearâtând 
clara determinare că doreşte reforma şi o şi întreprinde, 
partea română şi-a tăiat singură atuurile în a solicita FMI 
înţelegere şi sprijin pentru depăşirea unor implicaţii 
sociale care apăreau inerent pe parcursul reformei. 

Cerinţe de bine sau de rău? 

Spre neşansa Guvernului actual, tocmai acum s-au 
strâns la scadenţă plăţile pentru toate jumătăţile de 
măsură pe calea reformei, pentru tot ceea ce nu s-a făcut 
cum trebuie şi la timp: liberalizarea parţială şi în etape a 
preţurilor, care faţă de una globală şi dintr-odată a dublat 
costurile sociale, ambiguităţile în liberalizarea cursului 
valutar, a cărei amânare s-a transformat într-o ameninţare 
inflaţionistă permanentă. 

Dacă FMI a cerut Guvernului român să evite intrarea 
definitivă în hiperinflaţie - prin extinderea deficitului 
bugetar doar până la limita neapelării la emisiuni 
monetare fără acoperire, prin promovarea unor dobânzi 


reale pozitive şi prin liberalizarea reală a cursului valutar 
-, a reclamat ceva care nu numai că se înscrie în sensul 
angajamentelor româneşti spre reformă, dar efectiv ar şi 
contribui la soluţionarea actualelor probleme economice 
grave. 

De asemenea, dacă, şi la nivelul mult scăzut al 
activităţii din prezent în cadrul sectorului neviabil al 
industriei, resursele externe cu care se acoperă deficitul 
din balanţa de plăţi sunt totuşi absorbite aproape integral 
în consumul de materii prime şi energie din segmentul 
respectiv - inutil fiind de subliniat că orice resursă 
financiară externă care merge la consum şi nu la investiţii 
este ban aruncat pe apa Sâmbetei, reprezentând doar o 
ipotecare iresponsabilă şi costisitoare -, deci dacă în 
asemenea circumstanţe FMI a refuzat să mai crediteze 
pentru consum România şi, în particular, a condiţionat 
acordarea unui nou împrumut de debutul, măcar de 
bunăvoință dacă nu efectiv, al asanării segmentului 
neviabil al industriei, a făcut un bine şi nu un rău 
României. 

Aranjamente de tras clapa 

Din nefericire, actualul guvern, după ce luni de zile a 
blocat pur şi simplu reforma, nefăcând măcar încă un pas 
înainte, nici chiar în maniera jumătăţilor de măsură de 
până acum, ci mărginindu-se să întreprindă doar ceea ce 
nu se poate evita, căci era vorba de angajamente 
anterioare (adică ridicarea subvenţiilor de preţ şi 
introducerea TVA), a venit la negocierile cu FMI ca elevul 
nepregătit dar încrezător că-l va putea păcăli pe 
examinator. 

Se miza îndeosebi pe faptul că Washingtonul - despre 
care se crede că, din interese geostrategice în zonă, ar 
manifesta o schimbare de atitudine faţă de România chiar 
şi în condiţiile menţinerii actualei guvernări - ar putea 
pune o pilă pe lângă FMI. Dar, vrând parcă a demonstra că 
nu face doar politică, ci se ocupă de economie, acesta şi-a 
pus grila referitoare la criteriile de performanţă stabilite 
cu România şi a spus deocamdată „pas”. 


De fapt, Guvernul însuşi, ştiind prea bine că se stă 
prost la mai toate dintre criteriile de performanţă la care 
România se angajase, a procedat şmechereşte. A fost 
montat în ultimul moment un spectacol reformist de 
circumstanţă în faţă  negociatorilor FMI, cu toate 
tertipurile de rigoare. S-a renunţat la unele măsuri care, 
echivalând cu emisiuni monetare fără acoperire, ar fi 
ambalat inflaţia. S-a liberalizat pe şest, fără anunţarea 
prealabilă a populaţiei, adaosul comercial, dar odată cu 
introducerea TVA, pentru ca efectele să pară a fi din cauza 
celei din urmă. lar când buba a spart în preţuri s-a avut 
grijă să se spună că a fost vorba de o cerinţă a FMI. la 
care se angajase, vezi Doamne, guvernul Stolojan, şi nu 
cumva preopinentul Văcăroiu. Au fost introduse în 
„supraveghere financiară” vreo 30 de întreprinderi de stat 
„cu probleme”, urmând ca în funcţie de ceea ce va 
evidenția supravegherea să înceapă restructurarea (fără a 
se preciza când, deşi mai mult ca sigur va fi la Sfântu’ 
Aşteaptă!). S-a dat puţin drumul din chinga administrativă 
cursului valutar. Dar imediat s-a înscenat o solicitare 
oficială din partea PUNR către executiv de a fi schimbat 
guvernatorul Băncii Naţionale care deliberat ar emascula 
fălnicia leului. Înscenarea urmărea de fapt să dovedească 
echipei FMI sub ce presiuni politice formidabile este 
guvernul Văcăroiu nevoit să acţioneze pentru reformă. Mai 
mult, prin luarea în calcul a unor rate de inflaţie 
diferenţiate la nivelul bugetului, şi, respectiv, produsului 
intern brut, s-a încercat să se evidenţieze o dimensiune de 
aproximativ două ori mai mică a deficitului bugetar ca 
procent în produsul intern brut. lar ceea ce din deficitul 
real se camufla urma să constituie sursa subvenţionării 
mascate a industriilor falimentare. Când, de fapt, este 
nevoie tocmai de abandonarea unei asemenea 
subvenţionări şi trecerea susţinerii în regimul deplinei 
transparenţe din resurse bugetare, pentru ca societatea 
însăşi să decidă asupra oportunității, la concurenţa acută 
care există pentru alocaţii bugetare cu educaţia - ocrotirea 
sănătăţii, apărarea naţională etc. 


Absurditate perfectă pentru un miliard de dolari într- 
un cuvânt s-a căutat să fie păcălită echipa FMI. 
Absurditatea unui asemenea demers este perfectă. 
România nu trebuie să fie elevul rău, după cum FMI nu 
este şi nici nu trebuie considerat examinator. Din punctul 
de vedere al FMI, România, dacă vrea să păcălească, n-are 
decât. În orice caz, FMI se poate simţi afectat doar cât 
negru sub unghie. De fapt, cu tehnologia „uite reforma, nu- 
i reforma” România nu se păcăleşte decât pe sine. S-a 
probat de altfel mai mult decât clar că „uite reforma, nu-i 
reforma” ne-a dus doar într-o fundătură cu dureri sociale 
ce apar fără rost în măsura în care, în absenţa reformei 
autentice, nu există vreo perspectivă de însănătoşire 
economică. Acum med începând să păcălească şi FMl-ul, 
căci pe ea însăşi se păcăleşte de mult, România prin 
contribuţia celor ce o conduc, riscă să rămână şi fără 
finanţare externă. O finanţare în care este vorba de o sumă 
ridicol de mică: un miliard de dolari. 

Nimic însă altceva nu poate spune mai mult despre 
situaţia reală a economiei româneşti decât o asemenea 
sumă. Care a ajuns să nu reprezinte cine ştie ce nici 
pentru atâtea şi atâtea simple companii private din lume. 
În schimb, o ţară ca România este ameninţată, dacă nu 
primeşte această sumă, să rămână la iarnă în frig, fără 
benzină şi motorină pentru transporturi, fără comunicaţii 
etc. Aceasta este, din păcate, economia românească 
actuală. Aceasta este de fapt economia lăsată de 
comunism, cea care a luptat un deceniu pentru a plăti o 
datorie derizorie de 10 miliarde dolari, cu preţul unor 
dureri şi umilinţe abominabile pentru poporul român. O 
datorie pe care a plătit-o de fapt prin sugrumarea 
importurilor şi nu, cum se crede, prin extinderea 
exporturilor, căci niciodată economia românească nu a 
avut un potenţial măcar acceptabil de export. A fost şi este 
la acest capitol ultima ţară din Europa. Dacă ar fi fost 
altfel, nu ar fi stat la mâna FMI pentru numai un miliard de 
dolari. Această econoihie - care există şi acum, căci prin 
grija reformatorilor post-decembrişti nimic în structurile ei 


nu s-a schimbat - este însă proslăvită de unii ce ar dori 
chiar să n-o vadă cumva supusă reformei, ci revenind din 
toate punctele de vedere la trecut. Aceştia nu ezită să 
recomande modelul din trecut ca fiind de urmat şi pentru 
viitor. Străduinţă prea mare în acest sens nici nu trebuie, 
căci structurile ei sunt aceleaşi, iar în structurile Puterii 
domnesc cei ce cochetează deschis cu revenirea la trecut. 
Este nevoie doar de o simplă mişcare pentru a reface oala 
comună a centralismului, care oferă şi baza autotarismului 
politic. De neînțeles ar fi doar ce nevoie mai e în acest scop 
de FMI şi de tot bâlciul la care s-a ajuns în negocierile cu 
acesta. Pentru scopul amintit chiar nu este nevoie de FMI 
şi de miliardul său. Mai punem o haină în plus, abandonăm 
transportul cu mijloace auto proprii, spunem la revedere 
tuturor investitorilor străini, scăpând de obsesia că ne 
vindem ţara, şi mergem - e drept pe jos, dar cu paşi rapizi, 
ca şi până în '89 - spre feudalismul de tip asiatic. Şi atunci 
să vezi ce păcăleală am tras FMl-ului! 

MINERII ŞI FMI-UL 

Afacere politică sau nu, greva minerilor nu poate să 
nu atragă luarea-aminte şi asupra a ceea ce în general 
constituie obiect de atenţie în cazul unei greve: 
consecinţele economice rezultând din întreruperea unei 
activităţi. Imaginea curentă este că prelungirea grevei 
devine treptat catastrofală pentru o economie fără o 
logistică energetică minimă, care, nu de azi, de ieri, din 
epoca post decembristă, ci de aproape două decenii stă, în 
fiecare prag de iarnă, la cheremul unor importuri, altfel 
modeste, de energie făcute în ultima clipă din acelaşi etern 
motiv: lipsa valutei. Cauza o ştie toată lumea. Dar nu se 
face nimic pentru a o înlătura. Un segment al industriei, 
abominabil de energofag şi aberant dezvoltat, nu numai că 
mănâncă energia pe pâine, consumând, faţă de efectul 
productiv, de 4 - 5 ori mai mult decât prin ţările 
industriale, dar total neperformant fiind, nici nu poate, 
prin exporturi, să-şi procure, din import, măcar resursele 
de energie de care nu dispune pe plan intern. 


În prezent dl. Iliescu nu mai are la dispoziţie 
mijloacele lui Ceauşescu de a pune toate celelalte sectoare 
- în primul rând agricultura - precum şi întreaga suflare 
românească să alimenteze o oală comună din care să fie 
întreţinut, fără să se cunoască cum şi în ce proporţii, 
segmentul neviabil al industriei. 

Pentru susţinere nu mai există acum decât două 
posibilităţi. Una, de subvenţionare, în clar, de la buget. 
Dar, având în vedere dimensiunile scandaloase, ar exista 
cert presiunea restructurării, inclusiv lichidării, datorită 
concurenţei cu educaţia, ocrotirea sănătăţii, apărarea 
naţională la tainul alocaţiilor bugetare. Aşa că mai rămâne 
subvenţionarea camuflată, prin diferite tertipuri, oricum 
altele decât în trecut: întârzierea absorbției în economie a 
schimbărilor cursului valutar, îndeosebi la nivelul 
decontării intrărilor de energie în industriile nerentabile, 
acordarea de credite cu dobânzi preferenţiale, atâtea 
dintre ele fără şanse de rambursare, acceptarea de datorii 
niciodată achitabile (fals-numitele „arierate” sau, şi mai 
eufemistic, „blocaj-financiar”). Evident, cineva trebuie să 
plătească toate acestea. Desigur, nu statul o face, ci 
populaţia. Aceasta constituie de fapt contribuabilul la 
buget, iar, pentru ceea ce este subvenție mascată, tot 
populaţia achită nota prin inflaţie. 

Nu este deloc lipsit de interes de a ne întreba dacă 
FMI, cerând negociatorilor români liberalizarea cursului 
valutar, dobânzi reale pozitive, finanţarea neinflaţionistă 
(adică nu prin emisiuni monetare fără acoperire) a 
deficitului bugetar şi măcar începerea  ajustărilor 
structurale în industrie vrea să facă un rău României? Spre 
nefericirea sa, dl. Văcăroiu - cel care a fost uns prim- 
ministru tocmai pentru a temporiza reforma şi a „apăra” 
ţara de ceea ce unii nu ezită să denumească scopul FMI de 
a pune pe butuci economia românească - a ajuns la 
guvernare când negociatorii organizaţiei, plictisiţi de 
promisiuni şi de baletul „uite reforma, nu-i reforma”, au 
spus pas finanţării externe pentru o economie care nu dă 
niciun semn să iasă din cercul vicios. Nu FMl-ul, ci 


Guvernul Văcăroiu a subliniat că peste 90 la sută din 
finanţarea externă de până acum s-a dus pe apa Sâmbetei, 
fiind destinată consumului, îndeosebi în industriile 
energofage, şi nu investiţiilor. 

Fără a ignora cu nimic presiunea suplimentară a 
grevei asupra energeticii româneşti, minerii ar trebui 
totuşi să nu mizeze pe şantajul economic. Pentru că, şi cu 
cărbunele şi fără cărbunele din Valea Jiului, economia 
românească tot intră în colaps total dacă nu primeşte 
finanţarea externă care să-i permită aprovizionarea cu 
hidrocarburi, în absenţa cărora nici măcar termocentralele 
pe cărbune nu funcţionează. 

NICI CHIAR CU O HAINĂ ÎN PLUS 

Înfrângerea lui Miron Cosma, indiferent dacă făcând 
sau nu parte dintr-un scenariu, va fi poate de natură să 
răstoarne derulările economice şi politice la care părea să 
ne aşteptăm în toamna ce bate la uşă. În mod paradoxal, 
îngenuncherea acestui personaj cu care Dumnezeu a 
nefericit România ar putea să constituie o nenorocire chiar 
mai mare decât o nouă victorie a sa. Foarte probabil, 
reforma va mai pierde o rundă în România. 

Părea aproape clar înainte de greva minerilor că 
zilele executivului Văcăroiu erau numărate, vorbindu-se 
insistent de o remaniere guvernamentală în toamnă, 
bazată poate chiar pe o nouă majoritate parlamentară, cu 
sprijinul dacă nu şi participarea Opoziţiei. Reuşind prin 
scrupulozitate să-şi depăşească planul la mandatul 
încredinţat de a păstori restauraţia şi a temporiza reforma, 
dl. Văcăroiu a realizat din păcate remarcabila performanţă 
de a bloca ţara atât politic, cât şi economic. În planul 
reformei, nu doar că nu s-a mai făcut măcar un pas înainte, 
dar a fost încremenit tot ce apucase a se întreprinde, de 
altfel doar jumătăţi de măsură care mai mult au complicat 
şi încurcat lucrurile. Deblocajul ar fi fost şi miza 
remanierii, mai ales că, prin contribuţia directă a 
executivului Văcăroiu, există perspectiva, pe cât de 
dezastruoasă pe atât de greu de exclus, a absenței 


finanţării externe, cu toate consecinţele care nu au nevoie 
de comentarii. 

Acum, însă, după ce a refuzat să satisfacă 
neacoperibilele revendicări salariale ale minerilor, dl. 
Văcăroiu capătă un neaşteptat capital politic. Nu nu numai 
că se poate prezenta a fi dovedit o deplină responsabilitate 
faţă de finanţele ţării, ci ar putea înscrie în palmares şi 
demontarea mecanismului care permitea minerilor să 
utilizeze ori de câte ori doresc şantajul. 

În noua situaţie dl. Iliescu ar putea fi tentat să nu-l 
mai schimbe pe dl. Văcăroiu, care în fond nu i-a greşit cu 
nimic. Mai ales că menţinerea executivului Văcăroiu - sau, 
mă rog, a unui executiv gen Văcăroiu - i-ar rezolva 
domnului Iliescu toate ezitările care îl agasează, ca de 
pildă, să coopereze cu opoziţia şi, încă şi mai şi, să invite 
să se dea la o parte de la putere în favoarea opoziţiei pe 
unii din cei atât de mulţi din propriul partid sau din 
partidele aliate care s-au înscăunat prin înaltele posturi de 
la toate eşaloanele. Dar, cu un guvern gen Văcăroiu în 
continuare, reforma este clar şi definitiv pusă în cui în 
România. Ceea ce ar reprezenta şi adevărata victorie a 
prea nefericitului Miron Cosma asupra ţării. 

Interesantă este, însă, reacţia de la stânga domnului 
Iliescu. Simţind prăbuşirea lui Cosma şi victoria frumoasă, 
dar nefructificabilă a actualului executiv, dl. Verdeț a 
trecut la atac, declarând guvernul Văcăroiu neputincios şi 
arătând că PSM este gata să vină la guvernare, eventual 
împreună cu prietenii săi politici. Cu alte cuvinte PSM ar 
vrea alegeri anticipate, mizând probabil pe faptul că, în 
degringolada existentă, ar putea obţine un spor 
semnificativ de voturi. Dl. Verdeț crede că poate forţa 
alegeri anticipate dacă ar retrage sprijinul parlamentar 
pentru guvernul Văcăroiu. Ce nu ia în considerare dl. 
Verdeț este că i. tocmai o şansă are în acest fel a 
Cotrocenilor ar putea rezolva indeciziile proverbiale ale 
domnului Iliescu, acesta hotărându-se în sfârşit să încerce 
şi o colaborare cu Opoziția. 

De ceea ce trebuie însă să ţină cont. dl. Iliescu - şi n- 


ar strica s-o facă şi dl. Verdeț - este că niciun guvern gen 
Văcăroiu şi cu atât mai puţin un guvern de inspiraţie PSM- 
istă nu poate aduce în momentele de faţă finanţarea 
externă fără de care România intră chiar în dezastru. Din 
care nu se va putea ieşi nici măcar punând o haină în plus. 

UN NOU PAS INAPOI 

La ora când aceste rânduri erau scrise, componenţa 
definitivă a executivului Văcăroiu după mult discutata 
remaniere guvernamentală nu era integral cunoscută, deşi 
jocurile în esenţă erau făcute. Dar faţă de miza remanierii 
- soarta reformei şi nu în sine numele ministeriabililor - 
ceea ce se ştia deja era suficient. În mod absolut clar 
reforma în România a mai pierdut o rundă. 

Dl. Negriţoiu, de fapt singurul din fostul cabinet 
Văcăroiu care trecea drept reformist, a fost înlăturat la 
insistenţele întregului arc de stânga care susţine 
executivul în parlament. Evident nu este vorba de 
persoana domnului Negriţoiu. Dânsul nu poate deţine 
monopolul reformei şi probabil există atâţia mult mai 
reformişti decât el. Dar când, dintr-un guvern în contul 
căruia trece fără echivoc blocarea reformei, este schimbat 
singurul care, cel puţin prin comparaţie, era mai reformist 
decât ceilalţi, nu se poate privi remanierea decât ca un nou 
pas înapoi. Încă o dată trebuie subliniat că nu este vorba 
de dl. Negriţoiu ca atare, ci de faptul că dânsul, în fruntea 
unei echipe, altfel restrânse, era chiar autorul programului 
de reformă al executivului însuşi. Ce credibilitate în 
ducerea mai departe a reformei ar mai putea avea un 
guvern care pune pe liber exact pe cel care a conceput-o, 
de altminteri la numai câteva luni după finalizare şi încă 
înainte de orice aplicare. Pentru orice om din afară, 
lucrurile nu pot fi altfel interpretate decât ca şansele ale 
însuşi programului guvernamental vor fi încă şi mai mici 
de vreme ce artizanul pleacă şi rămân şi se întăresc cei 
care, cu decizia operativă în mână, au blocat sistematic 
până acum aplicarea a ceea ce, în principiu, constituia şi 
programul lor. 


Destinul domnului Negriţoiu trebuie să atragă luarea 
aminte. Dânsul se vede dat la o parte, pur şi simplu pentru 
că n-a avut puterea de sine să se dea el la o parte când 
devenise, încă de atât de mult timp clar că reforma nu este 
dorită de către cei deţin pâinea şi cuțitul în această ţară. 
Se spune că dl. Negriţoiu, într-un târziu - după părerea 
noastră deja prea târziu - îşi înaintase demisia. Şi se mai 
spune că de la Cotroceni i se recomandase să mai aştepte 
sau să renunţe că se va avea grijă. Acum preşedintele 
Iliescu nu riscă o confruntare cu alţii de-ai să-i spre a nu-l 
sacrifica, oferindu-i în schimb, pentru fidelitate, un post de 
şters amploiat (chiar dacă numit consilier prezidenţial) la 
Cotroceni. Pentru înlocuitorul său tâlcul este evident. Dacă 
acest înlocuitor va fi într-adevăr un reformist - şi, după 
informaţiile până la închiderea ediţiei, acesta era cazul, în 
persoana domnului Mircea Coşea - nu-i rămâne să facă 
decât ceea ce dl. Negriţoiu n-a făcut: să se retragă prin 
demisie de îndată ce va constata că reformei i se vor pune 
aceleaşi şi aceleaşi bețe în roate ca până acum. Dl. Coşea 
este poate conştient că va fi încă şi mai singur decât dl. 
Negriţoiu într-un post fantomă, de ameţit străinătatea, 
rezervat celor „cu concepţia”, în timp ce decizia efectivă 
aparţine cu totul altor paliere din executiv. 

Singura şansă a domnului Coşea este ca mutarea pe 
care au făcut-o zilele trecute marile centrale sindicale să 
fie reală. Susţinând că nu au o înţelegere cu actuala 
Putere, au anunţat că pentru încheierea unui Pact Social 
singurul lor partener valabil ar fi un guvern cu o 
participare a opoziţiei. Prin aceasta, sindicatele ar 
redeschide dosarul unei noi formule de guvernare. Intr-un 
moment în care Puterea, ce nu se arată dispusă să cedeze 
nimic din pârghiile deţinute, consideră probabil că, având 
în buzunar Pactul Social, nu mai avea nevoie de incomodul 
(pentru ea) Pact Politic la dreapta. 

EFICIENTĂ ÎN CE? 

Dacă ar fi să ne luăm după explicaţiile premierului 
Văcăroiu, întreaga remaniere guvernamentală ar fi avut 


loc în nobilul scop al „sporirii eficienţei” echipei de la 
palatul Victoria. Unii mai slabi cu duhul ar putea chiar 
crede că se asistă la o revoluţie despre care nu ştiau până 
acum. Întrucât, după 50 de ani, ar fi pentru prima dată 
când miniştrii sunt schimbaţi şi promovați după eficienţă, 
şi nu după alte criterii fără vreo legătură cu competenţa. 
Noroc că dl. Văcăroiu n-a precizat deschis despre eficienţă 
în ce este vorba. Dacă ar fi spus cumva că pentru 
efectuarea reformei, ar fi fost chiar prea de tot. In locul 
unor explicaţii de acest gen, care n-ar putea fi considerate 
prea oneste, sunt de preferat cele ale domnului C.V. Tudor, 
care a cerut în clar, de mai mult timp, capul domnului 
Negriţoiu tocmai pentru că, după propria sa expresie, 
„încurcă treburile”. Şi chiar aşa era. Căci, tot venind cu 
câte o iniţiativă de reformă, încurca treburile într-o echipă 
aproape monolit împotriva reformei sau, pentru a fi mai 
precişi, gata să se afişeze masiv cu reforma pentru a-i 
putea pune bețe în roate în practică. Acei ce văd în 
transferarea domnului Negriţoiu la Cotroceni un punct 
câştigat pe calea reformei, pe care însuşi preşedintele 
Iliescu ar intenţiona acum s-o apuce, pierd din vedere cel 
puţin mecanismul de promovare în practică a reformei. 
Deşi nu este clar, vorba domnului Coposu, cum un om 
înlăturat din executiv pentru lipsa de eficientă ar întări 
eficienţa la Cotroceni, s-ar putea admite, să zicem, că 
venirea domnului Negriţoiu în staff-ul prezidenţial ar spori 
rândurile proreformiştilor şi eventual şansele lor în lupta 
cu antireformiştii. Dar chiar în cazul în care preşedintele, 
convertit el însuşi la reformă, s-ar lăsa influenţat mereu 
mai mult de primii în detrimentul celor din urmă şi chiar 
dacă nucleul de decizie al reformei s-ar muta la Cotroceni, 
n-ar însemna, câtuşi de puţin, că automat reforma propriu- 
zisă s-ar regăsi în practică. De la Cotroceni se poate 
comanda cu efect sigur stoparea reformei, dar nu şi 
întreprinderea ei. Pentru aplicare trebuie un executiv axat 
integral pe acest obiectiv, cu o echipă formată numai din 
reformişti şi nu doar cu 1 - 2 de afiş. 

Tragedia domnului Coşea este tocmai aceasta. Un 


economist cu convingeri proreformiste, cunoscut ca atare, 
este folosit ca stindard al unei cauze pentru care nu se 
prea face nimic. Dânsul va constitui un bun afiş pentru 
încercările de ultimă oră care se vor face în vederea 
obţinerii creditului de la F.M.I., probabil prin lansarea unor 
noi promisiuni de reformă. Nu se ştie dacă F.M.I., ajuns 
deja la saţietate de promisiuni, va accepta altceva decât 
măsuri concrete. În orice caz, în locul domnului Negriţoiu 
nu putea fi pus, evident, decât tot un reformist. Altfel, 
lucrurile deveneau suficient de clare pentru a nu mai 
exista dubii cu privire La (ne) reformismul guvernanţilor 
actuali. Dar, prezenţa domnului Coşea în executiv nu 
schimbă faptul fundamental că în faţă, în spatele, la stânga 
şi la dreapta lui se vor găsi aceiaşi care nu doreau reformă 
şi ale căror rânduri nu s-au rărit, ci s-au întărit în urma 
remanierii. Şi care, având decizia la dispoziţie, nu vor 
aplica reforma. Pur şi simplu. 

Dacă ar fi să se precizeze despre eficienţă în ce este 
vorba ca ţel al remanierii guvernamentale nu ar trebui să 
existe ezitări: eficienţă în respectarea şi promovarea liniei 
partidului de guvernământ. Însuşi dl. Văcăroiu arată că, în 
afara câtorva excepţii (care confirmă regula), toţi 
componenţii executivului remaniat sunt membri ai PD.S.R. 
(F.D.S.N.). Opoziția poate fi mulţumită. Are acum ceea ce a 
cerut partidului majoritar, în toamna trecută, când nu s-a 
implicat în guvernare: un executiv (aproape) get-beget 
fedesenist. 

Ca asigurare că se va urma linia partidului un singur 
criteriu contează: fidelitatea. De aceea, un Teodoru, oricât 
de contestat, dar un soldat devotat, eroic remarcat în 
afacerea Petromin, a rămas în executiv în schimb, un 
Ijdelea, care a îndrăznit să nu avizeze favorabil afacerea a 
fost înlăturat. Dior Oancea (agricultură) şi Popescu 
(industrie) au încercat să le ia locul alţi doi fedesenişti. S- 
au plâns, însă, la împărăție că ar fi o nedreptate, întrucât 
pot arăta cu probe că n-au greşit cu nimic şi au respectat 
întocmai toate indicaţiile primite. Şi au rămas. la să vezi 
ce-ar mai fi zburat dacă s-ar fi apucat cumva să mai 


repartizeze niscai certificate de proprietate în conformitate 
cu legea fondului funciar sau să închidă vreo secţie dintr-o 
citadelă a industriei socialiste, chiar dacă dovedită 
păgubitoare. 

In eserţă, în chiar logica lucrurilor este ca partidul 
majoritar să-şi facă propriul guvern, cu oameni din 
rândurile sale şi să-şi promoveze cu prioritate pe cei care 
şi-au probat fidelitatea. Dar numai cu fidelitate nu se poate 
face reformă. Zău, că-i de preferat dl. Vădim. Acesta nu 
doreşte reforma, dar măcar o şi declară deschis. 

MINUNATĂ, DAR LIPSEŞTE CU DESĂVÂRŞIRE... 

Prin înlăturarea, cu prilejul recentei remanieri, 
tocmai a artizanului programului guvernamental de 
reformă, încă înainte de orice încercare de aplicare, şi prin 
plasarea în executiv a înlocuitorului său, chiar dacă tot un 
proreformist, în aceeaşi postură de afiş pentru străinătate 
şi în fapt de insulă izolată într-o mare antireformistă, 
actuala guvernare a arătat, din păcate, că persistă pe linia 
de până acum de blocare a reformei. Este un mesaj grav. 
Pentru că din situaţia dramatică în care se găseşte 
economia românească nu se poate ieşi decât prin reformă. 
O dovedeşte clar faptul că jumătăţile de măsură promovate 
până în prezent pe calea reformei n-au dus decât într-o 
fundătură. Durerile înseşi pe care le suportă populaţia 
apar fără ţel, fără rost, în măsura în care, în condiţiile 
blocării reformei, nu se întrezăreşte nicio perspectivă de 
ameliorare. 

Nu doar actuala guvernare este însă de vină. Ci toate 
de până acum, articulate pe aceeaşi structură şi 
componenţă de esenţă a Puterii. Poate încă înainte de 
toate imputarea ar trebui făcută guvernării imediat post- 
decembriste, când într-adevăr se putea face ceva 
substanţial, căci potenţialul de schimbare pe care îl oferea 
acel Decembrie 89 - indiferent despre ce a fost vorba 
atunci - exista şi permitea într-adevăr demolarea vechilor 
structuri. Nimic de fond nu s-a făcut însă atunci. Degeaba 
se bat cu pumnul în piept acum dl. Roman şi toţi ai săi din 


acea perioadă că au făcut şi au dres. A fost doar multă 
vorbărie, în timp ce în fapt numai şi numai jumătăţi de 
măsură. Cei de atunci au inventat jumătăţile de măsură 
care au împiedicat crearea condiţiilor ca reforma să se 
poată impune definitiv. Liberalizarea parţială şi în etape a 
preţurilor generatoare numai de inflaţie, aşa-zisul 
gradualism în liberalizarea cursului valutar care o face de 
fapt imposibil de realizat şi care determină existenţa 
destabilizatoare a mai multor cursuri pe piaţă, acceptarea 
unor datorii niciodată achitabile între întreprinderile de 
stat spre a nu atinge cumva sectorul neviabil al industriei - 
iată numai câteva din principalele jumătăţi de măsură. Nici 
barem o întreprindere de stat nu a dat faliment într-o 
perioadă când producţia s-a prăbuşit la jumătate, indiciu 
fără echivoc că reforma nici măcar n-a pornit pe fond. 

Chiar mai rău, jumătăţile de măsură, de altminteri 
extrem de costisitoare economic şi social, au dat 
posibilităţi aproape nesperate restauraţiei politice. Care a 
exploatat, cât de curând a putut, aceste posibilităţi. Acum, 
orice potenţial de schimbare s-a epuizat şi România 
întâmpină această epuizare iară ca măcar să fi apucat a 
întreprinde măcar câteva schimbări semnificative. 
Restauraţia este aproape integrală. In toate posturile se 
află nu doar cei din trecut, ci aceia dintre ei care nu pot 
gândi decât ca în trecut. Reforma este complet blocată, 
exact într-un moment când guvernarea actuală, indiferent 
că-i place sau nu, are de suportat consecințele nu doar ale 
blocajului promovat în ultimul an de ea însăşi, ci şi ale 
tuturor jumătăţilor de măsură de până acum. 

Guvernarea actuală nu se află la cota necesară 
pentru a face faţă exigenţelor momentului. Nu doar prin 
intenţii ca atare, ci chiar prin incapacitatea de a înţelege. 
Ea persistă în aberaţia că dificultăţile prezentului sunt 
legate de prea multă sau prea rapidă reformă, când ele 
sunt determinate dimpotrivă de întârzierea şi absenţa în 
continuare a reformei. Restauraţia consideră reforma o 
ameninţare. Nici nu este de mirare că aceasta a ales 
modelul comunist de economie şi se luptă din răsputeri 


pentru el, întrucât nu se poate menţine altfel decât grefată 
pe modelul respectiv. De aceea, nici nu vrea să ştie că 
modelul a fost un eşec. 

DICTATURA DIRECTORILOR 

Guvernul se pregăteşte intens pentru a-şi sărbători - 
se pare cu destulă pompă - un an de la instalare. Cu 
pompă pentru că este însăşi convingerea sa că a fost un an 
de remarcabile realizări. Din punctul său de vedere aşa şi 
este. Că nu este şi pentru ţară ce mai contează! 
Obiectivele principale - mai puţin trâmbiţate, dar 
convenite în spatele uşilor închise şi obstinat urmărite - au 
fost din plin atinse. O restauraţie mijindă în urmă cu un an 
a fost complet desăvârşită, iar reforma a fost blocată şi 
este ţinută în chingă să nu care cumva să scape. 

Totodată, într-un acces de orgoliu contraproductiv, 
guvernul Văcăroiu a vrut să arate că este mai grozav decât 
F.M.I.-ul, cu riscul - deşi de-acum nu mai este vorba deo 
eventualitate, ci de o certitudine - de a lăsa ţara fără 
finanţare externă în chiar prag de iarnă. 

Dar cea mai gravă lovitură pe care guvernul Văcăroiu 
a dat-o reformei, indiferent cum ar întoarce acum foaia în 
speranţa unei reluări a finanţării externe, este încercarea 
de reparare de pe poziţii etatist CSP-iste a marii greşelii 
făcute de fostul guvern Roman, care a acordat autonomie 
gestionară întreprinderilor de stat fără contrapartida 
delegării responsabilităţilor de gestiune, ceea ce le-a 
aruncat pe acestea într-o gravă criză de autoritate, care a 
amplificat nebănuit corupţia, degradarea, delapidarea. 
Încurajându-i pe directori să reia frâiele şi dându-le 
împuterniciri şi întăriri de pe la ministere fără a le cere, ca 
şi dl. Roman, ceva în schimb, di. Văcăroiu n-a făcut altceva 
decât să consfinţească o situaţie de fapt, mai mult stricând 
decât corectând. Reinvestiţi cu autoritate, dar neavând 
nicio obligaţie - nici chiar atunci când şi aşa întârziatul 
„contract de management” va deveni eventual operaţional 
- directorii întreprinderilor de stat, aproape unicele care 
acţionează în industrie, pot instaura o dictatură tacită 


care, având şi oblăduirea de la centru, va osifica definitiv 
economia românească. 

Această economie nu mai este în stare să promoveze 
pe fond reforma. Directorii care ar trebui să fie factorul de 
schimbare n-au absolut niciun interes să schimbe ceva. Ba 
chiar dimpotrivă. De soarta întreprinderilor pe care le 
conduc n-au nicio grijă. Căci ştiu că dl. Văcăroiu şi dl. 
Iliescu nu le vor închide niciodată. Şi că alde Florin 
Georgescu şi alţii le vor scoate din „blocajul financiar”, 
adică le vor prelua datoriile „la stat”, de fapt punând 
populaţia să le plătească fie direct (prin buget), fie indirect 
(prin inflaţie). De sporirea salariilor lor se îngrijesc 
sindicatele. Protestând, amenințând şi chiar făcând greve, 
sindicatele obţin de la Guvern salarii mai mari pentru 
societăţile comerciale în care lucrează cu alte cuvinte şi 
pentru conducătorii acestor societăţi. Nici că-i de mirare 
că directorii atât de la S.N.C.FE.R., cât şi de la Regia Huilei 
erau tare mulţumiţi de grevele mecanicilor de locomotivă 
şi ale minerilor din Valea Jiului. Şi, în acest timp, prin 
intermediul S.R.L.-urilor pe care le-au înfiinţat - sub 
numele lor sau, şi mai bine, al rudelor sau prietenilor lor 
apropiaţi - şi prin care se desfac produsele fabricate în 
întreprinderile, ce cu onoare le conduc, pot fura statul cu 
acte în regulă, nu ca în trecut. Situaţia pentru ei este chiar 
perfectă. Ce le mai trebuie lor reformă, restructurare, 
privatizare? l-ar încurca. Şi dl. Văcăroiu., nu vrea să pună 
beţe-n roate industriei. Prin dictatura directorilor de stat, 
care blochează orice pas înainte, chiar dacă, ar veni şi vreo 
iniţiativă în acest sens de sus dl. Văcăroiu a obţinut 
victoria deplină asupra reformei. 

(Tineretul liber” /ar. 1049/20 septembrie 1993> 

FALIMENTUL FĂRĂ FALIŢI 

Recent, guvernul a dat publicităţii o listă de 20 de 
întreprinderi cu capital de stat aflate în ceea ce a numit 
„incapacitate de plată”. Mai pe româneşte s-ar spune 
falimentare. A fost clar că guvernul a făcut publică lista nu 
din vreun îndemn de a informa populaţia cu privire la 
situaţia reală din industrie - ale cărei grave carenţe nimeni 


altcineva decât populaţia este pusă să le acopere prin 
inflaţie şi degradarea calităţii vieţii - ci pur şi simplu 
pentru a da un semnal FMl-ului, în încercarea de a smulge 
creditul stand-by, că restructurarea industriei româneşti a 
început. Şi că guvernul ar fi chiar dispus, în favoarea 
reformei, să recurgă la măsura dureroasă dar necesară a 
închiderii unor întreprinderi fără şanse (de vreme ce sunt 
declarate în incapacitate de plată). 

Listă a stârnit reacţii care ar putea fi considerate, în 
primul moment, curioase. Fondul Proprietății de Stat - 
care potrivit legii este reprezentantul statului-patron - a 
comunicat că nu a fost informat de componenţa listei 
stabilite de guvern, vrând să lase a se înţelege că, vezi 
Doamne, nu ar împărtăşi evaluărilor privind incapacitatea 
de plată. Reprezentanți ai mai multora dintre 
întreprinderile în cauză au declarat că societăţile lor nici 
chiar prospere n-ar fi, dar de fapt nici în incapacitate de 
plată nu sunt. Imediat s-a apelat la de-acum vestita 
formulă „în blocaj financiar”, subliniindu-se că dacă ar 
primi cât ar fi urmat să primească, întreprinderile 
respective ar părăsi, ca prin farmec, postura de rău 
platnic, devenind poate chiar creditori. Bineînţeles că, 
precum în orice altă dispută privind blocajul financiar, rău- 
platnicul nu menţionează exact şi cât are el de dat altora şi 
mai ales dacă ceea ce pretinde a avea de primit este doar 
în contul unor producţii pe stoc sau dimpotrivă în contul 
unor livrări efective, şi în plus, acceptate clar la plată de 
către beneficiari. 

De fapt mobilul acestor reacţii este altul. Agenţii 
economici nominalizați de către guvern în incapacitate de 
plată ştiu prea bine că atâţia dintre furnizorii şi clienţii lor 
de stat sunt într-o exact aceeaşi situaţie şi protestul lor 
este de genul: „de ce eu, nu şi ei?” sau „dacă nu şi ei, 
atunci de ce eu?”. Deznodământul? Fie nominalizaţii vor 
sfârşi prin a-i arăta cu degetul şi pe ceilalţi faliţi, după 
preceptul „să moară şi capra vecinului”, fie guvernul va 
muşamaliza afacerea după tehnologia binecunoscută şi de- 
acum cu succes probată a „corupţiei fără corupti”. In cazul 


în speţă ar fi vorba de „falimentul fără faliţi”. 

Din, păcate, ca şi în cazul corupţiei, într-o asemenea 
situaţie suntem: a falimentului fără  faliţi. Care 
înmormântează restructurarea şi orice şansă de ieşire din 
marasm. Dacă era de aşteptat, înainte de toate, ceva de la 
guvernele post-decembriste era tocmai recunoaşterea nu 
numai a falimentului ci şi a faliţilor din segmentul neviabil 
al industriei. Ceauşescu refuza să recunoască nici chiar 
falimentul (aşa ca principiu). Roman şi Stolojan au 
recunoscut mai mult sau mai puţin falimentul... dar fără 
faliti. Deşi ajuns la guvernare când politica falimentului 
fără faliţi falimentase ea însăşi, dl. Văcăroiu a găsit că cel 
mai potrivit lucru ar fi să se întoarcă la minunata abordare 
de pe vremea lui Ceauşescu. Căci ce altceva reprezintă 
declaraţiile sale oficiale că, în România, cu excepţia unui 
sprijin deja acordat de către stat mineritului, nu există 
subvenţii în industrie. Nu există subvenţii, nu există deci 
faliment. Nu există faliment, nu există nici faliţi. Simplu ca 
bună ziua! Numai că dl. Văcăroiu nu ne spune şi despre ce 
fel de subvenţii este vorba. Cât le priveşte pe cele în clar, 
transparente, de la buget are chiar dreptate. Dar nu suflă 
un cuvinţel despre cele făcute pe uşa din dos, prin 
diferenţe de curs valutar, credite neperformante şi datorii 
niciodată  achitabile. Că o asemenea subvenţionare 
camuflată există o dovedeşte faptul că, deşi dl. Văcăroiu 
neagă prezenţa unor subvenţii industriale, tot dânsul 
aprobă o listă de 20 de întreprinderi industriale în 
incapacitate de plată. Cum or fiinţa acestea fără subvenţii? 

(„TINERETUL LIBER” nr. 1064/7 octombrie 1993) 

AIUREALA SE PERFECŢIONEAZĂ 

Pe cât de amuzantă pe atât de gravă este decizia 
Camerei Deputaţilor de a constitui o subcomisie pentru 
anchetarea aplicării legilor în bănci, cu specificaţie 
expresă pentru reglementările privind regimul valutar şi 
acordarea creditelor. Amuzantă, pentru că, după o vorbărie 
îndelungată şi  searbădă de incriminare a celor 
actualmente la conducere în sistemul bancar, parlamentari 
ai Puterii se hotăresc să aleagă pentru declanşarea 


anchetelor, de altfel după proceduri nu tocmai 
constituţionale, momentul actual. Ca din întâmplare, 
desigur! Numai că alegerea este atât de cusută cu aţă albă 
încât nu-ţi poţi reţine zâmbetele. Gravă pentru că tocmai 
acum este momentul decisiv în perfectarea acordului cu 
FMI şi acesta arătase clar că o „destabilizare” în sistemul 
bancar nu ar fi de bun augur pentru finalizarea acordului 
de credit. Vizată este reforma însăşi. Acordul cu FMI ar 
însemna, de data aceasta, declanşarea reformei autentice, 
prin liberalizarea dobânzilor şi cursului valutar. Înclinaţiile 
etatiste ale actualei Puteri ar pierde o rundă. lată ce vrea 
probabil aceasta să evite. Poate chiar cu riscul pierderii 
finanţării externe. Cât despre o iarnă fără finanţare 
externă, cel mai bine va vorbi iarna însăşi. lar dacă este 
vorba doar de răfuiala actualei Puteri cu dl. Roman şi ai 
săi, aceasta reprezintă o miză prea mică pentru a lăsa în 
frig o întreagă naţiune. 

Că în bănci există corupţie asta ştie demult până şi 
Gri vei. De altminteri, dacă stăm şi judecăm bine, nici nu 
poate fi altfel. Sunt create toate condiţiile pentru a 
încuraja Corupţia şi nu pentru a o stârpi cumva. Climatul 
coruptiv este un efect direct al faptului că, pentru niciuna 
din activităţile bancare fundamentale, nu există o 
adevărată piaţă. Şi nu există, deoarece aşa-numita reformă 
românească spre o economie de piaţă a fost mai mult pe 
hârtie în timp ce în practică a fost vorba doar de jumătăţi 
de măsură pentru a se „lua faţa”, pe fond încercându-se de 
fapt păstrarea vechilor structuri şi mecanisme de tip 
etatist. La noi nu există o reală* piaţă a creditului, încă se 
discută despre dobânzile cu care băncile dau împrumuturi 
şi nu - precum ar fi firesc dacă tot vrem economie de piaţă 
- despre dobânzile cu care sunt remunerate depunerile. 
Dac. s-ar discuta astfel n-ar mai exista nicio controversă 
asupra nivelului dobânzilor. Căci este absolut normal ca, 
pentru a pretinde cuiva să-şi ţină banii într-o bancă, 
aceasta să-i acopere măcar deprecierea depozitului 
datorată inflaţiei. Dobânda cu care băncile dau 
împrumuturi este o dobândă derivată din cea cu care se 


onorează depozitele, fiind doar cu puţin mai mare întrucât 
din diferenţe trăiesc băncile. La noi, însă, dobânda este 
mai mică decât rata inflaţiei şi, în plus, se fac mereu 
presiuni politice pentru acordarea de credite cu aşa- 
numite dobânzi preferenţiale. Asliel totul se transformă 
într-o a egere administrativă la dispoziţia bancarilor” (căci 
despre bancheri nu poate fi vorba). Şi ar fi chiar imposibil 
ca distribuţia bucatelor să nu se facă prin „darea din 
urechi” şi alte binecunoscute mijloace, să le zicem 
eufemistic, „balcanice”. 

Ce să mai vorbim de valută. Cursul leului nefiind 
liberalizat, nu există o autentică piaţă valutară. Aceasta 
face ca aşa-numitul curs al licitaţiei bancare să fie o 
frumoasă poveste, iar cei ce ajung să aibă acces la valută 
la un asemenea curs sunt nişte favorizați ai sorții care şi- 
au folosit „inteligent” puterea de persuasiune (cam tot de 
natură balcanică). Dar, vai, atât de puţin din accesul la 
valută se realizează la „cursul oficial”, grosul (peste 85%) 
se efectuează la cursul pieţei negre, onorariile grase fiind 
încasate de diferiţi intermediari, care au ajuns să-şi umple 
buzunarele fără niciun fel de activitate economică, 
minunându-se pur şi simplu de câtă aiureală poate fi în 
jurul lor. 

De fapt asta este: o extraordinară aiureală, care a 
mai făcut un pas înainte prin crearea amintitei subcomisii. 
Iniţiatorii - parlamentari fedesenişti, pe unerişii, peremişti 
şi pesemişti - îi acuză pe cei de prin bănci - oameni rămaşi 
de pe vremea lui Roman sau Stoiojan - de corupţie, dar nu 
cer nicidecum să se ia vreo măsură care să pună capăt 
posibilităţilor de corupție, adică să se  liberalizeze 
dobânzile şi cursul valutar, ceea ce ar lipsi de obiect 
atribuirea cu şperţ a creditelor şi a valutei. Ei sunt de fapt 
împotriva unei asemenea liberalizări, dând cum se spune 
apă la moară celor care trag foloase de pe urma alocării 
administrative a creditorilor şi valutei şi care se vaită că 
nu pot recurge la liberalizarea de ei dorită tocmai din 
cauza presiunilor politice la care sunt supuşi. Şi pur şi 
simplu strigă supăraţi că acuzatorii le vor de fapt să le ia 


locul, pe criterii politice, la comanda împărţirii bucatelor. 
Ceea ce aceştia nici nu ascund. Cât despre reformă să 
auzim numai de bine. 

(„TINERETUL LIBER” ar. ]073/1S octombrie 1993) 

ECONOMIA, MESERIE GREA 

Nu trebuie să mire pe nimeni că România n-are 
niciun fel de şanse tocmai atunci când acestea păreau să-i 
surâdă. „Dumnezeu îţi dă, spune proverbul, dar în obor nu- 
ti bagă”. Cineva ar trebui să valorifice şansele. Dar se vede 
treaba că nu prea are cine. Căci, prin poziţiile pe unde se 
creionează sau se iau decizii, sau cocoţat atâţia care nici 
chiar în probleme simple - însă din păcate de fond - nu 
înţeleg măcar despre ce este vorba. 

Problema cursului leului este una dintre acestea. 
Doar una, dar dintre cele fundamentale. Şansa oferită de 
acel decembrie '89 - indiferent ce a fost atunci - era aceea 
că, abandonându-se mutilările fizice şi psihice pe care 
centralismul economic şi autoritarismul politic asociat le 
administrau permanent iniţiativei şi spiritului 
întreprinzător, se putea începe construirea unei economii 
eficiente, apte să reziste  necruţătoarei competiții 
internaţionale cu vârful ei de lance, concurenţa 
tehnologică, de la sfârşitul secolului XX. Nu trebuie să fii 
economist spre a înţelege că fără convertibilitatea monedei 
naţionale - şi fără măcar un curs unic şi adevărat al 
acesteia - eficienţă economică în sine şi adaptare la 
exigenţele  teribilei competiții mondiale sunt strict 
imposibile. (Comunismul s-a agăţat cu dinții de 
neconvertibilitate tocmai pentru că este paravanul în 
spatele căruia se puteau practica voluntarismul, arbitrarul, 
ignorarea cerinţelor pieţei şi subordonarea completă a 
economicului politicului. Fără a lăsa leul să intre în 
realitate - indiferent de costul iniţial economic şi social al 
operaţiunii - fără a-l scoate la bătaie pe piaţa 
internaţională atât cât îi permit forţele, chiar dacă pentru 
început slabe, nu există absolut nicio şansă de a obţine 
deschiderea necesară pentru ca economia românească să 
nu ajungă a mai avea parteneri doar în Africa. Nu totul se 


rezolvă desigur cu liberalizarea cursului leului, dar nimic 
nu se poate rezolva fără aceasta. 

Foarte curând se va putea consemna că România şi-a 
permis luxul abominabil de a pierde patru ani - aiuritor de 
mult pentru o ţară în ananghie în prag de secol XXI - cu 
discuţii sterile, încărcate de un politicianism feudal, despre 
oportunitatea liberalizării cursului, cu jumătăţi de măsură 
pe calea acesteia, ca de pildă „cursuri paralele” sau 
„liberalizarea treptată” şi alte asemenea invenţii ridicole 
care ar stârni numai zâmbete binevoitoare dacă n-ar 
produce plânsul prin caracterul lor costisitor în plan 
economic şi social. Dacă liberalizarea cursului, ca „preţ al 
tuturor preţurilor” ar fi fost făcută atunci când trebuia - 
adică în 1990 odată cu liberalizarea globală a preţurilor - 
s-ar fi realizat la circa 100 lei pentru un dolar şi cursul ar fi 
fost acum probabil 200 - 300 lei pentru dolar, 
corespunzător creşterii inevitabile a preţurilor interne de 
atunci şi până în prezent, încă în urmă cu câteva 
săptămâni o liberalizare avea şansa de a echilibra cursul în 
jurul a 1100 - 1200 lei dolarul. Dar deja acum pe piaţa 
neagră s-a ajuns la 1700 lei dolarul, condiţii în care 
depăşirea „pragului” de 1.000 lei dolarul de către „cursul 
oficial” nu mai are nicio valoare şi nicio semnificaţie. Ceea 
ce nu se înţelege este nu numai faptul că „hulitul” curs de 
pe piaţa neagră este singurul relevant pentru că se 
formează pe unica piaţă unde operează cererea şi oferta şi 
nu ordinele guvernamentale, dar şi că orice curs are o 
încărcătură psihologică şi că ţinerea sa în menghina 
politicului nu face decât să alimenteze prăbuşirea pentru 
că toţi operatorii economici (întreprinderi sau simpli 
particulari) trăiesc cu psihoza ei şi gândesc toate mişcările 
(schimburi, preţuri) pe care le întreprind ca protecţie faţă 
de cele mai înnegurate anticipări. 

Ridicolul cel mai mare este însă altul. Aceiaşi şi 
aceiaşi de care a ajuns să depindă soarta României prin 
Parlament cheamă din când în când să dea seamă - ultima 
dată ieri - pe guvernatorul Băncii Naţionale. Dar să nu se 
creadă cumva că pentru jumătăţile de măsură de care se 


face realmente vinovat dl. Isărescu sau, eventual, pentru 
faptul că, neliberalizând nici cursul, nici dobânzile, atât 
valuta, cât şi creditele continuă să fie alocate nu pe baze 
economice, ci prin dispoziţii administrative, care, ştim 
bine, stabilesc priorităţile pe ochi frumoşi sau prin 
arhiuzitatele mijloace  „balcanice”. Dl. Isărescu este 
chemat să fie pus la zid pentru că se încumetă să 
întreprindă minusculi paşi spre fixarea unor dobânzi 
acoperitoare ale inflaţiei sau pentru înaintarea spre un 
curs realist al leului. Şi toate acestea sunt taxate drept 
„politică  antinaţională”. In legătură cu o asemenea 
confuzie colosală nu mai poate fi vorba de opinii de 
dreapta sau de stânga - care merită fiecare respectul 
cuvenit - ci de o banală incapacitate de înţelegere de tip 
funarist a problemei. Celor ce nu înţeleg li s-ar putea 
spune că economia e meserie grea şi să se lase păgubaşi. 
Numai că ei se încăpăţânează să decidă în problemele 
economice. Şi de aceea nu trebuie să ne mirăm că 
România nu are niciun fel de şanse 
(„TINERETUL LIBER” ar. 1082 & 8 octombrie 1993) 
SUBVENŢIILE CAMUFLATE SUGRUMĂ POPULAŢIA 
Incrâncenarea guvernului Văcăroiu, ca şi a întregului 
arc parlamentar susţinător al acestuia din Parlament, 
împotriva acordului cu FMI are o determinare precisă. Prin 
condiţiile implicate - liberalizarea cursului valutar, 
eliminarea creditelor neperformante, finanţarea 
neinflaţionistă a bugetului - aplicarea acordului ar demola 
întregul eşafodaj al subvenţionării camuflate a industriilor 
falimentare. La care se apelează pentru ca dl. Văcăroiu să 
poată declara sus şi tare că, de la buget, cu unele mici 
excepţii pentru minerit, nu există subvenţii industriale. Şi 
dacă nu există subvenţii, toate activităţile fiind rentabile, 
la ce bun restructurare, privatizare, reformă?! E clar nu?! 
Subvenţionarea pe uşa din dos este posibilă, înainte 
de toate, în condiţiile întreţinerii deliberate a unei confuzii 
instituţionale în legătură cu reprezentarea statului-patron. 
Guvernul şi FPS se fac a-şi pasa reciproc mingea pentru a 
se sustrage de fapt obligaţiei de a prezenta un cont al 


statului-patron. Ca atare, nu doar este ascunsă situaţia 
reală a acestuia, dar se pot şi continua practicile de ţinere 
în viaţă a unor întreprinderi falimentare pe spezele altora 
care cât de cât funcţionează. 

Întrucât însă cam toată industria ţării dă din colţ în 
colţ şi, vai! cei care de bine de rău mai rezistă nu vor să li 
se mai ia aşa pur şi simplu spre a-i alimenta pe cei 
falimentari, trebuie găsite şi alte mijloace de a-i ţine viaţă 
pe aceştia din urmă. 

O modalitate folosită este de a întârzia absorbţia în 
economie a schimbărilor cursului valutar. Astfel, prin 
decontarea intrărilor de energie în industriile falimentare 
la cursul mai favorabil din urmă cu câteva luni, activitatea 
acestora - decontată la ieşire dimpotrivă la preţurile zilei 
sau, mai ales, la cursul valutar al zilei în cazul exportului - 
apare artificial rentabilă. Încă în primăvară, Banca 
Naţională raporta că are în cont pasive reprezentând 
acoperiri de „diferenţe de curs” în valoare nici mai mult 
nici mai puţin de 598 miliarde lei. Pentru aceste trucuri 
este însă nevoie de un curs neliberalizat, supus deciziei 
administrative, chiar dacă reversul medaliei înseamnă un 
dezastru economic şi, printre altele, făcându-se 
„bancarilor” cadou posibilitatea de a profita de pe urma 
decalajului de timp între cursul administrativ şi cursul real 
al pieţei pentru a transforma valuta într-o marfă în penurie 
şi a o distribui după legea acestor mărfuri, adică cu şperţ 
De curând să găsit însă soluţia pentru acest ultim aspect 
„negativ”: vor fi schimbaţi „bancarii” spre a aduce fideli ai 
partidului de guvernământ la comanda împărţirii 
bucatelor. 

Aceasta va spori posibilităţile de acordare de credite 
de către băncile de stat întreprinderilor de stat neviabile - 
numite  eufemistic „credite neperformante” - care 
constituie o altă modalitate importantă de subvenţionare 
mascată. Şi este vorba anual de alte sute de miliarde lei. 

Dar lucrurile nu se opresc aici. Poate cea importantă 
dintre căile acestei  subvenţionări este ceea ce 
responsabilii noştri cu economia numesc tot eufemistic 


„blocaj financiar”. Nu este vorba de altceva decât de 
datorii între întreprinderi de stat care - ştie toată lumea - 
nu vor fi achitate niciodată, pentru că rău-platnicii care, 
prin debitele lor, stau la baza întregii încurcături 
financiare, sunt de fapt falimentari. La sfârşitul fiecărui an 
se strâng 1500 - 2000 miliarde lei datorii niciodată 
achitabile. Domnii Roman şi Stolojan le-au preluat în clar 
la buget. Ceea ce s-a numit „compensare globală”. Dl. 
Văcăroiu intenţionează să procedeze altfel, pretextând că 
nu ar vrea să mai împovereze bugetul. Le va prelua la 
„datoria publică”. Dincolo de faptul că datoria publică are 
cu totul alte resorturi şi țeluri - pe care nu le discutăm 
acum aici - plata ei se face însă tot de la buget, adică este 
achitată de către populaţie. 

Chiar şi numai acceptarea şi preluarea datoriilor 
implicate în aşa-numitul blocaj financiar constituie proba 
fără echivoc a subvenţionării (camuflate) căreia dl. 
Văcăroiu refuză să-i recunoască existenţa. Cine suportă 
nota de plată este însă clar. Nici dl. Văcăroiu, nici „statul”, 
ci populaţia, pentru că de la populaţie strânge statul bani. 
Şi dacă nu apare în clar ca povară în buget, fiind finanțată 
prin emisiuni monetare fără acoperire, populaţia poate fi 
sigură că, la fel ca în cazul „creditelor neperformante” şi 
„diferenţelor de curs valutar”, este vorba de sacul cu 
pietre care îi este pus în cârcă prin inflaţia mereu mai 
ruinătoare. Şi de care, având drept cauză camuflarea 
subvenţionării unei industrii neviabile, nu există nicio 
şansă de a se scăpa. 

(„TINERETUL LIBER” nr. 108 Sn noiembrie 1993) 

UN SLOGAN COSTISITOR 

Premierul Văcăroiu nu scapă un prilej de a vorbi de 
tendinţele, care s-ar manifesta, de reluare a activităţii 
industriale. Sunt prezentate cifre peste cifre care să ateste 
creşteri ale producţiei industriale fie de la o lună la alta, fie 
în comparaţie cu luni corespunzătoare ale anului trecut, fie 
faţă de medii lunare anterioare etc. De avut mai degrabă 
în atenţie sunt însă interpretările domnului Văcăroiu care 
ne spune pe baza acestor cifre că obiectivul guvernului său 


pe anul în curs a fost realizat: declinul producţiei a fost 
oprit, creându-se, după cum mai adaugă dânsul, condiţii 
pentru începerea redresării în anul viitor. Iarna ar urma să 
mai tempereze elanul primului ministru. Pentru că iarna 
ies la suprafaţă în forme, acute constrângerile energetice 
cronice ale economiei româneşti, legate de faptul că o 
industrie aberant dezvoltată şi structural ineficientă nu 
este în stare să exporte într-atât încât să-şi procure din 
import măcar necesarul propriu de energie, de care din 
motive naturale, nu dispune din resurse interne. 
Constrângerile cresc mai ales în iarna aceasta când, prin 
blocarea reformei, Guvernul Văcăroiu şi-a asumat riscul de 
a nu încheia la timp acordul stand-by cu FMI şi, deci, de a 
rămâne fără indispensabila finanţare externă. Dacă 
statisticile pierd din vedere întreruperile în aprovizionarea 
normală a populaţiei cu căldură şi electricitate, nu ar avea 
însă cum, în principiu, să scape reflectării restrângerile 
forţate de producţie în industrie. Să vedem ce va spune 
premierul despre fenomen în cursul iernii, dar până atunci 
vorbeşte despre o creştere a producţiei industriale. 

Admiţând că este şi o realitate ceea ce spun până 
acum statisticile pe care le invocă dl. Văcăroiu, ar fi de 
fapt mult mai grav decât dacă o creştere a producţiei 
industriale nici nu ar fi intervenit! Prăbuşirea producţiei 
industriale în ultimii patru ani a avut loc în condiţiile 
dispariţiei unor pieţe reale de export (CAER) şi a unor 
pieţe fictive interne (lanţul producţiei de dragul 
producţiei). Incă şi din actualul nivel al producţiei 
industriale, atât de scăzut pe cât e, circa 25% reprezintă 
producţie pe stoc, adică fără piaţă, şi, deci, fără posibilităţi 
de plată. Existenţa ei este posibilă pe baza subvenţionării 
camuflate, prin diferite modalităţi, a segmentului neviabil 
al industriei şi este pusă în evidenţă de aşa-numitul „blocaj 
financiar”, care nu înseamnă altceva decât o încurcătură 
generată de cei în imposibilitate cronică de plată din lipsă 
de piaţă, dar care continuă să fie artificial menţinuţi în 
viaţă. 

Producţia pe stoc îndeosebi, dar şi capacităţile 


nefolosite evidențiază dramatic ceea ce ştim din 
informaţiile curente: absenţa oricărei schimbări în 
structurile fizice ale industriei (întreprinderi, 
echipamente). Şansa de a găsi pieţe şi, deci, de a creşte 
producţia este legată de schimbarea acestor structuri 
pentru a le face apte să fabrice alte mărfuri sau de a le 
adapta şi îmbunătăţi substanţial pe rele existente. Or, în 
măsura în care în întreaga industrie aproape nimic din 
structurile fizice nu s-a schimbat, o producţie mai mare nu 
înseamnă altceva decât reactivarea vechilor structuri 
productive şi, în fapt, obţinerea unor producţii nenecesare, 
fără piaţă. 

România are nevoie de redresarea producţiei 
industriale, dar numai după începerea şi pe baza 
restructurării. Numai de atunci încolo va fi un fenomen 
pozitiv. Până atunci reprezintă o alimentare iresponsabilă 
exact a balastului de care trebuie să scăpăm pentru că 
blochează iremediabil întreaga economie şi răpeşte orice 
şansă de realizare a unei însănătoşiri economice. Pe 
structurile economice actuale redresarea producţiei este 
posibilă dar în niciun caz de dorit. Pentru că posibilitatea 
este legată doar de irosirea de resurse. Până la o cât de cât 
semnificativă schimbare a structurilor de producţie, o 
redresare a activităţii economice nu poate fi decât un 
slogan politic, dar a cărui încercare de aptirare este nu 
numai fără rost, ci şi extrem de costisitoare. 

(„TINERETUL LIBER” ar. 1114/ 6 decembrie 1993) 

MOŢIUNEA CADE, DILEMELE RĂMÂN 

Şi cea din urmă - a treia - moţiune a Opoziţiei 
împotriva actualului Executiv a căzut. Aşa cum, de altfel, 
era de aşteptat. În ciuda unor fraze sforăitoare, aliaţii 
parlamentari ai partidului de guvernământ s-au 
înregimentat cuminței acestuia. Din punctul de vedere al 
prăpastiei dintre agitația zgomotoasă împotriva Guvernului 
şi actul obedient al votului, PUNR a întrecut deja orice 
măsură, ajungând într-o poziție strict caraghioasă. Măcar 
PRM şi PSM discută oficial în termenii „orice, dar nu cu 
Opoziția”, Moţiunea a întrunit 223 de voturi, semn că 


disciplina de partid a fost respectată, în cazul micii 
diferenţe fiind vorba de indisponibilităţi căci Opoziția 
dispune în total de 227 voturi. Doar 227. În timp ce, având 
nevoie procedural de aprobarea unei majorităţi de 
„jumătate plus 1” din totalul membrilor celor două Camere 
ale Parlamentului, o Moţiune de cenzură trebuie, pentru a 
trece, să întrunească 243 de voturi. Şi pentru depăşirea 
unui asemenea prag este indispensabil ca o parte a arcului 
parlamentar de stânga - vreo 20 de deputaţi sau senatori - 
să voteze cu Opoziția. Ceea ce deocamdată pare exclus. 

Dimpotrivă, făcându-se a nu înţelege sensul 
demersului  Opoziţiei - şi bătând toba expres cu 
interpretarea acestuia ca o încercare feroce de ajungere la 
putere şi nu de deschidere către o guvernare mai abilitată 
să răspundă sfidărilor interne şi externe ale perioadei - 
reprezentanţii Puterii s-au pregătit, s-ar putea spune 
minuţios, spre a da câteva palme Opoziţiei pentru 
îndrăzneala de a contesta. S-a apelat la arhicunoscutele 
metode ale prezentării negrului drept alb, în care Puterea 
actuală are experţi îndelung verificaţi. Precum şi la aceiaşi 
mereu gata să se facă purtători ai unui asemenea mesaj, 
deoarece pentru ei onorabilitatea nu contează. Şi în timp 
ce, gândindu-se măcar puţin şi la propriul electorat, 
reprezentanţii partidelor aliate au mai scăzut ceva din 
tonul ditirambic - senatorul Adrian Păunescu având chiar o 
intervenţie echilibrată în care a cerut unirea eforturilor 
competenţelor din tabăra Stângii şi din tabăra Dreptei - 
cei ai partidelor de guvernământ precum şi cel direct vizat 
(dl. Văcăroiu) s-au întrecut în neadevăruri şi manevre 
diversioniste, a căror linie strategică a fost: Opoziţiei nu 
numai că nu-i convine că lucrurile au început să meargă 
bine în 

România (?!) dar, din această cauză, i-ar surâde chiar 
să vină-la putere pentru că ar putea lua totul de-a gata. 
Rar au putut fi auzite atâtea baliverne şi minciuni pe 
unitate de timp: de la afirmaţia că sar subvenţiona doar 
agricultura şi mineritul (fără o vorbă despre miile de 
miliarde de lei subvenţii camuflate, nu de la buget, pentru 


industriile falimentare, care sunt puse în cârca populaţiei 
prin inflaţia insuportabilă de peste 300 la sută anual), până 
la halucinanta „prognoză” că nivelul de trai va spori în 
1994 cu 15 - 20 la sută! 

În orice caz, pentru populaţia confruntată cu alte 
realităţii, toate acestea au apărut o  gargară 
nemaipomenită care în plus, pe măsură ce treceau orele, 
se arată şi interminabilă. Cu ajutorul TVR care a transmis 
dezbaterea, parlamentarii - deopotrivă ai Puterii şi 
Opoziţiei - au stricat românului o zi întreagă, căci de pe 
urma discuţiilor a realizat bine că nu va avea absolut 
nimic, putându-şi lua binemeritat dreptul de a le considera 
complet inutile. 

Pentru Putere, faţă de problemele pe care le are, 
victoria obţinută nu prea reprezintă mare lucru. Dilemele 
asupra reformei economice rămân aceleaşi. Guvernul, prin 
Acordul cu FMI, s-a angajat pentru o reformă pe care din 
arcul de stânga nu o doreşte de fapt nimeni, PSM-ul cel 
puţin exprimându-se deschis împotrivă. În privinţa acestei 
reforme va manifesta arcul de stânga aceeaşi unitate în 
jurul guvernului PDSR-ist precum împotriva Opoziţiei în 
cazul moţiunii? Un prim test va fi trecerea prin Parlament 
a Acordului cu FMI. Dacă Stânga se va manifesta unitar 
înseamnă ori că a hotărât să aplice o reformă cu care nu 
este de acord urmând a îmbrăca o altă haină politică, ori 
că este decisă să joace doar teatru fără a-şi întreprinde 
reforma, dar atunci trebuie să fie conştientă că îşi asumă 
responsabilitatea blocării accesului României pe pieţele 
financiare internaţionale. Dacă Stânga nu se va manifesta 
unitar cu prilejul votării Acordului cu FMI, acesta va avea 
nevoie pentru a fi adoptat de contribuţia Opoziţiei, întrucât 
spre deosebire de moţiune, în cazul respectiv, nu Opoziția, 
ci Puterea trebuie să obţină majoritatea şi o defecţiune în 
cadrul ei semnifică automat înfrângere. Şi atunci dl. 
Iliescu, dacă va dori totuşi să n-o strice cu comunitatea 
finanţelor mondiale, va constata că toată străduinţa 
obstinată ca Stânga să respingă moţiunea Opoziţiei nu va 
fi avut de fapt niciun rost. 


(„TINERETUL LIBER” nr. 112620 decembrie 1993) 

CU LASOUL POT PRINDE DOAR PROFESIONIŞTII 

Înăbuşirea regretabilă şi costisitoare de către 
adversarii reformei a tentativei de liberalizare a cursului 
valutar în Ajunul Crăciunului a accentuat la 600 - 700 lei 
pentru un dolar decalajul dintre cursul de pe pieţele 
paralele şi cel de pe piaţa licitaţiei bancare oficiale. Ceea 
ce, din păcate, va amplifica permanentele presiuni pe care 
acest decalaj le exercită asupra preţurilor interne. Fiecare 
agent economic, de stat sau privat, doar pretinde că-şi 
fixează preţurile în funcţie de cursul oficial, în timp ce în 
practică şi le calculează faţă de cursul de pe pieţele 
paralele. Orice preţ include, în mod normal, anticipaţia 
privind efectele evoluţiei previzibile a cursului. Dar, la noi, 
verificatul fapt că în numai câteva luni cursul oficial calcă 
pe urma celui de pe pieţele paralele face ca toate preţurile 
să „fie artificial majorate prin includerea celor mai 
defavorabile anticipări asupra evoluţiei cursului. Pe seama 
cui sunt majorate aceste preţuri? A populaţiei care, pe 
bună dreptate, se oripilează în confruntare cu inflaţia de 
peste 300% anual. 

Deci, asupra economiei se răsfrânge oprimant nu 
doar exploatarea în profit propriu de către mafioţii valutei 
a diferenţei în sine dintre cursul oficial şi cel al pieţelor 
paralele. Mai gravă este însă întreţinerea acestei 
diferenţe, fie prin manevre deliberate, fie prin însăşi 
neluarea unor măsuri care s-o lichideze. Pentru că 
întreţinerea unei asemenea diferenţe generează un cerc 
vicios în devalorizarea leului, ale cărei consecinţe 
inflaţioniste se regăsesc în preţurile interne nu numai post- 
factum (adică normal), ci şi anticipativ (şi deci cel puţin în 
parte artificial). Putem fi convinşi că pe piaţa românească 
operează preţuri cu 20% până la 40% mai mari decât ar 
putea fi. Şi întregul supliment reprezintă acoperirea pe 
care agenții economici şi-o iau faţă de viitoarea 
considerată sigură devalorizare a leului. 

Cei ce cred că pot opri degradarea leului altfel decât 
prin liberalizare se înşală. Mai mult, opunându-se 


liberalizării, contribuie, inconştient sau conştient la 
prăbuşirea leului, pe care pretind sau se laudă că-l apără. 
Trebuie despărțite consecinţele imediate ale liberalizării - 
care se materializează într-o creştere a preţurilor interne - 
de cele pe termen scurt (câteva luni) care constau, 
dimpotrivă, tocmai în gâtuirea inflaţiei. În condiţiile 
liberalizării ar dispărea cursurile multiple şi deci toate 
manevrele şi speculaţiile legate exact de existenţa lor. S-ar 
crea posibilităţi pentru constituirea unei pieţe valutare 
integrate, care, prin însuşi volumul său mai mare, ar 
deveni mai puţin vulnerabilă la presiuni altele decât starea 
economiei. S-ar submina bazele actualei neîncrederi, 
parţial artificiale, în moneda naţională, care face ca valuta 
să fie acum nu un instrument de lucru, ci o valoare-refugiu 
cu preţ aberant în continuă creştere. Cursul s-ar putea 
„linişti”. Mai ales că, fiind unic, ar fi înlăturat efectul de 
alunecare ce există în prezent din cauza unor cursuri 
multiple, cel de pieţele paralele împins în jos de speculaţii 
târându-l după el pe cel oficial. Pentru agenţii economici, 
devalorizarea n-ar mai apărea ca o perspectivă inevitabilă 
şi, ca atare, anticipaţiile lor inflaţioniste s-ar diminua. 
Inflaţia pe seama includerii în preţuri a unor asemenea 
anticipaţii s-ar mai potoli. Aşa cum am mai arătat şi în alte 
dăţi, nu totul se poate rezolva prin liberalizarea cursului 
valutar, dar nimic nu se poate face fără aceasta. 

De trei ani se susţine că poate nici cursul oficial n-o fi 
cel real, dar în niciun caz cel de pe pieţele paralele nu 
reprezintă reperul autentic. Adevărul, ni se spune, ar fi pe 
undeva pe la mijloc. Şi acum se susţine o asemenea teorie, 
deşi practica a dovedit fără echivoc că aşa-numitul curs 
oficial, indiferent de formula lui, n-a făcut decât să urmeze 
inexorabil pe cel al pieţelor paralele. Niciodată nu s-a 
produs o mişcare inversă. Acum se pretinde oficial că 
liberalizarea aşa-numit „graduală” va fi întreprinsă după 
ce piaţa paralelă a agenţilor economici (botezată şi „piaţa 
gri”) va fi integrată pieţei bancare. Cum s-ar putea realiza 
această integrare fără tocmai o liberalizare a cursului în 
prealabil Dumnezeu ştie? De fapt, o liberalizare „graduală” 


nu există în ce priveşte instaurarea unui curs unic. Acesta 
ori e introdus dintr-un foc, ori nu ajunge să fiinţeze 
vreodată. Cum s-ar putea prinde un cal tot aruncând lasoul 
în urma lui şi determinându-l astfel să alerge şi mai 
repede? Precum pentru prinderea calului lasoul trebuie 
aruncat peste capul lui, tot aşa pentru integrarea pieţelor 
paralele cursul oficial trebuie să fie supralicitant, să-l 
întreacă pe cel al acestora din urmă. Altfel calul nu va fi 
prins niciodată. Dar evident cu lasoul nu pot prinde decât 
profesioniştii. 

(„TINERETUL LIBER” nr. 1133/29 decembrie 1993) 

PREŞEDINTELE FAŢĂ ÎN FAŢĂ CU FMI 

O nouă situaţie complet caraghioasă s-a creat pe 
scena politică românească. De fapt, fără de mirare, 
întrucât se înscrie perfect în cadrul „democraţiei originale” 
promovate de actualele oficialități de la Bucureşti. După 
ce, prin intermediul executivului Văcăroiu, a blocat 
reforma economică, Stânga s-a trezit în iarnă fără o 
finanţare externă minimă dar indispensabilă. Şi astfel, la 
spartul târgului, s-a angajat după îndelungi pertractări, 
faţă de FMI - singura instanţă care poate debloca accesul 
pe pieţele financiare internaţionale - să întreprindă o 
reformă, pe care de fapt n-o doreşte şi pe care cel puţin 
unele segmente ale Stângii s-au învrednicit până acum 
doar s-o critice chiar vehement. Situaţia încurcată în care 
se află Stânga în raport cu Acordul încheiat de guvern este 
amplificată de faptul că FMI, înțelegând bine contextul, a 
cerut sprijin parlamentar pentru angajamentele pe care 
guvernul şi le asumă prin Acord. Stânga caută să iasă din 
încurcătură în spiritul celor mai bătătorite tertipuri 
şmechereşti. În încercarea de a nu spune în clar din motive 
ideologice şi electorale „da“ sau „ba” Acordului cu FMI, a 
impus în Parlament împuternicirea Guvernului cu 
aprobarea acestuia şi cu adoptarea, prin Ordonanţe, a 
pachetului de legi adiacente aplicării programului de 
reformă convenit prin Acordul respectiv. Parcă trezită din 
letargia inexplicabilă de peste un an de zile, Opoziția, spre 
a forţa o dezbatere deschisă fără ocolişuri asupra reformei, 


a respins abilitarea guvernului pentru a introduce 
reglementări pe uşa din spate şi a cerut o sesiune 
extraordinară în care să se discute şi să se aprobe exact 
măsurile ce urmau să facă obiectul unor Ordonanţe ale 
executivului şi care sunt în esenţă cele implicate de 
Acordul cu FMI. Miza însăşi reclamă abordări deschise, 
bărbăteşti, şi nu trucuri, care pot permite în plus şi 
reprobabile reveniri. Prin Ordonanţe responsabilitatea şi-o 
asumă guvernul, care, la o adică, poate fi incriminat după 
un timp că s-a „pripit” când a făcut ceea ce a făcut. 

Tertipurile şmechereşti ale Puterii au ajuns la 
paroxism de îndată ce toate încercările de a bloca 
întrunirea unei sesiuni parlamentare extraordinare au 
eşuat. Din punctul de vedere al parlamentului, guvernul, în 
urma votului Stângii, este abilitat de a adopta Ordonanţe, 
deşi Camera Deputaților nu se află în vacanţă 
parlamentară, ci în sesiune extraordinară. Maşina de 
şmecherii condusă de Adrian Năstase („europeanul” întru 
ameţirea occidentalilor novici) a avut însă grijă - după ce 
de altfel a impus înscrierea pe ordinea de zi a legii de 
abilitare a guvernului în urma unui vot desfăşurat în 
condiţii nestatutare (fără întrunirea cvorumului) - să 
înlocuiască, în textul legii, expresia constituţională „în 
timpul vacanței parlamentare”, cu eufemismul „până la 
întrunirea Parlamentului în sesiune ordinară”. Cu alte 
cuvinte guvernul, abilitat de majoritatea parlamentară, îşi 
poate permite să adopte măsuri, râzându-şi de 
parlamentarii care, în loc să fie în vacanță, vin la lucru 
pentru a sta de fapt degeaba. Şi ca să le dea totuşi ceva cu 
care să se joace, „europeanul” Adrian Năstase le-a sugerat 
să dezbată niscai Ordonanţe de pe vremea lui Stolojan şi a 
începuturilor guvernului Văcăroiu care - ţineţi-vă bine! - 
nici până acum n-au ajuns să fie dezbătute în parlament. 
Aviz clar despre soarta noului set de Ordonanţe pe care 
executivul Văcăroiu le are în vedere. 

Dincolo de modul în care se va pronunţa Curtea 
constituţională asupra „legalităţii” legii de abilitare a 
guvernului, în dispută datorită motivului anterior 


menţionat, cheia se află la preşedintele ţării care va trebui 
să decidă în legătură cu promulgarea sau nu a acestei legi. 
Dânsul se va afla în situaţia de a alege, între „stânga 
politică şi dreapta judecată”. În cuvântarea din 22 
decembrie '93 dânsul a exprimat în clar opţiunea pentru 
reformă, la care a considerat că nu există o alternativă 
istorică. În acest spirit s-ar cuveni ca preşedintele Iliescu 
să aleagă introducerea reformei pe uşa din faţă şi nu 
păcălelile prin care aceasta poate fi şi băgată dar şi scoasă 
pe uşa din dos. Şi mai trebuie să ţină cont şi de faptul că 
FMI, cerând sprijin parlamentar pentru acordul încheiat cu 
executivul României, va putea să spună, după decizia 
Preşedintelui, că nu se mulţumeşte în acest sens cu 
surogatul unei Ordonanţe şi că reclamă un vot propriu-zis 
în forul legislativ. 

(„TINERETUL LIBER” nr. 1137/5 ianuarie 1994) 

STÂNGA POATE APROBA MEMORANDUMUL DAR 
NU ŞI FACE REFORMA! 

Trecerea prin Parlament a Memorandumului cu FMI 
- a cărui aprobare fusese cerută în mod expres de însăşi 
instituţia financiară de la Washington - a avut loc aşa cum 
era de prevăzut. Din punct de vedere politic nici nu putea 
fi altfel. 

Arcul de stânga, susținătorul parlamentar al 
Guvernului, avea de ales, în fond, între aprobarea măcar 
de principiu a reformei conţinute în Memorandum, pe care 
de fapt n-o doreşte, şi păstrarea puterii, pe care o doreşte 
cu orice chip. Şi a ales desigur Puterea votând pentru 
Memorandum. S-au exprimat favorabil, deşi fără tragere 
de inimă, şi cei ce îşi făcuseră o îndeletnicire şi o tobă 
electorală din incriminarea FMI şi a reformei. Să nu se 
cadă însă în capcana de a considera că, pentru 
conservarea intactă a pârghiilor de decizie, s-a luat o 
opţiune strategică pe termen lung pentru reformă pornind 
de la imperativele perioadei. Experienţa de până acum 
îndeamnă să se aprecieze că, din păcate, este vorba mai 
degrabă de o opţiune exclusiv conjuncturală ghidată de 
abordarea: deocamdată trebuie să trecem puntea şi-apoi 


vom face tot ce ştim hol! 

La rândul său, Opoziția a avut de ales între a risca 
acuzaţii că este împotriva FMI şi a reformei şi a cauţiona 
un guvern care s-a dovedit până acum că blochează 
reforma, pe care în mod firesc îl consideră deci inapt de a 
aplica reforma şi împotriva căruia de altfel a depus 
nenumărate moţiuni spre a-i obţine retragerea. În tevatura 
organizată de Putere - în legătură cu negocierea, 
tergiversarea şi, într-un târziu totuşi, aprobarea 
Mamorandumului -, aceasta nu i-a rezervat Opoziţiei alt 
rol decât cel pe care i-l atribuie în general: de decor. Deşi 
era vorba de „probleme de interes național”. - la 
rezolvarea cărora, p? ntru a-l cita pe dl. Iliescu, trebuie să 
participe toate forțele politice -, Opoziția n-a fost nici 
consultată, dar nici măcar informată despre stadiul şi 
conținutul negocierilor. lar despre Memorandumul finalizat 
informarea a venit doar hăt târziu. Şi nu înaintea presei. In 
faţa încercării aberante a Puterii de a lăsa aprobarea 
Memorandumului în seama Guvernului prin Ordonanţe, 
Opoziția şi-a jucat corect cartea, cerând în locul vacantei 
parlamentare, o sesiune extraordinară pentru discutarea şi 
aprobarea Acordului cu 

FMI şi a măsurilor adiacente. Puterea a îngropat 
sfidător demersul, deturnând sesiunea extraordinară de la 
acest scop. Şi a respins oferta concretă a Opoziţiei de a 
participa la guvernare, spre a se împărţi responsabilităţile 
în aplicarea inevitabilei dar dureroasei reforme. Opoziția 
avea deci toate motivele şi justificările de a nu vota pentru 
Memorandum (nu exprimându-se neapărat împotrivă, dar 
abţinându-se sau neparticipând pur şi simplu la vot). Şi nu 
trebuia să se lase amăgită de o ofertă de ultimă oră a 
PDSR privind demararea unor discuţii politice pentru o 
(ipotetică) coparticipare; la guvernare. Opoziția a putut 
declara oficial că nu este contra Acordului cu FMI sau 
reformei, dar că nu vede rostul de a vota pentru un 
program a cărui aplicare ar urma să rămână pe mâna unui 
guvern (precum cel actual) pe care nu-l consideră în stare 
de o asemenea sarcină, având în vedere că a probat el 


însuşi până acum lipsa de ataşament faţă de reformă. 

De acum - în urma aprobării Memorandumului doar 
cu votul majorităţii parlamentare - totul cade în seama 
Guvernului. Şi implicit a arcului său susţinător din 
Parlament. Li se oferă şansa de a întreprinde reforma. O 
şansă în fond istorică. Evident, important nu este cine va 
face reforma, ci faptul ca aceasta să fie făcută. Pentru 
arcul de stânga, aceasta înseamnă însă de a acţiona de 
fapt împotriva voinţei şi convingerilor proprii. Atâţia din 
acest arc - de la corifeii PSM-işti până chiar la un PDSR-ist 
de frunte precum dl. Marin Stelian - s-au arătat extrem de 
critici la adresa cerinţelor din Memorandum. Şi, în ciuda 
votului favorabil pe care l-au dat în virtutea disciplinei de 
partid şi de clan, se anunţă opozanți fermi faţă de 
eventuale încercări de punere în practică a unora din 
aceste cerinţe. Puterea post decembristă s-a angajat, 
inclusiv faţă de FMI, să întreprindă reforma spre o 
economie de piaţă în iureşul „revoluţionar” de la începutul 
anilor '90. În baza acestui angajament a luat bani de la 
FMI, potrivit unor aranjamente de tip stand-by, în 1991 şi 
1992. Dar nu s-a ţinut de cuvânt, umblând cu jumătăţi de 
măsură pe calea reformei. Când s-a dus să ceară din nou 
bani în 1993, FMI a arătat clar că nu mai acceptă doar 
promisiuni, condiţionând noi credite de măsuri corecte. Şi, 
fiind păţit, a reclamat şi o aprobare a Memorandului de 
către Parlament. Puterea post decembristă - care, după 
câteva oscilaţii, îşi clarificase opţiunile, ajungând în 1993 
deja în structura sa cea mai antireformistă şi impunând, 
prin reprezentanţii săi din Parlament şi Guvern, blocarea 
reformei - a intrat în alertă. Şi a declanşat bâlciul „uite 
reforma, nu e reforma”, „uite FMl-ul, nu e FMl-ul” în 
încercarea de a păcăli pe toată lumea (electoratul român, 
ca şi străinătatea) spre a-şi concilia propriile obiective 
contradictorii: de a nu face reforma nedorită, dar de a nu 
rămâne din cauza aceasta fără acces pe pieţele financiare 
internaţionale. Aşa se explică de ce a tergiversat nepermis 
din vară până în decembrie negocierea Acordului cu FMI, 
de ce a încheiat Memorandumul străduindu-se însă din 


răsputeri să nu-l introducă în Parlament, spre a nu obliga 
arcul susţinător de stânga să spună în clar „da” sau „ba” 
reformei implicate, şi de ce Memorandumul a ajuns abia 
către mijlocul lui februarie în Parlament. 

Această experienţă oferă un mesaj dezolant pentru 
viitor: bătând acum toba reformei şi adoptând câteva 
măsuri din cele prevăzute în Memorandum, Puterea va 
încerca deblocarea finanţării externe, după care probabil 
va imagina un scenariu de acoperire pentru abordarea 
„Zicem ca ei şi facem ca noi”. 

Decizând în cele din urmă să aprobe Memorandumul 
ca preţ al păstrării integrale a pârghiilor de decizie, să nu 
ne închipuim cumva că Puterea este automat şi hotărâtă să 
întreprindă reforma. Nu există niciun indiciu că actualul 
arc de stânga ar fi înțeles într-adevăr marile 
comandamente naționale ale României, a cărei 
supravieţuire depinde în mod hotărâtor şi de capacitatea 
de a rezista în necruţătoarea competiţie economică 
internaţională de la sfârşitul secolului XX. Şi fără o 
reformă serioasă în economia reală - nu doar în vorbe sau 
pe hârtie şi nu doar de dragul FMI sau al oricui altcuiva, ci 
din convingere intimă -, perspectiva nu poate fi decât 
periferizarea şi mai accentuată a ţării, cu inevitabila sa 
consecinţă: sărăcia. 

Reforma este deocamdată doar pe hârtie. Şi tot 
numai un petic de hârtie este şi aprobarea 
Memorandumului (şi deci a reformei implicate) în 
Parlament. Este vorba de o biată hotărâre neangajantă. Şi 
nu de o lege. Deşi în România şi legile se respectă numai 
când se vrea. Dar tocmai caracterul doar formal angajant 
al procedurii prin care s-a făcut aprobarea - şi la care s-a 
apelat nu întâmplător - a fost cel care a înlesnit asocierea 
la Memorandum a întregului arc de stânga şi solidaritatea 
manifestată de segmentul declarat socialist al acestui arc. 
Mai greu va fi însă cu legile specifice, care decurg din 
Memorandum, legi implicând întărirea disciplinei 
financiare, accentuarea şi reformarea impozitării 
întreprinderilor de stat, precum şi lichidarea unităților 


industriale în caz de faliment financiar. Şi trecerea prin 
Parlament a acestor legi nu reprezintă doar primul test sau 
prima fază. Ar fi doar începutul sau prealabilul unui 
demaraj al reformei în economia reală. Care va implica 
dureri economice şi sociale. Este o poveste că aceste 
dureri ar putea fi evitate. Orice încercare de a le anihila - 
şi nu numai de a le face întrucâtva mai suportabile - va 
împinge totul, ca şi până acum, într-un cerc vicios. Acelaşi 
în care ne învârtim de peste trei ani, de când în principiu a 
început reforma. Pentru că, pe lângă determinările 
ideologice (precum  încrâncenarea în menținerea 
structurilor comuniste şi căutarea unei iluzorii „căi a treia” 
care să evite capitalismul în ciuda eşecului dovedit al 
socialismului), tocmai preocuparea de înţeles, dar prost 
înţeleasă, pentru „consecinţele sociale” a stat la baza 
jumătăţilor de măsură pe calea reformei. Blocarea din 
aceste motive a reformei din economia reală a dus într-o 
fundătură, a cărei unică ieşire este întoarcerea feţei tot 
către reformă, dar, din păcate, la costuri economice şi 
sociale mai mari. Alte şi alte amânări nu vor face decât să 
le amplifice. Nu există alternativă la acceptarea acestor 
sacrificii. Care nu pot fi însă pretinse populaţiei de către 
un guvern reprezentând doar jumătate din electorat. Şi nu 
vor fi acceptate de populaţie din partea unui guvern care 
reprezintă jumătate din electorat. Cu orice determinare şi 
cu orice capacitate în aplicarea reformei, aceasta riscă - în 
condiţiile perpetuării formulei actuale de guvernare - să 
eşueze chiar şi înainte de a porni efectiv. 

